Datasets:

NorHsangPha

/

shan-news-taifreedom_com

like 0

2024-03-07T12:39:05

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba-16/

သိုၵ်းမၢၼ်ႈယိုဝ်းမၢၵ်ႇလူင်ၶဝ်ႈၼႂ်းဝဵင်းသီႇသႅင်ႇ မွၵ်ႈ 100 လုၵ်ႈ

ၸုမ်းသိုၵ်းပဢူဝ်း PNLA ယိုတ်းလႆႈဝဵင်းသီႇသႅင်ႇယဝ်ႉသေ တၢင်းၽၢႆႇသိုၵ်းမၢၼ်ႈ သမ်ႉ ယူႇၽၢႆႇၼွၵ်ႈဝဵင်း လႄႈ တင်ႈၵွင်ႈလူင် ဢိၵ်ႇပႃး ၸႂ်ႉတရူၼ်း ပွႆႇမၢၵ်ႇသႂ်ႇၼႂ်းဝဵင်း မွၵ်ႈ 100 လုၵ်ႈ ၼႆယဝ်ႉ။ မိူဝ်ႈဝၼ်းထီႉ 5 March 2024 (လိူၼ်သၢမ်လွင်ႈ 10 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ ၸိူဝ်းထွႆဢွၵ်ႇတီႈၼႂ်းဝဵင်းသီႇသႅင်ႇသေ ၵႂႃႇပၵ်းတပ်ႉဝႆႉတီႈ ၽၢႆႇႁွင်ႇဝဵင်း လႄႈ ၸိူဝ်းမီးဝႆႉတီႈ ဝၢၼ်ႈသၢႆးၶၢဝ်ၼၼ်ႉ ယိုဝ်းမၢၵ်ႇလူင် ၊ ဢဝ်တရူၼ်း ပွႆႇမၢၵ်ႇသႂ်ႇ ၼႂ်းဝဵင်းသီႇသႅင် မွၵ်ႈ 100 လုၵ်ႈသေ တိူဝ်ႉၺႃးႁိူၼ်းယေးၵူၼ်းမိူင်း ၵမ်ႈၽွင်ႈလႄႈ လွင်ႈလူႉတၢႆမၢတ်ႇၸဵပ်းၵူၼ်းမိူင်းတႄႉ ဢမ်ႇပႆႇမီးၽႂ်ႁူႉၸွမ်း ယွၼ်ႉၵူၼ်းမိူင်းပၢႆႈဢွၵ်ႇဝဵင်းၼမ်ယဝ်ႉ ဝႃႈၼႆ။ တၢင်းၽၢႆႇၸုမ်းသိုၵ်းပဢူဝ်း PNLA ပိုၼ်ၽၢဝ်ႇၵႂႃႇဝႃႈ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်သႂ်ႇ ၼႂ်းပိုၼ်ႉတီႈလွႆမႄးၼႄႇ ၸႄႈဝဵင်းႁူဝ်ပူင်း 18 ပွၵ်ႈ လႄႈ ဢဝ်ၵႃးၸၢၵ်ႈၵႂႃႇယႃႉလႅဝ်ပႅတ်ႈ သဵၼ်ႈတႃႈသၢႆတၢင်းၵူၼ်းမိူင်း ၼႂ်းပိုၼ်ႉတီႈ လွႆမႄးၼႄႇထႅင်ႈသေ တၢင်းၽၢႆႇ PNLA လႆႈၵႂႃႇမႄးပၼ်သဵၼ်ႈတၢင်း ႁႂ်ႈၵူၼ်းမိူင်းၵႂႃႇမႃးလႆႈမိူၼ်ၵဝ်ႇ ၼႆယဝ်ႉ။ ၼႂ်းပိုၼ်ႉတီႈဝဵင်းႁူဝ်ပူင်း လႄႈ ဝဵင်းသီႇသႅင်ႇၼၼ်ႉ မိူဝ်ႈလဵဝ်တၢင်းၽၢႆႇ ၸုမ်းသိုၵ်းမၢၼ်ႈ တင်း ၸုမ်းသိုၵ်းပဢူဝ်း PNLA တိုၵ်ႉသိုပ်ႇၶဵင်ႈၶႅင် ၵၢၼ်သိုၵ်းၵၼ်ဝႆႉယူႇ ၼႆယဝ်ႉ။ ဝၢႆးသေ သိုၵ်းမၢၼ်ႈ တင်းၸုမ်းသိုၵ်းပဢူဝ်း PNLA ပဵၼ်ပၢင်တိုၵ်းၵၼ် ၼႂ်းၸႄႈဝဵင်းႁူဝ်ပူင်း လႄႈ ဝဵင်းသီႇသႅင်ႇၼႆႉ မီးၵူၼ်းမိူင်းလႆႈမၢတ်ႇၸဵပ်းလူႉတၢႆ ၸွမ်းၼႂ်းပၢင်တိုၵ်းတင်းၼမ် လႄႈ ၵူၼ်းမိူင်းၵေႃႈလႆႈပၢႆႈၽေးပၢင်တိုၵ်း ဢမ်ႇယွမ်း 1 သႅၼ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-03-07T10:17:27

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%82%81%e1%80%b0%e1%80%99%e1%80%ba%e1%82%88%e1%81%b8%e1%80%bd%e1%82%86-3/

ၽူႈမီးၼမ်ႉၸႂ် ႁူမ်ႈၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ယိူင်းဢၢၼ်းႁႂ်ႈလႆႈပဵၼ်ႁႅင်းၸႂ် လႄႈ လွင်ႈၵမ်ႉၸွႆႈၵေႃႉသိုၵ်းၵေႃႉႁၢၼ်ၼႆသေ ၽူႈမီးၼမ်ႉၸႂ် ၸေႇတၼႃႇ ႁူမ်ႈၵၼ်ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) ပူၼ်ႉမႃး ၼၼ်ႉ ယူႇတီႈ မူႇၸုမ်းၼမ်ႉယၢတ်ႇႁူမ်ႈမိုဝ်း လႄႈ မူႇၸုမ်းမွၵ်ႇၵွၼ်တႆး မိူင်းမၢဝ်း လႆႈဢွၼ်ၵၼ်ၸတ်းႁဵတ်း ပၢင်ပွႆးဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊ တီႈၼႂ်းမိူင်းမၢဝ်းယဝ်ႉသေ ၶိုၼ်းလႆႈၵဵပ်းႁွမ်းၸူႉငိုၼ်းၵၼ် သိုဝ်ႉသိူဝ်ႈဢုၼ်ႇ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တႃႇ 60 ၽိုၼ် တူၵ်းမႅၼ်ႈ သၢင်ႉငိုၼ်းထႆး 15,000 ဝၢတ်ႇ သေဢမ်ႇၵႃး လႆႈၸွႆႈထႅမ်ပႃးၵႃႈၶဝ်ႈၽၵ်း ပဵၼ်တႃႇ သၢင်ႉငိုၼ်းထႆး 2,000 ဝၢတ်ႇ ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် မူႇၸုမ်းၼမ်ႉယၢတ်ႇႁူမ်ႈမိုဝ်း လႄႈ မူႇၸုမ်းမွၵ်ႇၵွၼ်တႆး မိူင်းမၢဝ်း ႁူမ်ႈထိုင်ပႃး ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈ ၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-06T13:37:51

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%bc%e1%81%a2%e1%80%84%e1%80%ba%e1%80%b8/

သိုၵ်းမၢၼ်ႈယိုဝ်းၼၢင်းယိင်းတၢႆ 2 ၵေႃႉ တီႈမူႇၸေႊ

သိုၵ်းမၢၼ်ႈယၢမ်ႈပိုၼ်ၽၢဝ်ႇဝႆႉဝႃႈ ပေႃးပူၼ်ႉၶၢဝ်းယၢမ်းၵၢင်ၶမ်ႈ 20:00 မူင်း ၵႂႃႇၼၼ်ႉ ၵူၼ်းမိူင်းၼႂ်းဝဵင်းမူႇၸေႊ တေဢမ်ႇလႆႈဢွၵ်ႇႁိူၼ်းယေးၼႆလႄႈ ၵမ်းၼၼ်ႉ မီးၼၢင်းယိင်း 2 ၵေႃႉ ၽွင်းတိုၵ်ႉလုၵ်ႉတီႈၵၢၼ်သေပွၵ်ႈႁိူၼ်းယူႇၼၼ်ႉ ၺႃးသိုၵ်းမၢၼ်ႈယိုဝ်းတၢႆပႅတ်ႈ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ သိုဝ်ႇၶၢဝ်ႇၼႂ်းပိုၼ်ႉတီႈဢွၵ်ႇဝႆႉဝႃႈ မိူဝ်ႈဝၼ်းထီႉ 2 March 2024 (လိူၼ်သၢမ်လွင်ႈ 7 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်း 23:00 မူင်းၼၼ်ႉ မီးၼၢင်းယိင်း 2 ၵေႃႉ ၶီႇလူတ်ႉၶိူင်ႈမႃးၸွမ်းၵၼ်သေ မိူဝ်ႈႁွတ်ႈထိုင်တီႈၼႂ်းပွၵ်ႉ (ၵုင်း 45) ၼၼ်ႉ ထုၵ်ႇၺႃးသိုၵ်းမၢၼ်ႈ ႁွင်ႉၵိုတ်းသေ ၶႃသွင်ၵေႃႉသမ်ႉဢမ်ႇၵိုတ်းလႄႈ ထုၵ်ႇၺႃးယိုဝ်းတၢႆပႅတ်ႈၵၢင်တၢင်း ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ဝၼ်းၶမ်ႈယဝ်ႉလႄႈ ၽူႈယိင်းသွင်ၵေႃႉၼၼ်ႉ တေလႅပ်ႈလုၵ်ႉတီႈႁဵတ်းၵၢၼ်သေ ပွၵ်ႈၶိုၼ်းႁိူၼ်းၸိူင်ႉၼၼ်၊ တူဝ်တၢႆၶႃသွင်ၵေႃႉၼၼ်ႉ ၸုမ်းသိုၵ်းမၢၼ်ႈဢဝ်ၵႂႃႇယဝ်ႉ၊ ဢမ်ႇမီးၽႂ် ႁတ်းဢွၵ်ႇၵႂႃႇတူၺ်း လႄႈ ဢမ်ႇလႆႈႁူႉဝႃႈ ၼၢင်းယိင်း 2 ၵေႃႉၼၼ်ႉ ပဵၼ်ၽႂ် ယူႇတီႈလႂ်၊ တီႈဝဵင်းမူႇၸေႊၼႆႉ ၸုမ်းသိုၵ်းမၢၼ်ႈယၢမ်ႈပိုၼ်ၽၢဝ်ႇဝႆႉဝႃႈ ပေႃးၵၢင်ၶိုၼ်း တေဢမ်ႇလႆႈဢွၵ်ႇၼွၵ်ႈႁိူၼ်းယေးဝႃႈၼႆသေတႃႉ ယင်းတိုၵ်ႉမီးၵူၼ်းဢွၵ်ႇယူႇ၊ မၢင်ပွၵ်ႈၵေႃႈၺႃးသိုၵ်းမၢၼ်ႈႁႄႉၵိုတ်းသေၸႅတ်ႈထၢမ် သူၵႂႃႇလႂ်မႃး ၼႆယူႇ၊ ၵူၺ်းပေႃးတွပ်ႇပၼ်ၶဝ်လီလီၵေႃႈ ၶဝ်ဢမ်ႇႁဵတ်းသင်ၼင်ႇၵဝ်ႇ ဝႃႈၼႆ။ မိူဝ်ႈပူၼ်ႉမႃးဢမ်ႇႁိုင်သင်ၼၼ်ႉၵေႃႈ ၵူၼ်းၼုမ်ႇၼႂ်းဝဵင်းလႃႈသဵဝ်ႈၵေႃႉၼိုင်ႈ ၵႂႃႇႁဵတ်းၵၢၼ်သေ ပွၵ်ႈၶိုၼ်းတၢင်းႁိူၼ်းလႄႈ လႆႈပူၼ်ႉၶၢဝ်းယၢမ်းဢိတ်းဢီႈ ၸွမ်းၼင်ႇ သိုၵ်းမၢၼ်ႈပိုၼ်ၽၢဝ်ႇပဵၼ် မႃႇသျႄႇလေႃး ဝႆႉၼၼ်ႉလႄႈ သိုၵ်းမၢၼ်ႈ ၸွမ်းမိူဝ်းယိုဝ်းတၢႆ တီႈၽၢႆႇၼႃႈႁိူၼ်းၵမ်းလဵဝ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-03-06T13:34:35

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-10/

ပလိၵ်ႈထႆး တီႉၺွပ်းလႆႈယႃႈမ 6 လၢၼ်ႉမဵတ်ႉ

ၵူၼ်းၵႃႉယႃႈမဝ်းၵမ် လုၵ်ႉတီႈလႅၼ်လိၼ်တႆး−ထႆး သေ ဢၢၼ်းတေႃႉယႃႈမ ၶဝ်ႈၼႂ်း ဝဵင်းၵဵင်းမႆႇ လႄႈ ထုၵ်ႇတီႉၺွပ်းတင်းၵူၼ်းတင်းယႃႈ။ မိူဝ်ႈဝႃးဝၼ်းထီႉ 5 March 2024 (လိူၼ်သၢမ်လွင်ႈ 10 ၶမ်ႈ ပီႊတႆး 2118 ၼီႈ) ၸဝ်ႈၼႃႈ တီႈပလိၵ်ႈထႆး လႆႈႁပ်ႉၶၢဝ်ႇဝႃႈ တေမီးလွင်ႈတေႃႉသူင်ႇယႃႈမဝ်းၵမ် လုၵ်ႉတီႈလႅၼ် လိၼ် တႆး−ထႆး မုင်ႈၼႃႈၶဝ်ႈၼႂ်းဝဵင်းၵဵင်းမႆႇၼႆလႄႈ ၸင်ႇလႆႈတင်ႈလၢၼ်ႇ ပႂ်ႉၵူတ်ႇထတ်းတီႈ ၼႂ်းဢိူင်ႇသူပ်ႇပိူင်ႈ ၸႄႈဝဵင်းမႄႈတႅင် ၸႄႈတွၼ်ႈၵဵင်းမႆႇသေ ထူပ်းႁၼ်ၵႃးဢၼ်တၢင်ႇထူင်ၵေႃႇၸၢၼ်ႈပေႃးတဵမ်လမ်းလႄႈ ၸင်ႇလႆႈႁႄႉၵိုတ်း ၶဝ်ႈၵူတ်ႇထတ်း ထူပ်းႁၼ်ထူင်ၵေႃႇၸၢၼ်ႈတင်းမူတ်း 30 ထူင် ဢၼ်သႂ်ႇယႃႈမဝႆႉၼႂ်းမၼ်းတင်းမူတ်း 6,000,000 မဵတ်ႉသေ တီႉၺွပ်းၵုမ်းထိင်းလႆႈပႃးၵူၼ်းတေႃႉသူင်ႇ တင်း ၾူၼ်း 1 လုၵ်ႈ ဝႃႈၼႆ။ ၵဵဝ်ႇလူၺ်ႈယႃႈမဝ်းၵမ် လႄႈ ၵူၼ်းတေႃႉသူင်ႇ ဢၼ်တီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်းၸဝ်ႈၼႃႈတီႈထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-03-06T12:38:44

https://taifreedom.com/%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95%e1%80%ad%e1%81%bc%e1%80%ba%e1%82%87%e1%80%a2%e1%80%99%e1%80%ba%e1%82%87%e1%82%81%e1%81%a2%e1%81%bc%e1%80%ba%e1%82%89/

ၾီႇလိပ်ႇပိၼ်ႇဢမ်ႇႁၢၼ်ႉၸႂ် လွင်ႈႁဵတ်းသၢင်ႈၶႄႇ

ၶႄႇယိုဝ်းၵွင်ႈသိတ်းၼမ်ႉလူင်သႂ်ႇႁိူဝ်းၾီႇလိပ်ႇပိၼ်ႇ ထိုင်တီႈမီးၵူၼ်းမၢတ်ႇၸဵပ်းၵႂႃႇ 4 ၵေႃႉလႄႈ ႁဵတ်းႁႂ်ႈၾီႇလိပ်ႇပိၼ်ႇဢမ်ႇႁၢၼ်ႉၸႂ်ၼိူဝ်လွင်ႈၼႆႉမႃးတႄႉတႄႉ ယူႇယဝ်ႉ။ သိုဝ်ႇၶၢဝ်ႇၼွၵ်ႈမိူင်းလၢႆသိုဝ်ႇ လႆႈဢွၵ်ႇမႃးလၢႆးငၢၼ်းလွင်ႈဢၼ် ၽၢႆႇတၢင်းၵၢၼ်ၾီႇလိပ်ႇပိၼ်ႇ ဢွၵ်ႇမႃးလၢတ်ႈ မိူဝ်ႈဝၼ်းထီႉ 5 March 2024 (လိူၼ်သၢမ်လွင်ႈ 10 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ႁိူဝ်းလဵပ်ႈယၢမ်းၶွင်ၶႄႇၼၼ်ႉ ႁဵတ်းႁႂ်ႈမီးႁိူဝ်းၽႃႇၵၼ်တင်း ႁိူဝ်းၾီႇလိပ်ႇပိၼ်ႇၵႂႃႇ 2 ပွၵ်ႈ သေဢမ်ႇၵႃး၊ ယင်းယိုဝ်းၵွင်ႈသိတ်းၼမ်ႉလူင်ၼၼ်ႉ သႂ်ႇတီႈႁိူဝ်းလမ်းၼိုင်ႈ ႁဵတ်းႁႂ်ႈၵူၼ်းၸွမ်းႁိူဝ်း လႆႈမၢတ်ႇၸဵပ်းၵႂႃႇ 4 ၵေႃႉ ဝႃႈၼႆ။ လိူဝ်သေၼၼ်ႉ ယင်းသိုပ်ႇလၢတ်ႈထႅင်ႈဝႃႈ ႁိူဝ်းတပ်ႉသိုၵ်းၶႄႇၼၼ်ႉ လႆႈလွၵ်ႇငိူတ်ႈ၊ ၵႅတ်ႇႁႄႉ၊ ၸႂ်ႉၵွင်ႈသိတ်းၼမ်ႉလူင်၊ လႅၼ်ႈႁိူဝ်းဢၼ်ႁဵတ်းႁႂ်ႈပဵၼ်ၽေး တႃႇၶတ်းၶႂၢင် လွင်ႈတေႃႉသူင်ႇၶဝ်ႈၼမ်ႉတၢင်းၵိၼ်ပၼ်တပ်ႉသိုၵ်း ဢၼ်ယူႇၼႂ်းပိုၼ်ႉတီႈၼၼ်ႈ ပဵၼ်လွင်ႈဢၼ်ဢမ်ႇထုၵ်ႇမႅၼ်ႈၸွမ်းပၵ်းပိူင်မၢႆမီႈ ဝႃႈၼႆ။ ၽၢႆႇတၢင်းၶႄႇၵေႃႈ ဢွၵ်ႇမႃးလၢတ်ႈဝႃႈ လွင်ႈဢၼ်လႆႈႁဵတ်းၵႂႃႇၼၼ်ႉ တႃႇထိင်းႁိူဝ်းၾီႇလိပ်ႇပိၼ်ႇ ဢၼ်ပူၼ်ႉပႅၼ်ၶဝ်ႈမႃးၼႂ်းၼႃႈၼမ်ႉ ဢမ်ႇထုၵ်ႇၸွမ်းမၢႆမီႈလႄႈ ၵၢဝ်ႇၼႄးၾီႇလိပ်ႇပိၼ်ႇဝႃႈ တင်ႈၸႂ်ၽႃႇသႂ်ႇႁိူဝ်းၶဝ် ထိုင်တီႈသမ်ႉပေႃးမီးႁွႆးလွၵ်ႈ ၼႆယူႇ။ ၽၢႆႇတၢင်းၽွင်းတၢင် ၾီႇလိပ်ႇပိၼ်ႇၵေႃႈ ဢွၵ်ႇမႃးလၢတ်ႈဝႃႈ လႆႈႁူပ်ႉထူပ်းၽွင်းတၢင်ၶႄႇ ၵဵဝ်ႇလူၺ်ႈလွင်ႈႁဵတ်းသၢင်ႈ ဢၼ်ႁိူဝ်းလဵပ်ႈယၢမ်းၶႄႇ ဢိၵ်ႇတင်းႁိူဝ်းထႅင်ႈတၢင်ႇလမ်းၼၼ်ႉ ပဵၼ်လွင်ႈဢၼ်ယွမ်းႁပ်ႉဢမ်ႇလႆႈလႄႈ ႁႂ်ႈၶႄႇဢဝ်ႁိူဝ်းဢွၵ်ႇႁၢင်ႇ ဢၼ်ၸမ်ၵၼ်တင်း ၼႃႈၼမ်ႉ Second Thomas Shola ၼၼ်ႉၵမ်းလဵဝ်ဝႃႈၼႆ။ လွင်ႈဢၼ်ၵိူတ်ႇပဵၼ်ပၼ်ႁႃၵၼ်မႃးၼႆႉၵေႃႈ ပဵၼ်ၸွမ်းႁိမ်းႁွမ်းၶွင်ၼႃႈၼမ်ႉ Second Thomas Shola ၼႂ်းပိုၼ်ႉတီႈပၢင်ႇလၢႆႇၶႄႇပွတ်းၸၢၼ်းသေ ပဵၼ်တီႈလၢႆလၢႆမိူင်းဢၢင်ႈဝႃႈ ပဵၼ်ၸဝ်ႈၶွင်ၼၼ်ႉယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-06T12:37:52

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-71/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွႆႈထႅမ်ၵူၼ်းမိူင်း

မိူဝ်ႈဝၼ်းထီႉ 3−4 March 2024 (လိူၼ်သၢမ်လွင်ႈ 8−9 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈၵႂႃႇၸွႆႈပေႃႈမႄႈၵူၼ်းမိူင်း မႄးၶူဝ် ၼႂ်းၼႃႈတီႈၵုမ်းၵမ်တီႈၼိုင်ႈ။

['ၵူႈလွင်ႈလွင်ႈ', 'ၶၢဝ်ႇ']

2024-03-06T12:02:14

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e2%88%92%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83-5/

ဢမေႇရိၵၢၼ်ႇ−ၵူဝ်းရီးယႃးၸၢၼ်း ၽိုၵ်းၽွၼ်ႉသိုၵ်းႁူမ်ႈၵၼ်ထႅင်ႈ

ဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ၶိုၼ်းသိုပ်ႇၽိုၵ်းၽွၼ်ႉသိုၵ်းႁူမ်ႈ ၵၼ်ထႅင်ႈပွၵ်ႈၼိုင်ႈလႄႈ ၽၢႆႇတၢင်းၵူဝ်းရီးယႃးႁွင်ႇ ဢမ်ႇႁၢၼ်ႉၸႂ်ႁၢဝ်ႈႁႅင်း။ မိူဝ်ႈဝႃးဝၼ်းထီႉ 4 March 2024 (လိူၼ်သၢမ်လွင်ႈ 9 ၶမ်ႈ ပီႊတႆး 2118 ၼီႈ) ၼၼ်ႉ ဢမေႇရိၵၢၼ်ႇ လႄႈ ၵူဝ်းရီးယႃးၸၢၼ်း လႆႈတႄႇၽိုၵ်းၽွၼ်ႉသိုၵ်းႁူမ်ႈၵၼ် ဢၼ်မီး ၸိုဝ်းဝႃႈ The Freedom Shield ၼႆထႅင်ႈသေ တေၽိုၵ်းၽွၼ်ႉၵႂႃႇတေႃႇထိုင် ၼႂ်းဝၼ်းထီႉ 14 March 2024 လူၺ်ႈမီးယိူင်းဢၢၼ်း တႃႇၽိူမ်ႉၼမ်ႉၵတ်ႉ တုမ်ႉတွပ်ႇၽေးပူၼ်ႉပႅၼ် ၵူဝ်းရီးယႃးႁွင်ႇ ၼႆယဝ်ႉ။ လွင်ႈၽိုၵ်းၽွၼ်ႉသိုၵ်းပွၵ်ႈၵမ်းၼႆႉၵေႃႈ လႆႈမီးမႃးၽွင်းဢၼ်ၵူဝ်းရီးယႃးႁွင်ႇ သိုပ်ႇၶူင်သၢင်ႈ မၢၵ်ႇၼိဝ်းၶလီးယႃး တင်း မၢၵ်ႇမိတ်ႉသႆးသေ တေၽိုၵ်းၽွၼ်ႉ ၸဵမ်ဢဝ်ၽၢႆႇတၢင်းၵၢင်ႁၢဝ် လႄႈ ၽၢႆႇပိုၼ်ႉလိၼ် ၼႆ ၽၢႆႇတၢင်းၵူဝ်းရီးယႃးၸၢၼ်း လၢတ်ႈၼင်ႇၼႆ။ ၸိူင်ႉႁိုဝ်ၵေႃႈလီ ၵဵဝ်ႇလူၺ်ႈ ဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ၽိုၵ်းၽွၼ်ႉ သိုၵ်းႁူမ်ႈၵၼ်ပွၵ်ႈၵမ်းၼႆႉၵေႃႈ ႁဵတ်းႁႂ်ႈၵူဝ်းရီးယႃးႁွင်ႇ ဢမ်ႇပဵင်းပေႃးႁၢၼ်ႉၸႂ်သေ လၢတ်ႈဝႃႈ မၼ်းမိူၼ်ပဵၼ်ၵၢၼ်ၽိုၵ်းၽွၼ်ႉ တႃႇပိုတ်ႇပၢင်တိုၵ်းၼိဝ်းၶလီးယႃး လႄႈ ၽွမ်ႉတႃႇၶဝ်ႈတိုၵ်းၵူဝ်းရီးယႃးႁွင်ႇ ၵူႈၶိင်ႇၶၢဝ်းယၢမ်းၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-06T11:58:51

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8-38/

ၸဝ်ႈၼႃႈတီႈထႆး တီႉၺွပ်းလႆႈၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႅင်ႈ

ၵူၼ်းမိူင်းႁူမ်ႈတုမ် ဢၼ်တေၵႂႃႇႁဵတ်းၵၢၼ်တီႈမိူင်းမလေးသျႃးၼၼ်ႉ ၸႂ်ႉမိူင်းထႆး ပဵၼ်သဵၼ်ႈတၢင်းၽၢၼ်ႇသေ လၵ်ႉၶဝ်ႈမိူင်းလူၺ်ႈၽိတ်းမၢႆမီႈ လႄႈ ထုၵ်ႇတီႉၺွပ်း ထႅင်ႈတင်းၼမ်။ မိူဝ်ႈဝႃးဝၼ်းထီႉ 5 March 2024 (လိူၼ်သၢမ်လွင်ႈ 10 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းၸဝ်ႈၼႃႈတီႈပလိၵ်ႈထႆး လႄႈ ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ ႁူမ်ႈၵၼ်သေ တီႉၺွပ်းလႆႈၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းထႆး တီႈၼႂ်း ဝၢၼ်ႈၶၼုၼ်ၶလီႉ ပွၵ်ႉ 4 ဢိူင်ႇထႃႉၶၼုၼ် ၸႄႈဝဵင်းထွင်းၽႃၽုမ်း ၸႄႈတွၼ်ႈ ၵၢၼ်ႇၸၼပူးရီး တင်းမူတ်း 12 ၵေႃႉ၊ ပဵၼ်ၽူႈၸၢႆး 5 ၵေႃႉ၊ ၽူႈယိင်း 7 ၵေႃႉ သေ ၵူၼ်းတေႃႉသူင်ႇတႄႉတၼ်းပၢႆႈလွတ်ႈၵႂႃႇလႆႈ ၼႆယဝ်ႉ။ ၸွမ်းၼင်ႇၸဝ်ႈၼႃႈတီႈထႆးၶဝ် လႆႈၸႅတ်ႈထၢမ်ၼၼ်ႉသေ လႆႈႁူႉဝႃႈ ၵူၼ်းမိူင်းႁူမ်ႈ တုမ် ဢၼ်တီႉၺွပ်းလႆႈပွၵ်ႈၼႆႉ ၸႂ်ႉမိူင်းထႆး ပဵၼ်သဵၼ်ႈတၢင်းၽၢၼ်ႇ တႃႇၶဝ်ႈၵႂႃႇ ႁႃႁဵတ်းၵၢၼ်တီႈ မိူင်းမလေးသျႃး လႄႈ လႆႈပၼ်ၵႃႈၵႃးတီႈၼၢႆးၼႃႈ 1 ၵေႃႉလႂ် 40,000 ဝၢတ်ႇသေ ၽၢႆႇတၢင်းၸဝ်ႈၼႃႈတီႈထႆးၶဝ် တေသိုပ်ႇႁဵတ်းသၢင်ႈပၼ်တၢမ်ႇတၢင်း ၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 3 March 2024 ၼၼ်ႉၵေႃႈ ၽၢႆႇတၢင်းပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး တီႈၼႂ်းဝၢၼ်ႈၼၢမ်းၵုၺ် ပွၵ်ႉ 7 ဢိူင်ႇလိၼ်ႉထိၼ်ႇ ၸႄႈဝဵင်းထွင်းၽႃၽုမ်း ဢၼ်ၶီႇဝႆႉယူႇၼိူဝ်ၵႃး 6 လေႃႉ ႁူမ်ႈတင်း မူတ်း 94 ၵေႃႉ၊ ပဵၼ်ၽူႈၸၢႆး 62 ၵေႃႉ၊ ၽူႈယိင်း 32 ၵေႃႉ မိူၼ်ၵၼ် ဝႃႈၼႆ။ တေႃႈၼင်ႇၼၼ် ၼႂ်းဝၼ်းထီႉ 1 March 2024 ယူႇတီႈပလိၵ်ႈထႆးၶဝ် တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႆး တီႈၼႂ်းဢိူင်ႇၼွင်လူး ၸႄႈဝဵင်းသင်ႇၶလႃႉပူးရီး ပဵၼ်ၽူႈၸၢႆး 6 ၵေႃႉ၊ ၽူႈယိင်း 5 ၵေႃႉ ႁူမ်ႈတင်းမူတ်း 11 ၵေႃႉ သေဢမ်ႇၵႃး တီႈၼႂ်း ဝၢၼ်ႈဝင်းၵဵင်း ပွၵ်ႉ 4 ဢိူင်ႇထႃႉၶၼုၼ် ၸႄႈဝဵင်းထွင်းၽႃၽုမ်း ၸႄႈတွၼ်ႈ ၵၢၼ်ႇၸၼပူးရီး ၼၼ်ႉၵေႃႈ ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းလူၺ်ႈၽိတ်းမၢႆမီႈတင်းမူတ်း 39 ၵေႃႉ၊ ပဵၼ်ၸၢႆး 27 ၵေႃႉ၊ ၽူႈယိင်း 9 ၵေႃႉ၊ လုၵ်ႈဢွၼ်ႇထႅင်ႈ 3 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-05T11:54:25

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%90%e1%80%84%e1%80%ba%e1%80%b8%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b0/

သိုၵ်းမၢၼ်ႈတင်းၸုမ်းဢူၺ်းလီ 3 ၸုမ်း ဢုပ်ႇၵၼ်တီႈမိူင်းၶႄႇ

ၸုမ်းသိုၵ်းမၢၼ်ႈ တင်း ၸုမ်းသိုၵ်း MNDAA, AA, TNLA ႁူပ်ႉထူပ်းဢုပ်ႇဢူဝ်းၵၼ် တီႈၼႂ်းဝဵင်းၵူႇမိၼ်း ၸိုင်ႈမိူင်းၶႄႇ လႄႈ ၼႂ်းၼၼ်ႉဢုပ်ႇလွင်ႈပၢႆးမၢၵ်ႈမီး တင်းၵၢၼ်သိုၵ်း ၼႆယဝ်ႉ။ မိူဝ်ႈဝႃးဝၼ်းထီႉ 4 March 2024 (လိူၼ်သၢမ်လွင်ႈ 9 ၶမ်ႈ ပီႊတႆး 2118 ၼီႈ) တွၵ်ႇတိူဝ်ႇ ၺူဝ်ႇထုၼ်းဢွင်ႇ ၵႅမ်ၽူႈပွင်ၵၢၼ်သိုၵ်း တပ်ႉသိုၵ်းရၶႅင်ႇ AA တွပ်ႇလၢတ်ႈတီႈ ၼႂ်းပၢင်သပ်းၸႅင်ႈၶၢဝ်ႇ တၢင်းဢွၼ်ႇလၢႆးၵႂႃႇဝႃႈ လႆႈဢုပ်ႇၵၼ် လွင်ႈတႃႇတေပိုတ်ႇၽုၺ်ႇၶိုၼ်းၵၢၼ်ၵႃႉၶၢႆ ၸွမ်းလႅၼ်လိၼ်ၶႄႇ ဢုပ်ႇၵုမ်ၵၼ်ပႃး လွင်ႈၶေႃႈတူၵ်းလူင်း မိူဝ်ႈလႆႈႁူပ်ႉထူပ်းၵၼ်တီႈႁၢႆႇၵိၼ်ႇၼၼ်ႉ ဝႃႈၼႆ။ “ထႅင်ႈလွင်ႈၼိုင်ႈၵေႃႈ လႆႈဢုပ်ႇၵၼ်ပႃး လွင်ႈၵိုတ်းတိုၵ်းႁႂ်ႈပေႃးၼႅၼ်ႈၼႃလိူဝ်ၵဝ်ႇ လႄႈ တေဢမ်ႇပၼ်မီး ႁူင်းၵၢၼ်ၵူၼ်းႁဵတ်းၵၢၼ်လႅၼ်ငိုၼ်းတၢင်းဢွၼ်ႇလၢႆး ၸိူဝ်းၼႆႉ၊ လွင်ႈလႆႈဢုပ်ႇၵၼ် ၵၢၼ်ၵိုတ်းတိုၵ်းၼၼ်ႉ ပိူင်လူင်မၼ်းပဵၼ်တွၼ်ႈတႃႇ တီႈၼႂ်းၸိုင်ႈတႆးပွတ်းႁွင်ႇၵူၺ်းလႄႈ လွင်ႈၵိုတ်းတိုၵ်း တီႈၼႂ်းမိူင်းရၶႅင်ႇၼၼ်ႉတႄႉ ဢမ်ႇပႆႇဢဝ်ဢုပ်ႇဢူဝ်းၸွမ်း” ဝႃႈၼႆ။ ၸွမ်းၼင်ႇမီးၶၢဝ်ႇလိုဝ်းၵၼ်ဝႃႈတႄႉ ၸႄႈဝဵင်းဢၼ်ၸုမ်းဢူၺ်းလီ 3 ၸုမ်း ယိုတ်းသိမ်းလႆႈ တီႈၼႂ်းၸိုင်ႈတႆးပွတ်းႁွင်ႇၼၼ်ႉ ၽၢႆႇသိုၵ်းမၢၼ်ႈဢဝ်ဢၢပ်ႈပၼ် တီႈၼႂ်းမိုဝ်းၸုမ်းဢူၺ်းလီယဝ်ႉလႄႈ တႄႇႁဵတ်းသၢင်ႈ ၵၢၼ်ဢုပ်ႉပိူင်ႇၵႂႃႇလႆႈ ယဝ်ႉသေ လွင်ႈၵၢၼ်သိုၵ်းၼၼ်ႉ သိုၵ်းသွင်ၽၢႆႇ ႁွတ်ႈၽႅဝ်ဝႆႉတီႈလႂ်ၵေႃႈ ယႃႇပေႁႂ်ႈလႆႈမီးလွင်ႈတိူဝ်းၶႂၢၵ်ႈၼႃႈတီႈထႅင်ႈ၊ လွင်ႈၵဵပ်းၶွၼ်ႇ လႄႈ ပၢႆးမၢၵ်ႈမီး ၸွမ်းၽၵ်းတူၶၢမ်ႈမိူင်းၼၼ်ႉ တႃႇငိုၼ်းႁူဝ်ပၢၵ်ႇၸဵတ်းသိပ်း 70% ႁႂ်ႈလႆႈပဵၼ်ၶွင် ၸုမ်းဢူၺ်းလီ၊ တႃႇႁူဝ်ပၢၵ်ႇသၢမ်သိပ်း 30% ႁႂ်ႈလႆႈပၼ်ၽၢႆႇသိုၵ်းမၢၼ်ႈ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၸိူဝ်းၼႆႉ ၽူႈသိုဝ်ႇၶၢဝ်ႇမၢၼ်ႈ လၢႆလၢႆတီႈ ၶတ်းၸႂ်ၵပ်းသိုပ်ႇ ၽူႈမီးပုၼ်ႈၽွၼ်းတင်းသွင်ၽၢႆႇယူႇသေတႃႉ ဢမ်ႇမီးၽႂ်လႂ်ႁပ်ႉတွပ်ႇပၼ်လႄႈ ၵွပ်ႈၼၼ်ဢမ်ႇပႆႇၸၢင်ႈယိုၼ်ယၼ်ပဵၼ်တၢင်းၵၢၼ်လႆႈ ၼႆယဝ်ႉ။ မိူဝ်ႈဝၼ်းထီႉ 27 October 2023 ၸုမ်းဢူၺ်းလီပွတ်းႁွင်ႇ 3 ၸုမ်း တႄႇပိုတ်ႇၼႃႈသိုၵ်းတေႃႇသိုၵ်းမၢၼ်ႈ တီႈၼႂ်းၸိုင်ႈတႆးပွတ်းႁွင်ႇ လႄႈ သွင်ၽၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်းသေ မီးၵူၼ်းမိူင်းၼႂ်းပိုၼ်ႉတီႈ လႆႈမၢတ်ႇၸဵပ်း လူႉတၢႆၸွမ်းၼႂ်းပၢင်တိုၵ်းတင်းၼမ် သေဢမ်ႇၵႃး ၶူဝ်ၶၢမ်ႈၼမ်ႉ/ႁိူၼ်းယေး ၸိူဝ်းၼႆႉၵေႃႈ လူႉၵွႆတင်းၼမ် လႄႈ ဢမ်ႇမီးၸုမ်းလႂ်ႁပ်ႉဢဝ်ပုၼ်ႈၽွၼ်းပၼ် ၵူၼ်းမိူင်းၶိုၼ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-03-05T11:55:17

https://taifreedom.com/%e1%81%bd%e1%80%bd%e1%81%bc%e1%80%ba%e1%80%b8%e1%80%9c%e1%80%ae%e1%81%bd%e1%80%bd%e1%81%bc%e1%80%ba%e1%80%b8%e1%81%b8%e1%82%83%e1%82%89%e1%80%99%e1%81%a2%e1%81%b5%e1%80%ba%e1%82%87%e1%81%b6%e1%80%b1/

ၽွၼ်းလီၽွၼ်းၸႃႉမၢၵ်ႇၶေႃ

မၢၵ်ႇၶေႃၼႆႉ လႆႈဝႃႈပဵၼ်မၢၵ်ႇမႆႉဢၼ်ႁႃၵိၼ်ငၢႆႈလႄႈ လိူင်ႇၼမ်ဝႆႉ ၼႂ်းမိူင်းတႆးႁဝ်း လႄႈ ၼႂ်းၵုၼ်ဢေးသျႃးပွတ်းၸၢၼ်း၊ မၼ်းၵေႃႈ မီးတင်းသႅၼ်းၸႃႉဢၼ်လုၵ်ႈယႂ်ႇ လုၵ်ႈလဵၵ်ႉလဵၵ်ႉၸိူဝ်းၼႆႉယူႇယဝ်ႉ။ မၢၵ်ႇၶေႃၼႆႉၵေႃႈ လႆႈဝႃႈပဵၼ်မၢၵ်ႇမႆႉဢၼ်မီး ထၢတ်ႈဢႁႃႇရ ဢမ်ႇဝႃႈ ဝီႇတမိၼ်ႇ A, B1, B2, B3, B6 ႁူမ်ႈပႃး ထၢတ်ႈလဵၵ်းၸိူဝ်းၼႆႉ ၼမ်သေ ပၼ်ၽွၼ်းလီတေႃႇပၢႆးယူႇလီတႄႉတႄႉ ယူႇယဝ်ႉ။ ၸွႆႈႁႂ်ႈၼွၼ်းလပ်းလီ ၼႂ်းမၢၵ်ႇၶေႃၼၼ်ႉ မီးၼမ်ႉၵတ်ႉ ၸွႆႈႁႄႉၵင်ႈပၼ်တၢင်းပဵၼ်ၶီငဝ်မွင်ၸႂ်လႄႈ လွင်ႈၶွင်ႉၶမ်ၸႂ် ၵူၼ်းဢၼ်လႆႈၸႂ်ၵိၼ်မၢၵ်ႇၶေႃၼႆႉ တေၸၢင်ႈၸွႆႈႁႂ်ႈၼွၼ်းလပ်းလႆႈလီ လႄႈ ၼွၼ်းလႆႈႁိုင် ၼႆယဝ်ႉ။ လၢႆလၢႆမိူင်းၵေႃႈ ၸႂ်ႉထၢတ်ႈဢၼ်လႆႈမႃးတီႈမဵတ်ႉမၢၵ်ႇၶေႃၼၼ်ႉ ယူတ်းယႃၵူၼ်းၼွၼ်းဢမ်ႇလပ်း လႄႈ ၵူၼ်းမီးလွင်ႈၶွင်ႉၶမ်ၸႂ်ၸိူဝ်းၼႆႉၼႆယူႇ။ ၸွႆႈႁႄႉၵင်ႈတၢင်းပဵၼ်ၵႅၼ်ႇသႃႇ ၼႂ်းမၢၵ်ႇၶေႃၼၼ်ႉ မီးထၢတ်ႈဢၼ် ၸွႆႈႁႂ်ႈသႄးၵႅၼ်ႇသႃႇ ယႃႉလုတူဝ်မၼ်းႁင်းၵူၺ်းသေ ႁဵတ်းႁႂ်ႈလူတ်းယွမ်းလွင်ႈၽႄႈလၢမ်းလႆႈ ၼႆယဝ်ႉ။ ၸွႆႈႁႄႉၵင်ႈတွင်ႉပိၵ်ႉ မၢၵ်ႇၶေႃမီးယႂ်းဢႃႇရၼမ်လႄႈ ၸွႆႈၵမ်ႉထႅမ်လွင်ႈႁဵတ်းၵၢၼ်တီႈၶူင်ႉၶိုတ်ႈယိူဝ်ႇသေ ႁႄႉၵင်ႈတွင်ႉပိၵ်ႉ ဢမ်ႇၼၼ် တွင်ႉပိၵ်ႉၶၢဝ်းယၢဝ်းၼၼ်ႉလႆႈလီ ယူႇယဝ်ႉ။ ၸွႆႈလုမ်းလႃးပၼ်ၶူင်ႉဢႃႇယူင်ႇ ၼႂ်းမၢၵ်ႇၶေႃၼၼ်ႉ မီးထၢတ်ႈဢၼ်ႁႄႉၵင်ႈပၼ် သႄးလ်ဢႃႇယူင်ႇလူႉၵွႆ၊ ႁႄႉၵင်ႈသႄးလ်ဢၼ်တေပဵၼ်ၽေးတေႃႇၶူင်ႉဢႃႇယူင်ႇ၊ ယင်းၸွႆႈႁဵတ်းႁႂ်ႈ လိူတ်ႈလႅၼ်ႈၼႂ်းဢွၵ်းဢေႃလႆႈလီ လႄႈ ႁႄႉၵင်ႈတၢင်းပဵၼ်ၶီႈလူင်ၶီႈလိုမ်း၊ ၸွႆႈႁႂ်ႈႁဵၼ်းႁူႉလႆႈဝႆးလႄႈ လွင်ႈမၢႆတွင်းလီ ယင်းပဵၼ်တၢင်းၵိၼ်ဢၼ်ႁႄႉၵင်ႈပၼ် တၢင်းပဵၼ်ၵဵဝ်ႇလူၺ်ႈၶူင်ႉဢႃႇယူင်ႇလႆႈထႅင်ႈလူးၵွၼ်ႇယဝ်ႉ။ လွင်ႈထုၵ်ႇလီၾၢင်ႉမၢၵ်ႇၶေႃၼႆႉၵေႃႈ သုၵ်ႈလၢင်ႉပၼ်ႁႂ်ႈမူတ်းသႂ်ယဝ်ႉၸင်ႇၵိၼ် တေၸၢင်ႈမီးၾုၼ်ႇၸပ်းမႃးလႆႈ။ ဢမ်ႇလီၵိၼ်ၼမ်ပူၼ်ႉတီႈ ၸၢင်ႈႁဵတ်းႁႂ်ႈတွင်ႉၵပ်ႉလႆႈ။ ၵူၼ်းဢၼ်ၵိၼ်ယႃႈယႃ ၵဵဝ်ႇၵပ်းတၢင်းပဵၼ်တီႈၶူင်ႉဢႃႇယူင်ႇၼၼ်ႉ လီလႆႈတွင်ႈထၢမ်တူၺ်းမေႃယႃသေၵွၼ်ႇ။ မႄႈပႃးတွင်ႉလႄႈ မႄႈလဵင်ႉၼူမ်းလုၵ်ႈ ၼၼ်ႉၵေႃႈ ဢမ်ႇလီၵိၼ်ၼမ်ပူၼ်ႉတီႈ။ ဢမ်ႇဝႃႈတၢင်းၵိၼ်မၢၵ်ႇမႆႉမဵဝ်းႁိုဝ်ၵေႃႈယဝ်ႉ မၼ်းမီးၽွၼ်းလီလႄႈ ပၼ်ၽွၼ်းတုမ်ႉယွၼ်ႈၵိုၵ်းပႃး၊ ၵွပ်ႈၼၼ် ၵိၼ်ႁႂ်ႈပဵင်းပေႃး ဢမ်ႇၵိၼ်ၼမ်ပူၼ်ႉတီႈၼၼ်ႉ မၼ်းၸင်ႇတေၸၢင်ႈပၼ်ၽွၼ်းလီလႆႈယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−hellokhunmor

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-03-04T13:01:16

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%80%91%e1%80%af%e1%81%b5%e1%80%ba%e1%82%87%e1%80%9c%e1%80%ae%e1%82%81%e1%80%b0%e1%82%89-%e1%81%b5%e1%82%85%e1%81%bc%e1%80%ba%e1%82%87%e1%80%9e%e1%82%83/

လွင်ႈထုၵ်ႇလီႁူႉ ၵႅၼ်ႇသႃႇတဝ်ႈၼူမ်း

ၵႅၼ်ႇသႃႇတဝ်ႈၼူမ်းၼႆႉၵေႃႈ ၵူႈပီႊပီႊၼၼ်ႉ မီးၽူႈယိင်း တၢႆယွၼ်ႉမၼ်းမႃးတင်းၼမ် ယူႇယဝ်ႉ။ လိူဝ်သေၼၼ်ႉ မေႃယႃၶဝ်ၵေႃႈ ဢမ်ႇႁူႉငဝ်ႈႁၢၵ်ႈလွင်ႈတၢင်းလႆႈၸႅင်ႈလႅင်း။ ၵူၺ်းၵႃႈ လွင်ႈတၢင်းဢၼ်ႁဵတ်းႁႂ်ႈ မီးတၢင်းပဵၼ်ၼႆႉလႆႈတႄႉၵေႃႈ ပဵၼ် ႁေႃႇမူၼ်း Estrogen ၼႂ်းၽူႈယိင်းလႄႈ တေၵႂႃႇတုမ်ႉယွၼ်ႈထိုင်လွင်ႈလႅၵ်ႈလၢႆႈ သႄးလ်ၼိူဝ်ႉတီႈတဝ်ႈၼူမ်းၼၼ်ႉ ၼမ်ပူၼ်ႉတီႈ ထိုင်တီႈမၼ်းႁုၼ်ႈမုၼ်းၵႂႃႇဢမ်ႇပုင်ႇမၢၼ်ႇသေယဝ်ႉ တူဝ်ၶိင်းၵေႃႈဢမ်ႇၸၢင်ႈၵုမ်းထိင်းမၼ်းလႆႈ၊ ႁဵတ်းႁႂ်ႈသႄးလ်ၸိူဝ်းၼၼ်ႉ ယဵၼ်းပဵၼ်သႄးလ်ၵႅၼ်ႇသႃႇသေ တေၽႄႈလၢမ်းၵႂႃႇဝႆးလႄႈ ၸၢင်ႈၽႄႈလၢမ်းပႃး ၶိူင်ႈဢင်ႇၵႃႇၼႂ်းတူဝ်ၶိင်းလၢႆလၢႆပွတ်းတွၼ်ႈလႆႈထႅင်ႈ ယူႇယဝ်ႉ။ ပေႃးဝႃႈတႄႉ ၵႅၼ်ႇသႃႇတဝ်ႈၼူမ်းၼႆႉၵေႃႈ မီးယူႇလၢႆလၢႆမဵဝ်းမိူၼ်ၵၼ် ဢၼ်ၵႆႉထူပ်းႁၼ်တႄႉ တေပဵၼ်ၵႅၼ်ႇသႃႇဢၼ်ပဵၼ်မႃးတီႈတေႃႈၼမ်ႉၼူမ်း ၼၼ်ႉယဝ်ႉ။ မိူဝ်ႈသႄးလ်ၵႅၼ်ႇသႃႇ ၽႄႈလၢမ်းၵႂႃႇႁွတ်ႈထိုင် တေႃႈၼမ်ႉၼူမ်း ၶဝ်ႈၵႂႃႇထိုင်တေႃႈၼမ်ႉလိူင် ဢမ်ႇၼၼ် သဵၼ်ႈလိူတ်ႈၼႆ သႄးလ်ၼၼ်ႉၵေႃႈ တေၽႄႈလၢမ်းၵႂႃႇၵူႈပွတ်းတွၼ်ႈၼႂ်းတူဝ်ၶိင်းမႃး ဢမ်ႇဝႃႈ လုပ်ႇ၊ ပွတ်ႇ၊ တပ်း၊ ဢွၵ်းဢေႃ ၸိူဝ်းၼႆႉ။ ၵႅၼ်ႇသႃႇတဝ်ႈၼူမ်းၼႆႉၵေႃႈ ဢမ်ႇလႆႈႁဵတ်းႁႂ်ႈၸဵပ်းသႅပ်ႇသင် လိူဝ်သေဝႃႈ မၼ်းမီးၵွၼ်ႈၼိူဝ်ႉဢၼ်ၵမ်းတူၺ်းႁူႉလႆႈယူႇ ၵူၺ်းၵႃႈ ဢမ်ႇလႆႈမီးလွင်ႈၸဵပ်းသႅပ်ႇ၊ ၵွပ်ႈၼၼ်လႄႈ ႁဵတ်းႁႂ်ႈၽူႈယိင်းၵမ်ႈၽွင်ႈဝူၼ်ႉဝႃႈ တေဢမ်ႇပဵၼ်သင်ၼႆသေယဝ်ႉ ဢမ်ႇလႆႈသူၼ်ၸႂ်မၼ်း ထိုင်တီႈပေႃးၽႄႈလၢမ်းၵႂႃႇတိၵ်းတိၵ်း တေႃႇပေႃးပဵၼ် တဝ်ႈၼူမ်း ၵႂ်ႈမႃး၊ ၼဝ်ႈမႃး၊ တႅၵ်ႇမႃး ယဝ်ႉၸင်ႇၵွႆႈၵႂႃႇထူပ်းမႃယႃၼႆၸိုင် သင်မၼ်းႁၢႆႉႁႅင်းၼႃႇယဝ်ႉၼၼ်ႉ မၼ်းၵေႃႈဢမ်ႇၸၢင်ႈယူတ်းယႃ ႁႂ်ႈၸိုၼ်ႈၶႅၼ်းၶိုၼ်ႈလႆႈယဝ်ႉ။ ၵူၼ်းဢၼ်မီးတိုဝ်ႉတၢင်းပဵၼ်ၵႅၼ်ႇသႃႇလႆႈၼၼ်ႉ တေမီးမိူၼ်ၼင်ႇ− ယူႇၼႂ်းၶိူဝ်း ဢၼ်ယၢမ်ႈပဵၼ်ၵႅၼ်ႇသႃႇယူႇယဝ်ႉ၊ ၽူႈယိင်းဢၼ်ဢႃႇယု 40 ပီႊ ၶိုၼ်ႈၼိူဝ်၊ ၵူၼ်းဢၼ်ယၢမ်ႈၽႃႇတတ်းၵွၼ်ႈၼိူဝ်ႉတီႈတဝ်ႈၼူမ်း၊ ၽူႈယိင်းဢမ်ႇမီးလုၵ်ႈလႄႈ မီးလုၵ်ႈယၢပ်ႇ၊ ၵိၼ်ယႃတႃႇႁေႃႇမူၼ်း တွၼ်ႈတႃႇၵူၼ်းပၢၼ်ဢၼ်ႁူဝ်လိူၼ်သုတ်း မႃးၶၢဝ်းတၢင်းႁိုင် 10 ပီႊ ၸိူဝ်းၼႆႉ ၸၢင်ႈႁဵတ်းႁႂ်ႈမီးတိုဝ်ႉတၢင်းပဵၼ်လႆႈ တၢင်းပဵၼ်ၵႅၼ်ႇသႃႇတဝ်ႈၼူမ်းယူႇယဝ်ႉ။ ၶေႃႈပၼ်ၾၢင်ႉဝႃႈပဵၼ်ၵႅၼ်ႇသႃႇတဝ်ႈၼူမ်း ၵမ်းၺႃးၵွၼ်ႈ၊ ႁူၺ်ႇ တီႈႁိမ်းႁွမ်းတဝ်ႈၼူမ်း ဢမ်ႇၼၼ် ၸမ်ၸမ်ၵိင်ႇႁႄႉ၊ တဵၵ်းတူၺ်းယဝ်ႉၸဵပ်း ဢမ်ႇၼၼ် ဢမ်ႇၸဵပ်းၵေႃႈလႆႈ (သင်မၼ်းပဵၼ်ၵွၼ်ႈ Cyst တေၸဵပ်း သင်ပဵၼ်ၵွၼ်ႈၵႅၼ်ႇသႃႇ ၸဵပ်းယူႇ ၵူၺ်းၵႃႈ ဢမ်ႇၼႄႉၼွၼ်း)။ ၽၢင်ႁၢင်ႈၼႃႈဢူၵ်းဢမ်ႇမိူၼ်ၵဝ်ႇ သမ်ႉဝႃႈၼႃႈဢူၵ်းၼၼ်ႉ တေဢမ်ႇပဵင်းၵၼ်သေၵႃႈႁိုဝ်ၵေႃႈယဝ်ႉ သင်တူၺ်းဝႃႈမၼ်းပႅၵ်ႇပိူင်ႈႁႅင်းၼႃႇ ၼႆၸိုင် ႁႂ်ႈၾၢင်ႉသတိတူၺ်းပႃး။ မိပ်ႇတဝ်ႈၼူမ်းလွႆးလွႆးသေ ႁၼ်ဝႃႈမီးၼမ်ႉလိူင်၊ လိူတ်ႈ ဢွၵ်ႇမႃး (ဢမ်ႇၼပ်ႉပႃးမႄႈလဵင်ႉၼူမ်းလုၵ်ႈ)။ မီးႁွႆးၸဵပ်းတီႈႁူဝ်ၼူမ်း ဢၼ်ဢမ်ႇႁူႉတီႈမႃး။ ၽိဝ်ၼင်ၸွမ်းႁိမ်းႁွမ်းတဝ်ႈၼူမ်း ဢုၵ်းလုၵ်းဢူင်ႈလူင်ႈ မိူၼ်ၵႅမ်ႈလွၵ်းဝႆႉ။ သင်ဝႃႈပဵၼ်မႄႈလဵင်ႉၼူမ်းလုၵ်ႈၼႆၸိုင် ၸၢင်ႈတေမီးၼူမ်းဢွၵ်ႇမႃး လႆႈၽၢႆႇလဵဝ်လႄႈ ၼူမ်းတေၸၢင်ႈၸဵပ်း ဢမ်ႇၼၼ် တေမီးသီၼူမ်းလေႃးလိူတ်ႈမႃးပႃး။ တဝ်ႈၼူမ်းလႅင်လႄႈၸဵပ်းသႅပ်ႇ သမ်ႉဝႃႈဢမ်ႇၸႂ်ႈဝၼ်းဢၼ်ႁူဝ်လိူၼ်မႃး။ လွၵ်းလၢႆးၵူတ်ႇၸႅတ်ႈတူၺ်းၵႅၼ်ႇသႃႇတဝ်ႈၼူမ်းႁင်းၵူၺ်း ထွတ်ႇသိူဝ်ႈသေတူၺ်းဝႃႈ တဝ်ႈၼူမ်းတင်းသွင်ၽၢႆႇၼၼ်ႉ ၸွင်ႇမီးသင်ပႅၵ်ႇပိူင်ႈၵႂႃႇ။ ၸုၵ်းသေယုၵ်ႉမိုဝ်းၶိုၼ်ႈတင်းသွင်ၽၢႆႇ ယဝ်ႉတူၺ်းဝႃႈ ၸွင်ႇမၼ်းလႅၵ်ႈလၢႆႈၵႂႃႇ လႄႈ ၸွင်ႇမၼ်းမိူၼ်ၵၼ်။ ၸႂ်ႉမိုဝ်းသၢမ်ၼိဝ်ႉ ၼိဝ်ႉၵၢင်၊ ၼဵဝ်ႉၼၢင်း၊ ၼိဝ်ႉၸီႉ တဵၵ်းတူၺ်းလွႆးလွႆး ၸွမ်းႁိမ်းႁွမ်းတေႃႇထိုင်တဝ်ႈၼူမ်း လႄႈ သင်ထူပ်းၵွၼ်ႈမႃး လႄႈ တဵၵ်းတူၺ်းၸွင်ႇမၼ်းၸဵပ်းယူႇႁိုဝ်။ မိပ်ႇတူၺ်းႁူဝ်ၼူမ်းလွႆးလွႆး ၸွင်ႇမၼ်းမီးႁွႆးၸဵပ်းလႄႈ မီးၼမ်ႉလႆဢွၵ်ႇမႃးယူႇႁိုဝ်။ သင်ထူပ်းႁၼ်ၽၢင်ႁၢင်ႈဢၼ်လႂ်ဢၼ်ၼိုင်ႈၼႆၸိုင် လီလႆႈၵႂႃႇၸႅတ်ႈတီႈႁူင်းယႃ ႁႂ်ႈယုမ်ႇလႆႈၸႅင်ႈလႅင်းလႄႈ ယူတ်းယႃၵႂႃႇလႆႈၶိုတ်းတၼ်းၼၼ်ႉယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−sanook

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-03-04T10:50:52

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%81%b5-4/

ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႆးတင်းၼမ်

ၼႂ်းၶၢဝ်းတၢင်း 2 ဝၼ်း ၸဝ်ႈၼႃႈတီႈပလိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈ 100 ပၢႆ။ ၸွမ်းၼင်ႇသိုဝ်ႇၶၢဝ်ႇထႆး MGR Online ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 3 March 2024 (လိူၼ်သၢမ်လွင်ႈ 8 ၶမ်ႈ ပီႊတႆး 2118 ၼီႈ) ၼၼ်ႉ ပလိၵ်ႈထႆး လႄႈ ၽူႈမီးပုၼ်ႈၽွၼ်း ထႅင်ႈလၢႆလၢႆၽၢႆႇႁူမ်ႈၵၼ်သေ တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႆး တီႈၼႂ်းဝၢၼ်ႈၼၢမ်းၵုၺ် ပွၵ်ႉ 7 ဢိူင်ႇလိၼ်ႉထိၼ်ႇ ၸႄႈဝဵင်းထွင်းၽႃၽုမ်း ၸႄႈတွၼ်ႈၵၢၼ်ႇၸၼပူးရီး ဢၼ်ၶီႇဝႆႉယူႇၼိူဝ်ၵႃး 6 လေႃႉ ႁူမ်ႈတင်းမူတ်း 94 ၵေႃႉ၊ ပဵၼ်ၽူႈၸၢႆး 62 ၵေႃႉ လႄႈ ၽူႈယိင်း 32 ၵေႃႉသေ ၵူၼ်းႁေႃႈၵႃးတႄႉတၼ်းပၢႆႈ လွတ်ႈၵႂႃႇလႆႈ ၼႆယဝ်ႉ။ တေႃႈၼင်ႇၼၼ် မိူဝ်ႈဝၼ်းထီႉ 1 March 2024 ၼၼ်ႉၵေႃႈ ၽၢႆႇတၢင်းပလိၵ်ႈထႆး လႆႈႁပ်ႉၶၢဝ်ႇဝႃႈ မီးၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆးၼႆသေ ၵႂႃႇသိူင်ႇတူဝ်ဝႆႉယူႇ တီႈၼႂ်းထိူၼ်ႇ ပိုၼ်ႉတီႈဝၢၼ်ႈဝင်းၵဵင်း ပွၵ်ႉ 4 ဢိူင်ႇထႃႉၶၼုၼ် ၸႄႈဝဵင်းထွင်းၽႃ ၽုမ်း လႄႈ ၸင်ႇလႆႈၶဝ်ႈၵူတ်ႇထတ်းသေ တီႉၺွပ်းလႆႈ ၵူၼ်းမိူင်းႁူမ်ႈတုမ် တင်းမူတ်း 39 ၵေႃႉ၊ ပဵၼ်ၽူႈၸၢႆး 27 ၵေႃႉ၊ ၽူႈယိင်း 9 ၵေႃႉ ႁူမ်ႈတင်း လုၵ်ႈဢွၼ်ႇ 3 ၵေႃႉ၊ ၵူၼ်းႁေႃႈၵႃးတေႃႉသူင်ႇတႄႉ ပၢႆႈလွတ်ႈၵႂႃႇလႆႈ ဝႃႈၼႆ။ ၵဵဝ်ႇလူၺ်ႈၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈ ဢၼ်ထုၵ်ႇတီႉ ၺွပ်းပွၵ်ႈၵမ်းၼႆႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈၵႂႃႇၸွမ်းၼင်ႇ မၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-02T12:17:26

https://taifreedom.com/%e1%80%9a%e1%82%83%e1%82%87%e1%82%81%e1%82%82%e1%80%ba%e1%82%88%e1%80%9c%e1%82%86%e1%82%88%e1%80%95%e1%80%b5%e1%81%bc%e1%80%ba%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5/

ယႃႇႁႂ်ႈလႆႈပဵၼ်ပၢင်တိုၵ်း ၽွင်းပၢင်ၸႃႇပၼၸဝ်ႈသြႃႇလူင် သင်ႇၶ လႄႈ ၵူၼ်းမိူင်း လႆႈတုၵ်းယွၼ်း

သင်ႇၶၸဝ်ႈ လႄႈ တၵ်ႉၵႃႇသတ်ႉထႃး ၸတ်းႁဵတ်းပၢင်ၸႃႇပၼ သၢင်းၵျူဝ်ႇ ၸဝ်ႈသြႃႇလူင် ၽတ်ႉတၼ်ႇတ ဝႃႇယႃႇမ ၸဝ်ႈၵွၼ်းဝတ်ႉ ဝၢၼ်ႈပုင်ႇၵၢင် ဢိူင်ႇပုင်ႇၵၢင် ၸႄႈဝဵင်းမိူင်းမိတ်ႈ လႄႈ ပဵၼ်ပႃးၽူႈၶဝ်ႈၸုမ်းဢေႃးဝႃႇတႃႇၸရိယ ဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ။ ၸဝ်ႈသြႃႇလူင် ၽတ်ႇတၼ်ႇတ ဝႃႇယႃႇမၼႆႉ လႆႈလူႉလွၼ်ႇၶဝ်ႈသူၼ်မၢၵ်ႇႁၢၵ်ႈၶမ်း ၵႂႃႇ မိူဝ်ႈၼႂ်းဝၼ်းထီႉ 21 February 2024 (လိူၼ်သၢမ်မႂ်ႇ 12 ၶမ်ႈ ပီႊတႆး 2118 ၼီႈ) လူၺ်ႈတၢင်းပဵၼ် ၵူၼ်းထဝ်ႈၵူၼ်းၵႄႇ ၽွင်းဢႃႇယုၸဝ်ႈလႆႈ 79 ပီႊ၊ ဝႃႇတေႃႇၸဝ်ႈ 58 ဝႃႇသႃ လႄႈ ၸင်ႇလႆႈဢဝ်ၶၢပ်ႈတူဝ်ၸဝ်ႈ ၸၢမ်ႇဝႆႉလုမ်းလႃးၼိူဝ်ၵျွင်းသဝ်း ပဵၼ်ၶၢဝ်းတၢင်း 9 ဝၼ်းၼႆသေ ထိုင်ၼႂ်းဝၼ်း ထီႉ 29 February 2024 တူၵ်းမႅၼ်ႈဝၼ်းၽတ်း လိူၼ်သၢမ်လွင်ႈ 5 ၶမ်ႈ ပီႊတႆး 2118 ၼီႈၼၼ်ႉ ယူႇတီႈ သင်ႇၶၸဝ်ႈ လႄႈ တၵ်ႉၵႃႇသတ်ႉထႃး ၸင်ႇလႆႈႁူမ်ႈၵၼ်ၸတ်း ႁဵတ်းပၢင်ၸႃႇပၼ သၢင်းၵျူဝ်ႇ ၸဝ်ႈသြႃႇၵႂႃႇ ဝႃႈၼႆ။ တီႈၼႂ်းဝဵင်းမိူင်းမိတ်ႈၼၼ်ႉ သိုၵ်းမၢၼ်ႈ လႄႈ သိုၵ်းၶၢင် KIA ႁူမ်ႈ PDF လႆႈမီးလွင်ႈ ၶဵင်ႈၶႅင်ၵၢၼ်သိုၵ်းၵၼ်ဝႆႉသေ ၼင်ႇႁိုဝ်တေဢမ်ႇမီးပၢင်တိုၵ်းၵၼ် ၽွင်းၸတ်းႁဵတ်း ပၢင်ၸႃႇပၼ သၢင်းၵျူဝ်ႇ ၸဝ်ႈသြႃႇလူင် ၽတ်ႉတၼ်ႇတ ဝႃႇယႃႇမ ၼၼ်ႉၵေႃႈ သင်ႇၶၸဝ် ပေႃႈမႄႈတၵ်ႉသတ်ႉထႃး လႆႈတုၵ်းယွၼ်းတင်းသွင်ၽၢႆႇ ယႃႇႁႂ်ႈလႆႈပဵၼ်ပၢင်တိုၵ်းၵၼ် ၼႆလႄႈ ၸင်ႇလႆႈၸတ်းႁဵတ်းၵႂႃႇယဝ်ႉတူဝ်ႈလီငၢမ်း ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-01T14:20:20

https://taifreedom.com/%e1%80%99%e1%80%ae%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%9c%e1%81%b5%e1%80%ba%e1%82%89%e1%80%95%e1%80%bd%e1%80%99%e1%80%ba%e1%80%90%e1%80%b0%e1%80%9d%e1%80%ba%e1%80%95%e1%80%b5/

မီးၵူၼ်းလၵ်ႉပွမ်တူဝ်ပဵၼ်ၸဝ်ႈၼႃႈတီႈသိုၵ်းမၢၼ်ႈ​​သေ ၶဝ်ႈၸူၼ်ႁိူၼ်းၵူၼ်းမိူင်း ၼႂ်းဝဵင်းတႃႈၶီႈလဵၵ်း

မီးၵူၼ်းလၵ်ႉပွမ်တူဝ်​​ပဵၼ်ၸဝ်ႈၼႃႈတီႈမၢၼ်ႈသေ ၶဝ်ႈၸူၼ်ႁိူၼ်းၵူၼ်းမိူၼ်း ၼႂ်းဝဵင်းတႃႈၶီႈလဵၵ်း​​လႄႈ ထုၵ်ႇပလိၵ်ႈမၢၼ်ႈၺွပ်းလႆႈ ဝႃႈၼႆ။ မိူဝ်ႈၼႂ်းဝၼ်းထီႉ 29 February 2024 (လိူၼ်သၢမ်လွင်ႈ 5 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်းတဵင်ႈ 24:00 မူင်းၼၼ်ႉ မီးၵူၼ်းပွမ်တူဝ်ပဵၼ်ၸဝ်ႈၼႃႈတီႈသိုၵ်းမၢၼ်ႈ​​သေ ၶဝ်ႈၸူၼ်ႁိူၼ်းၵူၼ်းမိူင်းလင်ၼိုင်ႈယဝ်ႉ လင်ၼိုင်ႈ လႄႈသွၼ်ႈတူဝ်ဝႆႉတီႈ ပွၵ်ႉမႄႈၶၢဝ် ဝဵင်းတႃၶီႈလဵၵ်းၼၼ်ႉ ပလိၵ်ႈမၢၼ်ႈလႆႈငိၼ်းၶၢဝ်ႇ​​သေ ၶဝ်ႈၵႂႃႇတီႉၺွပ်းလႆႈၵူၼ်း 7 ​​ၵေႃႉလႄႈ လူတ်ႉၵႃး ဢိၵ်ႇၶိူင်ႈၵွင်ႈၵၢင်ႇတင်းၼမ် ၼႆယူႇယဝ်ႉ။ ၵူၼ်းၸိူဝ်းဢၼ်တီႉၺွပ်းလႆႈၼၼ်ႉ 1. ​​ဢေးၵူဝ်ႇၵူဝ်ႇဢူး ဢႃႇယု (32) ပီႊ ယူႇပွၵ်ႉမႄႈၶၢဝ်၊ 2. ၸၢႆးမွင်ႇထုၼ်း (ၶ) ဢၢႆႈပီး ဢႃႇယု (20) ပီႊ ယူႇပွၵ်ႉပႃႇသၵ်း၊ 3. ၸၢႆးလႃႉမွင်ႇ ဢႃႇယု (27) ပီႊ ယူႇဝၢၼ်ႈလူင်၊ 4. ၸၢႆးၶမ်းတုၺ်ႈ ဢႃႇယု (18) ပီႊ ယူႇသၼ်သၢႆး(ၶ)၊ 5. ယႄးတီႇႁႃႉလုၼ်ႇ ဢႃႇယု (38) ပီႊ ယူႇပွၵ်ႉမႄႈၶၢဝ်၊ 6. ၵျၢႆးသၢၼ်ႇႁၢႆး (ကျိုင်းဆံဟိုင်း) ဢႃႇယု (20) ပီႊ ယူႇပွၵ်ႉဝဵင်းၵႅဝ်ႈ၊ 7. ၸၢႆးသႅင်မိူင်း ဢႃႇယု (25) ပီႊ ယူႇပွၵ်ႉသိူဝ်ၶမ်း လႄႈ သိမ်းလႆႈပႃးၶိူင်ႈၵွင်ႇၵၢင်ႇ မိူၼ်ၼင်ႇ ၵွင်ႈပွတ်း STEYR M9 A1 (1) လဝ်း မႅၵ်ႉၵွင်ႈ (1) ဢၼ်၊ ၵွင်ႈပွတ်း ZORAKI M 906 T (1) လဝ်း မႅၵ်ႉၵွင်ႈ (1) ဢၼ်၊ ၵွင်ႈ M4 A1 Carbine M-302461 (1) လဝ်း လႄႈ မႅၵ်ႉၵွင်ႈ (1) ဢၼ်၊ ၵွင်ႈယၢဝ်း .22 (1) လဝ်း လႄႈ မႅၵ်ႉၵွင်ႈ (1) ဢၼ် ၊ မၢၵ်ႇၵွင်ႈ 5.56 (59) လုၵ်ႈ ၊မၢၵ်ႇၵွင်ႈ 9 MM (20) လုၵ်ႈ ၊ မၢၵ်ႇၵွင်ႈ .39 (9) လုၵ်ႈ၊ မၢၵ်ႇၵွင်ႈ .22 (4) လုၵ်ႈ လႄႈ ၵႃး Honda fit သီၶဵဝ်ၼုမ်ႇ (1) လမ်း၊ ၵႃး Crown သီၶၢဝ် (1) လမ်း လႄႈ သိူဝ်ႈၶူဝ်းသိုၵ်းမၢၼ်ႈ ပလိၵ်ႈမၢၼ်ႈ သိုၵ်းၵူၼ်းမိူင်း မိတ်ႈလႅဝ်း ၸၢၵ်ႈလၢတ်ႈ ၸဵမ်ၸိူဝ်းၼႆႉ ဝႃႈၼႆ။ ၼႂ်းမိူင်းႁူမ်ႈတုမ်ၼႆႉ ဝၢႆးသေ ၶွင်ႇသီႇသိုၵ်းမၢၼ်ႈယိုတ်းဢၢမ်းၼၢတ်ႈၸိုင်ႈမိူင်းမႃး ၶၢဝ်းတၢင်း (3) ပီႊပၢႆၼႆႉ ၼႂ်းမိူင်းမီးလွင်ႈၶဵင်ႈၶႅင်ၵၢၼ်သိုၵ်း ပၢင်တိုၵ်းသိုၵ်းသိူဝ်၊ ၽဝ်ဝၢၼ်ႈၽဝ်ႁိူၼ်း၊ ၶႃႈႁႅမ်တီႉၺွပ်းၵူၼ်းမိူင်း၊ ၽူႈလၵ်ႉၵူၼ်းၸူၼ်လိူင်ႇၼမ်မႃး သေဢမ်ႇၵႃး ၵူၼ်းႁဵတ်းၵိၼ်ၵၢၼ် ၽိတ်းပၵ်းပိူင် ၼမ်ၶိုၼ်ႈမႃး လိူဝ်သေၵဝ်ႇယဝ်ႉ ၵူၼ်းမိူင်း ဢမ်ႇမီးလွင်ႈႁူမ်ႇလူမ်ႈၸဵမ်ၵၢၼ်ၵႂႃႇမႃးပႆ လႄႈ လွင်ႈယူႇသၢင်ႈၵိၼ်းသဝ်း ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-01T13:41:02

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%82%84%e1%82%88%e1%81%b6%e1%81%bc%e1%80%ba%e1%81%bc/

ယွၼ်ႉပၢင်တိုၵ်းလႄႈၶၼ်ၼမ်ႉမၼ်းၶိူင်ႈၸၢၵ်ႈၶိုၼ်ႈ

ယွၼ်ႉပၢင်တိုၵ်းၼႂ်းၸိုင်ႈတႆးပွတ်းၸၢၼ်းသေ ႁဵတ်းႁႂ်ႈၼမ်ႉမၼ်းၶိူင်ႈၸၢၵ်ႈၶၢတ်ႇ ဢမ်ႇၵုမ်ႇထူၼ်ႈပဵင်းပေႃး လႄႈ ၶၼ်ၼမ်ႉမၼ်းပုင်ႈၶိုၼ်ႈႁႅင်း ၵူၼ်းမိူင်းမၢင်ၸိူဝ်း ဢမ်ႇမီးတႃႇၸႂ်ႉတိုဝ်း ၼႂ်းၵၢၼ်ၽုၵ်ႈသွမ်ႈ။ ၵူၼ်းမိူင်းဝဵင်းၵႃလိၵေႃႉၼိုင်ႈလၢတ်ႈၼႄဝႃႈ “တီႈဝဵင်းႁဝ်းၶႃႈၼႆႉ တင်ႈတႄႇဝၼ်းထီႉ 28 February 2024 ၼၼ်ႉမႃး ၶၼ်ၼမ်ႉမၼ်းၸၢၵ်ႈ 1 လိတ်ႉ လုၵ်ႉတီႈ 2,950 ပျႃး လႄႈ 3,200 ပျႃး ၶိုၼ်ႈထိုင် 4,000 ပျႃး− 7,000 ပျႃး ၼႆႉၶႃႈ၊ လၢမ်းတူၺ်းတႄႉဢၢပ်ႈတေၶိုၼ်ႈထႅင်ႈယူႇ၊ ၼမ်ႉမၼ်းၶိူင်ႈၸၢၵ်ႈ ဢၼ်ၸႂ်ႉယူႇ ၸွမ်းဝဵင်း ၼမ်ႉၸၢင်၊ လၢႆးၶႃႈ ပၢင်လူင် ၵႃလိ−ၵုၼ်ႁဵင် ၼႆႉ ၵမ်ႉၼမ် တေႃႉတၢင်ႇမႃးတၢင်း ဝဵင်းလူင်တူၼ်ႈတီးၼၼ်ႉၶႃႈဢေႃႈ၊ မိူဝ်ႈလဵဝ်သမ်ႉ ၸုမ်းယိပ်းၵွင်ႈၵၢင်ႇပဵၼ်ပၢင်တိုၵ်းၵၼ် ၸွမ်းပွတ်း ႁူဝ်ပူင်း၊ သီႇသႅင်ႇ၊ မိူင်းပွၼ် လႄႈ ၸဝ်ႈၵႃးဢမ်ႇပေႃးႁတ်းတေႃႉတၢင်ႇမႃး၊ ငိၼ်းဝႃႈမိူဝ်ႈၼႆႉ ဝၼ်းထီႉ 1 March 2024 သဵၼ်ႈတၢင်းလူင်တူၼ်ႈတီး ထိုင်လွႆလႅမ်ၼၼ်ႉ သိုၵ်းမၢၼ်ႈပိုတ်ႇပၼ် ၵူၼ်းမိူင်းၶိုၼ်းယဝ်ႉ ဝႃႈၼႆ။ ပၢမ်ႉၼမ်ႉမၼ်း ဢၼ်မီးတီႈဝဵင်းၵႃလိၼၼ်ႉ ပၢမ်ႉလွႆၶူင်း၊ ပၢမ်ႉၵဵင်းၶမ်း၊ ပၢမ်ႉႁႅင်းမႂ်ႇ တႄႉပိၵ်ႉဢိုတ်းဝႆႉယဝ်ႉ ဝႃႈၼႆ၊ ပၢမ်ႉၸွမ်၊ ပၢမ်ႉလွႆၶမ်းလူင်၊ ပၢမ်ႉလွႆငိုၼ်း ၸိူဝ်းၼႆႉတႄႉ တိုၵ်ႉသိုပ်ႇပိုတ်ႇၽုၺ်ႇသေ ပၼ်လူတ်ႉၶိူင်ႈ တင်း ၵႃးဢွၼ်ႇ သႂ်ႇၼမ်ႉမၼ်းဝႆႉယူႇ၊ ပေႃးပဵၼ်ၵႃးလူင်တႄႉ ဢမ်ႇႁပ်ႉသႂ်ႇပၼ်ယဝ်ႉ ဝႃႈၼႆ။ မိူဝ်ႈၼႆႉဝၼ်းထီႉ 1 March 2024 ၼႆႉလႆႈႁူႉၶၢဝ်ႇထႅင်ႈဝႃႈ ၸုမ်းသိုၵ်းမၢၼ်ႈယိုတ်းမိူင်း တေႃႉတၢင်ႇၼမ်ႉမၼ်းၶိူင်ႈၸၢၵ်ႈ လုၵ်ႉတီႈဝဵင်းတႃႈၶီႈလဵၵ်းသေ ၶၢမ်ႈၶူင်းမႃး တႃႇၵႃး 4 လမ်း 1 လမ်းလႂ် တၢင်ႇၼမ်ႉမၼ်းၶိူင်ႈၸၢၵ်ႈ 4,000 ၵႃႇလၢၼ်ႇ ၼႆယဝ်ႉ။ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ တင်ႈတႄႇဝၼ်းထီႉ 29 February 2024 ၼႆႉမႃး ၸုမ်းသိုၵ်းမၢၼ်ႈ တႄႇၸႂ်ႉလုင်းႁဵင်/ၽူႈၵွၼ်းပွၵ်ႉ ၼႂ်းဝဵင်းၵဵင်းတုင် ၵဵပ်းသဵၼ်ႈသၢႆမၢႆ လူတ်ႉ/ၵႃး/ထေႃႈ ၸိူဝ်းမီးဝႂ် (လၢႆႇၸိၼ်ႇ) လႄႈ ၸိူဝ်းဢမ်ႇမီးဝႂ် (လၢႆႇၸိၼ်ႇ) တီႈၼႂ်းပွၵ်ႉၽႂ်မၼ်းသေ ဢၢပ်ႈပၼ်တီႈၼႂ်းမိုဝ်းၸုမ်းသိုၵ်းမၢၼ်ႈ၊ လိူဝ်ၼၼ်ႉ ႁိူၼ်းလႂ်မီးၶႅၵ်ႇၵႂႃႇၼွၼ်းလိုဝ်ႈႁိူဝ်ႉၶၢင်ႉၶိုၼ်းၵေႃႈ ႁႂ်ႈလႆႈပွင်ႇလႅင်းထိုင်တီႈ ၽူႈၵွၼ်းပွၵ်ႉ/ဝၢၼ်ႈ ၵမ်းသိုဝ်ႈဝႃႈၼႆ။ ၸွမ်းၼင်ႇပၢမ်ႉၼမ်ႉမၼ်းၶိူင်ႈၸၢၵ်ႈ Denkomyanmar ပိုၼ်ၽၢဝ်ႇဝႆႉ မိူဝ်ႈၼႆႉဝၼ်းထီႉ 1 March 2024 တႄႉ ၶၼ်ၼမ်ႉမၼ်းတီႈတႃႈၵုင်ႈ ၼမ်ႉမၼ်းၶိူင်ႈၸၢၵ်ႈထၢတ်ႈသီႇ (Octane 92) 1 လိတ်ႉ 2,050 ပျႃး၊ (Octane 95) 2,165 ပျႃး၊ ပေႃးပဵၼ်တီႇၸႄႇ (Diesel 500PPM) သမ်ႉ 1 လိတ်ႉ 2,080 ပျႃး၊ (Premium Diesel) သမ်ႉ 2,160 ပျႃး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-01T13:06:42

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87-%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%95%e1%80%ba%e1%82%89%e1%80%99%e1%80%ad%e1%80%af%e1%80%9d%e1%80%ba/

ပူႇတိၼ်ႇ ၽွမ်ႉႁပ်ႉမိုဝ်း ပၢင်တိုၵ်းၼိဝ်းၶလီးယႃး

ၸွမ်ၸိုင်ႈရၢတ်ႉသျႃး ပူႇတိၼ်ႇ ပၼ်ၾၢင်ႉထိုင်ၽွၼ်းတုမ်ႉယွၼ်ႈပၢင်တိုၵ်း ၸၼ်ႉႁၢႆႉႁႅင်း သင်မိူင်းဝၼ်းတူၵ်း သူင်ႇသိုၵ်းၶဝ်ႈၼႂ်းမိူင်းယူႇၶရဵၼ်း။ မိူဝ်ႈဝႃးဝၼ်းထီႉ 29 February 2024 (လိူၼ်သၢမ်လွင်ႈ 5 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈဢွၵ်ႇသပ်းၸႅင်ႈၶၢဝ်ႇပၼ်ၾၢင်ႉထိုင် မိူင်းဝၼ်းတူၵ်းဝႃႈ ယႃႇပေသူင်ႇသိုၵ်းၶဝ်ႈၵႂႃႇၼႂ်းမိူင်းယူႇၶရဵၼ်း ယွၼ်ႉၽွၼ်းတုမ်ႉ ယွၼ်ႈဢၼ်တေၸွမ်းမႃးၼၼ်ႉမၼ်းႁၢႆႉႁႅင်းသေ လၢတ်ႈထႅင်ႈဝႃႈ မိူင်းဝၼ်းတူၵ်း ထုၵ်ႇလီႁူႉပွင်ႇၸႂ်ဝႃႈ ရၢတ်ႉသျႃးၵေႃႈမီးၶိူင်ႈယိပ်း ဢၼ်ၸၢင်ႈပိုတ်းယိုဝ်းပဝ်ႉမၢႆၼႂ်း မိူင်းဝၼ်းတူၵ်းလႆႈမိူၼ်ၵၼ် လႄႈ မၼ်းပဵၼ်ၵၢၼ်ပူၼ်ႉပႅၼ် လူၺ်ႈၵၢၼ်ၸႂ်ႉတိုဝ်း မၢၵ်ႇၼိဝ်းၶလီးယႃး ၼႆယဝ်ႉ။ လွင်ႈၼႆႉၵေႃႈ လႆႈမီးမႃးဝၢႆးသေ ၸွမ်ၸိုင်ႈၾရင်ႇသဵတ်ႇ လႆႈလၢတ်ႈၵႂႃႇ မိူဝ်ႈဝၼ်းထီႉ 26 February 2024 ၼၼ်ႉဝႃႈ ဢမ်ႇၸၢင်ႈလၢတ်ႈလႆႈဝႃႈ မိူင်းဝၼ်းတူၵ်း တေဢမ်ႇ သူင်ႇသိုၵ်းၶဝ်ႈၵႂႃႇၸွႆႈထႅမ်ယူႇၶရဵၼ်း ၼႂ်းပၢင်တိုၵ်းၼၼ်ႉ ၼႆယဝ်ႉ။ ဝၢႆးသေၸွမ်ၸိုင်ႈၾရင်ႇသဵတ်ႇ ဢွၵ်ႇမႃးလၢတ်ႈၵႂႃႇယဝ်ႉၼၼ်ႉ ဢၼ်ပဵၼ်လုၵ်ႈ ၸုမ်း NATO လၢႆလၢႆၸိုင်ႈမိူင်း ႁူမ်ႈပႃး ဢမေႇရိၵၢၼ်ႇ၊ ဢင်းၵိတ်ႉ၊ လႄႈ ၵျႃႇမၼီႇ ၵေႃႈ လႆႈဢွၵ်ႇမႃးပၢၵ်ႈပႅတ်ႈၶေႃႈၵႂၢမ်း ၸွမ်ၸိုင်ႈၾရင်ႇသဵတ်ႇၵႂႃႇယဝ်ႉ မိူၼ်ၵၼ်။ ၸိူင်ႉႁိုဝ်ၵေႃႈလီ ပူႇတိၼ်ႇ လႆႈလၢတ်ႈထႅင်ႈဝႃႈ လွင်ႈသဝိတ်ႇတဵၼ်ႇ တင်း ၾိၼ်ႇလႅၼ်ႇ ဢၼ်မီးႁိူဝ်းမိၼ်ဝႆးၽႂ်းလိူဝ်သဵင် လႄႈ တရူၼ်းတႂ်ႈၼမ်ႉ သေဢမ်ႇၵႃး ယင်းမီးတီႈၵဵပ်းမၢၵ်ႇၼိဝ်းၶလီးယႃး ၽွမ်ႉတႃႇၸႂ်ႉတိုဝ်းၼၼ်ႉ တေၶဝ်ႈပဵၼ်လုၵ်ႈၸုမ်း NATO ယွၼ်ႉၼၼ် ရၢတ်ႉသျႃးၸမ်ပဵၼ် တေလႆႈၽိူမ်ႉသၢင်ႈလွင်ႈၵႅၼ်ႇၶႅင်ႁႄႉၵင်ႈလႅၼ်လိၼ် မိူင်းရၢတ်ႉသျႃးပွတ်းဝၼ်းတူၵ်းၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-01T13:02:46

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%a2%e1%81%bc%e1%80%ba%e1%80%99%e1%82%83%e1%80%b8%e1%81%b8%e1%80%bd%e1%80%99%e1%80%ba%e1%80%b8%e1%80%99%e1%80%ad/

တၢင်းပဵၼ်ဢၼ်မႃးၸွမ်းမိူဝ်ႈလႅတ်ႇမႆႈႁႅင်း

ၸွမ်းၼင်ႇရႃႇသီႇဢုတုလႅၵ်ႈလၢႆႈၶၢႆႉပၼ်ႇပုတ်ႈၵၼ်ၵႂႃႇလႄႈ ၶၢဝ်းၵတ်းသုတ်းသဵင်ႈၵႂႃႇ ၶၢဝ်းမႆႈၵေႃႈတေႁွတ်ႈထိုင်မႃး၊ ပေႃးဝႃႈၶၢဝ်းမႆႈၼႆ ၽႂ်ၽႂ်ၵေႃႈတေႁူႉလီယူႇဝႃႈ မၼ်းမႆႈႁၢဝ်ႉမိူၼ်ႁိုဝ်ၼႆ၊ ယူႇတီႈလႂ်ၵေႃႈ သမ်ႉပေႃးယူႇယၢပ်ႇဢုပ်ႉဢၢပ်ႉလူင်ဝႆႉ လိူဝ်သေၼၼ်ႉယဝ်ႉ မိူဝ်ႈမႆႈႁႅင်းၼႃႇလႄႈ မိူဝ်ႈယူႇၼႂ်းလႅတ်ႇၶၢမ်ႇႁႅင်းမႆႈႁိုင်ၼႃႇၼၼ်ႉၵေႃႈ ၸၢင်ႈမီးတၢင်းပဵၼ်မႃးၸွမ်းလႆႈ ယူႇယဝ်ႉ။ တၢင်းပဵၼ်လူမ်းလႅတ်ႇ တၢင်းပဵၼ်လူမ်းလႅတ်ႇ (Heat Stroke) ၼႆႉ တေပဵၼ်မႃးလႆႈမိူဝ်ႈမႆႈႁႅင်းၼႃႇလႄႈ တူဝ်ၶိင်းပူတ်းပွႆႇႁႅင်းမႆႈၼႂ်းတူဝ်ဢွၵ်ႇဢမ်ႇၶိုတ်းတၼ်း၊ ႁႅင်းမႆႈၼႂ်းတူဝ်ၼမ်မႃး သမ်ႉၶၢတ်ႇပႃးထၢတ်ႈၼမ်ႉထႅင်ႈသေ ႁဵတ်းပဵၼ်လူမ်းလူမ်ႉၵႂႃႇလႆႈယဝ်ႉ သင်ဝႃႈမၼ်းႁၢႆႉႁႅင်းမႃးၼႃႇၼႆၸိုင် ၸၢင်ႈႁဵတ်းႁႂ်ႈထိုင်တၢႆလႆႈ ယူႇယဝ်ႉ။ မဝ်းလႅတ်ႇ မဝ်းလႅတ်ႇၼၼ်ႉၵေႃႈၶႂ်ႈငၢႆးၵၼ်တင်း လူမ်းလႅတ်ႇၼၼ်ႉၵူၺ်း ၵူၺ်းၵႃႈ တေဢမ်ႇထိုင်ၶၵ်ႉတွၼ်ႈဝႃႈ ၵိုင်ႉၵၢင်ႉမဝ်းလူမ်ႉလူင်ၵႂႃႇၵမ်းလဵဝ်၊ ၸိူင်ႉႁိုဝ်မၼ်းၵေႃႈ ႁၢႆႉႁႅင်းဢမ်ႇပိူင်ႈသင်ၵၼ်တင်းလူမ်းလႅတ်ႇၼင်ႇၵဝ်ႇ၊ ၵွပ်ႈပိူဝ်ႈတၢင်းပဵၼ်မဝ်းလႅတ်ႇၼၼ်ႉ ပဵၼ်လႆႈထိုင် ႁူဝ်ပၼ်ႇႁူဝ်မဝ်း၊ ၼႃႈလပ်းသိင်ႇ၊ ဢူၼ်ႈဢွၼ်ႇ၊ တွင်ႉၶူၼ်ႉ သမ်ႉဝႃႈဢမ်ႇမဝ်းလူမ်ႉသေတႃႉ မိူဝ်ႈႁဵတ်းသေလွင်ႈလွင်ႈဢၼ်ၸၢင်ႈပဵၼ်ၽေးဝႆႉ မိူၼ်ၼင်ႇ ႁေႃႈလူတ်ႉႁေႃႈၵႃးယူႇၸိူဝ်းၼႆႉၵေႃႈ ၸၢင်ႈႁဵတ်းႁႂ်ႈပဵၼ်ၽေးၵိုင်ႉၵၢင်ႉလႆႈယူႇမိူၼ်ၵၼ်။ မၢၵ်ႇၼူၶိုၼ်ႈ သင်ၸိူဝ်ႉဝႃႈ လႆႈၸႂ်ဢွၵ်ႇဢဵၼ်ႁႅင်းပဵၼ်ၵၢၼ်လႅၼ်ႈ လႄႈ သမ်ႉလႅၼ်ႈၼႂ်းလႅတ်ႇ ၽွင်းလႅတ်ႇမႆႈၼၼ်ႉၼႆၸိုင် ၸၢင်ႈႁဵတ်းႁႂ်ႈပဵၼ်မၢၵ်ႇၼူၶိုၼ်ႈလႆႈယဝ်ႉ ပေႃးဝႃႈမၢၵ်ႇၼူၶိုၼ်ႈမႃး ႁႂ်ႈၼႅတ်ႈၵိုတ်းၵမ်းလဵဝ်သေ ၵိၼ်ပၼ်ၼမ်ႉ ဢမ်ႇၼၼ် ၼမ်ႉဝၢၼ်ၼမ်ႉၸဵမ်းၵေႃႈလႆႈ တႃႇလူတ်းယွမ်းႁႅင်းမႆႈၼႂ်းတူဝ် လႄႈ ထၢတ်ႈၵိူဝ်ဢၼ်ယွမ်းလူင်းၵႂႃႇ သင်ဝႃႈဢမ်ႇပႆႇၶႅၼ်းၶိုၼ်း ၼႂ်းၶၢဝ်းတၢင်း 30 မိၼိတ်ႉ ထိုင် 2 ၸူဝ်ႈမူင်းပေႃးဝႃႈၼႆၸိုင် ဢမ်ႇထုၵ်ႇလီသိုပ်ႇလႅၼ်ႈထႅင်ႈယဝ်ႉ။ ၽိဝ်ၼိူဝ်ႉၼင်မႆႈလႅတ်ႇ ပေႃးဝႃႈ ဢမ်ႇလုမ်းလႃးၽိဝ်ၼိူဝ်ႉၼင် လႄႈ ဢမ်ႇတႃးပၼ်ဢၼ်ႁႄႉလႅတ်ႇၸိူဝ်းၼႆႉသေယဝ်ႉ သမ်ႉဢွၵ်ႇၵႂႃႇၼႂ်းလႅတ်ႇၼႆၸိုင် ၸၢင်ႈႁဵတ်းႁႂ်ႈ ၽိဝ်ႉၼိူဝ်ႉၼင်လွၵ်ႈ လႄႈ သႅပ်ႇမႃးလႆႈယဝ်ႉ၊ သင်ဝႃႈ မီးၽိဝ်ၼင်မႆႈသႅပ်ႇယွၼ်ႉလႅတ်ႇၼႆၸိုင် မိူၼ်ၼင်ႇ ဝၢၼ်လိၼ်ႉငိူၵ်ႈၸိူဝ်းၼႆႉ တႃးပၼ်ၵေႃႈ ၸွႆႈလူတ်းယွမ်းလွင်ႈသႅပ်ႇမႆႈလႆႈယူႇ။ သင်တူဝ်ၸဝ်ႈၵဝ်ႇၼၼ်ႉ ယူႇၼႂ်းၵၢင်လႅတ်ႇသေ ႁဵတ်းၵၢၼ်ယူႇပေႃးၼႆၸိုင် ပေႃးႁူႉဝႃႈႁိူဝ်ႉဢူၼ်ႈမႃး ၵူၺ်းသမ်ႉတိုၵ်ႉႁူႉတူဝ်ယူႇၼႆၵေႃႈ ၼႅတ်ႈၶဝ်ႈႁူမ်ႈၵမ်းလဵဝ် ဢမ်ႇၼၼ် ၵိၼ်ပၼ်ၼမ်ႉ လႄႈ ၸဵတ်ႉတူဝ်ၸိူဝ်းၼႆႉ တေၸၢင်ႈလီၶႅၼ်းမႃးယူႇ၊ ၵူၺ်းၵႃႈ မိူဝ်ႈတူဝ်မႆႈႁႅင်း ၵူၺ်းႁိူဝ်ႇသမ်ႉဢမ်ႇဢွၵ်ႇ တွင်ႉၶူၼ်ႉၶႂ်ႈႁၢၵ်ႈ ႁူဝ်မဝ်း ၵိုင်ႉၵၢင်ႉမဝ်းလူမ်ႉၵႂႃႇၼႆၸိုင် ၸၢင်ႈႁဵတ်းႁႂ်ႈလူႉသဵင်ႈတၢႆၵႂႃႇလႆႈယူႇယဝ်ႉ။ ၵွပ်ႈၼၼ်လႄႈ မိူဝ်ႈထူပ်းႁၼ်ၵူၼ်းပဵၼ်လူမ်းလႅတ်ႇသေ မဝ်းလူမ်ႉယူႇၼၼ်ႉ ထုၵ်ႇလီႁဵတ်းပၼ်မိူၼ်ၼင်ႇ − ဢဝ်တူဝ်ၵူၼ်းပဵၼ်ယူႇၼႂ်းႁူမ်ႈ ယုၵ်ႉၶႃသုင် ထွတ်ႇသိူဝ်ႈတၢင်းၼွၵ်ႈဢွၵ်ႇပႅတ်ႈ။ ဢဝ်ၼမ်ႉၵတ်းသၢတ်ႇလူင်းတီႈတူဝ်မၼ်း တႃႇလူတ်းယွမ်းႁႅင်းမႆႈၼႂ်းတူဝ်။ ၸႂ်ႉၽႅၼ်ႇၸုပ်ႉၼမ်ႉၵတ်း ဢမ်ႇၼၼ် လေႃးပႃးၼမ်ႉၵၢမ်ႈသႂ်ႇၸွမ်း ၶေႃး၊ ၵိင်ႇႁႄႉ၊ ငဝ်ႈၶႃ ၸိူဝ်းၼႆႉ။ ဢမ်ႇထုၵ်ႇလီၸႂ်ႉၽႃႈယမ်းႁူမ်ႇတူဝ် မၼ်းတေၸၢင်ႈၵႂႃႇၶတ်းပႅတ်ႈႁႅင်းမႆႈ ဢၼ်တေလုၵ်ႉၼႂ်းတူဝ်ဢွၵ်ႇမႃးၼၼ်ႉလႆႈ။ ၼႅတ်ႈဢဝ်တူဝ်သူင်ႇႁူင်းယႃၼင်ႇဝႆးၽႂ်း။ လွၵ်းလၢႆးႁႄႉၵင်ႈတၢင်းပဵၼ်ဢၼ်မႃးၸွမ်းၶၢဝ်းမႆႈ ၼုင်ႈသိူဝ်ႈၶူဝ်းႁႂ်ႈႁပ်ႉလူမ်းလႆႈလီ မၢင် လႄႈ ၼုင်ႈလီ ယူႇငၢႆႈလူမ် ဢမ်ႇႁတ်ႉႁႅင်း။ ငိူင်ႉဝႄႈ သိူဝ်ႈၶူဝ်းၼႃ ဢမ်ႇၼၼ် ဢၼ်မီးသီႁႅင်းႁႅင်း မိူၼ်ၼင်ႇ သီလမ်။ ငိူင်ႉဝႄႈလွင်ႈယူႇၼႂ်းလႅတ်ႇမႆႈႁႅင်းႁိုင်ႁိုင်။ ယႃႇပၼ်ႁႂ်ႈၶၢတ်ႇထၢတ်ႈၼမ်ႉလႄႈ ၵိၼ်ပၼ်ၼမ်ႉၼမ်ၼမ်၊ ပႃးတဝ်ႈၼမ်ႉတႃႇသေႇ မိူဝ်ႈတွင်ႉမႆႈ ႁႂ်ႈလႆႈၵိၼ်ပၼ်ၵမ်းလဵဝ်။ ယႃႇယူႇတီႈဢၼ်မႆႈလႄႈတီႈဢုပ်ႉဢၢပ်ႉၼၼ်ႉႁိုင်ႁိုင်။ မိူဝ်ႈႁဵတ်းၵၢၼ်ယူႇၼႂ်းၵၢင်လႅတ်ႇၼၼ်ႉၵေႃႈ ယႃႇပေယူႇၼႂ်းလႅတ်ႇႁိုင်ၼႃႇ ၵႆႉၵႆႉလိုဝ်ႈၼႂ်းႁူမ်ႈၽွင်ႈ။ ၵွပ်ႈၼၼ်လႄႈ မိူဝ်ႈလႅတ်ႇႁွၼ်ႉမႆႈႁႅင်းၼႃႇၼႆၸိုင် သင်ဢမ်ႇၸမ်ပဵၼ် ဢမ်ႇဢွၵ်ႇၼႂ်းလႅတ်ႇၼႆႉတေလီယူႇ၊ ၵူၺ်းၵႃႈ ပေႃးဝႃႈဢမ်ႇလိူဝ်လႆႈၼႆၵေႃႈ ၵင်ႈၸွင်ႈ၊ တိုဝ်းၵုပ်း၊ တိုဝ်းမၢၵ်ႇႁူဝ် ၸိူဝ်းၼႆသေဢွၵ်ႇၵႂႃႇ ၸင်ႇတေလီယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-03-01T12:45:43

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-%e1%82%81%e1%80%b0%e1%80%9d%e1%80%ba%e1%80%95%e1%80%9d%e1%80%ba%e1%82%88%e1%80%9c%e1%80%b0%e1%80%84%e1%80%ba/

ၶၢဝ်းတၢင်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး လူင်းႁူပ်ႉထူပ်းသူႇၸႂ်း ပေႃႈမႄႈၵူၼ်းမိူင်း ၼႂ်းၸိုင်ႈတႆး (ပွတ်းၸၢၼ်း)

ၼင်ႇႁိုဝ်ပေႃးတေႁပ်ႉႁူႉ ငဝ်းလၢႆးလွင်ႈယၢပ်ႇၽိုတ်ႇလႄႈ ႁႂ်ႈပေႃးပဵၼ်ၵၢၼ်သူႇၸႂ်းပၼ်ႁႅင်းၸႂ် ပေႃႈမႄႈ ၵူၼ်းမိူင်းၼၼ်ႉ ဢိင်ၼိူဝ်ငဝ်းလၢႆးၼႂ်းပိုၼ်ႉတီႈသေ ယူႇတီႈ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA လူင်းႁူပ်ႉထူပ်းၵူၼ်းမိူင်းၼႂ်းပိုၼ်ႉတီႈလႄႈ ပၼ်ႁႅင်းၸႂ် ၵူၼ်းမိူင်းပၢႆႈၽေးသိုၵ်း ၼႂ်းပိုၼ်ႉတီႈၵုမ်းၵမ်သေ ပေႃႈမႄႈၵူၼ်းမိူင်း ၸၢဝ်းၶိူဝ်း တႆး၊ ပလွင်ႈ၊ ပဢူဝ်း၊ ဢႃးၶႃႇ ၊ လီႇသူး ဢွၼ်ၸူမ်းသိူဝ်းႁပ်ႉတွၼ်ႈ ဝႃႈၼႆ။ တင်ႈတႄႇၼႂ်းၵၢင်လိူၼ် February 2024 ထိုင် ႁၢင်လိူၼ် February 2024 ၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA လႆႈလူင်းႁူပ်ႉထူပ်းပေႃႈမႄႈၵူၼ်းမိူင်းၼႂ်းပိုၼ်ႉ တီႈၵုမ်းၵမ် မိူၼ်ၼင်ႇ ၸႄႈဝဵင်းမိူင်းပၼ်ႇ၊ ၵဵင်းတွင်း၊ ၵႃလီႉ၊ ၵုၼ်ႁဵင် ၸိူဝ်းၼႆႉသေ လႆႈၸတ်းႁဵတ်း ပၢင်ႁူပ်ႉထူပ်း ပၢင်ပၼ်ပိုၼ်ႉႁူႉၵူၼ်းမိူင်း လႄႈ ပၼ်သုၼ်ႇပေႃႈမႄႈၵူၼ်းမိူင်းတွင်ႈထၢမ်ၵႂႃႇ လွတ်ႈလွတ်ႈလႅဝ်းလႅဝ်း ၼင်ႇၵၢင်ၸႂ်မီးဢၼ်ၶႂ်ႈႁူႉၶႂ်ႈထၢမ်လႄႈ လိူဝ်ၼၼ်ႉၵေႃႈ လႆႈၸွႆႈထႅမ်ငိုၼ်းတွင်း တီႈ မႄႈလုၵ်ႈဢွၼ်ႇ၊ မႄႈပႃးတွင်ႉ ဢိၵ်ႇပႃး ၸွႆႈပၼ်ၶိူင်ႈၸၢၵ်ႈထႆၼႃး တႃႇႁဵတ်းသၢင်ႈၼႂ်းၵၢၼ်ၽုၵ်ႇသွမ်ႈ တီႈပီႈၼွင်ႉၵူၼ်းမိူင်းပၢႆႈၽေးသိုၵ်း ဢၼ်ၶဝ်ႈမႃးယူႇသဝ်း ၼႂ်းၼႃႈတီႈၵုမ်းၵမ် RCSS/SSA ၼႆယဝ်ႉ။ ၼႂ်းၶၢဝ်းတၢင်း လူင်းႁူပ်ႉထူပ်း ပေႃႈမႄႈၵူၼ်းမိူင်းၼႂ်းပိုၼ်ႉတီႈၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လႆႈသပ်းလႅင်းၼႄ သဵၼ်ႈတၢင်းၵၢၼ်မိူင်းမုၵ်ႉၸုမ်း ထွတ်ႈမျၢတ်ႈ (4) ယိူင်ႈ (1 − ၸိူဝ်ႉၸၢတ်ႈ၊ 2 − ဝၢၼ်ႈမိူင်း၊ 3 − ၽႃႇသႃႇ၊ 4 − သႃႇသၼႃႇ) ၊ ပေႃႇလသီႇ လၵ်းၼမ်း (6) ၶေႃႈ ( 1 − လွင်ႈၽွမ်ႉႁူမ်ႈၸိူဝ်ႉၸၢတ်ႈ၊ 2 − သုၼ်ႇလႆႈတႅပ်းတတ်းႁင်းၶေႃ၊ 3 − တီႇမူဝ်ႇၶေရႇသီႇ၊ 4 − ပူၵ်းပွင်ၽဝၵူၼ်းမိူင်း၊ 5 − သၢၼ်ၶတ်းယႃႈမဝ်းၵမ်၊ 6 − လွင်ႈၵတ်းယဵၼ်)၊ တွၼ်ႈၵၢၼ်ဢုပ်ႉပိူင်ႇမုၵ်ႉၸုမ်းၼႂ်းၼႃႈတီႈ၊ ပၵ်းပိူင် တွၼ်ႈၵူၼ်းမိူင်းၵူႈၸၢဝ်းၶိူဝ်းၵိုၵ်းမိူင်း မီးပုၼ်ႈၽွၼ်းတႃႇႁၢပ်ႇထၢမ်းၵၢၼ်ၵႅတ်ႇၶႄၽႅၼ်ႇလိၼ်ၸိုင်ႈတႆး၊ လွင်ႈငဝ်းလၢႆးၵၢၼ်မိူင်း/ၵၢၼ်သိုၵ်း ၼႂ်းၸိုင်ႈတႆး၊ ၼႂ်းမိူင်းႁူမ်ႈတုမ် ဢၼ်ၶၢတ်ႇၶုၼ်ဢုပ်ႉပိူင်ႇၽွင်းငမ်းလီ ၸိူဝ်းၼႆႉယူႇယဝ်ႉ။ ၼွၵ်ႈလိူဝ်သေၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လႆႈသူႇၸႂ်း ႁူပ်ႉထူပ်းၵူၼ်းၵဝ်ႇၵူၼ်းမွၼ် ၸိူဝ်းယၢမ်ႈပဵၼ်ၽူႈၸွႆႈၵၢၼ် ၽူႈႁၢပ်ႇထၢမ်းၵၢၼ် ၼႂ်းတပ်ႉသိုၵ်း၊ ၸဵမ်လုၵ်ႉၼွင်ႉပွင်ႈပၢႆၵဝ်ႇ လႄႈ ဢွင်ႈတီႈ ၸတ်းႁဵတ်းပၢင်ၵုမ်ၵူၼ်းမိူင်း လႄႈ သင်ႇၶႃႈၸဝ်ႈ မိူဝ်ႈၼႂ်းပီႊ 1997 တွၼ်ႈထၢမ်ၵၢင်ၸႂ်ၵူၼ်းမိူင်း လႄႈ သင်ႇၶႃႇၸဝ်ႈ 3 ၶေႃႈ − (ၵ) တေႁႂ်ႈဝၢင်းၶိူင်ႈၼႄႇ၊ (ၶ) တေႁႂ်ႈသိုပ်ႇၶဝ်ႈပွႆးတိုၵ်းၼႄႇ၊ (င) တေႁႂ်ႈပႅတ်ႈၵွင်ႈဝၢင်းၵွင်ႈသေ မိူဝ်းယူႇႁိူၼ်းၽႂ်ႁိူၼ်းမၼ်းၼႄႇ ၼႆၼၼ်ႉ လႆႈသဵင်ၵၢင်ၸႂ်ၵူၼ်းမိူင်း လႄႈ သင်ႇၶႃႇၸဝ်ႈ ၵမ်ႉထႅမ် ႁႂ်ႈသိုပ်ႇၶဝ်ႈပွႆးတိုၵ်းပုၼ်ႈၸိူဝ်ႉ ၸၢတ်ႈၵႂႃႇ ဢမ်ႇဢွင်ႇပေႉမၢၼ်ႈလႆႈၵေႃႈ ႁႂ်ႈလႆႈပဵၼ်လုပ်ႇၶႂၢင်ၶေႃးမၼ်း ယႃႇႁႂ်ႈၵိၼ်လႆႈငၢႆႈငၢႆႈ ၼႆယဝ်ႉ၊ ယွၼ်ႉၼၼ် ႁူဝ်ပဝ်ႈလူင် ၸင်ႇလႆႈဢွၼ်ႁူဝ်တပ်ႉသိုၵ်း သိုပ်ႇၶဝ်ႈပွႆးတိုၵ်း တေႃႇသူႈၽူႈၶဵၼ်မႃးတေႃႇထိုင် ဝၼ်းမိူဝ်ႈၼႆႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-01T11:17:10

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8-2/

ဢိတ်ႇသရေး ပိုတ်းယိုဝ်းသႂ်ႇၵူၼ်းမိူင်းဢၼ်ပႂ်ႉႁပ်ႉတၢင်းၸွႆႈထႅမ်

ၽွင်းၵူၼ်းမိူင်းပႃႇလႅတ်ႉသတၢႆး ပႂ်ႉႁပ်ႉတၢင်းၸွႆႈထႅမ်ယူႇၼၼ်ႉ ထုၵ်ႇဢိတ်ႇသရေး ပိုတ်းယိုဝ်းသႂ်ႇ မီးၵူၼ်းလူႉတၢႆမၢတ်ႇၸဵပ်းၼပ်ႉႁူဝ်ပၢၵ်ႇ။ မိူဝ်ႈဝၼ်းထီႉ 29 February 2024 (လိူၼ်သၢမ်လွင်ႈ 5 ၶမ်ႈ ပီႊတႆး 2118 ၼီႈ) ၼၼ်ႉ တပ်ႉသိုၵ်းဢိတ်ႇသရေး လႆႈပိုတ်းယိုဝ်းသႂ်ႇ ၵူၼ်းမိူင်းပႃႇလႅတ်ႉသတၢႆး ဢၼ်လႅၼ်ႈ ၶဝ်ႈႁႃၵႃးတၢင်ႇၶဝ်ႈၼမ်ႉတၢင်းၵိၼ် ၼႂ်းၵႃႇၸႃႉသေ ႁဵတ်းႁႂ်ႈမီးၵူၼ်းတၢႆ 104 ၵေႃႉ၊ မၢတ်ႇၸဵပ်း 760 ၵေႃႉ လႄႈ ၽၢႆႇတၢင်းဢိတ်ႇသရေးၵေႃႈ လႆႈဢွၵ်ႇမႃးယွမ်းႁပ်ႉဝႃႈ လႆႈယိုဝ်းသႂ်ႇၵူၼ်းမိူင်းပႃႇလႅတ်ႉသတၢႆးတႄႉ ယွၼ်ႉပိူဝ်ႈၸိူဝ်းၶဝ် လႆႈလႅၼ်ႈၶဝ်ႈၸမ် တပ်ႉသိုၵ်းဢိတ်ႇသရေး ၽၢင်ႁၢင်ႈမိူၼ်ၵၢၼ်ပူၼ်ႉပႅၼ်လႄႈ ၸင်ႇလႆႈပိုတ်းယိုဝ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၵူၼ်းၼႂ်းပိုၼ်ႉတီႈဢၼ်ႁၼ်ၸွမ်းၼၼ်ႉ လႆႈလၢတ်ႈတီႈသိုဝ်ႇၶၢဝ်ႇ AFP ဝႃႈ လွင်ႈႁၢႆႉႁႅင်းၼႆႉ လႆႈပဵၼ်မႃးၽွင်းဢၼ်ၵူၼ်းမိူင်း ၼပ်ႉႁူဝ်ႁဵင်ႁူဝ်မိုၼ်ႇၵေႃႉ လႆႈလႅၼ်ႈၶဝ်ႈၵႂႃႇၸူးၵႃးတၢင်ႇၶူဝ်းၶွင်ၸွႆႈထႅမ် ဢၼ်လႅၼ်ႈၽၢၼ်ႇ ၶဝ်ႈၸမ်ၵႃးၵၢပ်ႇလဵၵ်းဢိတ်ႇသရေးၼၼ်ႉ ဝႃႈၼႆ။ တႄႇၸဵမ်မိူဝ်ႈဢိတ်ႇသရေး တင်းၸုမ်းသိုၵ်းႁႃးမၢတ်ႉသ် ၶိုၼ်းပိုတ်းယိုဝ်းၵၼ်ႁၢဝ်ႈ ႁႅင်းမႃးထႅင်ႈ မိူဝ်ႈဝၼ်းထီႉ 7 October 2023 တေႃႇထိုင်ယၢမ်းလဵဝ် ၸုမ်းသိုၵ်းႁႃး မၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆးလူႉသဵင်ႈတၢႆၵႂႃႇယဝ်ႉဢမ်ႇယွမ်ႈး 30,035 ၵေႃႉ၊ မၢတ်ႇၸဵပ်း 70,457 ၵေႃႉသေ ၼႂ်းၼႆႉ 3 ပုၼ်ႈ 2 ပုၼ်ႈ ပဵၼ်ၽူႈယိင်း တင်း လုၵ်ႈဢွၼ်ႇ ၼႆယဝ်ႉ။ ၸိူင်ႉႁိုဝ်ၵေႃႈလီ ယူႇတီႈၸၢတ်ႈၸိုင်ႈလုမ်ႈၾႃႉ (UN) ပၼ်ၾၢင်ႉဝႃႈ သင်ၸိူဝ်ႉ ဢိတ်ႇသရေး ၶဝ်ႈလူမ်ႇတိုၵ်းၼႂ်းဝဵင်း Rafah ပိုၼ်ႉတီႈၵႃႇၸႃႉပွတ်းၸၢၼ်း ဢၼ်တိတ်းၸပ်းၸွမ်း မိူင်းဢီႇၵျိပ်ႉလႄႈ မီးၵူၼ်းမိူင်းပႃႇလႅတ်ႉသတၢႆး ပၢႆႈၽေးယူႇ 2.3 လၢၼ်ႉၵေႃႉ ၸွမ်းၼင်ႇဢၼ်လႆႈပိုၼ်ၽၢဝ်ႇဝႆႉၼၼ်ႉၼႆ တေမီးၵူၼ်းလူႉသဵင်ႈ တၢႆတိူဝ်းၼမ်မႃးထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-29T15:00:48

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-16/

သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၵျွင်းမုၼ်ၸဝ်ႈ

ဝတ်ႉၵျွင်းမုၼ်ၸဝ်ႈ ဢၼ်မီးတီႈလွႆမႄးၼႄႇ ၸႄႈဝဵင်းႁူဝ်ပူင်း လႄႈ ပဵၼ်တီႈၵိူဝ်းယမ်ၶွင် ၸၢဝ်းပုတ်ႉထၼၼ်ႉ ထုၵ်ႇသိုၵ်းမၢၼ်ႈဢဝ်ႁိူဝ်းမိၼ်တိုၵ်း ၵႂႃႇပွႆႇမၢၵ်ႇသေ လုၵ်ႉပဵၼ်ၾႆးယူႇယဝ်ႉ။ မိူဝ်ႈဝႃးဝၼ်းထီႉ 28 February 2024 (လိူၼ်သၢမ်လွင်ႈ 4 ၶမ်ႈ ပီႊတႆး 2118 ၼီႈ) ၶၢဝ်းယၢမ်းၵၢင်ဝၼ်းၼၼ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ်တိုၵ်း ဢမ်ႇႁူႉသႅၼ်း တင်ႈၸႂ်ၵႂႃႇပွႆႇမၢၵ်ႇသႂ်ႇတီႈဝတ်ႉၵျွင်းမုၼ်ၸဝ်ႈ လႄႈ ၵၢမ်ႇလီ သင်ႇၶၸဝ်ႈတင်းၵူၼ်းမိူင်း ဢမ်ႇလႆႈယူႇသဝ်းဝႆႉတီႈၼႂ်းဝတ်ႉသေ ဢမ်ႇလႆႈတုမ်ႉတိူဝ်ႉမၢတ်ႇၸဵပ်းသင်ၼႆယဝ်ႉ။ တၢင်းၽၢႆႇၸုမ်းသိုၵ်းပဢူဝ်း PNLA ပိုၼ်ၽၢဝ်ၵႂႃႇဝႃႈ ၼႂ်းဝၼ်းထီႉ 28 February 2024 ၼၼ်ႉ ဢမ်ႇလႆႈပဵၼ်ပၢင်တိုၵ်းၵၼ်တင်းသိုၵ်းမၢၼ်ႈ ၸွမ်းပိုၼ်ႉတီႈၼၼ်ႉ လႄႈ သိုၵ်းမၢၼ်ႈ တင်ႈၸႂ်ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ 4 ပွၵ်ႈသေ ႁဵတ်းႁႂ်ႈၵျွင်းမုၼ်ၸဝ်ႈ လုၵ်ႉပဵၼ်ၾႆးၵႂႃႇ ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈ တင်းသိုၵ်းပဢူဝ်း PNLA ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းၸႄႈဝဵင်းသီႇသႅင်ႇ၊ ၽၢႆႇသိုၵ်းမၢၼ်ႈ ဢဝ်ႁိူဝ်းမိၼ်တိုၵ်းၸွႆႈ ၼႂ်းပၢင်တိုၵ်းထႅင်ႈလႄႈ မီးၵူၼ်းထဝ်ႈဢႃႇယု 50 ပီႊ ၵေႃႉၼိုင်ႈ လႆႈတၢႆၸွမ်းပၢင်တိုၵ်းၼႆ လႆႈႁူႉၸွမ်းၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-02-29T12:09:42

https://taifreedom.com/%e1%80%9e%e1%80%84%e1%80%ba%e1%80%9e%e1%80%b0%e1%80%84%e1%80%ba%e1%82%87%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%81%bc/

သင်သူင်ႇသိုၵ်းမိူင်းဝၼ်းတူၵ်းၵႂႃႇယူႇၶရဵၼ်း ပၼ်ႁႃ ရၢတ်ႉသျႃး−NATO ၸၢင်ႈယႂ်ႇမႃး

လွင်ႈဢၼ်မိူင်းဝၼ်းတူၵ်း တေသူင်ႇသိုၵ်းၵႂႃႇၼႂ်းမိူင်းယူႇၶရဵၼ်းၼၼ်ႉ ၽၢႆႇတၢင်းရၢတ်ႉသျႃးၵေႃႈ လႆႈဢွၵ်ႇမႃးပၼ်ၾၢင်ႉၵမ်းလဵဝ်ဝႃႈ တေၸၢင်ႈမီးပၼ်ႁႃ ၼႂ်းၵႄႈၵၢင် ရၢတ်ႉသျႃး လႄႈ NATO ယႂ်ႇမႃးလႆႈ ၼႆယဝ်ႉ။ မိူဝ်ႈဝၼ်းထီႉ 28 February 2024 (လိူၼ်သၢမ်လွင်ႈ 4 ၶမ်ႈ ပီႊတႆး 2118 ၼီႈ) ၸွမ်းၼင်ႇသိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း ၽူႈတၢင်လၢတ်ႈလူင်ပွင်ၸိုင်ႈရၢတ်ႉသျႃး ဢွၵ်ႇမႃးပၼ်ၾၢင်ႉ ၸုမ်း NATO ဝႃႈ လွင်ႈၶဵင်ႈၶႅင်ၸၢင်ႈၵိူတ်ႇၶိုၼ်ႈမႃးလႆႈၵမ်းသိုဝ်ႈ ၼႂ်းၵႄႈၵၢင် ရၢတ်ႉသျႃး လႄႈ NATO ဢၼ်မီးဢမေႇရိၵၢၼ်ႇဢွၼ်ႁူဝ်ၼၼ်ႉ တေၸၢင်ႈပဵၼ်မႃးလူၺ်ႈငိူင်ႉဝႄႈဢမ်ႇလႆႈ သင်မိူင်းၼႂ်းယူးရူပ်ႇ ဢၼ်ပဵၼ်လုၵ်ႈၸုမ်း NATO ၼၼ်ႉ သူင်ႇသိုၵ်းၶဝ်ႈၵႂႃႇတိုၵ်းယိုဝ်းၸွႆႈယူႇၶရဵၼ်း၊ မိူင်းဝၼ်းတူၵ်းၼၼ်ႉ ထုၵ်ႇလီထတ်းသၢင်တူၺ်းၶိုၼ်းယူႇဝႃႈ မၼ်းပဵၼ်ၽွၼ်းလီတေႃႇၸိူဝ်ႉၸၢတ်ႈ လႄႈ ၵူၼ်းမိူင်းၸိုင်ႈမိူင်းၽႂ်မၼ်းယူႇႁိုဝ် ဝႃႈၼႆ။ မိူဝ်ႈၼႂ်းဝၼ်းထီႉ 27 February 2024 ၼၼ်ႉ ၽၢႆႇတၢင်းၽွင်းတၢင်ၾရင်ႇသဵတ်ႇ ဢွၵ်ႇသပ်းၸႅင်ႈၼႄၶေႃႈၵႂၢမ်းလၢတ်ႈ ၸွမ်ၸိုင်ႈၾရင်ႇသဵတ်ႇ ဢၼ်ဝႃႈ တေၸၢင်ႈသူင်ႇသိုၵ်းၶဝ်ႈၵႂႃႇၼႂ်းမိူင်းယူႇၶရဵၼ်းၼႆၼၼ်ႉ တေၸၢင်ႈသူင်ႇသိုၵ်းၵႂႃႇယူႇ ၵူၺ်းၵႃႈ တေဢမ်ႇၵႂႃႇတိုၵ်းယိုဝ်းၸွႆႈယူႇၶရဵၼ်း ဝႃႈၼႆ။ ၽၢႆႇတၢင်း ၽူႈတၢင်လၢတ်ႈႁိူၼ်းႁေႃၶၢဝ်ဢမေႇရိၵၢၼ်ႇၵေႃႈ ဢွၵ်ႇမႃးလၢတ်ႈမိူၼ်ၵၼ်ဝႃႈ ပႅၵ်ႉသမ်ႉ သိုၵ်းဢၼ်တေသူင်ႇၵႂႃႇၼၼ်ႉ ဢမ်ႇၵႂႃႇတိုၵ်းယိုဝ်းၸွႆႈယူႇၶရဵၼ်း ၼႆသေတႃႉၵေႃႈယဝ်ႉ ဢမေႇရိၵၢၼ်ႇတႄႉ တေဢမ်ႇသူင်ႇသိုၵ်းၵႂႃႇၼႂ်းမိူင်းယူႇၶရဵၼ်း၊ လိူဝ်သေတပ်ႉသိုၵ်းဢမေႇရိၵၢၼ်ႇ ဢၼ်ယူႇဝႆႉၼႂ်းယူႇၶရဵၼ်းယူႇယဝ်ႉၼၼ်ႉၵူၺ်း ဝႃႈၼႆ။ ၵဵဝ်ႇၵပ်းလူၺ်ႈလွင်ႈဢၼ်ၸွမ်ၸိုင်ႈၾရင်ႇသဵတ်ႇလၢတ်ႈ တေၸၢင်ႈသူင်ႇသိုၵ်း ၶဝ်ႈၵႂႃႇၼႂ်းမိူင်းယူႇၶရဵၼ်းၼႆၼၼ်ႉ မိူင်းဝၼ်းတူၵ်းလၢႆလၢႆၸိုင်ႈမိူင်းၵေႃႈ ဢမ်ႇႁၼ်လီဢမ်ႇၵမ်ႉထႅမ်ၸွမ်းၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-29T12:05:30

https://taifreedom.com/%e1%80%95%e1%81%a2%e1%80%84%e1%80%ba%e1%81%bd%e1%80%ad%e1%80%af%e1%81%b5%e1%80%ba%e1%80%b8%e1%81%bd%e1%80%bd%e1%81%bc%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-cobra-gold/

ပၢင်ၽိုၵ်းၽွၼ်ႉသိုၵ်း Cobra Gold တီႈမိူင်းထႆး ဢမေႇရိၵၢၼ်ႇသူင်ႇသိုၵ်းမႃးၼမ်

ထႆး လႄႈ ဢမေႇရိၵၢၼ်ႇ ၽိုၵ်းၽွၼ်ႉသိုၵ်း Cobra Gold ႁူမ်ႈၵၼ်ထႅင်ႈ တီႈၼႂ်းမိူင်းထႆး မီးလၢႆၸိုင်ႈမိူင်းၶဝ်ႈႁူမ်ႈ လႄႈ ဢမေႇရိၵၢၼ်ႇၵေႃႈ သူင်ႇသိုၵ်းမႃးၽိုၵ်းၽွၼ်ႉသိုၵ်း 4,000 ပၢႆ ယူႇယဝ်ႉ။ မိူဝ်ႈဝၼ်းထီႉ 27 February 2024 (လိူၼ်သၢမ်လွင်ႈ 3 ၶမ်ႈ ပီႊတႆး 2118 ၼီႈ) ထႆး လႄႈ ဢမေႇရိၵၢၼ်ႇ လႆႈတႄႇၽိုၵ်းၽွၼ်ႉသိုၵ်းႁူမ်ႈၵၼ် ဢၼ်မီးၸိုဝ်ႈဝႃႈ “ငူးႁဝ်ႇၶမ်း” Cobra Gold ပဵၼ်ပၢင်ၽိုၵ်းၽွၼ်ႉသိုၵ်း ဢၼ်လႆႈၸတ်းႁဵတ်းမႃးယူႇ ၵူႈပီႊပီႊ ၵူၺ်းၵႃႈပီႊၼႆႉ ပဵၼ်ဢၼ်ယိုင်ႈယႂ်ႇသုတ်း ဝၢႆးသေ COVID-19 ၽႄႈလၢမ်းမႃးၼႆႉ လႄႈ လႆႈၽိုၵ်းၽွၼ်ႉၵႂႃႇတီႈ တႃႈႁိူဝ်းမိၼ်ဢူႇတၽဝ်း U-Tapao ၼႂ်းၸႄႈတွၼ်ႈၶျူၼ်းပူးရီး မိူင်းထႆး။ ၼႂ်းၵၢၼ်ၽိုၵ်းၽွၼ်ႉသိုၵ်းပွၵ်ႈၼႆႉ မီးၽူႈၶဝ်ႈႁူမ်ႈတင်းမူတ်း 9,590 ၵေႃႉ တိူဝ်းမႃးလိူဝ်သေပီႊ 2023 ႁူဝ်ပၢၵ်ႇသၢမ်သိပ်း 30% လႄႈ ဢမေႇရိၵၢၼ်ႇၵေႃႈ သူင်ႇသိုၵ်းၶဝ်ႈႁူမ်ႈၼႂ်းပီႊၼႆႉတင်းၼမ် မွၵ်ႈ 4,200 ၵေႃႉ။ ၵၢၼ်ၽိုၵ်းၽွၼ်ႉသိုၵ်းပွၵ်ႈၼႆႉၵေႃႈ မီး 30 ၸိုင်ႈမိူင်းၶဝ်ႈႁူမ်ႈၸွမ်းသေ မီးပႃး ၵျႃႇပၢၼ်ႇ၊ ဢိၼ်ႇတူဝ်ႇၼီးသျႃး၊ မလေးသျႃး၊ သိင်ႇၵပူဝ်ႇ လႄႈ ၵူဝ်းရီးယႃးၸၢၼ်း ၸိူဝ်းၼႆႉပဵၼ်ၽူႈၶဝ်ႈႁူမ်ႈဢၼ်ပဵၼ်ၵႅၼ်ၼမ်းလႄႈ ၽၢႆႇတၢင်း ၶႄႇ၊ ဢိၼ်းတီးယႃး၊ ဢေႃးသတြေးလီးယႃး ၸိူဝ်းၼႆႉၵေႃႈ တေၶဝ်ႈႁူမ်ႈၼႂ်းၵၢၼ်ၽိုၵ်းၽွၼ်ႉသိုၵ်း တႃႇၸွႆႈထႅမ်ၽၢႆႇသုၼ်ႇလႆႈသုၼ်ႇပဵၼ်ၵူၼ်းလႄႈ ၵၢၼ်ႁပ်ႉမိုဝ်းၸွမ်းၽေးသၽႃႇဝ ၸိူဝ်းၼႆႉၵူၺ်း ဝႃႈၼႆ။ ပၢင်ၽိုၵ်းၽွၼ်ႉသိုၵ်းၼႆႉၵေႃႈ တေမီးၵႂႃႇတေႃႇပေႃးထိုင် ဝၼ်းထီႉ 11 March 2024 လႄႈ တေမီးၵၢၼ်ၽိုၵ်းၽွၼ်ႉသိုၵ်း တၢင်းၼိူဝ်လိၼ်၊ ၼႂ်းၼမ်ႉ၊ တၢင်းၵၢင်ႁၢဝ် ဢိၵ်ႇတင်း ၵၢၼ်ႁပ်ႉမိုဝ်းၸွမ်း Cyber ၊ ၽေးဢၼ်ၸၢင်ႈမႃးပူၼ်ႉပႅၼ်တၢင်းၵၢင်ႁၢဝ် လူၺ်ႈၵၢၼ်ၸႂ်ႉတိုဝ်း လၢဝ်ပွမ်ၸွပ်ႇသွၵ်ႈ ၼႂ်းၵၢၼ်ႁႃၶေႃႈမုၼ်းၽၢႆႇၽူႈၶဵၼ် ၸိူဝ်းၼႆႉယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-29T11:10:11

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-24/

ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ယိူင်းဢၢၼ်းႁႂ်ႈလႆႈပဵၼ်ႁႅင်းၸႂ် လႄႈ လွင်ႈၵမ်ႉၸွႆႈ ၵေႃႉသိုၵ်းၵေႃႉႁၢၼ်ၼႆသေ ၽူႈမီးၼမ်ႉၸႂ် ၸေႇတၼႃႇ ၽူႈၵူၼ်းလီ လႆႈၸွႆႈထႅမ်ပၼ်တီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA။ မိူဝ်ႈဝၼ်းထီႉ 27 February 2024 (လိူၼ်သၢမ်လွင်ႈ 3 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၽူႈမီးၼမ်ႉၸႂ်ၸေႇတၼႃႇ ဢၼ်ဢမ်ႇၶႂ်ႈဢွၵ်ႇၸိုဝ်ႈသဵင်ၼၼ်ႉ လႆႈသိုဝ်ႉ ဢဝ်တင်းသွၵ်းတိၼ်ၽႅၼ်ႇၶဵဝ် 500 ၵူႈ၊ 1 ၵူႈလႂ်တူၵ်းမႅၼ်ႈသၢင်ႉငိုၼ်းမၢၼ်ႈ 12,500 ပျႃး ႁူမ်ႈငိုၼ်းၵႃႈၸႂ်ႉၸၢႆႇတင်းမူတ်း 6,325,000 ပျႃး (ႁူၵ်းသိပ်းသၢမ်သႅၼ်သွင်မိုၼ်ႇ ႁႃႈႁဵင်ပျႃးတဵမ်တဵမ်) သေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႈၼႂ်းၼႃႈလိၼ်သိုၵ်းမၢႆ−1 လွႆၵေႃႇဝၼ်းၵႂႃႇယူႇ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇ ၸိုၼ်ႈၶၢဝ်သႂ်ႇႁဝ်းၶဝ် တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-02-29T10:57:15

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8-3/

သိုၵ်းထႆး ပိုတ်းယိုဝ်းၸွမ်းၵူၼ်းၵႃႉယႃႈ တီႈလႅၼ်လိၼ် တႆး−ထႆး ထႅင်ႈ

ၼႂ်းၽွင်းယၢမ်းၼႆႉ ၵူၼ်းၵႃႉယႃႈမဝ်းၵမ် လၵ်ႉတေႃႉယႃႈၶဝ်ႈမိူင်းထႆး ဢမ်ႇၵိုတ်းဢမ်ႇလိုဝ်ႈလႄႈ ၽူႈမီးပုၼ်ႈၽွၼ်းၵူႈၽၢႆႇၽၢႆႇ ၼႂ်းမိူင်းထႆးၵေႃႈ လႆႈတိူဝ်းလွင်ႈၵူတ်ႇထတ်းၵူႈၽၢႆႇသေ သိုၵ်းထႆး လႆႈမီးလွင်ႈပိုတ်းယိုဝ်းၸွမ်း ၵူၼ်းတေႃႉယႃႈ တီႈလႅၼ်လိၼ် တႆး−ထႆး သေ တီႉၺွပ်းလႆႈယႃႈမဝ်းၵမ်ထႅင်ႈ တင်းၼမ်။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 28 February 2024 (လိူၼ်သၢမ် လွင်ႈ 4 ၶမ်ႈ ပီႊတႆး 2118 ၼီႈ) ၽွင်းသိုၵ်းထႆး ဢၼ်ဢွၵ်ႇလဵပ်ႈယၢမ်းၸွမ်း လႅၼ်လိၼ် တႆး−ထႆး ၼႂ်းပိုၼ်ႉတီႈ ဢိူင်ႇမွၼ်ႉပိၼ်ႇ ၸႄႈဝဵင်းမိူင်းၾၢင် ၸႄႈတွၼ်ႈ ၵဵင်းမႆႇ မိူင်းထႆး ႁၢင်ႇၵႆတင်းလႅၼ်လိၼ်မွၵ်ႈ 2.5 ၵီႇလူဝ်ႇမီႇတိူဝ်ႇၼၼ်ႉ လႆႈထူပ်း ႁၼ်ၵူၼ်းမွၵ်ႈ 5−6 ၵေႃႉ လႄႈ တေဢၢၼ်းၶဝ်ႈၵူတ်ႇထတ်း ၵူၺ်းၵႃႈ ၵူၼ်းၸိူဝ်း ၼၼ်ႉသမ်ႉ ပိုတ်းယိုဝ်းသႂ်ႇသိုၵ်းထႆး ဢွၼ်တၢင်းလႄႈ သွင်ၽၢႆႇပိုတ်းယိုဝ်းၵၼ်ႁိုင် မွၵ်ႈ 10 မိၼိတ်ႉၼႆႉ ဝႃႈၼႆ။ ဝၢႆးသေသဵင်ဢွၵ်ႇယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆး ၸင်ႇလႆႈၶဝ်ႈၵူတ်ႇထတ်း ၼႂ်းပိုၼ်ႉတီႈၼၼ်ႉသေ ထူပ်းႁၼ်ထူင်ပိူဝ်ႉ 4 ထူင်၊ ၼႂ်းၼႆႉ တႃႇ 3 ထူင် သႂ်ႇယႃႈမ ဝႆႉၼႂ်းမၼ်းတင်းမူတ်း 300,000 မဵတ်ႉ လႄႈ ထႅင်ႈထူင် 1 တႄႉ သႂ်ႇဝႆႉယႃႈၽိၼ်ႇၽိူၵ်ႇ 6 ႁေႃႇ ၼမ်ႉၼၵ်းတင်းမူတ်း 3 ၵီႇလူဝ်ႇၵရမ်ႇ ဢိၵ်ႇတင်း ယႃႈလမ် 12 ၸွႆႉ ဢမ်ႇ ၼၼ် 19.2 ၵီႇလူဝ်ႇၵရမ်ႇသေ ၵူၼ်းတေႃႉသူင်ႇတႄႉပၢႆႈလွတ်ႈၵႂႃႇလႆႈ ၼႆယဝ်ႉ။ ၸွမ်းလႅၼ်လိၼ် တႆး−ထႆး ၼႆႉ ၵူၼ်းၵႃႉယႃႈမဝ်းၵမ် ၵႆႉလၵ်ႉတေႃႉယႃႈၶဝ်ႈၵႂႃႇၼႂ်း မိူင်းထႆးလႄႈ မိူဝ်ႈဝၼ်းထီႉ 27 February 2024 ၼၼ်ႉၵေႃႈ ၽၢႆႇတၢင်းသိုၵ်းထႆး လႆႈပိုတ်းယိုဝ်းၸွမ်းၵူၼ်းၵႃႉယႃႈ တီႈၼႂ်းပိုၼ်ႉတီႈ ၸႄႈဝဵင်းမႄႈဢၢႆး ၸႄႈတွၼ်ႈ ၵဵင်းမႆႇ မိူင်းထႆးသေ ၽၢႆႇတၢင်းၵူၼ်းၵႃႉယႃႈတၢႆ 3 ၵေႃႉ လႄႈ တီႉၺွပ်းလႆႈပႃးယႃႈမ 600,000 မဵတ်ႉ၊ ၵွင်ႈ 2 လဝ်း၊ မၢၼ်ႇပျွင်း 1 ဢၼ် ဢိၵ်ႇတင်း ၾူၼ်းထႅင်ႈ 3 လုၵ်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-02-28T12:57:29

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9e%e1%80%b0%e1%80%84%e1%80%ba%e1%82%87-2/

ၵူဝ်းရီးယႃးႁွင်ႇ သူင်ႇၶိူင်ႈၵွင်ႈၵၢင်ႇ 6,700 တိူၵ်ႈ ပၼ်ရၢတ်ႉသျႃး

ၵူဝ်းရီးယႃးႁွင်ႇ သူင်ႇပၼ်တိူၵ်ႈတေႃႉတၢင်ႇၵဵပ်းသိမ်းၶူဝ်းၶွင်(Container) 6,700 တိူၵ်ႈ တႃႇတေႃႉသူင်ႇၶိူင်ႈၵွင်ႈၵၢင်ႇၼပ်ႉႁူဝ်လၢၼ်ႉဢၼ် ပၼ်တီႈရၢတ်ႉသျႃး ၼႆယူႇ။ မိူဝ်ႈဝၼ်းထီႉ 27 February 2024 (လိူၼ်သၢမ်လွင်ႈ 3 ၶမ်ႈ ပီႊတႆး 2118 ၼီႈ) ၽွင်းလူင်ၽၢႆႇၵႅတ်ႇၶႄၵူဝ်းရီးယႃးၸၢၼ်း ဢွၵ်ႇမႃးလၢတ်ႈဝႃႈ ၼႂ်းတိူၵ်ႈတေႃႉတၢင်ႇၵဵပ်းသိမ်းၶူဝ်းၶွင်တင်းမူတ်းၼၼ်ႉ လႅပ်ႈတေတေႃႉသူင်ႇလႆႈ မၢၵ်ႇၵွင်ႈလူင် 152MM ဢမ်ႇယွမ်း 3 လၢၼ်ႉလုၵ်ႈ ဢမ်ႇၼၼ် မၢၵ်ႇၵွင်ႈလူင် 122 MM 500,000 ၸုမ်ႇ လႄႈ တေၸၢင်ႈပဵၼ်မၢၵ်ႇၵွင်ႈတင်းသွင်သႅၼ်း ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ႁူင်းငၢၼ်းႁဵတ်းဢွၵ်ႇၶိူင်ႈၵွင်ႈၵၢင်ႇၵူဝ်းရီးယႃးႁွင်ႇ လႆႈပိုတ်ႇႁဵတ်းၵၢၼ်ဢၼ်မီးၼမ်ႉၵတ်ႉမႃးမွၵ်ႈ 30% ၼႆႉယူႇ၊ ၸွမ်းလူၺ်ႈၼႂ်းမိူင်း မီးလွင်ႈၶၢတ်ႇၶဝ်ႈၼမ်ႉတၢင်းၵိၼ်လႄႈၾႆးၾႃႉ ဝႆႉယူႇ ဝႃႈၼႆ။ ၵူၺ်းၵႃႈ လွင်ႈဢၼ်ႁဵတ်းဢွၵ်ႇ မၢၵ်ႇၵွင်ႈလူင်ပၼ်ရၢတ်ႉသျႃးၼၼ်ႉတႄႉ ဢမ်ႇလႆႈလၢတ်ႈၼႄပႃးႁူဝ်ယွႆႈ ၵဵဝ်ႇလူၺ်ႈတီႈမႃးၶေႃႈမုၼ်းၼႆႉ ၼႆယူႇ။ ၵူဝ်းရီးယႃးၸၢၼ်း လႄႈ ဢမေႇရိၵၢၼ်ႇ လႆႈၵၢဝ်ႇၼႄးၵူဝ်းရီးယႃးႁွင်ႇ လႄႈ ရၢတ်ႉသျႃး မီးလွင်ႈသိုဝ်ႉၶၢႆၶိူင်ႈၵွင်ႈၵၢင်ႇပၼ်ၵၼ်လႄႈ ၵူဝ်းရီးယႃးႁွင်ႇၼၼ်ႉ သူင်ႇၶိူင်ႈၵွင်ႈၵၢင်ႇပၼ်ရၢတ်ႉသျႃး တႃႇႁဵတ်းပၢင်တိုၵ်းၼႂ်းမိူင်းယူႇၶရဵၼ်းၼႆယူႇ။ ၵူၺ်းၵႃႈ တင်းသွင်မိူင်းၵေႃႈ လႆႈဢွၵ်ႇမႃးပၢၵ်ႈပႅတ်ႈလွင်ႈထုၵ်ႇၵၢဝ်ႇၼႄးၼႆႉယူႇ သမ်ႉဝႃႈတင်းသွင်မိူင်းၼၼ်ႉ ယၢမ်ႈလႆႈဢွၵ်ႇမႃးပိုၼ်ၽၢဝ်ႇ သၢင်ႈလွင်ႈၸမ်ၸႂ်ၽၢႆႇၵၢၼ်သိုၵ်းၵၼ်မႃးထႅင်ႈၵေႃႈယဝ်ႉ။ မိူဝ်ႈဝၼ်းထီႉ 23 February 2024 ပူၼ်ႉမႃးၼၼ်ႉၵေႃႈ ၸွမ်းၼင်ႇၶေႃႈမုၼ်းႁွင်ႈၵၢၼ်ၽၢႆႇၼွၵ်ႈမိူင်းဢမေႇရိၵၢၼ်ႇပိုတ်ႇဢွၵ်ႇမႃးၼၼ်ႉဝႃႈ ၵူဝ်းရီးယႃးႁွင်ႇ လႆႈသူင်ႇၶိူင်ႈၵွင်ႈၵၢင်ႇလၢႆလၢႆလွင်ႈ ဢမ်ႇယွမ်း 10,000 တိူၵ်ႈ ပၼ်ရၢတ်ႉသျႃး မိူဝ်ႈၼႂ်းလိူၼ် September ပီႊ 2023 ပူၼ်ႉမႃးၼၼ်ႉၼႆယူႇ။ ၽၢႆႇတၢင်းၵူဝ်းရီးယႃးႁွင်ႇၼၼ်ႉၵေႃႈ လႆႈႁပ်ႉၶဝ်ႈၼမ်ႉတၢင်းၵိၼ်တီႈရၢတ်ႉသျႃးမႃး မွၵ်ႈ 9,000 တိူၵ်ႈ လႄႈ ၸွႆႈႁဵတ်းႁႂ်ႈၵႃႈၶၼ်ၵုၼ်ႇၵႃႉၶူဝ်းၶွင် လွၵ်းၵၢတ်ႇၼႂ်းမိူင်းၶႅၼ်းမႃး ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-28T12:25:33

https://taifreedom.com/%e1%81%bd%e1%80%b0%e1%82%88%e1%81%bc%e1%80%99%e1%80%ba%e1%80%b8%e1%80%9c%e1%81%a2%e1%82%86%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8/

ၽူႈၼမ်းလၢႆၸိုင်ႈမိူင်း ၼႂ်းယူးရူပ်ႇတွပ်ႇထဵင် လွင်ႈၽူႈၼမ်းၾရင်ႇသဵတ်ႇလၢတ်ႈ

ဝၢႆးသေၽူႈၼမ်းၾရင်ႇသဵတ်ႇလၢတ်ႈ လွင်ႈဝႃႈ မိူင်းဝၼ်းတူၵ်း တေၸၢင်ႈသူင်ႇသိုၵ်းၶဝ်ႈၵႂႃႇၸွႆႈ ၼႂ်းမိူင်းယူႇၶရဵၼ်း ၼႆၼၼ်ႉ လၢႆၸိုင်ႈမိူင်း ၼႂ်းယူးရူပ်ႇ ဢွၵ်ႇမႃးထဵင်ၶိုၼ်းဝႃႈ ဢမ်ႇပႆႇမီးၽႅၼ်ၵၢၼ်ၸိူင်ႉၼၼ် ဝႃႈၼႆ။ မိူဝ်ႈဝၼ်းထီႉ 26 February 2024 (လိူၼ်သၢမ်လွင်ႈ 2 ၶမ်ႈ ပီႊတႆး 2118 ၼီႈ) ၸွမ်ၸိုင်ႈ ၾရင်ႇသဵတ်ႇ လႆႈဢွၵ်ႇမႃးလၢတ်ႈဝႃႈ ၽၢႆႇတၢင်းၾရင်ႇသဵတ်ႇ ဢမ်ႇၸၢင်ႈလၢတ်ႈလႆႈဝႃႈ မိူင်းဝၼ်းတူၵ်းၼၼ်ႉ တေဢမ်ႇသူင်ႇသိုၵ်းၵႂႃႇၸွႆႈယူႇၶရဵၼ်း ဝႃႈၼႆ။ ဝၢႆးသေၾရင်ႇသဵတ်ႇဢွၵ်ႇမႃးလၢတ်ႈၵႂႃႇယဝ်ႉၼၼ်ႉ ၽၢႆႇတၢင်း ၽူႈၼမ်းၵျႃႇမၼီႇၵေႃႈ လႆႈဢွၵ်ႇမႃးပၢၵ်ႈပႅတ်ႈထိုင်လွင်ႈ တေသူင်ႇသိုၵ်းၵႂႃႇၼႂ်းမိူင်းယူႇၶရဵၼ်းၼႆႉသေ လၢတ်ႈပႃးဝႃႈ ယိၼ်းလီယူႇ သင်ၾရင်ႇသဵတ်ႇ တေၵမ်ႉထႅမ်ယူႇၶရဵၼ်းႁႂ်ႈၵႅၼ်ႇၶႅင်မႃးထႅင်ႈ၊ ပေႃးဝႃႈႁႂ်ႈလီတႄႉ ၼႄႉၼမ်းႁႂ်ႈသူင်ႇပၼ်ၶိူင်ႈၵွင်ႈၵၢင်ႇတိူဝ်းမႃးထႅင်ႈ ၸွမ်းၼင်ႇပွင်ပဵၼ်လႆႈလႄႈ ၽိူမ်ႉပၼ်မၢၵ်ႇၵွင်ႈ ဢိၵ်ႇတင်း ၵႃးၵၢပ်ႇလႅၵ်းၼၼ်ႉၼႆ သူင်ႇၵႂႃႇယၢမ်းလဵဝ်ၼႆႉၵေႃႈ လႆႈ ဝႃႈၼႆ။ လိူဝ်သေၼၼ်ႉ ၽၢႆႇတၢင်းၽူႈၼမ်း ပူဝ်ႇလႅၼ်ႇ လႄႈ ၶျႅၵ်ႉ ၵေႃႈ လႆႈဢွၵ်ႇမႃးထဵင်ၶိုၼ်း လွင်ႈဢၼ်ၽူႈၼမ်းၾရင်ႇသဵတ်ႇလၢတ်ႈၼၼ်ႉမိူၼ်ၵၼ် ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-28T11:22:38

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%bd%e1%80%9d%e1%80%ba%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%81%b5%e1%80%b0-3/

သိုၵ်းမၢၼ်ႈၽဝ်ႁိူၼ်းၵူၼ်းမိူင်းၸမ်ပဵၼ်ၽဝ်ႇတင်းဝဵင်း

ၸုမ်းသိုၵ်းမၢၼ်ႈ ဢဝ်ႁႅင်းသိုၵ်းတင်းၼမ်သေ ၶဝ်ႈလူမ်ႇတိုၵ်းသိမ်းဢဝ်ၶိုၼ်းဝဵင်း ဢၼ်ၸုမ်း PDF ၵုမ်းၵမ်ဝႆႉၼၼ်ႉလႄႈ ဢဝ်ၾႆးၸုတ်ႇၽဝ်ႁိူၼ်းၵူၼ်းမိူင်း ဝဵင်းလဵဝ်ၵူၺ်း လူႉၵွႆပဵၼ်ၽဝ်ႇၵႂႃႇမွၵ်ႈ 80% ၼႆယဝ်ႉ။ သိုဝ်ႇၶၢဝ်ႇ Irrawaddy ဢွၵ်ႇဝႆႉဝႃႈ မိူဝ်ႈဝၼ်းထီႉ 12 February 2024 ၼၼ်ႉ ၸုမ်းသိုၵ်းမၢၼ်ႈ ၶဝ်ႈတိုၵ်းၸုမ်း PDF တီႈဝဵင်းၵေႃးလိၼ်း တိူင်းၸႄႈၵႅင်းသေ သိုၵ်းမၢၼ်ႈသိမ်းလႆႈၶိုၼ်းတင်းဝဵင်း လႄႈ ၶိုၼ်းဢဝ်ၾႆးၸုတ်ႇၽဝ်ႁိူၼ်းၵူၼ်းမိူင်း ယူႇၶိူဝ်းၶိူဝ်းယႂ်းယႂ်း ဝႃႈၼႆ၊ ထိုင်ဝၼ်းထီႉ 26 February 2024 ၼႆႉၵေႃႈ သိုၵ်းမၢၼ်ႈတိုၵ်ႉသိုပ်ႇၸုတ်ႇၽဝ်ႁိူၼ်းၵူၼ်းမိူင်းလႄႈ ႁိူၼ်းၵူၼ်းမိူင်း တိုၵ်ႉလုၵ်ႉပဵၼ်ၾႆးဝႆႉယူႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈတီႈသိုဝ်ႇၶၢဝ်ႇ Irrawaddy ဝႃႈ ဝၢႆးသေသိုၵ်းမၢၼ်ႈ ၵုမ်းၵမ်လႆႈၶိုၼ်းဝဵင်းၵေႃးလိၼ်းယဝ်ႉၼၼ်ႉ သိုၵ်းမၢၼ်ႈၸုတ်ႇၽဝ် ႁိူၼ်းၵူၼ်းမိူင်းၵႂႃႇ မွၵ်ႈ 80% ၼႆယဝ်ႉ၊ တီႈၼႂ်းဝဵင်းၵေႃးလိၼ်းၼၼ်ႉၵေႃႈ မီးၸုမ်းသိုၵ်းမၢၼ်ႈ ပၵ်းသဝ်းၼမ်ဝႆႉ ဝႃႈၼႆ။ ၽူႈမီးပုၼ်ႈၽွၼ်း Kawlin Revolution ၵေႃႉၼိုင်ႈလၢတ်ႈဝႃႈ ၸုမ်းသိုၵ်းမၢၼ်ႈ ဢဝ်တီႈယူႇဝႆႉ တီႈႁိူၼ်းသုင်သုင် လႄႈ သင်ဝႃႈၵူၼ်းပႂ်ႉယၢမ်း မုင်ႈဢမ်ႇႁၼ်ၸႅင်ႈလႅင်း ဢမ်ႇၼၼ် မီးသင်ႁႄႉၽၢႆႇၼႃႈၵေႃႈယဝ်ႉ ၸုမ်းသိုၵ်းမၢၼ်ႈ ၽဵဝ်ႈမူၺ်ႉၵူၼ်ႇပင်းပႅတ်ႈမူတ်း လႄႈ ႁႂ်ႈပေႃးမုင်ႈႁၼ်ၸႅင်ႈလႅင်း ၼႂ်းၵၢၼ်ႁပ်ႉတိုၵ်း ဝႃႈၼႆ။ ဝဵင်းၵေႃးလိၼ်းၼႆႉ မီးယူႇ 8 ပွၵ်ႉလႄႈ ဝၢၼ်ႈၵူၼ်းမိူင်းၸိူဝ်းယူႇ ႁိမ်းသၢပ်ႇဝဵင်းၵေႃးလိၼ်းၼၼ်ႉၵေႃႈ ၺႃးၽဝ်ၵမ်ႈၽွင်ႈသေ ၵူၼ်းမိူင်းၼႂ်းပိုၼ်ႉတီႈ လႆႈပၢႆႈၽေးဝႆႉမွၵ်ႈ 20,000 ပၢႆ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-02-28T11:20:53

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87%e1%80%9e%e1%82%82%e1%80%ba%e1%82%87%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0-2/

မၢၵ်ႇတႅၵ်ႇသႂ်ႇၵူၼ်းမိူင်းတီႈၼႂ်းသူၼ်ဢွႆႈ ၸႄႈဝဵင်းၵျွၵ်းမႄး

ၵူၼ်းမိူင်းၼႂ်းပိုၼ်ႉတီႈ ပႃးၵၼ်ၵႂႃႇတႅပ်းဢွႆႈ တီႈၼႂ်းသူၼ် တီႈႁိမ်းဝၢၼ်ႈၼွင်ပဵတ်း ဢိူင်ႇပၢင်ပဝ်း ၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇၼၼ်ႉ လႆႈပဵၼ်ၽေး မၢၵ်ႇတႅၵ်ႇသႂ်ႇလႄႈ မီးၵူၼ်းမၢတ်ႇၸဵပ်းလူႉတၢႆ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 25 February 2024 (လိူၼ်သၢမ်လွင်ႈ 1 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းမွၵ်ႈ 16:00 မူင်း ၵူၼ်းမိူင်း 4 ၵေႃႉ တႅပ်းဢွႆႈၸွႆႈၵၼ်တီႈၼႂ်းသူၼ်သေ ဢဝ်တၢင်ႇထူဝ်ႈယဝ်ႉလီငၢမ်း လႄႈ ၵမ်းၼၼ်ႉ ၸၢႆးၼုမ်ႇ ဢႃႇယု 17 ပီႊ ၵေႃႉၼိုင်ႈ ၵႂႃႇႁၼ်မၢၵ်ႇသေ ယိပ်းၶိုၼ်ႈမႃးလႄႈ ဢဝ်ၵိုင်ႉၵၢင်ႉတႅၵ်ႇသႂ်ႇၸိူဝ်းၶဝ် ဝႃႈၼႆ။ ၵူၼ်းမိူင်း 4 ၵေႃႉၼၼ်ႉ ပဵၼ် ၸၢႆးထုၼ်းလႃႉ ဢႃႇယု 17 ပီႊ ယူႇဝၢၼ်ႈၶၢႆးမူၼ်း ဢိူင်ႇၵႅဝ်ႈဢၢင်း ၸႄႈဝဵင်းၼွင်ၶဵဝ် ပဵၼ်ၵေႃႉၵႂႃႇယိပ်းမၢၵ်ႇသေ မၢၵ်ႇၵိုင်ႉၵၢင်ႉတႅၵ်ႇ တၢႆထင်တီႈၵမ်းလဵဝ်၊ ၸၢႆးလူႇ ဢႃႇယု 27 ပီႊ ယူႇဝၢၼ်ႈၶၢႆးမူၼ်း ဢိူင်ႇၵႅဝ်ႈဢၢင်း ၸႄႈဝဵင်းၼွင်ၶဵဝ် လႄႈ ၸၢႆးထုၼ်းဢွင်ႇ ဢႃႇယု 23 ပီႊ တင်း ၸၢႆးလႃႉသူၺ်ႇ ဢႃႇယု 37 ပီႊ ၵူၼ်းဝၢၼ်ႈၼွင်ပဵတ်း ဢိူင်ႇပၢင်ပဝ်း ၸႄႈဝဵင်းၵျွၵ်းမႄးသမ်ႉ လႆႈတိူဝ်ႉၸပ်းၸၢၵ်ႇမၢၵ်ႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ တၢင်းၽၢႆႇၸုမ်းပရႁိတ ဝဵင်းၵျွၵ်းမႄး လႆႈႁပ်ႉလွင်ႈပိူင်ပဵၼ်သေ ၵႂႃႇၸွႆႈဢဝ်ၸိူဝ်းၶဝ် သူင်ႇယူတ်းယႃတူဝ် တီႈႁူင်းယႃဝဵင်းၵျွၵ်းမႄး၊ လႆႈႁူႉဝႃႈ တႃႇ 2 ၵေႃႉ မၢတ်ႇၸဵပ်းႁၢဝ်ႈႁႅင်းသေ လႆႈသိုပ်ႇသူင်ႇၵႂႃႇယူတ်းယႃတူဝ်တီႈ ႁူင်းယႃဝဵင်းလိူဝ်ႇ တိူင်းဝဵင်းလိူဝ်ႇ ၼႆၶႃႈ။ မိူဝ်ႈဝၼ်းထီႉ 1 February 2024 ၼၼ်ႉၵေႃႈ ၵူၼ်းၼုမ်ႇဝဵင်းလၢႆးၶႃႈၵေႃႉၼိုင်ႈ ၵႂႃႇတီႇၽဵဝ်ႈသူၼ် တီႈဝၢၼ်ႈမၢၵ်ႇလၢင်းသေ လႆႈပဵၼ်ၽေးမၢၵ်ႇတႅၵ်ႇသႂ်ႇလႄႈ လႆႈတၢႆထႅင်တီႈၵႂႃႇၵမ်းလဵဝ်၊ ဝၼ်းထီႉ 2 February 2024 ၼၼ်ႉၵေႃႈ လုၵ်ႈဢွၼ်ႇ 3 ၵေႃႉ မီးဢႃႇယုၼႂ်းၵႄႈ 6 ၶူပ်ႇ − 11 ၶူပ်ႇ လဵၼ်ႈၵေႃႉၵၼ် တီႈၼႂ်းပွၵ်ႉသယၢၼ်းၵျီး ဝဵင်းၼမ်ႉသၼ်ႇ ထူပ်းႁၼ်မၢၵ်ႇလႄႈ ဢဝ်ၵဵပ်းမႃးလဵၼ်ႈသေ ပဵၼ်ၽေးၵိုင်ႉၵၢင်ႉမၢၵ်ႇတႅၵ်ႇသႂ်ႇ တၢႆတင်း 3 ၵေႃႉၼႆယဝ်ႉ။ ၼႂ်းပီႊ 2024 ၼႆႉ ၵူၼ်းမိူင်းၼႂ်းၸိုင်ႈတႆးပွတ်းႁွင်ႇ လႆႈထူပ်းၺႃးၽေး မၢၵ်ႇမႅင်း၊ မၢၵ်ႇၽႃႇ၊ မၢၵ်ႇယဵပ်ႇ လႄႈ မၢင်ၸိူဝ်းလႆႈၺႃးၸၢၵ်ႇမၢၵ်ႇႁၢဝ်ႈႁႅင်းသေ မၢင်ၸိူဝ်းသမ်ႉ ထိုင်တီႈလႆႈလူႉသဵင်ႈသၢႆၸႂ်ၵေႃႈမီးယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-28T10:21:56

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b5/

သိုၵ်းထႆး ပိုတ်းယိုဝ်းၵူၼ်းၵႃႉယႃႈလူႉတၢႆမၢတ်ႇၸဵပ်းၼမ်

ၵူၼ်းၵႃႉယႃႈမဝ်းၵမ် လၵ်ႉတေႃႉယႃႈၶၢမ်ႈလႅၼ်လိၼ်ၶဝ်ႈၵႂႃႇၼႂ်းမိူင်းထႆးသေ မီးလွင်ႈပိုတ်းယိုဝ်းၸွမ်းသိုၵ်းထႆး လႄႈ ၽၢႆႇၵူၼ်းၵႃႉယႃႈလူႉတၢႆမၢတ်ႇၸဵပ်းၼမ်။ မိူဝ်ႈဝႃးဝၼ်းထီႉ 27 February 2024 (လိူၼ်သၢမ်လွင်ႈ 3 ၶမ်ႈ ပီႊတႆး 2118 ၼီႈ) ၽွင်း သိုၵ်းထႆး တိုၵ်ႉဢွၵ်ႇလဵပ်ႈယၢမ်းၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဝၢၼ်ႈလၢႆႇ ဢၢႆး ဢိူင်ႇမႄႈဢၢႆး ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ ႁၢင်ႇၵႆတင်းလႅၼ်လိၼ် မွၵ်ႈ 200 မီႇတိူဝ်ႇၼၼ်ႉ လႆႈထူပ်းႁၼ် ၵူၼ်းဢၼ်မီးလွင်ႈထၢင်ႇထိူမ် 5−8 ၵေႃႉ၊ တေဢၢၼ်းၶဝ်ႈၵူတ်ႇထတ်း ဝႃႈၼႆသေတႃႉ ၵူၼ်းၸိူဝ်းၼၼ်ႉသမ်ႉပိုတ်းယိုဝ်းသႂ်ႇ သိုၵ်းထႆးဢွၼ်တၢင်းလႄႈ သွင်ၽၢႆႇပိုတ်းယိုဝ်းၵၼ်ႁိုင်မွၵ်ႈ 10 မိၼိတ်ႉၼႆႉ ၼႆယဝ်ႉ။ ဝၢႆးသေသဵင်ၵွင်ႈယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆး ၸင်ႇၶဝ်ႈၵူတ်ႇထတ်း ၼႂ်းပိုၼ်ႉတီႈၼၼ်ႉသေ ထူပ်းႁၼ်တူဝ်တၢႆၵူၼ်းတေႃႉသူင်ႇယႃႈ 3 ၵေႃႉ၊ ထူင်ၵေႃႇ ၸၢၼ်ႈ 6 ထူင် ဢၼ်သႂ်ႇယႃႈမဝႆႉၼႂ်းမၼ်းတင်းမူတ်း 600,000 မဵတ်ႉ လႄႈ ၵွင်ႈ 2 လဝ်း၊ မၢၼ်ႇပျွင်း 1 ဢၼ်၊ ၾူၼ်း 3 လုၵ်ႈသေ ထူပ်းႁၼ်ႁွႆးလိူတ်ႈၶဝ်ႈၵႂႃႇၼႂ်းထိူၼ်ႇ လႄႈ လၢမ်းၶၢတ်ႈဝႃႈ မီးၵူၼ်းမၢတ်ႇၸဵပ်းပၢႆႈၵႂႃႇလႆႈ တေသိုပ်ႇၸွမ်းၵူတ်ႇထတ်းၵႂႃႇ ထႅင်ႈ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 26 February 2024 ၼၼ်ႉၵေႃႈ ၽၢႆႇတၢင်းပလိၵ်ႈထႆး တီႉၺွပ်းလႆႈယႃႈမ 7,920,000 မဵတ်ႉ ႁူမ်ႈပႃး ၵူၼ်းတေႃႉသူင်ႇ 1 ၵေႃႉ၊ ၾူၼ်း 2 လုၵ်ႈ ဢၼ်လုၵ်ႉတီႈလႅၼ်လိၼ် တႆး−ထႆး ၼႂ်းပိုၼ်ႉတီႈ ၸႄႈဝဵင်းၵဵင်းလၢဝ် ၸႄႈတွၼ်ႈၵဵင်းမႆႇ မိူင်းထႆးသေ တေဢၢၼ်းတေႃႉၶဝ်ႈၼႂ်းဝဵင်းၵဵင်းမႆႇၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-02-27T13:05:09

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-9/

ပလိၵ်ႈထႆး တီႉၺွပ်းလႆႈယႃႈမ ဢၼ်လၵ်ႉတေႃႉၶဝ်ႈမိူင်းထႆးထႅင်ႈ ၼပ်ႉလၢၼ်ႉမဵတ်ႉ

ၸဝ်ႈၼႃႈတီႈပလိၵ်ႈထႆး ဢွၵ်ႇတင်ႈလၢၼ်ႇၵူတ်ႇထတ်း တီႉၺွပ်းလႆႈယႃႈမ ဢၼ်လုၵ်ႉတီႈလႅၼ်လိၼ် တႆး−ထႆး သေ ဢၢၼ်းလၵ်ႉတေႃႉၶဝ်ႈဝဵင်းၵဵင်းမႆႇ မိူင်းထႆး။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 26 February 2024 (လိူၼ်သၢမ် လွင်ႈ 2 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းပလိၵ်ႈထႆး လႆႈႁပ်ႉၶၢဝ်ႇ တေမီး လွင်ႈလၵ်ႉတေႃႉသူင်ႇယႃႈမဝ်းၵမ် တီႈလႅၼ်လိၼ် တႆး−ထႆး ၼႂ်းပိုၼ်ႉတီႈ ၸႄႈဝဵင်း ၵဵင်းလၢဝ် ၸႄႈတွၼ်ႈၵဵင်းမႆႇ မိူင်းထႆးၼႆသေ ၸင်ႇဢွၵ်ႇတင်ႈလၢၼ်ႇပႂ်ႉၵူတ်ႇထတ်း လႄႈ ထူပ်းႁၼ်ၵႃးဢၼ်တၢင်ႇထူင်ၵေႃႇၸၢၼ်ႈ ပေႃးတဵမ်လင်ၵႃးသေ ၸင်ႇလႆႈႁႄႉ ၵိုတ်းၶဝ်ႈၵူတ်ႇထတ်း ထူပ်းႁၼ်ယႃႈမဢၼ်သႂ်ႇမႃးၼႂ်းထူင်ၵေႃႇၸၢၼ်ႈ 46 ထူင် ၼၼ်ႉတင်းမူတ်း 7,920,000 မဵတ်ႉ လႄႈ တီႉၺွပ်းလႆႈပႃးၵူၼ်းတေႃႉသူင်ႇ 1 ၵေႃႉ တင်း ၾူၼ်း 2 လုၵ်ႈ ၼႆယဝ်ႉ။ ၵဵဝ်ႇလူၺ်ႈယႃႈမဝ်းၵမ် တင်း ၵူၼ်းတေႃႉသူင်ႇ ဢၼ်တီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်းၸဝ်ႈၼႃႈတီႈထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယူႇ။ မိူဝ်ႈဝၼ်းထီႉ 22 February 2024 ပူၼ်ႉမႃးၼႆႉၵေႃႈ ၽၢႆႇတၢင်းသိုၵ်းထႆး လႆႈမီးလွင်ႈ ပိုတ်းယိုဝ်းၸွမ်းၵူၼ်းၵႃႉၶၢႆယႃႈမဝ်းၵမ် တီႈလႅၼ်လိၼ် တႆး−ထႆး ၼႂ်းၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး မိူင်းထႆးသေ တီႉၺွပ်းလႆႈ ယႃႈမ 1,400,000 မဵတ်ႉ တင်း ယႃႈဢၢႆႉသ် ၼမ်ႉၼၵ်း 25 ၵီႇလူဝ်ႇၵရမ်ႇ မိူၼ်ၵၼ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-02-27T13:05:04

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e1%80%90%e1%80%b1%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%90%e1%80%ad%e1%80%af%e1%81%b5%e1%80%ba/

ဢိတ်ႇသရေးတေသိုပ်ႇတိုၵ်းတေႃးႁႂ်ႈဢွင်ႇပေႉ ၼႂ်းဝဵင်း Rafah

မိူဝ်ႈဝၼ်းထီႉ 26 February 2024 (လိူၼ်သၢမ်လွင်ႈ 2 ၶမ်ႈ ပီႊတႆး 2118 ၼီႈ) ၸွမ်ၽွင်းလူင်ဢိတ်ႇသရေး ဢွၵ်ႇမႃးယိုၼ်ယၼ်ဝႃႈ ဢိတ်ႇသရေး တေသိုပ်ႇတိုၵ်းတေႃးၵႂႃႇထႅင်ႈ တီႈၼႂ်းမိူင်း Rafah လႄႈ တေႁဵတ်းႁႂ်ႈပေႃးဢွင်ႇပေႉၸုမ်းႁႃးမၢတ်ႉသ်လႆႈ ၼႂ်းၶၢဝ်းတၢင်းလၢႆဝူင်ႈၼႆႉ ဝႃႈၼႆ။ ယင်းလႆႈၼႄႉၼမ်းႁႂ်ႈၵူၼ်းမိူင်းပႃႇလႅတ်ႉသ်တၢႆး လၢႆသႅၼ်ၵေႃႉ ပၢႆႈဢွၵ်ႇၼွၵ်ႈဝဵင်း Rafah ၼႂ်းတွၼ်ႈၵႃႇၸႃႉပွတ်းၸၢၼ်း ဢွၼ်တၢင်းၸုမ်းသိုၵ်းဢိတ်ႇသရေး တေၶဝ်ႈၽဵဝ်ႈမူၺ်ႉၸုမ်းသိုၵ်းႁႃးမၢတ်ႉသ်ၼႂ်းဝဵင်းၼၼ်ႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉၵေႃႈ ဢမ်ႇလႆႈလၢတ်ႈပႃးဝႃႈ တေဝၢင်းၽႅၼ်ဢွၼ်ၵူၼ်းမိူင်ပႃႇလႅတ်ႉသ်တၢႆးၵႂႃႇယူႇဝႆႉတၢင်းလႂ် ၵူၺ်းၵႃႈ ၽၢႆႇတၢင်းဢီႇၵျိပ်ႉတႄႉယိုၼ်ယၼ်ဝႃႈ တေဢမ်ႇပိုတ်ႇလႅၼ်လိၼ် ႁပ်ႉၵူၼ်းပၢႆႈၽေးၸိူဝ်းၼႆႉၶဝ်ႈၼႂ်းမိူင်း၊ လိူဝ်သေၼၼ်ႉ ထႅင်ႈလၢႆလၢႆပိုၼ်ႉတီႈၼႂ်းၵႃႇၸႃႉၵေႃႈ ထုၵ်ႇဢိတ်ႇသရေးပိုတ်းယိုဝ်းလူႉၵွႆၵႂႃႇယဝ်ႉ ၼႂ်းၶၢဝ်းတၢင်း 5 လိူၼ်ပူၼ်ႉမႃးၼၼ်ႉ။ တႄႇၸဵမ်မိူဝ်ႈပိုတ်ႇပၢင်တိုၵ်း ဢိတ်ႇသရေး လႄႈ ၸုမ်းႁႃးမၢတ်ႉသ် ပွၵ်ႈၵမ်းၼႆႉမႃး ၽၢႆႇပၢႆးယူႇလီၼႂ်းတွၼ်ႈၵႃႇၸႃႉပိုတ်ႇလၢတ်ႈၼႄဝႃႈ ၵူၼ်းမိူင်းပႃႇလႅတ်ႉသ်တၢႆး ထုၵ်ႇယိုဝ်းတၢႆးၵႂႃႇယဝ်ႉ ၸမ်ၸမ် 30,000 ၵေႃႉ၊ ၽၢႆႇတၢင်းဢိတ်ႇသရေးၵေႃႈဝႃႈ ၶႃႈႁႅမ်လႆႈၵူၼ်းၸုမ်းႁႃးမၢတ်ႉသ်ၵႂႃႇယဝ်ႉဢမ်ႇယွမ်း 12,000 ၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-27T13:02:16

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%9e%e1%80%b0%e1%80%84%e1%80%ba%e1%82%87%e1%80%90%e1%80%9b%e1%80%b0%e1%81%bc%e1%80%ba%e1%80%b8%e1%80%9c%e1%80%b0/

ရၢတ်ႉသျႃး သူင်ႇတရူၼ်းလူမ်ႇတိုၵ်းယူႇၶရဵၼ်း ၽွင်းမိူင်းဝၼ်းတူၵ်း ၸတ်းႁဵတ်းပၢင်ၵုမ်

ရၢတ်ႉသျႃးသူင်ႇတရူၼ်း လႄႈ ယိုဝ်းမၢၵ်ႇမိတ်ႉသႆးသႂ်ႇ ၼႂ်းမိူင်းယူႇၶရဵၼ်းထႅင်ႈ တင်းၼမ် ၽွင်းမိူင်းဝၼ်းတူၵ်းၸတ်းႁဵတ်းပၢင်ၵုမ် ဢုပ်ႇဢူဝ်းယုၵ်ႉၸၼ်ႉၸွႆႈထႅမ်ယူႇၶရဵၼ်း။ မိူဝ်ႈဝႃးဝၼ်းထီႉ 26 February 2024 (လိူၼ်သၢမ်လွင်ႈ 2 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈတပ်ႉၵၢင်ႁၢဝ်ယူႇၶရဵၼ်း လၢတ်ႈဝႃႈ ရၢတ်ႉသျႃးသူင်ႇတရူၼ်းၶဝ်ႈပိုတ်းယိုဝ်း သႂ်ႇ ၼႂ်းမိူင်းယူႇၶရဵၼ်း တင်းမူတ်း 14 လမ်း လႄႈ ယိုဝ်းတူၵ်းပႅတ်ႈလႆႈ 9 လမ်း သေဢမ်ႇၵႃး ယင်းလႆႈယိုဝ်းမၢၵ်ႇမိတ်ႉသႆးၶဝ်ႈမႃးထႅင်ႈ 6 လုၵ်ႈ ၵူၺ်းၵႃႈ ၶိူင်ႈႁႄႉၵင်ႈ ၽေးတၢင်းၵၢင်ႁၢဝ်ယူႇၶရဵၼ်း ယိုဝ်းပႅတ်ႈလႆႈ 3 လုၵ်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉၵေႃႈ လႆႈမီးမႃးၽွင်းယၢမ်းဢၼ် ၽူႈဢွၼ်ႁူဝ်ၸိုင်ႈမိူင်း ၼႂ်းၵုၼ်ယူးရူပ်ႇ ၸတ်းႁဵတ်းပၢင်ၵုမ်ၵၼ် တီႈဝဵင်းလူင်ပႄးရိတ်ႉသ် မိူင်းၾရင်ႇသဵတ်ႇ သေ ဢုပ်ႇဢူဝ်းလွင်ႈပၢင်တိုၵ်းၼႂ်းမိူင်းယူႇၶရဵၼ်းၼၼ်ႉ ဝႃႈၼႆ။ ယူႇတီႈၸွမ်ၸိုင်ႈၾရင်ႇသဵတ်ႇ လႆႈလၢတ်ႈဝႃႈ ၶေႃႈတူၵ်းလူင်းၼႂ်းပၢင်ၵုမ်ပွၵ်ႈၵမ်း ၼႆႉမီးဝႆႉဝႃႈ ၵူႈၽၢႆႇၽၢႆႇ ထုၵ်ႇလီႁၢင်ႈႁႅၼ်းႁပ်ႉမိုဝ်းၸွမ်း ၵၢၼ်ပိုတ်းယိုဝ်းရၢတ်ႉသျႃး ဢၼ်ၸၢင်ႈပဵၼ်မႃးၶၢဝ်းတၢင်းၼႃႈၼႆႉသေ တေတိူဝ်းၸွႆႈထႅမ်ယူႇၶရဵၼ်းထႅင်ႈ ၸဵမ်ဢဝ်ၽၢႆႇၵၢၼ်ငိုၼ်း လႄႈ ၵၢၼ်သိုၵ်း၊ တႃႇၶတ်းပႅတ်ႈပၢႆးဝူၼ်ႉၸွမ်ၸိုင်ႈ ရၢတ်ႉသျႃး ပူႇတိၼ်ႇ လွင်ႈဝႃႈ ၸိူဝ်ႉႁိုဝ်ၵေႃႈလီ ရၢတ်ႉသျႃးတေပဵၼ်ၽၢႆႇဢွင်ႇပေႉ ပၢင်တိုၵ်းပွၵ်ႈၵမ်းၼႆႉ ၼႆယဝ်ႉ။ ဢွၼ်တၢင်းၼႆႉၵေႃႈ ယူႇတီႈၸွမ်ၸိုင်ႈယူႇၶရဵၼ်း လႆႈလၢတ်ႈဝႃႈ လွင်ႈယူႇၶရဵၼ်း တေဢွင်ႇပေႉၼႂ်းပၢင်တိုၵ်းပွၵ်ႈၵမ်းၼႆႉၵေႃႈ တေယူႇတီႈလွင်ႈၸွႆႈထႅမ်မိူင်းဝၼ်း တူၵ်းၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-26T11:52:15

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%bd%e1%81%a2%e1%82%86%e1%82%87%e1%80%a2%e1%80%bd%e1%81%b5%e1%80%ba%e1%82%87%e1%80%9d%e1%80%b5%e1%80%84/

ပၢင်တိုၵ်းၽၢႆႇဢွၵ်ႇဝဵင်းႁူဝ်ပူင်း သိုၵ်းမၢၼ်ႈတၢႆ 16 ၵေႃႉ ပႃးၸၼ်ႉၸဝ်ႈႁၢၼ် 2 ၵေႃႉ

ပၢင်တိုၵ်းဢၼ်ပဵၼ်ၼႂ်းပိုၼ်ႉတီႈ ၽၢႆႇဢွၵ်ႇဝဵင်းႁူဝ်ပူင်း ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်းၼၼ်ႉ ၽၢႆႇသိုၵ်းမၢၼ်ႈ တူၵ်းသုမ်းၵူၼ်းတင်းၼမ် လႄႈ ၼႂ်းၼၼ်ႉ ပႃးဝႆႉၸၼ်ႉၸဝ်ႈႁၢၼ် 2 ၵေႃႉ ဝႃႈၼႆ။ ၸုမ်းသိုၵ်းပဢူဝ်းပိုၼ်ၽၢဝ်ႇၵႂႃႇဝႃႈ မိူဝ်ႈဝႃးဝၼ်းထီႉ 25 February 2024 (လိူၼ်သၢမ်လွင်ႈ 1 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းၸမ် 16:00 မူင်း ၸုမ်းသိုၵ်းမၢၼ်ႈတင်း ၸုမ်းသိုၵ်းပဢူဝ်း PNLA ပဵၼ်ပၢင်တိုၵ်းၵၼ်ႁၢဝ်ႈႁႅင်းထႅင်ႈ လႄႈ ၽၢႆႇသိုၵ်းမၢၼ်ႈတၢႆ 16 ၵေႃႉ၊ ၼႂ်းၼၼ်ႉပႃးဝႆႉၸၼ်ႉၶုၼ်သိုၵ်းလူင် 3 ၵေႃႉ ၸၼ်ႉၸဝ်ႈႁၢၼ် 2 ၵေႃႉ ၼႆယဝ်ႉ။ သိုၵ်းမၢၼ်ႈၸုမ်းၼႆႉ လုၵ်ႉတီႈတၢင်းမိူင်းပွၼ်သေ ထူဝ်းသိုၵ်းၵႂႃႇတၢင်းႁူဝ်ပူင်း လႄႈ ၼႂ်းပၢင်တိုၵ်းၼၼ်ႉ သိုၵ်းမၢၼ်ႈတူၵ်းသုမ်းၵူၼ်း 16 ၵေႃႉ၊ သိမ်းလႆႈပႃးၵွင်ႈ MA 15 လဝ်း၊ ၵွင်ႈယိုဝ်းတရူၼ်း 1 လဝ်း၊ ၵွင်ႈပွတ်း 1 လဝ်း လႄႈ သိမ်းလႆႈပႃးထႅင်ႈ ၶိူင်ႈၵမ်ႉၵႅမ်ၽၢႆႇသိုၵ်းလၢႆလၢႆလွင်ႈယူႇ ဝႃႈၼႆ။ သိုၵ်းမၢၼ်ႈ ၸိူဝ်းၶဝ်ႈပၢင်တိုၵ်းယူႇၼႂ်းၸႄႈဝဵင်းႁူဝ်ပူင်းၼႆႉ ယူႇၽၢႆႇတႂ်ႈၵုမ်းၵမ် တိူင်းသိုၵ်းဝၼ်းဢွၵ်ႇ (ယပၶ) ဝဵင်းလူင်တူၼ်ႈတီး လႄႈ ၽူႈၵွၼ်းတိူင်းသိုၵ်းပဵၼ်ဝႆႉ ၵႅမ်ၸွမ်ႁၢၼ် ၼၢႆႇၼၢႆႇဢူး ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-02-26T11:46:13

https://taifreedom.com/%e1%81%bd%e1%80%bd%e1%81%bc%e1%80%ba%e1%80%b8%e1%80%9c%e1%80%ae%e1%80%99%e1%81%a2%e1%81%b5%e1%80%ba%e1%82%87%e1%80%a2%e1%80%ad%e1%80%90%e1%80%ba%e1%82%87/

ၽွၼ်းလီမၢၵ်ႇဢိတ်ႇ

မၢၵ်ႇဢိတ်ႇ ပဵၼ်မၢၵ်ႇမႆႉဢၼ်ၵိၼ်ငၢႆႈလႄႈလုၵ်ႈလဵၵ်ႉသေ ဢရသႃႇမၼ်းၵေႃႈ မီးတင်းဢၼ်ၸဵမ်းဝၢၼ် လႄႈ သူမ်ႈ။ လိူဝ်သေၼၼ်ႉ ယင်းမီးၸိူဝ်ႉၾၼ်းထႅင်ႈလၢႆလၢႆမဵဝ်း ဢမ်ႇဝႃႈတေပဵၼ်သီၶဵဝ်၊ သီလႅင်၊ သီလမ်၊ သီလိူင်၊ သီၶွင်ႇ လုၵ်ႈလဵၵ်ႉလုၵ်ႈယႂ်ႇထႅင်ႈ၊ ၵူၺ်းၵႃႈ ၸိူဝ်းပဵၼ်မၢၵ်ႇဢိတ်ႇတင်းလူင်ၼႆႉ မၢၵ်ႇဢိတ်ႇသႅၼ်း လုၵ်ႈလဵၵ်ႉၼၼ်ႉ တေလႆႈၽွၼ်းလီမၼ်း ၼမ်လိူဝ်သေလုၵ်ႈယႂ်ႇယဝ်ႉ။ ၸွႆႈႁႂ်ႈမၢႆတွင်းလီ မၢၵ်ႇဢိတ်ႇၼၼ်ႉ ပၼ်ၽွၼ်းလီတေႃႇပၢႆးယူႇလီဢွၵ်းဢေႃတႄႉတႄႉ ဢမ်ႇဝႃႈတေၸွႆႈႁႂ်ႈလွင်ႈမၢႆတွင်းလီမႃး၊ မီးသမႃႇထိ လႄႈ ၸႂ်ၵေႃႈလီပႃး သေဢမ်ႇၵႃး ၸွႆႈႁႄႉၵင်ႈ တၢင်းပဵၼ်ၶီႈလူင်ၶီႈလိုမ်းလႆႈပႃးထႅင်ႈ ယူႇယဝ်ႉ။ ၸွႆႈယွႆႈဢႁႃႇရ Fiber ၼႂ်းမၢၵ်ႇဢိတ်ႇၼၼ်ႉ တေၵႂႃႇတုမ်ႉယွၼ်ႈပၼ်ၶူင်ႉၶိုတ်ႈယိူဝ်ႇ ႁႂ်ႈႁဵတ်းၵၢၼ်လႆႈလီလႄႈ ယင်းၸွႆႈပၼ်ပႃးလွင်ႈႁဵတ်းၵၢၼ်သႆႈလူင်ထႅင်ႈ လူတ်းယွမ်းလွင်ႈဢၼ်ၸၢင်ႈႁဵတ်းႁႂ်ႈပဵၼ်တုမ်ႇၽီလႄႈ ၼင်ထူင်သႆႈၸဵပ်းယဵၼ်းပႃးထႅင်ႈ ယူႇယဝ်ႉ။ လူတ်းယွမ်းၶႆမၼ်းၼႂ်းသဵၼ်ႈလိူတ်ႈ ၼႂ်းမၢၵ်ႇဢိတ်ႇၼၼ်ႉ မီးထၢတ်ႈဢၼ်ၸွႆႈႁႄႉၵင်ႈလိူတ်ႈ ယႃႇႁႂ်ႈၵွၼ်ႈလႆႈလႄႈ လူတ်းယွမ်းလွင်ႈဢၼ်တေႁဵတ်းႁႂ်ႈ ပဵၼ်ႁူဝ်ၸႂ်ဝၢႆးလႆႈ လိူဝ်သေၼၼ်ႉ ယင်းၸွႆႈလူတ်းယွမ်းၶႆမၼ်းၼႂ်းသဵၼ်ႈလိူတ်ႈ ႁႂ်ႈဢေႇမႃးလႆႈထႅင်ႈ ယူႇယဝ်ႉ။ ၸွႆႈပၼ်ႁႅင်းသၢႆတႃ ၼႂ်းမၢၵ်ႇဢိတ်ႇၼၼ်ႉ မီးထၢတ်ႈ Lutein လႄႈ Zeaxanthin သေ ၸွႆႈၵမ်ႉထႅမ်ပၼ်ႁႅင်းသၢႆတႃႁႂ်ႈလီမႃးလႄႈ ယင်းၸွႆႈလူတ်းယွမ်း လွင်ႈဢၼ်တေၸၢင်ႈႁဵတ်းႁႂ်ႈ တႃလူႉ ၸိူဝ်းၼႆႉပႃးထႅင်ႈယူႇယဝ်ႉ။ ၸွႆႈလူတ်းယွမ်းထၢတ်ႈၵိူဝ်ဝၢၼ်ၼႂ်းလိူတ်ႈ မၢၵ်ႇဢိတ်ႇၼႆႉ ပဵၼ်မၢၵ်ႇမႆႉဢၼ်မီးထၢတ်ႈ Polyphenol သေယဝ်ႉ ထူပ်းၼမ်လိူဝ်ပိူၼ်ႈၼႂ်းၼိူဝ်ႉမၢၵ်ႇဢိတ်ႇ ဢၼ်ပဵၼ်သီလႅင်လႄႈသီၵမ်ႇ၊ မၼ်းတေၸွႆႈႁႄႉၵင်ႈတၢင်းပဵၼ်ႁူဝ်ၸႂ်၊ လူတ်းယွမ်းထၢတ်ႈၵိူဝ်ဝၢၼ်ၼႂ်းလိူတ်ႈ လႄႈ လူတ်းယွမ်းပႃး တိုဝ်ႉတၢင်းဢၼ်တေၸၢင်ႈပဵၼ်တၢင်းပဵၼ်ယဵဝ်ႈဝၢၼ် ၼႆယဝ်ႉ။ ၸွႆႈလူတ်းယွမ်းတၢင်းပဵၼ်လိူတ်ႈသုင် ထၢတ်ႈလဵၵ်း potassium ဢၼ်မီးၼႂ်းမၢၵ်ႇဢိတ်ႇၼၼ်ႉ တေၸွႆႈၵုမ်းထိင်းပၼ်ႁႅင်းလိူတ်ႈမႃးလႄႈ ပဵၼ်တၢင်းၵိၼ်ဢၼ်လီတွၼ်ႈတႃႇ ၵူၼ်းပဵၼ်လိူတ်ႈသုင် သေဢမ်ႇၵႃး သင်ဝႃႈၸဝ်ႈၵဝ်ႇၼၼ်ႉၶၢတ်ႇထၢတ်ႈ potassium ပေႃးၼႆၸိုင် ထုၵ်ႇလီၵိၼ်ပၼ်ယူႇ ၼင်ႇႁိုဝ်တေငိူင်ႉဝႄႈလႆႈ တၢင်းပဵၼ်လိူတ်ႈသုင်၊ တၢင်းပဵၼ်ႁူဝ်ၸႂ်၊ တၢင်းပဵၼ်သဵၼ်ႈလိူတ်ႈၼႂ်းဢွၵ်းဢေႃ ၸိူဝ်းၼႆႉ။ ၸွႆႈႁႂ်ႈလုပ်ႇၵႅၼ်ႇၶႅင် မၢၵ်ႇဢိတ်ႇၼႆႉ မၼ်းမီးထၢတ်ႈလဵၵ်း ဢၼ်ပၼ်ၽွၼ်းလီတွၼ်ႈတႃႇလုပ်ႇၼမ်ၼႃႇ လႄႈ ၸွႆႈႁႂ်ႈၶဵဝ်ႈလႄႈလုပ်ႇၼၼ်ႉၵဵၼ်ႇၶႅင်မႃးယူႇယဝ်ႉ။ သမ်ႉဝႃႈမၢၵ်ႇဢိတ်ႇၼၼ်ႉ တေပၼ်ၽွၼ်းလီၼမ်တၢၼ်ႇႁိုဝ်ၵေႃႈ ထုၵ်ႇလီလႆႈတူၺ်းလီလီသေၸင်ႇၵိၼ်ယူႇ၊ ၵွပ်ႈပိူဝ်ႈတေၸၢင်ႈၺႃး မၢၵ်ႇဢိတ်ႇဢၼ်ပိူၼ်ႈသိတ်းယႃၼမ်လႄႈ မိူဝ်ႈတေၵိၼ်ၼၼ်ႉၵေႃႈ လီလႆႈသုၵ်ႈလၢင်ႉႁႂ်ႈမူတ်းသႂ်လီလီ ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−miwfood

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-02-26T11:52:34

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%82%81%e1%81%bc%e1%80%ba%e1%80%9c%e1%80%ae%e1%80%90%e1%82%83%e1%82%87%e1%81%b5%e1%80%ad%e1%80%af%e1%80%90%e1%80%ba/

ဢိတ်ႇသရေး ႁၼ်လီတႃႇၵိုတ်းတိုၵ်းၼႂ်းၵႃႇၸႃႉၸူဝ်ႈၶၢဝ်းထႅင်ႈ

တႃႇလႅၵ်ႈၵၼ်တင်း ၵူၼ်းမိူင်းဢၼ်ထုၵ်ႇၸုမ်းသိုၵ်းႁႃးမၢတ်ႉသ် တီႉၺွပ်းၵႂႃႇၼၼ်ႉ သေ ၽၢႆႇတၢင်းဢိတ်ႇသရေး ႁၼ်လီတႃႇၵိုတ်းတိုၵ်းၼႂ်းၵႃႇၸႃႉၸူဝ်ႈၶၢဝ်းထႅင်ႈ။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း မိူဝ်ႈဝၼ်းထီႉ 25 February 2024 (လိူၼ်သၢမ်လွင်ႈ 1 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ဢိတ်ႇသရေး လႄႈ ဢမေႇရိၵၢၼ်ႇ၊ ၵႃႇတႃႇ ႁူမ်ႈပႃး တူဝ်တႅၼ်းၸိုင်ႈမိူင်းဢၼ်ယူႇပဵၼ်ၵၢင်သေ ၸွႆႈဢုပ်ႇဢူဝ်းၼၼ်ႉ လႆႈဢုပ်ႇဢူဝ်း ၵၼ်တီႈၼႂ်းမိူင်းၾရင်ႇသဵတ်ႇ မိူဝ်ႈၼႂ်းဝၼ်းထီႉ 23 February 2024 ၼၼ်ႉသေ ႁၼ်လီ တႃႇၵိုတ်းတိုၵ်းၼႂ်းပိုၼ်ႉတီႈၵႃႇၸႃႉ ပဵၼ်ၶၢဝ်းတၢင်း 6 ဝူင်ႈ လႅၵ်ႈၵၼ်တင်း ၵူၼ်းမိူင်းဢၼ်ထုၵ်ႇၸုမ်းသိုၵ်းႁႃးမၢတ်ႉသ် တီႉၺွပ်းၵႂႃႇၼၼ်ႉ တႃႇ 40 ၵေႃႉ ပဵၼ်ၽူႈယိင်း လႄႈ ၵူၼ်းထဝ်ႈဢႃႇယုယႂ်ႇ ၼႆယဝ်ႉ။ ၼွၵ်ႈလိူဝ်သေၼႆႉ ၼႂ်းၶေႃႈတူၵ်းလူင်းၵိုတ်းယိုဝ်းၸူဝ်ႈၶၢဝ်းပွၵ်ႈၵမ်းၼႆႉ ၽၢႆႇတၢင်း ဢိတ်ႇသရေး တေလႆႈပွႆႇတူဝ်ၵူၼ်းမိူင်းပႃႇလႅတ်ႇသတၢႆး ဢၼ်ထုၵ်ႇၵုမ်းၶင်ဝႆႉယူႇ ၼႂ်းမိူင်းဢိတ်ႇသရေးၼၼ်ႉ ပဵၼ်ႁူဝ်ပၢၵ်ႇမၼ်းသေ တိူဝ်းၽိူမ်ႉလွင်ႈၸွႆႈထႅမ် ၽၢႆႇသုၼ်ႇလႆႈသုၼ်ႇပဵၼ်ၵူၼ်း ၶဝ်ႈၵႂႃႇၼႂ်းၵႃႇၸႃႉထႅင်ႈ ဝႃႈၼႆ။ ၵဵဝ်ႇလူၺ်ႈလွင်ႈၶေႃႈတူၵ်းလူင်းၼႆႉသေ တေယူႇတီႈတူဝ်တႅၼ်းၸိုင်ႈမိူင်းဢၼ်ယူႇ ပဵၼ်ၵၢင်သေၸွႆႈဢုပ်ႇဢူဝ်းၼၼ်ႉ တေၶိုၼ်းၵႂႃႇဢုပ်ႇဢူဝ်းၸုမ်းသိုၵ်းႁႃးမၢတ်ႉသ် ၵူၺ်းၵႃႈ ၸွင်ႇၸုမ်းသိုၵ်းႁႃးမၢတ်ႉသ် တေႁၼ်လီၸွမ်းၼႆၼၼ်ႉတႄႉ ၽႂ်ၵေႃႈဢမ်ႇပႆႇလၢမ်းလႆႈ ယွၼ်ႉၸုမ်းသိုၵ်းႁႃးမၢတ်ႉသ် တုၵ်းယွၼ်းႁႂ်ႈၵိုတ်းယိုတ်းပၢင်တိုၵ်း ၼႆယဝ်ႉ။ ၸိူင်ႉႁိုဝ်ၵေႃႈလီ လွင်ႈၼႆႉလႆႈမီးမႃး ၽွင်းယၢမ်းဢၼ်ဢိတ်ႇသရေး ႁၢင်ႈႁႅၼ်းတေ သူင်ႇတပ်ႉပႆလိၼ်ၶဝ်ႈလူမ်ႇတိုၵ်း ၼႂ်းဝဵင်း Rafah ပိုၼ်ႉတီႈၵႃႇၸႃႉပွတ်းၸၢၼ်း လႄႈ ႁၢင်ႈႁႅၼ်းတႃႇၶၢႆႉၵူၼ်းပၢႆႈၽေးဢွၵ်ႇၼွၵ်ႈပိုၼ်ႉတီႈၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-26T11:18:51

https://taifreedom.com/%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8-%e1%80%90%e1%80%b0%e1%81%b5%e1%80%ba%e1%80%b8%e1%80%9e%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%81%bc/

ယူႇၶရဵၼ်း တူၵ်းသုမ်းၵူၼ်းသိုၵ်း ၼႂ်းပၢင်တိုၵ်း 3 မိုၼ်ႇပၢႆ

တႄႇၸဵမ်မိူဝ်ႈရၢတ်ႉသျႃး ၶဝ်ႈလူမ်ႇတိုၵ်းယူႇၶရဵၼ်းမႃးၼၼ်ႉ ၽၢႆႇတၢင်းယူႇၶရဵၼ်း တူၵ်းသုမ်းၵူၼ်းသိုၵ်းၵႂႃႇတီႈၼႂ်းပၢင်တိုၵ်း 3 မိုၼ်ႇပၢႆၼႆ သေႇလႅၼ်ႇသၵီႇ လၢတ်ႈ။ မိူဝ်ႈဝၼ်းထီႉ 25 February 2024 (လိူၼ်သၢမ်လွင်ႈ 1 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ လႆႈဢွၵ်ႇမႃးယွမ်းႁပ်ႉဝႃႈ ၽႅၼ်ၵၢၼ် ပိုတ်းယိုဝ်းတုမ်ႉတွပ်ႇရၢတ်ႉသျႃးၶိုၼ်းၼၼ်ႉ မၼ်းလႆႈႁူဝ်ႈၵႂႃႇထိုင်ၼႂ်းမိုဝ်း ရၢတ်ႉသျႃး ဢွၼ်တၢင်းတေႁဵတ်းသၢင်ႈသေ ႁဵတ်းႁႂ်ႈၽႅၼ်ၵၢၼ် ဢမ်ႇမီးလွင်ႈဢွင်ႇ မၢၼ် လႄႈ တႄႇၸဵမ်မိူဝ်ႈရၢတ်ႉသျႃးၶဝ်ႈလူမ်ႇတိုၵ်းယူႇၶရဵၼ်းမႃးၼၼ်ႉၵေႃႈ မီးၵူၼ်းသိုၵ်းယူႇၶရဵၼ်းလူႉသဵင်ႈတၢႆၵႂႃႇယဝ်ႉ တီႈၼႂ်းပၢင်တိုၵ်း 31,000 ၵေႃႉ ဢမ်ႇၸႂ်ႈ 300,000 ၵေႃႉ ဢမ်ႇၼၼ် 150,000 ၵေႃႉ ၼင်ႇဢၼ်ရၢတ်ႉသျႃးလႆႈၵၢဝ်ႇဢၢင်ႈၼၼ်ႉ ၼႆယဝ်ႉ။ ဢွၼ်တၢင်းၼႆႉ မိူဝ်ႈၼႂ်းလိူၼ် December 2023 ပူၼ်ႉမႃးၼၼ်ႉ ယူႇတီႈၽွင်းလူင် ၽၢႆႇၵႅတ်ႇၶႄရၢတ်ႉသျႃး လႆႈလၢတ်ႈဝႃႈ တီႈၼႂ်းပၢင်တိုၵ်းၼၼ်ႉ မီးၵူၼ်းသိုၵ်း ယူႇၶရဵၼ်း လူႉတၢႆမၢတ်ႇၸဵပ်းတင်းမူတ်းမွၵ်ႈ 383,000 ၵေႃႉ လႄႈ မိူဝ်ႈလိူၼ် August 2023 ၼၼ်ႉၵေႃႈ ယူႇတီႈဢမေႇရိၵၢၼ်ႇ လႆႈလၢမ်းၶၢတ်ႈဝႃႈ ၵူၼ်းသိုၵ်းယူႇၶရဵၼ်း လူႉသဵင်ႈတၢႆၼႂ်းပၢင်တိုၵ်းၵႂႃႇယဝ်ႉဢမ်ႇယွမ်း 70,000 ၵေႃႉ၊ မၢတ်ႇၸဵပ်း 120,000 ၵေႃႉ ဝႃႈၼႆ။ ၼွၵ်ႈလိူဝ်သေၼႆႉ ယူႇတီႈၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ ယင်းလႆႈလၢမ်း ၶၢတ်ႈ ႁူဝ်ၼပ်ႉၵူၼ်းသိုၵ်းရၢတ်ႉသျႃး လူႉသဵင်ႈတၢႆၼႂ်းပၢင်တိုၵ်းၼၼ်ႉ မီးၵႂႃႇယဝ်ႉ 180,000 ၵေႃႉ လႄႈ မၢတ်ႇၸဵပ်းၼပ်ႉႁူဝ်မိုၼ်ႇၵေႃႉမၼ်း ဝႃႈၼႆသေတႃႉ ယူႇတီႈသိုဝ်ႇၶၢဝ်ႇ BBC (ၽႃႇသႃႇရၢတ်ႉသျႃး) လႆႈဢွၵ်ႇဝႆႉ ၸိုဝ်ႈသဵင်ၵူၼ်းသိုၵ်း ရၢတ်ႉသျႃး ဢၼ်လူႉသဵင်ႈတၢႆၼႂ်းပၢင်တိုၵ်းယူႇၶရဵၼ်းၼၼ်ႉမီး 45,000 ၵေႃႉၵူၺ်း ၼႆယဝ်ႉ။ ၸိူင်ႉႁိုဝ်ၵေႃႈလီ ယၢမ်းၽွင်းတေႃႈလဵဝ် တီႈၼႂ်းပၢင်တိုၵ်းၼၼ်ႉ ၽၢႆႇတၢင်းယူႇၶရဵၼ်း ၶၢတ်ႇမၢၵ်ႇမိုဝ်ႉၸိုၼ်းယၢမ်းသေ ယူႇၼႂ်းငဝ်းလၢႆးၵပ်ႉၵိၼ်း ယွၼ်ႉလွင်ႈၸွႆႈထႅမ်မိူင်းဝၼ်းတူၵ်းၼၼ်ႉ မၼ်းထိူင်းထိူဝ်ႉႁႅင်းၼႃႇပူၼ်ႉတီႈ လႄႈ ယၢမ်းလဵဝ် ၽၢႆႇတၢင်းရၢတ်ႉသျႃးၵေႃႈ လႆႈတိူဝ်းၽိူမ်ႉထႅမ်ၵူႈၽၢႆႇၵူႈတၢင်း တီႈၼႂ်းပၢင်တိုၵ်း တႃႇတိူဝ်းယိုတ်းသိမ်းဢဝ်လိၼ်မိူင်းယူႇၶရဵၼ်းထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-24T11:48:25

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5%e1%80%b0%e1%81%bc/

သိုၵ်းမၢၼ်ႈ ၺွပ်းလႆႈၵူၼ်းယွၵ်ႇလႅၼ်ငိုၼ်းဢွၼ်ႇလၢႆး မီးၸမ် 700 ၵေႃႉ

သိုဝ်ႇၶၢဝ်ႇ Tachileik News Agency ဢွၵ်ႇဝႆႉဝႃႈ ၸွမ်းၼင်ႇၶေႃႈၸီႉသင်ႇ ၽူႈၵွၼ်းတိူင်းသိုၵ်းသၢမ်ၸဵင် ဝဵင်းၵဵင်းတုင်ၼၼ်ႉသေ ၽၢႆႇသိုၵ်းမၢၼ်ႈ လႆႈဢဝ်ႁႅင်းသိုၵ်း ၵႂႃႇဝႅတ်ႉလွမ်ႉၼႂ်းပွၵ်ႉသၼ်သၢႆး ဝဵင်းတႃႈၶီႈလဵၵ်းသေ ၵူတ်ႇထတ်းတီႉၺွပ်းလႆႈ ၵူၼ်းလႅၼ်ငိုၼ်းတၢင်းဢွၼ်ႇလၢႆး မီးထိုင်ၵႂႃႇ 689 ၵေႃႉ ၼႆယဝ်ႉ။ မိူဝ်ႈဝၼ်းထီႉ 23 February 2024 (လိူၼ်သၢမ်မႂ်ႇ 14 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ ဢဝ်ႁႅင်းသိုၵ်းသေ ၵႂႃႇဝႅတ်ႉၼႂ်းပွၵ်ႉသၼ်သၢႆး လႄႈ လိူၵ်ႈသွၵ်ႈတဝ်ႁူင်းလိုဝ်ႈသဝ်း ဢၼ်မီးၽၢႆႇလင် ႁူင်းလႅမ်း 1G1 သေ ၵူတ်ႇထတ်းတီႉၺွပ်းလႆႈ ၵူၼ်းႁဵတ်းၵၢၼ်ယွၵ်ႇလႅၼ်ငိုၼ်းဢွၼ်ႇလၢႆး လႄႈ ၵမ်ႉၼမ်ပဵၼ်ၵူၼ်းၼုမ်ႇလၢႆလၢႆ ဝႃႈၼႆ။ ၼႂ်းၵူၼ်းၸိူဝ်းႁဵတ်းၵၢၼ်လႅၼ်ငိုၼ်းတၢင်းဢွၼ်ႇလၢႆး 689 ၵေႃႉၼၼ်ႉ ပႃးဝႆႉ ၵူၼ်းထႆး ၸၢႆး 74 ၵေႃႉ ယိင်း 73 ၵေႃႉ၊ ၵူၼ်းမိူင်းႁူမ်ႈတုမ်သမ်ႉ မီးၸၢႆး 367 ၵေႃႉ ယိင်း 131 ၵေႃႉ လႄႈ ၵမ်ႉၼမ်ပဵၼ်ၵူၼ်းမိူင်းတႆးပွတ်းဢွၵ်ႇ ၼႆယဝ်ႉ။ ၼွၵ်ႈလိူဝ်ၼၼ်ႉသိုၵ်းမၢၼ်ႈ သိမ်းလႆႈပႃး ၶွမ်း (Computer) 400 ၶိူင်ႈ၊ ၾူၼ်းၵူႈသႅၼ်း ႁူမ်ႈ 270 ၶိူင်ႈ၊ ၵႃး 10 လမ်း၊ လူတ်ႉၶိူင်ႈ 170 လမ်း၊ လွင်ႈၶူဝ်းၶွင်ငိုၼ်းၶမ်းတႄႉ ဢမ်ႇႁၼ်တၢင်းၽၢႆႇပလိၵ်ႈမၢၼ်ႈပိုၼ်ၽၢဝ်ႇလၢတ်ႈသင်ၸွမ်း ၼႆယဝ်ႉ။ ၵူၼ်းမိူင်းထႆးၸိူဝ်းထုၵ်ႇတီႉၺွပ်းၼၼ်ႉ တၢင်းၽၢႆႇၽူႈမီးပုၼ်ႈၽွၼ်း ၽၢႆႇၵူတ်ႇထတ်းၵူၼ်းၶဝ်ႈဢွၵ်ႇမိူင်း (လဝၵ) တေဢဝ်တၢင်းၽိတ်းၸွမ်းၼင်ႇ ပၵ်းပိူင်မၢႆမီႈမီးဝႆႉၼၼ်ႉသေ တေဢၢပ်ႈပၼ်ၼႂ်းမိုဝ်း ၸဝ်ႈၼႃႈတီႈၽၢႆႇထႆးၵႂႃႇ ဝႃႈၼႆ၊ ၵူၼ်းၼုမ်ႇၼႂ်းမိူင်းႁူမ်ႈတုမ်ၼၼ်ႉၵေႃႈ တၢင်းၽၢႆႇပလိၵ်ႈမၢၼ်ႈ တေၵူတ်ႇထတ်းလႄႈတေဢဝ်တၢင်းၽိတ်းၵႂႃႇမိူၼ်ၵၼ် ဝႃႈၼႆ။ သိုၵ်းမၢၼ်ႈၶဝ်ႈၵူတ်ႇထတ်းတီႉၺွပ်း ၵူၼ်းႁဵတ်းၵၢၼ်လႅၼ်ငိုၼ်းတၢင်းဢွၼ်ႇလၢႆး ၼႆႉ သိုၵ်းမၢၼ်ႈလိူၵ်ႈဢွင်ႈတီႈသေ ၶဝ်ႈၵူတ်ႇထတ်းၵူၺ်းဝႃႈၼႆ၊ ဢွင်ႈတီႈဢၼ် မီးၸၢဝ်းၶႄႇ လႄႈ ၸၢဝ်းၶိူဝ်းၼႂ်းမိူင်းတႆး (မၢင်ၸိူဝ်း/ၸုမ်း) ပိုတ်ႇၽုၺ်ႇဝႆႉ ၵၢၼ်လႅၼ်ငိုၼ်းတၢင်းဢွၼ်ႇလၢႆးၼၼ်ႉ ၽၢႆႇသိုၵ်းမၢၼ်ႈ ဢမ်ႇၵႂႃႇၵူတ်ႇထတ်းသင် ၼႆယဝ်ႉ။ ၽူႈၵွၼ်းတိူင်းသိုၵ်းမၢၼ်ႈ တိူင်းသိုၵ်းသၢမ်ၸဵင်ႇ (တတၶ) ဝဵင်းၵဵင်းတုင်ၼႆႉ ၵႅမ်ၸွမ်ႁၢၼ် မဵဝ်းမဵဝ်းထုၼ်း လႆႈႁပ်ႉပုၼ်ႈၽွၼ်းၵုမ်းၵမ်ဝႆႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-24T11:30:30

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%82%87%e1%80%90%e1%80%ae%e1%82%87%e1%80%9a%e1%80%af%e1%81%b5%e1%80%ba%e1%82%89%e1%81%b8%e1%81%bc%e1%80%ba%e1%82%89%e1%81%b5%e1%81%bc/

ၸုမ်းႁူႇတီႇယုၵ်ႉၸၼ်ႉၵၼ်ပိုတ်းယိုဝ်းၼႂ်းပၢင်ႇလၢႆႇလႅင်တိူဝ်းမႃးထႅင်ႈ

ၸုမ်းလုၵ်ႉၽိုၼ်ႉႁူႇတီႇ သိုပ်ႇယုၵ်ႉၸၼ်ႉၵၢၼ်ပိုတ်းယိုဝ်းၼႂ်းပၢင်ႇလၢႆႇလႅင် တိူဝ်းၶိုၼ်ႈမႃးထႅင်ႈ ၼႂ်းဝၼ်းလဵဝ်ၵူၺ်း ပိုတ်းယိုဝ်းၼႂ်းဢိတ်ႇသရေး၊ ယိုဝ်းႁိူဝ်းဢင်းၵိတ်ႉ လႄႈတင်းႁိူဝ်းဢမေႇရိၵၢၼ်ႇယူႇယဝ်ႉ။ မိူဝ်ႈဝၼ်းထီႉ 22 February 2024 (လိူၼ်ၵမ်မႂ်ႇ 13 ၶမ်ႈ ပီႊတႆး 2118 ၼီႈ) ၽူႈၼမ်းၸုမ်းလုၵ်ႉၽိုၼ်ႉႁူႇတီႇ ပိုၼ်ၽၢဝ်ႇဝႃႈ တေယုၵ်ႉၸၼ်ႉၵၢၼ်တိုၵ်းတေႃးၼႂ်းပၢင်ႇလၢႆႇလႅင် ဢိၵ်ႇတင်းၼႂ်းၼႃႈၼမ်ႉထႅင်ႈလၢႆလၢႆတီႈ လႄႈ တေတႄႇၸႂ်ႉပႃး ၶိူင်ႈၵွင်ႈၵၢင်ႇႁိူဝ်းလမ်ၼမ်ႉ ဝႃႈၼႆ။ ၼႂ်းဝၼ်းလဵဝ်ၵၼ်ၼၼ်ႉၵူၺ်း ၽၢႆႇတၢင်းၸုမ်းလုၵ်ႉၽိုၼ်ႉႁူႇတီႇၵေႃႈ လႆႈပိုတ်းယိုဝ်းမၢၵ်ႇမိတ်ႉသႆးပွႆႇတူဝ်လၢႆလုၵ်ႈလႄႈ သူင်ႇတရူၼ်းလၢႆလမ်း ၶဝ်ႈတိုၵ်းတေႃးၼႂ်းမိူင်းဢိတ်ႇသရေး၊ လိူဝ်သေၼၼ်ႉ ယင်းပိုတ်းယိုဝ်းမၢၵ်ႇမိတ်ႉသႆး သႂ်ႇႁိူဝ်းဢင်းၵိတ်ႉထႅင်ႈ ႁဵတ်းႁႂ်ႈႁိူဝ်းပေႃးလူႉၵွႆၵႂႃႇ ၼႆယဝ်ႉ၊ ယင်းလႆႈသူင်ႇတရူၼ်းလၢႆလၢႆလမ်း ၵႂႃႇပိုတ်းယိုဝ်းႁိူဝ်းၶွင်သိုၵ်းဢမေႇရိၵၢၼ်ႇ ဢၼ်ယူႇၼႂ်းပၢင်ႇလၢႆလၢႆႇလႅင်ၼၼ်ႉထႅင်ႈ ၼႆယူႇယဝ်ႉ။ ၸုမ်းလုၵ်ႉၽိုၼ်ႉႁူႇတီႇၼႆႉ လႆႈတႄႇပိုတ်းယိုဝ်းႁိူဝ်းတေႃႉတၢင်ႇၵုၼ်ႇၵႃႉ ၼႂ်းပၢင်ႇလၢႆႇလႅင်မႃး ၸဵမ်မိူဝ်ႈလိူၼ် November 2023 ၼၼ်ႉလႄႈ ႁဵတ်းႁႂ်ႈႁိူဝ်းတေႃႉတၢင်ႇၵုၼ်ႇၵႃႉတင်းၼမ် လႆႈလႅၵ်ႈလၢႆႈသဵၼ်ႈတၢင်းၵၢၼ်လႅၼ်ႈႁိူဝ်း ၵႂႃႇထႅင်ႈတၢင်ႇသဵၼ်ႈ ဢၼ်လႆႈၸႂ်ႉၶၢဝ်းယၢမ်းၼမ်လိူဝ်ၵဝ်ႇၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-24T11:15:07

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%81%bc%e1%80%ba%e1%80%b8%e1%80%90%e1%80%b0%e1%81%b5%e1%80%ba%e1%80%b8-%e1%82%81%e1%80%b0%e1%80%99%e1%80%ba%e1%82%88%e1%81%b5%e1%81%bc/

မိူင်းဝၼ်းတူၵ်း ႁူမ်ႈၵၼ်သိုပ်ႇပၼ်တၢမ်ႇၶွမ်ႈသပိတ်ႈ ရၢတ်ႉသျႃးထႅင်ႈ

ဢမေႇရိၵၢၼ်ႇ လႄႈ ႁူမ်ႈတုမ်ယူးရူပ်ႇ ဢဝ်တိုဝ်ႉတၢင်းပၢင်တိုၵ်းၼႂ်းမိူင်းယူႇၶရဵၼ်း ၶွပ်ႈတဵမ် 2 ပီႊၼၼ်ႉသေ ပၼ်တၢမ်ႇၶွမ်ႈသပိတ်ႈရၢတ်ႉသျႃးထႅင်ႈ။ မိူဝ်ႈဝၼ်းထီႉ 23 February 2024 (လိူၼ်သၢမ်မႂ်ႇ 14 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈႁွင်ႈၵၢၼ်လူင်ၽၢႆႇၽၢၼ်ႇတႃႇငိုၼ်းတွင်း ဢမေႇရိၵၢၼ်ႇ ဢွၵ်ႇပိူင်ၵၢၼ် ပၼ်တၢမ်ႇၶွမ်ႈသပိတ်ႈ ပူၵ်ႉၵူဝ်ႇၵူၼ်း လႄႈ ၶွမ်ႇပၼီႇ ၸမ် 300 သေဢမ်ႇၵႃး ယူႇတီႈ ႁွင်ႈၵၢၼ်လူင်ၽၢႆႇၼွၵ်ႈမိူင်းဢမေႇရိၵၢၼ်ႇၵေႃႈ လႆႈပၼ်တၢမ်ႇၶွမ်ႈသပိတ်ႈ ပူၵ်ႉၵူဝ်ႇၵူၼ်း တင်း ၶွမ်ႇပၼီႇ တင်းမူတ်း 250 ပၢႆ ဢၼ်ယုမ်ႇယမ်ဝႃႈ မီးလွင်ႈၵမ်ႉၸွႆႈ ရၢတ်ႉသျႃး သေဢမ်ႇၵႃး ယူႇတီႈႁွင်ႈၵၢၼ်လူင်ၽၢႆႇၵႃႉၶၢႆဢမေႇရိၵၢၼ်ႇၵေႃႈ လႆႈဢဝ်ၶွမ်ႇပၼီႇ 90 ပၢႆ ဢၼ်ပဵၼ်ၶွင် ရၢတ်ႉသျႃး၊ ၶႄႇ၊ တူႇရၵီႇ၊ မိူင်း UAE လႄႈ ထႅင်ႈလၢႆလၢႆၸိုင်ႈမိူင်း ၶဝ်ႈၵႂႃႇၼႂ်းသၢႆမၢႆလမ် blacklist ထႅင်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ လၢတ်ႈဝႃႈ ပိူင်ၵၢၼ်ၶွမ်ႈသပိတ်ႈၸိူဝ်းၼႆႉ တႃႇႁႂ်ႈၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈသၢႆႈတႅၼ်းၶိုၼ်း လွင်ႈၶဝ်ႈပူၼ်ႉပႅၼ်တၢင်ႇၸိုင်ႈမိူင်း လႄႈ လွင်ႈတဵၵ်းပႅတ်ႈ ၽူႈဢမ်ႇႁၼ်လီၵမ်ႉထႅမ်ၼႂ်းၸိုင်ႈမိူင်းတူဝ်ၵဝ်ႇၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ ဝၼ်းထီႉ 23 February 2024 ဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ယူႇတီႈႁူမ်ႈတုမ်ယူးရူပ်ႇ (EU) လႄႈ ဢင်းၵိတ်ႉ ႁူမ်ႈပႃး ၶႅၼ်ႇၼေႇတႃႇၵေႃႈ လႆႈဢွၵ်ႇ ပိူင်ၵၢၼ်ၶွမ်ႈသပိတ်ႈရၢတ်ႉသျႃးထႅင်ႈမိူၼ်ၵၼ် လႄႈ ယၢမ်ႈလဵဝ် မီးပူၵ်ႉၵူဝ်ႇၵူၼ်း တင်း ၶွမ်ႇပၼီႇ 2,000 ပၢႆ ၶဝ်ႈသဵၼ်ႈမၢႆလမ်ၶွင်ႁူမ်ႈတုမ်ယူးရူပ်ႇယဝ်ႉ ဝႃႈၼႆ။ လွင်ႈႁူမ်ႈတုမ်ယူးရူပ်ႇ ဢွၵ်ႇပိူင်ၵၢၼ်ၶွမ်ႈသပိတ်ႈၽူႈၵမ်ႉထႅမ်ရၢတ်ႉသျႃး ပွၵ်ႈၵမ်း ၼႆႉ မီးပႃးၶွမ်ႇပၼီႇ မိူင်းၶႄႇ၊ ဢိၼ်းတီးယႃး၊ တူႇရၵီႇ၊ သႃးပီးယႃး၊ ၵႃႇၵျိတ်ႉသ် တၢၼ်ႇ၊ သိင်ႇၵပူဝ်ႇ လႄႈ ထႆး ႁူမ်ႈယူႇပႃးၼႂ်းသဵၼ်ႈမၢႆ ဢၼ်ထၢင်ႇထိူမ်ဝႃႈ မီးလွင်ႈ ၵမ်ႉၸွႆႈရၢတ်ႉသျႃးၼၼ်ႉ ၼႆယဝ်ႉ။ ၸိူင်ႉႁိုဝ်ၵေႃႈလီ ပႅၵ်ႉသမ်ႉမိူင်းဝၼ်းတူၵ်း တေဢွၼ်ၵၼ် ပၼ်တၢမ်ႇၶွမ်ႈသပိတ်ႈ ၽၢႆႇပၢႆးမၢၵ်ႈမီးရၢတ်ႉသျႃး လၢႆပွၵ်ႈလၢႆၵမ်းသေတႃႉ ၽၢႆႇတၢင်းၵၢၼ်သူင်ႇဢွၵ်ႇ ရၢတ်ႉသျႃး သမ်ႉမီးၵၢၼ်တိူဝ်းတွၼ်းၶိုၼ်ႈမႃးတင်းၼမ်လႄႈ ယူႇတီႈၽွင်းတၢင်ရၢတ်ႉသျႃး ဢၼ်ႁပ်ႉပုၼ်ႈၽွၼ်းယူႇၼႂ်းမိူင်းဢမေႇရိၵၢၼ်ႇ ၼၼ်ႉ လၢတ်ႈဝႃႈ လူင်ပွင်ၸိုင်ႈဢမေႇရိၵၢၼ်ႇ ဢမ်ႇပွင်ႇၸႂ် ဢမ်ႇၼၼ် ဢမ်ႇၶဝ်ႈၸႂ်ႁိုဝ်ဝႃႈ ပိူင်ၵၢၼ်ၸိူဝ်းၼႆႉ မၼ်းဢမ်ႇႁဵတ်းသင်ရၢတ်ႉသျႃးလႆႈၼၼ်ႉ ဝႃႈၼႆ။ ရၢတ်ႉသျႃး လႆႈတႄႇၶဝ်ႈလူမ်ႇတိုၵ်းယူႇၶရဵၼ်း မိူဝ်ႈဝၼ်းထီႉ 24 February 2022 လႄႈ ၶွပ်ႈတဵမ် 2 ပီႊ ၼႂ်းဝၼ်းမိူဝ်ႈၼႆႉ ဝၼ်းထီႉ 24 February 2024 သေ ယၢမ်းၽွင်းတေႃႈ လဵဝ် သွင်ၽၢႆႇယင်းတိုၵ်ႉပိုတ်းယိုဝ်းၵၼ်ႁၢဝ်ႈႁႅင်းယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-23T13:09:07

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-2/

သိုၵ်းမၢၼ်ႈတီႉၺွပ်းလႆႈ ၵူၼ်းႁဵတ်းၵၢၼ်ပႅတ်ႉလႅၼ်ၼိူဝ်ဢွၼ်ႇလၢႆး

တပ်ႉသိုၵ်းမၢၼ်ႈ လႄႈ ပလိၵ်ႈမၢၼ်ႈ ႁူမ်ႈၵၼ် တီႉၺွပ်းလႆႈ ၵူၼ်းႁဵတ်းၵၢၼ်ပႅတ်ႉလႅၼ်ဢဝ်ငိုၼ်း ၼိူဝ်ဢွၼ်ႇလၢႆး ဢမ်ႇယွမ်း 100 ၵေႃႉ တီႈဝဵင်းတႃႈၶီႈလဵၵ်း ၼႆယဝ်ႉ။ မိူဝ်ႈဝၼ်းထီႉ 23 February 2023 (လိူၼ်သၢမ်မႂ်ႇ 14 ၶမ်ႈ ပီႊတႆး 2118 ၼီႈ) ၼၼ်ႉ Maesaipress ဢွၵ်ႇၶၢဝ်ႇဝႆႉဝႃႈ တပ်ႉသိုၵ်းမၢၼ်ႈ လႄႈ ပလိၵ်ႈမၢၼ်ႈ ႁူမ်ႈၵၼ်သေ တီႉၺွပ်းလႆႈ ၵူၼ်းႁဵတ်းၵၢၼ်ပႅတ်ႉလႅၼ်ဢဝ်ငိုၼ်း(ၵျႃးၽႅၼ်ႉ) ၼိူဝ်ဢွၼ်ႇလၢႆး ဢၼ်မီးယူႇၽၢႆႇလင် ႁူင်းလႅမ်း 1G1 ပွၵ်ႉသၢၼ်သၢႆးတႆး ဝဵင်းတႃႈၶီႈလဵၵ်း၊ မီးတၢင်းမူတ်း 3 ဢွင်ႈတီႈလႄႈ ၵူၼ်းဢၼ်ထုၵ်ႇတီႉၺွပ်းတင်းမူတ်းဢမ်ႇယွမ်း 100 ၵေႃႉ၊ ႁုပ်ႈသိမ်းလႆႈပႃး ၶွမ်ႇၽိဝ်ႇတိူဝ်ႇ၊ ၶိူင်ႈၵမ်ႉၵႅမ်ထႅင်ႈတင်းၼမ် ဢၼ်ၸႂ်ႉတိုဝ်းတႃႇပိုတ်ႇဝႅပ်ႉၵၢၼ်တေႃႇလွင်းဢွၼ်ႇလၢႆး ဢိၵ်ႇတင်း ၵၢၼ်ပႅတ်ႉလႅၼ်ၵိၼ်ငိုၼ်းၼိူဝ်ဢွၼ်ႇလၢႆး ၸိူဝ်းၼႆႉ ၼႆယဝ်ႉ။ သိုဝ်ႇၶၢဝ်ႇ Maesaipress ဢွၵ်ႇဝႆႉပႃးဝႃႈ ၵူၼ်းဢၼ်တီႉၺွပ်းလႆႈၼၼ်ႉ မီးပႃးၵူၼ်းမိူင်းထႆး၊ ၵူၼ်းမိူင်းၶႄႇ ဢိၵ်ႇတင်း ၵူၼ်းဢၼ်ယူႇၼႂ်းမိူင်းႁူမ်ႈတုမ်လႄႈ ၵူၼ်းတင်းမူတ်းၼၼ်ႉၵေႃႈ ထုၵ်ႇၽူႈမီးပုၼ်ႈၽွၼ်းၶဝ် ဢဝ်ၵႂႃႇၵူတ်ႇထတ်းၸႅတ်ႈထၢမ်ဝႆႉယူႇၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-23T13:02:03

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e1%80%95%e1%81%bc%e1%80%ba%e1%81%b6%e1%82%82%e1%81%a2%e1%80%84%e1%80%ba%e1%82%89%e1%81%b6%e1%81%a2/

ဢမေႇရိၵၢၼ်ႇပၼ်ၶႂၢင်ႉၶၢႆၶိူင်ႈၸႂ်ႉတိုဝ်းၼႂ်းၵၢၼ်သိုၵ်းပၼ်ထႆႇဝၼ်ႇ

မိူဝ်ႈဝၼ်းထီႉ 21 February 2024 (လိူၼ်သၢမ်မႂ်ႇ 12 ၶမ်ႈ ပီႊတႆး 2118 ၼီႈ) ႁွင်ႈၵၢၼ်ၽၢႆႇၼွၵ်ႈမိူင်း မိူင်းဢမေႇရိၵၢၼ်ႇ ပၼ်ၶႂၢင်ႉတႃႇၶၢႆၶိူင်ႈၸႂ်ႉတိုဝ်းၼႂ်းၵၢၼ်သိုၵ်းပၼ်ထႆႇဝၼ်ႇ ဢၼ်မီးၵႃႈၶၼ် 75 လၢၼ်ႉတေႃႇလႃႇဢမေႇရိၵၢၼ်ႇၼၼ်ႉ ၼႆယဝ်ႉ။ ႁွင်ႈၵၢၼ်ၽၢႆႇၵႅတ်ႇၶႄဢမေႇရိၵၢၼ်ႇၼၼ်ႉၵေႃႈ လႆႈလၢတ်ႈၼႄလွင်ႈ ၶိူင်ႈၸႂ်ႉတိုဝ်းၼႂ်းၵၢၼ်သိုၵ်း ဢၼ်ၶၢႆပၼ်တီႈထႆႇဝၼ်ႇၼၼ်ႉ တေမီး Cross Domain Solution ၊ ၶိူင်ႈၵမ်ႉၵႅမ်ၽၢႆႇႁူမ်ႇလူမ်ႈၸၼ်ႉသုင် (High Assurance device) ၊ ၶိူင်ႈႁပ်ႉသၼ်ယၢၼ်း ဢၼ်လၢတ်ႈၼႄတီႈယူႇ GPS ၊ ၶိူင်ႈၵမ်ႉၵႅမ်တိတ်းတေႃႇၵပ်းသိုပ်ႇ၊ လွင်ႈႁဵတ်းၵၢၼ်ၽၢႆႇ Technology လႄႈ ၶူဝ်းၶွင်ထႅင်ႈလၢႆလၢႆလွင်ႈ ဢမ်ႇဝႃႈၵၢၼ်တေႃႉသူင်ႇလႄႈမႄးၵုမ်းလုမ်းလႃး ၵမ်ႉထႅမ်တႃႇႁႂ်ႈၶူင်သၢင်ႈၵၢၼ် ၵွင်ႉသၢၼ်ၶေႃႈမုၼ်း တင်းၽၢႆႇၵၢၼ်သိုၵ်းပေႃးတေလီမႃးထႅင်ႈ ဝႃႈၼႆ။ ၼႂ်းဝၼ်းထီႉ 22 February 2024 ၼၼ်ႉၵေႃႈ ၽူႈမီးပုၼ်ႈၽွၼ်းၸၼ်ႉသုင် ဢမေႇရိၵၢၼ်ႇ 4 ၵေႃႉ လႆႈဢွၵ်ႇၶၢဝ်းတၢင်းသူႇၸႂ်းထႆႇဝၼ်ႇ တႃႇႁူပ်ႉထူပ်းတင်း ၸွမ်ၸိုင်ႈထႆႇဝၼ်ႇလႄႈ ၼႄႁႂ်ႈႁၼ်ဝႃႈဢမေႇရိၵၢၼ်ႇၼၼ်ႉ ၸုၵ်းမၼ်ႈၽၢႆႇထႆႇဝၼ်ႇဝႆႉယူႇ လႄႈ သၢင်ႈလွင်ႈၸမ်ၸႂ်ၵၼ်တိူဝ်းၶိုၼ်ႈမႃးထႅင်ႈ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-23T12:22:40

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b8/

သိုၵ်းထႆး ပိုတ်းယိုဝ်းၸွမ်းၵူၼ်းၵႃႉယႃႈ ႁိမ်းလႅၼ်လိၼ် တႆး−ထႆး

သိုၵ်းထႆး တင်း ၵူၼ်းၵႃႉယႃႈမဝ်းၵမ် ပိုတ်းယိုဝ်းၵၼ်ႁိမ်းလႅၼ်လိၼ် တႆး−ထႆး ထႅင်ႈ ၽၢႆႇသိုၵ်းထႆး တီႉၺွပ်းလႆႈယႃႈမဝ်းၵမ်တင်းၼမ်။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 22 February 2024 (လိူၼ်သၢမ် မႂ်ႇ 13 ၶမ်ႈ ပီႊတႆး 2118 ၼီႈ) သိုၵ်းထႆး ဢၼ်ဢွၵ်ႇလဵပ်ႈယၢမ်းတႃႇၵႅတ်ႇၶႄႁႄႉၵင်ႈ ၽေးယႃႈမဝ်းၵမ် ၸွမ်းလႅၼ်လိၼ် တႆး−ထႆး ၽွင်းၵႂႃႇႁွတ်ႈၽႅဝ် တီႈဝၢၼ်ႈပႃႇလႅင် ပွၵ်ႉ 5 ဢိူင်ႇၵေႃႇၸၢင်ႉ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ႁၢင်ၵႆတင်းလႅၼ်လိၼ်မိူင်းတႆးမွၵ်ႈ 200 မီႇတိူဝ်ႇၼၼ်ႉ ထူပ်းႁၼ်ၵူၼ်းဢၼ်မီးလွင်ႈထၢင်ႇထိူမ် 15−20 ၵေႃႉ ပႃးတင်းထူင်ၶူဝ်းသေ ၽၢႆႇတၢင်းသိုၵ်းထႆး တေဢၢၼ်းၶဝ်ႈၵူတ်ႇထတ်း ၵူၺ်းၵႃႈၸိူဝ်းၶဝ်သမ်ႉ တူၵ်းၸႂ်သေ ပိုတ်းယိုဝ်းသႂ်ႇသိုၵ်းထႆးဢွၼ်တၢင်းသေ သွင်ၽၢႆႇပိုတ်းယိုဝ်းၵၼ် ႁိုင်မွၵ်ႈ 5 မိၼိတ်ႉ ၼႆႉ ဝႃႈၼႆ။ ဝၢႆးသေသဵင်ၵွင်ႈယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆးၵေႃႈ ၸင်ႇလႆႈၶဝ်ႈၵူတ်ႇ ထတ်းၼႂ်းပိုၼ်ႉတီႈပိုတ်းယိုဝ်းၵၼ်ၼၼ်ႉသေ ထူပ်းႁၼ်ထူင်သီလမ် 8 ထူင်၊ တႃႇ 7 ထူင် ၼႂ်းမၼ်းသႂ်ႇဝႆႉယႃႈမ 1 ထူင်လႂ် 200,000 မဵတ်ႉ ႁူမ်ႈတင်းမူတ်း 1,400,000 မဵတ်ႉ တႃႇထႅင်ႈထူင်ၼိုင်ႈတႄႉပဵၼ်ယႃႈဢၢႆႉသ် ၼမ်ႉၼၵ်း 25 ၵီႇလူဝ်ႇၵရမ်ႇ လႄႈ ၵူၼ်းတေႃႉသူင်ႇတႄႉ တၼ်းပၢႆႈလွတ်ႈၵႂႃႇလႆႈ ၼႆယဝ်ႉ။ မိူဝ်ႈဝၼ်းထီႉ 20-21 February 2024 ၼၼ်ႉၵေႃႈ ၽၢႆႇတၢင်းသိုၵ်းထႆး တီႉၺွပ်းလႆႈယႃႈမ ႁူမ်ႈတင်းမူတ်း 300,000 မဵတ်ႉ ႁိမ်းလႅၼ်လိၼ် တႆး−ထႆး ၼႂ်းပိုၼ်ႉတီႈၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းထႆး မိူၼ်ၵၼ် ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2024-02-22T13:03:13

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%bc/

ဢိတ်ႇသရေးသိုပ်ႇတိုၵ်းၼႂ်းၵႃႇၸႃႉ ၵူၼ်းတၢႆၸမ်သၢမ်မိုၼ်ႇ

ဢိတ်ႇသရေးပိုတ်းယိုဝ်းတၢင်းၵၢင်ႁၢဝ်ၼႂ်းတွၼ်ႈၵႃႇၸႃႉႁၢဝ်ႈႁႅင်း ၵူၼ်းမိူင်းပႃႇလႅတ်ႉသ်တၢႆး လူႉသဵင်ႈတၢႆၼမ် ၸမ်ၸမ်သၢမ်မိုၼ်ႇယဝ်ႉ ဝႃႈၼႆ။ မိူဝ်ႈဝၼ်းထီႉ 21 February 2024 (လိူၼ်သၢမ်မႂ်ႇ 12 ၶမ်ႈ ပီႊတႆး 2118 ၼီႈ) တပ်ႉသိုၵ်းဢိတ်ႇသရေး ပိုတ်းယိုဝ်းတၢင်းၵၢင်ႁၢဝ်ၼႂ်းတွၼ်ႈၵႃႇၸႃႉႁၢဝ်ႈႁႅင်းလႄႈ ၼႂ်းၶၢဝ်းတၢင်း 24 ၸူဝ်ႈမူင်းၵူၺ်း ႁဵတ်းႁႂ်ႈၵူၼ်းမိူင်းပႃႇလႅတ်ႉသ်တၢႆး လူႉသဵင်ႈတၢႆၵႂႃႇယဝ်ႉ 118 ၵေႃႉ၊ တႄႇၸဵမ်မိူဝ်ႈပိုတ်ႇပၢင်တိုၵ်းမႃးၼၼ်ႉ မီးၵူၼ်းလူႉသဵင်ႈတၢႆၵႂႃႇယဝ်ႉ 29,313 ၵေႃႉ မၢတ်ႇၸဵပ်း 69,333 ၵေႃႉၼႆ ယူႇယဝ်ႉ။ ဢွၼ်ၼႃႈဝၼ်းၼၼ်ႉၵေႃႈ ဢမေႇရိၵၢၼ်ႇ ပၢၵ်ႈပႅတ်ႈ ၽိုၼ်လိၵ်ႈၵၢၼ်ၵိုတ်းတိုၵ်း ၶွင် UNSC တႃႇၵိုတ်းတိုၵ်းၼႂ်းတွၼ်ႈၵႃႇၸႃႉၼႆၼၼ်ႉသေ လႆႈဝႃႈပဵၼ်ပွၵ်ႈၵမ်း 3 ယဝ်ႉ ဢၼ်ဢမေႇရိၵၢၼ်ႇပၢၵ်ႈပႅတ်ႈ ၼႆယူႇ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-22T12:49:27

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%ad%e1%81%b5%e1%80%ba%e1%82%89%e1%80%90%e1%81%a2%e1%80%84%e1%80%ba%e1%80%b8%e1%81%b6/

သိုၵ်းမၢၼ်ႈပိၵ်ႉတၢင်းၶဝ်ႈမိူင်းပွၼ်

ၸုမ်းယိပ်းၵွင်ႈၵၢင်ႇပဵၼ်ပၢင်တိုၵ်းၵၼ် ၼႂ်းၵႄႈၵၢင် ၸႄႈဝဵင်းႁူဝ်ပူင်း − ၸႄႈဝဵင်းမိူင်းပွၼ် ၸႄႈတွၼ်ႈလွႆလႅမ် လႄႈ ၽၢႆႇတၢင်းသိုၵ်းမၢၼ်ႈ ပိၵ်ႉဝႆႉတၢင်းၶဝ်ႈဢွၵ်ႇ ဝဵင်းမိူင်းပွၼ်ဝႆႉၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 21 February 2024 (လိူၼ်သၢမ်မႂ်ႇ 12 ၶမ်ႈ ပီႊတႆး 2118 ၼီႈ) ၸုမ်းသိုၵ်းပဢူဝ်း PNLA တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ် ၽၢႆႇဢွၵ်ႇထမ်ႈၸၢင်ႉ ၼႂ်းၸႄႈဝဵင်းႁူဝ်ပူင်း လႄႈ ထႅင်ႈလၢႆလၢႆပိုၼ်ႉတီႈ ၼႂ်းၸႄႈဝဵင်းမိူင်းပွၼ်သေ ၽၢႆႇသိုၵ်းမၢၼ်ႈ လႆႈပိၵ်ႉတၢင်းၶဝ်ႈဢွၵ်ႇဝဵင်းမိူင်းပွၼ်ဝႆႉ ဢမ်ႇပၼ်လူတ်ႉၶိူင်ႈ/ၵႃး လတ်းၽၢၼ်ႇၵႂႃႇမႃး ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ထိုင်မိူဝ်ႈၼႆႉဝၼ်းထီႉ 22 February 2024 ၼႆႉၵေႃႈ ၸုမ်းသိုၵ်းမၢၼ်ႈတိုၵ်ႉပိၵ်ႉဢိုတ်း သဵၼ်ႈတၢင်းၶဝ်ႈ/ဢွၵ်ႇ ဝဵင်းမိူင်းပွၼ်ဝႆႉယူႇၶႃႈ၊ မိူဝ်ႈဝႃးတႄႉ ယွၼ်ႉၵႃးၶမ်ၼမ်ႁႅင်းၼႃႇလႄႈ သိုၵ်းမၢၼ်ႈ ပိုတ်ႇပၼ် ႁႂ်ႈၵႃးၶဝ်ႈဢွၵ်ႇၵမ်းၼိုင်ႈသေ ၶိုၼ်းပိၵ်ႉဢိုတ်းၶိုၼ်း တေႃႇထိုင်မိူဝ်ႈၼႆႉယဝ်ႉ၊ ၵပ်းၵၢႆႇလူၺ်ႈလွင်ႈပၢင်တိုၵ်းတႄႉ ဢမ်ႇလႆႈႁူႉၸွမ်းသင်ၶႃႈ လၢတ်ႈၼႄၼင်ႇၼႆ။ မိူဝ်ႈၼႆႉဝၼ်းထီႉ 22 February 2024 ၼႆႉ ၽၢႆႇတၢင်းသိုၵ်းမၢၼ်ႈ တိုၵ်ႉဢဝ်ႁႅင်းသိုၵ်းသေ ၽိူမ်ႉထႅမ်ၵႂႃႇတီႈ ဝဵင်းမိူင်းပွၼ် လႄႈ ငဝ်းလၢႆးၼႂ်းပိုၼ်ႉတီႈၼၼ်ႉၵေႃႈ သိုၵ်းသွင်ၽၢႆႇ တိုၵ်ႉၶဵင်ႈၶႅင်ၵၼ်ဝႆႉယူႇၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-02-22T11:08:25

https://taifreedom.com/%e1%80%95%e1%81%a2%e1%80%84%e1%80%ba%e1%82%87%e1%80%9e%e1%80%bd%e1%81%bc%e1%80%ba%e1%81%b5%e1%81%a2%e1%81%bc%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9b%e1%81%a2%e1%80%90/

ပၢင်ႇသွၼ်ၵၢၼ်သိုၵ်းရၢတ်ႉသျႃး ထုၵ်ႇပိုတ်းယိုဝ်း ၵူၼ်းသိုၵ်းတၢႆၼမ်

ပၢင်ႇၽိုၵ်းသွၼ်ၵၢၼ်သိုၵ်းရၢတ်ႉသျႃး ဢၼ်မီးယူႇၼႂ်းမိူင်းယူႇၶရဵၼ်း ပွတ်းဝၼ်းဢွၵ်ႇၼၼ်ႉ ထုၵ်ႇပိုတ်းယိုဝ်းလူၺ်ႈမၢၵ်ႇမိတ်ႉသႆးလႄႈ မီးၵူၼ်းသိုၵ်းတၢႆၼမ်။ မိူဝ်ႈၼႆႉဝၼ်းထီႉ 22 February 2024 (လိူၼ်သၢမ်မႂ်ႇ 13 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်းဝႃႈ ၽွင်းယၢမ်းၵူၼ်းသိုၵ်းရၢတ်ႉသျႃး ပႂ်ႉႁပ်ႉတွၼ်ႈ ၽူႈပွင်ၵၢၼ်သိုၵ်းပွတ်းဝၼ်းဢွၵ်ႇ တီႈၼႂ်းပၢင်ႇၽိုၵ်းသွၼ်ၵၢၼ်သိုၵ်း ဢၼ်ယူႇၸမ်ႁိမ်းဝၢၼ်ႈ Trudovsky ပွတ်းတွၼ်ႈတူဝ်းၼႅတ်ႇသ်ၶ် မိူင်းယူႇၶရဵၼ်းပွတ်းဝၼ်းဢွၵ်ႇ ဢၼ်ထုၵ်ႇရၢတ်ႉသျႃးယိုတ်းသိမ်းလႆႈၼၼ်ႉ ထုၵ်ႇပိုတ်းယိုဝ်းလူၺ်ႈမၢၵ်ႇမိတ်ႉသႆး 2 လုၵ်ႈသေ မီးၵူၼ်းသိုၵ်းလူႉတၢႆဢမ်ႇယွမ်း 60 ၵေႃႉ ဝႃႈၼႆ။ ၵဵဝ်ႇလူၺ်ႈၵၢၼ်ပိုတ်းယိုဝ်းသႂ်ႇရၢတ်ႉသျႃးပွၵ်ႈၵမ်းၼႆႉ ပဵၼ်ၸုမ်းလႂ်ပိုတ်းယိုဝ်းၼႆ ၼၼ်ႉတႄႉ ၼႂ်းလၢႆးငၢၼ်းၶၢဝ်ႇ ဢမ်ႇလႆႈလၢတ်ႈပႃး ၵူၺ်းၵႃႈ လုၵ်ႉတီႈၶူင်ႉသၢင်ႈ ယိုဝ်းမၢၵ်ႇမိတ်ႉသႆး HIMARS ၶွင်ဢမေႇရိၵၢၼ်ႇသေ ယိုဝ်းလႄႈ ၽၢႆႇတၢင်းယူႇၶရဵၼ်း ၵေႃႈ ဢမ်ႇပႆႇလႆႈဢွၵ်ႇမႃးလၢတ်ႈၸွမ်းသင်ၵဵဝ်ႇလူၺ်ႈလွင်ႈၼႆႉ ဝႃႈၼႆ။ ၸိူင်ႉႁိုဝ်ၵေႃႈလီ ပေႃးထိုင်မႃးၼႂ်းဝၼ်းထီႉ 24 February 2024 ၼႆႉ ပၢင်တိုၵ်းၼႂ်းၵႄႈ ၵၢင်ရၢတ်ႉသျႃး တင်း ယူႇၶရဵၼ်း တေၶွပ်ႈတဵမ် 2 ပီႊယဝ်ႉလႄႈ ယူႇတီႈႁူမ်ႈတုမ်ယူးရူပ်ႇ (EU) ဢၼ်မီးလုၵ်ႈၸုမ်းယူႇ 27 ၸိုင်ႈမိူင်း တူၵ်းလူင်းလႆႈၸႂ်ၵၼ် တေပၼ်တၢမ်ႇ ၶွမ်ႈသပိတ်ႈ ပူၵ်ႉၵူဝ်ႇၵူၼ်းလႄႈ ၶွမ်ႈပၼီႇ 200 ပၢႆ ႁူမ်ႈပႃး ၶွမ်ႇပၼီႇမိူင်းၶႄႇ ထႅင်ႈလၢႆလၢႆၶွမ်ႇပၼီႇ ဢၼ်မီးလွင်ႈၵမ်ႉၸွႆႈရၢတ်ႉသျႃးၼၼ်ႉ ၼႆယဝ်ႉ။ ၼွၵ်ႈလိူဝ်သေၼႆႉ ၽၢႆႇတၢင်းဢမေႇရိၵၢၼ်ႇၵေႃႈ တေဢဝ်တိုဝ်ႉတၢင်းပၢင်တိုၵ်း ရၢတ်ႉသျႃး တင်း ယူႇၶရဵၼ်း ၶွပ်ႈတဵမ် 2 ပီႊၼႆႉသေ ပၼ်တၢမ်ႇၶွမ်ႈသပိတ်ႈရၢတ်ႉ သျႃးထႅင်ႈ ၼႂ်းဝၼ်းထီႉ 23 February 2024 ၼႆႉ ဝႃႈၼႆ။ တႄႇၸဵမ်မိူဝ်ႈရၢတ်ႉသျႃးၶဝ်ႈလူမ်ႇတိုၵ်းယူႇၶရဵၼ်းမႃးၼၼ်ႉ ၽၢႆႇတၢင်းဢမေႇရိၵၢၼ်ႇ တင်း ႁူမ်ႈတုမ်ယူးရူပ်ႇ ၵေႃႈလႆႈပၼ်တၢမ်ႇ ၶွမ်ႈသပိတ်ႈ ရၢတ်ႉသျႃးမႃးယဝ်ႉ လၢႆပွၵ်ႈလၢႆၵမ်း ၸဵမ်ဢဝ် ၽၢႆႇၾႆးၾႃႉ၊ ယေးငိုၼ်း၊ ၶွမ်ႇပၼီႇ လႄႈ ၽၢႆႇပၢႆးမၢၵ်ႈမီး ရၢတ်ႉသျႃး ဢိၵ်ႇတင်း ယိုတ်းသိမ်းဢဝ်ဝႆႉၶူဝ်းၶွင်ဢုၵ်ႉၸႃႇ ၸဝ်ႈၼႃႈတီႈရၢတ်ႉသျႃးထႅင်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-22T11:06:20

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-7/

သိုၵ်းထႆး တီႉၺွပ်းလႆႈယႃႈမ ဢၼ်လၵ်ႉတေႃႉၶဝ်ႈၵႂႃႇၼႂ်းမိူင်းထႆးထႅင်ႈ

ၵူၼ်းၵႃႉယႃႈမဝ်းၵမ်း လၵ်ႉတေႃႉယႃႈမ လုၵ်ႉတီႈၼႂ်းမိူင်းတႆးသေ ၶၢမ်ႈလႅၼ်လိၼ် ၶဝ်ႈၵႂႃႇၼႂ်းမိူင်းထႆး ဢမ်ႇထၢတ်ႇဢမ်ႇဝၢႆး လႄႈ ၽၢႆႇသိုၵ်းထႆး တီႉၺွပ်းလႆႈယႃႈမ ထႅင်ႈတင်းၼမ်။ မိူဝ်ႈဝႃးဝၼ်းထီႉ 21 February 2024 (လိူၼ်သၢမ်မႂ်ႇ 12 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းသိုၵ်းထႆး လႆႈဢွၵ်ႇလဵပ်ႈယၢမ်းၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဝၢၼ်ႈလၢႆႇဢၢႆး ဢိူင်ႇမႄႈဢၢႆး ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းထႆးသေ ထူပ်းႁၼ်ၵူၼ်းဢၼ်မီးလွင်ႈထၢင်ႇထိူမ် 3 ၵေႃႉ ပႃးတင်းပိူဝ်ႉသေ ပႆႇၶၢမ်ႈလႅၼ်လိၼ် မႃးလႄႈ ၽၢႆႇတၢင်းသိုၵ်းထႆး တေဢၢၼ်းၶဝ်ႈၵူတ်ႇထတ်း ၵူၺ်းၵႃႈ ၸိူဝ်းၶဝ်သမ်ႉ လႆႈပၢႆႈၶဝ်ႈၶိုၼ်းၼႂ်းလိၼ်မိူင်းတႆးလႄႈ ၽၢႆႇသိုၵ်းထႆး ဢမ်ႇတၼ်းတီႉၺွပ်းလႆႈ ၵူၺ်းထူပ်းႁၼ်ထူင်ၵေႃႇၸၢၼ်ႈ 2 ထူင် ဢၼ်သႂ်ႇယႃႈမဝႆႉၼႂ်းမၼ်း ႁူမ်ႈတင်းမူတ်း 200,000 မဵတ်ႉ ဝႃႈၼႆ။ တေႃႈၼင်ႇၼႆ မိူဝ်ႈဝၼ်းထီႉ 20 February 2024 ၼၼ်ႉၵေႃႈ ၽၢႆႇတၢင်းသိုၵ်းထႆး တီႉၺွပ်းလႆႈယႃႈမ 100,000 မဵတ်ႉ ၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဝၢၼ်ႈပၢင်ၼွၵ်ႈ ဢိူင်ႇမလိၵႃ ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းထႆး ၵူၺ်းၵူၼ်းတေႃႉသူင်ႇတႄႉ တၼ်းပၢႆႈလွတ်ႈၵႂႃႇလႆႈ ၼႆယဝ်ႉ။ ၸိူင်ႉႁိုဝ်ၵေႃႈလီ ၸွမ်းလႅၼ်လိၼ် တႆး−ထႆး ၼႆႉ ၵူၼ်းၵႃႉယႃႈမဝ်းၵမ် ၵႆႉတေႃႉသူင်ႇယႃႈ ၶၢမ်ႈလႅၼ်လိၼ် ၶဝ်ႈၵႂႃႇၼႂ်းမိူင်းထႆး လႄႈ ၽၢႆႇတၢင်းသိုၵ်းထႆး တေတိူဝ်းၵူတ်ႇထတ်းႁႂ်ႈၼႅၼ်ႈၼႃမႃးလိူဝ်ၵဝ်ႇသေ ယႃႈမဝ်းၵမ်ဢၼ်တီႉၺွပ်းလႆႈ ၼႆႉၵေႃႈ တေႁဵတ်းသၢင်ႈၵႂႃႇၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2024-02-21T13:37:31

https://taifreedom.com/%e1%81%b8%e1%80%b1%e1%82%83%e1%82%87%e1%80%99%e1%80%ad%e1%81%bc%e1%80%ba%e1%80%b8%e1%80%91%e1%80%af%e1%81%bc%e1%80%ba%e1%80%b8%e1%80%9c%e1%81%a2%e1%80%90%e1%80%ba%e1%82%88%e1%80%9d%e1%82%83%e1%82%88/

ၸေႃႇမိၼ်းထုၼ်းလၢတ်ႈဝႃႈ ပႆႇမီးၽႅၼ်ၵၢၼ် တႃႇဢဝ်ၼၢင်းယိင်းႁဵတ်းသိုၵ်း

လွင်ႈသိုၵ်းမၢၼ်ႈပိုၼ်ၽၢဝ်ႇဝႃႈ ၵူၼ်းမိူင်းႁူမ်ႈတုမ်ၵူႈၵေႃႉ ပေႃးထိုင်ဢႃႇယု ၼႂ်းၵႄႈ 18 ပီႊထိုင် 45 ပီႊ မီးပုၼ်ႈၽွၼ်းႁၢပ်ႇထၢမ်းၵၢၼ်သိုၵ်းၼႆၼၼ်ႉ မိူဝ်ႈလဵဝ် သိုၵ်းမၢၼ်ႈပႆႇမီးၽႅၼ်ၵၢၼ် ဢဝ်ၼၢင်းယိင်းၶဝ်ႈႁဵတ်းသိုၵ်း ဝႃႈၼႆ။ မိူဝ်ႈဝႃးဝၼ်းထီႉ 20 February 2024 (လိူၼ်သၢမ်မႂ်ႇ 11 ၶမ်ႈ ပီႊတႆး 2118 ၼီႈ) ၸွမ်ႁၢၼ် ၸေႃႇမိၼ်းထုၼ်း ၽူႈၶၢၼ်ပၢၵ်ႇ တပ်ႉသိုၵ်းမၢၼ်ႈ လၢတ်ႈတီႈသိုဝ်ႇၶၢဝ်ႇ ၸိူဝ်းယူႇၽၢႆႇတႂ်ႈၵုမ်းၵမ်သိုၵ်းမၢၼ်ႈၼၼ်ႉဝႃႈ ၸွမ်းၼင်ႇပၵ်းပိူင် လွင်ႈၵူၼ်းမိူင်း တေလႆႈႁဵတ်းသိုၵ်းၼၼ်ႉ ပႃးဝႆႉၼၢင်းယိင်းသေတႃႉ ၽွင်းမိူဝ်ႈလဵဝ်ၼႆႉ ယူႇတီႈတပ်ႉသိုၵ်းမၢၼ်ႈ ဢမ်ႇပႆႇမီးၽႅၼ်ၵၢၼ် တႃႇဢဝ်ၼၢင်းယိင်း ၶဝ်ႈမႃးႁဵတ်းသိုၵ်း တႃႇဢွၵ်ႇၼႃႈသိုၵ်း ဝႃႈၼႆ။ ၸွမ်းၼင်ႇသၢႆမၢႆႁူဝ်ၼပ်ႉၵူၼ်း မိူဝ်ႈပီႊ 2019 ၼၼ်ႉ ၵူၼ်းမိူင်း ၸိူဝ်းၵိုင်ႇထိူၵ်ႈ ႁဵတ်းသိုၵ်းမီး 13 လၢၼ်ႉ လႄႈ ၼႂ်းၼၼ်ႉ မီးၵူၼ်းၸၢႆး 6 လၢၼ်ႉ ၼၢင်းယိင်းမီး 7 လၢၼ်ႉသေ ၼႂ်းၵူၼ်းၸၢႆး 6 လၢၼ်ႉၼၼ်ႉ တေႁွင်ႉဢဝ်မႃး ၶဝ်ႈႁၢပ်ႇထၢမ်း ၵၢၼ်သိုၵ်း 60,000 ၵေႃႉ လႄႈ သင်ဝႃႈ ဢမ်ႇၶႂ်ႈႁၢပ်ႇထၢမ်းၵၢၼ်သိုၵ်း ႁႃလၢႆးလိင်ႉလၢႆးလႄႉၼႆၸိုင် တၵ်းတေၺႃးတၢမ်ႇၶွၵ်ႈ 5 ပီႊ ဝႃႈၼႆ။ ၼႂ်းဝူင်ႈဝၢင်ႈၼႆႉ တီႈၼႂ်းၸိုင်ႈတႆးလၢႆလၢႆဝဵင်း မီးၸုမ်း လဝၵ လႄႈ ၽၢႆႇဢုပ်ႉပိူင်ႇမၢၼ်ႈ လူင်းၵဵပ်းသၢႆမၢႆၵူၼ်းႁိူၼ်းထႅင်ႈ ၸွမ်းၼႂ်းပွၵ်ႉၼႂ်းယွမ်ႇသေ ဢမ်ႇႁူႉဝႃႈ တေဢဝ်ၵႂႃႇႁဵတ်းသင် ၼႆယဝ်ႉ။ ဝၢႆးသေ သိုၵ်းမၢၼ်ႈယိုတ်းဢၢမ်းၼၢတ်ႈၸိုင်ႈမိူင်းယဝ်ႉ လႆႈပဵၼ်ပၢင်တိုၵ်းၵၼ်တင်း ၸုမ်း PDF လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းသေ ၽၢႆႇသိုၵ်းမၢၼ်ႈ မီးလွင်ႈတူၵ်းသုမ်းၼမ်တႄႉတႄႉ။ ထႅင်ႈလွင်ႈၼိုင်ႈၵေႃႈ ဝၢႆးသေသိုၵ်းမၢၼ်ႈဢွၵ်ႇပၵ်းပိူင်လွင်ႈၵဵပ်းသိုၵ်းၼႆႉယဝ်ႉ ၵူၼ်းၼုမ်ႇတင်းၼမ် ဢွၼ်ၵၼ်ႁႃလွၵ်းလၢႆး ပၢႆႈဢွၵ်ႇႁိူၼ်း/မိူင်းၸဝ်ႈၵဝ်ႇသေ ၵႂႃႇႁႃႁဵတ်းၵၢၼ် တၢင်ႇတီႈတၢင်ႇလႅၼ်ၸိူဝ်းၼႆႉၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-02-21T12:16:42

https://taifreedom.com/%e1%80%9c%e1%81%a2%e1%81%bc%e1%80%ba%e1%82%89%e1%81%b6%e1%80%9d%e1%80%ba%e1%82%88%e1%81%bd%e1%81%b5%e1%80%ba%e1%80%b8%e1%81%b8%e1%82%82%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8/

လၢၼ်ႉၶဝ်ႈၽၵ်းၸႂ်ႉၵူၼ်းလဵၵ်းႁဵတ်းၵၢၼ် လၢၼ်ႉဢွၼ်တၢင်းသုတ်းၼႂ်းလုမ်ႈၾႃႉ

ဢမ်ႇႁိုင်သင်ၼႆႉ ၼႂ်းမိူင်းဢမေႇရိၵၢၼ်ႇ ႁဵတ်းဢွၵ်ႇမႃးၵူၼ်းလဵၵ်း (robot) တႃႇႁဵတ်းၵၢၼ်ၼႂ်းလၢၼ်ႉၶဝ်ႈၽၵ်း လႄႈ ပဵၼ်လၢၼ်ႉဢွၼ်တၢင်းသုတ်း ၼႂ်းလုမ်ႈၾႃႉ ဢၼ်တေၸႂ်ႉၵူၼ်းလဵၵ်းႁဵတ်းၵၢၼ် ၼႆယူႇယဝ်ႉ။ တီႈၼႂ်းဝဵင်း Pasadena ၸႄႈမိူင်း California ၼႂ်းမိူင်းဢမေႇရိၵၢၼ်ႇ ၼၼ်ႉ မီးလၢၼ်ႉၶဝ်ႈၽၵ်းဢၼ်ၸိုဝ်ႈဝႃႈ CaliExpress လၢတ်ႈလႆႈဝႃႈ ပဵၼ်လၢၼ်ႉၶဝ်ႈၽၵ်း ဢၼ်ႁဵတ်းၵၢၼ်လူၺ်ႈဢေႃႇတႃႇ ဢၼ်ၸႂ်ႉ Technology ၵူၼ်းလဵၵ်း လႄႈ AI ပဵၼ်လၢၼ်ႉဢွၼ်တၢင်းသုတ်းၼႂ်းလုမ်ႈၾႃႉ ဢမ်ႇဝႃႈတေပဵၼ်ၵၢၼ်ႁုင်မိုဝ်ႉ၊ ႁၢင်ႈၶိူင်ႈတၢင်းၵိၼ် ႁႂ်ႈမၼ်းပေႃးမိူၼ်ၼင်ႇဢၼ်ၵူၼ်းသင်ႇသိုဝ်ႉ၊ ဢမ်ႇဝႃႈတေၵဵပ်းတွင်းၼႃႈၵူၼ်း၊ ပႂ်ႉၵဵပ်းငိုၼ်း ၸိူဝ်းၼႆႉယူႇယဝ်ႉ။ လိူဝ်သေၼႆႉ ဢၼ်ၸႂ်ႉတိုဝ်း Technology မႃးၸွႆႈႁဵတ်းၵၢၼ်ၼႂ်းလၢၼ်ႉတၢင်းၵိၼ် ၼႆႉၵေႃႈ လႆႈဝႃႈမီးလွင်ႈလွတ်ႈၽေး တွၼ်ႈတႃႇတၢင်းၵိၼ်ၵူႈမဵဝ်း တႃႇဝႃႈ တေဢဝ်ႁေႈ၊ ပၼ်ႁႂ်ႈတၢင်းၵိၼ်မႆႈၼၼ်ႉၵေႃႈ မီးလွင်ႈမၵ်းတမ်းပၼ်ဝႆႉတင်းမူတ်း ယဝ်ႉလႄႈ တၢင်းၵိၼ်ဢၼ်ႁဵတ်းယဝ်ႉ ပႅတ်ႈလၢႆၼၼ်ႉၵေႃႈ တေလူတ်းယွမ်းမႃး ႁူမ်ႈပႃး ၼမ်ႉမီႇၼမ်ႉမၼ်းတႃႇၸႂ်ႉတိုဝ်းႁဵတ်းၶဝ်ႈၽၵ်းၼၼ်ႉထႅင်ႈ။ ၽၢႆႇတၢင်းၸဝ်ႈၶွင်လၢၼ်ႉၶဝ်ႈၽၵ်းၼႆႉၵေႃႈဝႃႈ ၵူၼ်းလဵၵ်းၸိူဝ်းၼႆႉ ပဵၼ်ၵူၼ်းႁဵတ်းၵၢၼ်ဢၼ်လီတႄႉတႄႉလႄႈ ဢမ်ႇမီးၶေႃႈတုၵ်းယွၼ်းသင်မႃး၊ ဢမ်ႇယွၼ်းၵႃႈႁႅင်းၽိူမ်ႉထႅင်ႈ သမ်ႉဝႃႈဢမ်ႇႁူႉလႆႈ ၵႃႉၸႂ်ႉၸၢႆႇတွၼ်ႈတႃႇတေမႄးၵုမ်းလုမ်းလႃး ၵူၼ်းလဵၵ်းၸိူဝ်းၼႆႉ ဝႃႈမၼ်းတေသဵင်ႈၵႃႈႁိုဝ်ၵေႃႈယဝ်ႉ ဝႃႈၼႆ။ သမ်ႉဝႃႈၼႂ်းလၢၼ်ႉၼႆႉ တေၸႂ်ႉၶိူင်ႈဢေႃႇတေႃႇသေတႃႉ တွၼ်ႈတႃႇသိုဝ်ႇသၢၼ်တင်း ၵူၼ်းၸိူဝ်းဢၼ်မႃးၼႂ်းလၢၼ်ႉၼၼ်ႉၵေႃႈ ၸမ်ပဵၼ်တေလႆႈလၢတ်ႈတေႃႇၵူၼ်းႁဵတ်းၵၢၼ် ဢၼ်ပဵၼ်ၵူၼ်းတႄႉတႄႉ ႁႂ်ႈပေႃးပွင်ႇၸႂ်လႄႈ ၸွႆႈထႅမ်ၵႂႃႇယူႇ။ သမ်ႉဝႃႈ Technology ၵူၼ်းလဵၵ်းၼၼ်ႉ တေၶႂၢၵ်ႈၵႂႃႇၸႂ်ႉတိုဝ်းၼႂ်းၵၢၼ်လၢႆလၢႆလွင်ႈ ၼမ်မႃးလႄႈ တေႃႈၼင်ႇၼႂ်းလၢၼ်ႉတၢင်းၵိၼ်ၵေႃႈ ယင်းဝႄႈဢမ်ႇလွတ်ႈလႆႈ၊ တွၼ်ႈတႃႇၼႂ်းလုမ်ႈၾႃႉႁဝ်း ပေႃးတေမီးၵူၼ်းႁုင်မိုဝ်ႉ ပဵၼ်ၵူၼ်းလဵၵ်းၼၼ်ႉၵေႃႈ ယူႇတီႈၵူၼ်းသူင်ၸႂ်ႉတိုဝ်းမၼ်း တေႁၼ်ထိုင်ၸိူင်ႉႁိုဝ် ၼႆယူႇ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-21T12:13:13

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%82%87%e1%80%90%e1%80%ae%e1%82%87%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%80%9b%e1%80%b0%e1%81%bc/

ၸုမ်းႁူႇတီႇယိုဝ်းတရူၼ်းဢမေႇရိၵၢၼ်ႇတူၵ်း

ၽၢႆႇတၢင်းၸုမ်းလုၵ်ႉၽိုၼ်ႉႁူႇတီႇ ယင်းသိုပ်ႇၶတ်းၸႂ်ပိုတ်းယိုဝ်း ႁိူဝ်းၼႂ်းပၢင်ႇလၢႆႇလႅင်ထႅင်ႈလႄႈ ယင်းယိုဝ်းတရူၼ်းဢမေႇရိၵၢၼ်ႇတူၵ်းပႃးထႅင်ႈ ၼႆယူႇ။ မိူဝ်ႈဝၼ်းထီႉ 19 February 2024 (လိူၼ်သၢမ်မႂ်ႇ 10 ၶမ်ႈ ပီႊတႆး 2118 ၼီႈ) ၸုမ်းလုၵ်ႉၽိုၼ်ႉႁူႇတီႇ ဢဝ်မၢၵ်ႇမိတ်ႉသႆး ပိုတ်းယိုဝ်းတရူၼ်းလဵပ်ႈယၢမ်း ၶွင်သိုၵ်းဢမေႇရိၵၢၼ်ႇတူၵ်းၵႂႃႇလႄႈ ၽၢႆႇတၢင်းၽူႈမီးပုၼ်ႈၽွၼ်း ဢမေႇရိၵၢၼ်ႇၵေႃႈ ယင်းတိုၵ်ႉတေၵူတ်ႇထတ်းတူၺ်း ငဝ်ႈႁၢၵ်ႈဢၼ်ဝႃႈ ပဵၼ်ယွၼ်ႉထုၵ်ႇၸုမ်းလုၵ်ႉၽိုၼ်ႉႁူႇတီႇ ယိုဝ်းတူၵ်းတႄႉယူႇႁိုဝ် ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်း ၽၢႆႇတၢင်းၸုမ်းႁူႇတီႇ ယင်းဢွၵ်ႇမႃးလၢတ်ႈဝႃႈ လႆႈပိုတ်းယိုဝ်းႁိူဝ်းဢမေႇရိၵၢၼ်ႇထႅင်ႈ 2 လမ်း ဢိၵ်ႇတင်း ႁိူဝ်းတေႃႉတၢင်ႇၵုၼ်ႇၵႃႉ ဢင်းၵိတ်ႉ 1 လမ်း လႄႈႁဵတ်းႁႂ်ႈႁိူဝ်း မီးလွင်ႈလူႉသုမ်းၼမ် သမ်ႉပေႃးၸမ်ၸူမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-21T11:30:33

https://taifreedom.com/%e1%80%9e%e1%80%9d%e1%80%ad%e1%80%90%e1%80%ba%e1%82%87%e1%80%90%e1%80%b5%e1%81%bc%e1%80%ba%e1%82%87-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b6%e1%80%ad%e1%80%b0/

သဝိတ်ႇတဵၼ်ႇ ၸွႆႈထႅမ်ၶိူင်ႈယိပ်းယူႇၶရဵၼ်းထႅင်ႈ ႁူဝ်ပၢၵ်ႇလၢၼ်ႉတေႃႇလႃႇ

ၼႂ်းၽွင်းယၢမ်းရၢတ်ႉသျႃးပေႉပုၼ်ႈယူႇၶရဵၼ်း တီႈတႅဝ်းၼႃႈပၢင်တိုၵ်းယူႇၼၼ်ႉ သဝိတ်ႇတဵၼ်ႇ လႆႈသူင်ႇၶိူင်ႈယိပ်းၸွႆႈထႅမ်ယူႇၶရဵၼ်းထႅင်ႈ တႃႇသၢင်ႉငိုၼ်း 683 လၢၼ်ႉ တေႃႇလႃႇဢမေႇရိၵၢၼ်ႇ။ ၸွမ်းၼင်ႇသိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 21 February 2024 (လိူၼ်သၢမ် မႂ်ႇ 12 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈ ၽွင်းလူင်ၽၢႆႇၵႅတ်ႇၶႄသဝိတ်ႇတဵၼ်ႇ လၢတ်ႈဝႃႈ ယူႇၶရဵၼ်းၼၼ်ႉ ဢမ်ႇလႆႈၵႅတ်ႇၶႄလွင်ႈလွတ်ႈလႅဝ်းၸိုင်ႈမိူင်းတူဝ်ၵဝ်ႇ ၵူၺ်း ယင်းႁူမ်ႈပႃးၼႂ်းၵုၼ်ယူးရူပ်ႇတင်းမူတ်းသေ လွင်ႈသဝိတ်ႇတဵၼ်ႇ ၸွႆႈထႅမ် ၶိူင်ႈယိပ်းပၼ်ယူႇၶရဵၼ်း တႃႇသၢင်ႉငိုၼ်း 683 လၢၼ်ႉတေႃႇလႃႇဢမေႇရိၵၢၼ်ႇၼႆႉ ၵေႃႈ ပဵၼ်လွင်ႈၸွႆႈထႅမ်ဢၼ်ၼမ်တီႈသုတ်း ၸွမ်းၼင်ႇသဝိတ်ႇတဵၼ်ႇယၢမ်ႈၸွႆႈ ယူႇၶရဵၼ်းမႃးၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ ၵေႃႈ လႆႈဢွၵ်ႇမႃးယိၼ်းၸူမ်းၶွပ်ႈၸႂ်သေ လၢတ်ႈဝႃႈ လွင်ႈၸွႆႈထႅမ်သဝိတ်ႇတဵၼ်ႇပွၵ်ႈ ၵမ်းၼႆႉ မၼ်းလွင်ႈယႂ်ႇတႃႇယူႇၶရဵၼ်း ဢၼ်တေသိုပ်ႇမီးသၢႆၸႂ်လွတ်ႈယူႇၵႂႃႇလႆႈ လႄႈ ပဵၼ်ၵၢၼ်လူင်းတိုၼ်း တႃႇၵဵတ်ႇၶႄႁႄႉၵင်ႈလွင်ႈငမ်းယဵၼ် တင်း လွင်ႈလွတ်ႈလႅဝ်း ၼႂ်းၵုၼ်ယူးရူပ်ႇထႅင်ႈ ၼႆယဝ်ႉ။ ၸိူင်ႉႁိုဝ်ၵေႃႈလီ ၸွမ်ၸိုင်ႈယူႇၶရဵၼ်း လၢတ်ႈထႅင်ႈဝႃႈ ယၢမ်းၽွင်းတေႃႈလဵဝ် ၵူၼ်းသိုၵ်းယူႇၶရဵၼ်း ဢၼ်မီးယူႇတီႈတႅဝ်းၼႃႈပၢင်တိုၵ်းၼၼ်ႉ ယူႇၼႂ်းငဝ်းလၢႆး ၵပ်ႉၵိၼ်း ဢၼ်လွင်ႈယႂ်ႇသမ်ႉပဵၼ်တီႈဢၼ်ရၢတ်ႉသျႃးၽိူမ်ႉထႅမ်ႁႅင်းသိုၵ်းတင်း ၼမ်ၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-21T11:29:05

https://taifreedom.com/%e1%80%a2%e1%80%b1%e1%82%83%e1%80%b8%e1%80%9e%e1%80%90%e1%80%bc%e1%80%b1%e1%80%b8%e1%80%9c%e1%80%ae%e1%80%b8%e1%80%9a%e1%82%83%e1%80%b8-%e1%81%bd%e1%80%ad%e1%80%b0%e1%80%99%e1%80%ba%e1%82%89%e1%80%84/

ဢေႃးသတြေးလီးယႃး ၽိူမ်ႉငိုၼ်းမႄႇၶႂၢၵ်ႈႁႅင်းတပ်ႉၼမ်ႉ

ဝၢႆးသေပၢင်တိုၵ်းသိုၵ်းလုမ်ႈၾႃႉပွၵ်ႈၵမ်း 2 ၼၼ်ႉမႃး ပွၵ်ႈၼႆႉဢေႃးသတြေးလီးယႃး ၽိူမ်ႉငိုၼ်းမႄႇၶႂၢၵ်ႈႁႅင်းတပ်ႉၼမ်ႉၼမ်တီႈသုတ်း။ မိူဝ်ႈဝၼ်းထီႉ 20 February 2024 (လိူၼ်သၢမ်မႂ်ႇ 11 ၶမ်ႈ ပီႊတႆး 2118 ၼီႈ) ယူႇတီႈ ၽွင်းလူင်ၽၢႆႇၵႅတ်ႇၶႄဢေႃးသတြေးလီးယႃး လၢတ်ႈဝႃႈ လူင်ပွင်ၸိုင်ႈဢေႃးသ တြေးလီးယႃး တေၽိူမ်ႉငိုၼ်းၸႂ်ႉၸၢႆႇၼႂ်းတပ်ႉသိုၵ်းထႅင်ႈ 11,100 လၢၼ်ႉတေႃႇလႃႇ ဢေႃးသတြေးလီးယႃး တွၼ်ႈတႃႇၼႅတ်ႈမႄႇၶႂၢၵ်ႈ သူင်ႇႁိူဝ်းတိုၵ်းၶဝ်ႈၼႂ်းတပ်ႉၼမ်ႉ ဢေႃးသတြေးလီးယႃး ၼႂ်းၶၢဝ်းတၢင်း 10 ပီႊတၢင်းၼႃႈ လႄႈ ၽိူမ်ႉထႅမ်ၵၢၼ်ၶူင် သၢင်ႈႁဵတ်းဢွၵ်ႇႁိူဝ်းထႅင်ႈ ၼႆယဝ်ႉ။ ၵဵဝ်ႇလူၺ်ႈဢေႃးသတြေးလီးယႃး ၽိူမ်ႉငိုၼ်းၸႂ်ႉၸၢႆႇပွၵ်ႈၵမ်းၼႆႉ ႁဵတ်းႁႂ်ႈငိုၼ်းၸႂ်ႉ ၸၢႆႇ တႃႇၶူင်ႉသၢင်ႈႁဵတ်းဢွၵ်ႇႁိူဝ်းတိုၵ်းၶွင် တပ်ႉၼမ်ႉဢေႃးသတြေးလီးယႃး ၶၢဝ်းတၢင်းၼႃႈၼႆႉ ၽိူမ်ႉပဵၼ် 54,200 လၢၼ်ႉတေႃႇလႃႇဢေႃးသတြေးလီးယႃး သေဢမ်ႇၵႃး ယင်းတေၽိူမ်ႉႁိူဝ်းတိုၵ်းၶဝ်ႈၵႂႃႇၼႂ်းတပ်ႉၼမ်ႉ ဢၼ်တိုၵ်ႉမီးႁိူဝ်း တိုၵ်းယူႇ 11 လမ်း ႁႂ်ႈပဵၼ်ၵႂႃႇ 26 လမ်းသေ တေလႆႈဝႃႈ ပဵၼ်ၵၢၼ်မႄႇၶႂၢၵ်ႈႁႅင်းတပ်ႉ ၼမ်ႉဢေႃးသတြေးလီးယႃးၼမ်တီႈသုတ်း တႄႇၸဵမ်မိူဝ်ႈပၢင်တိုၵ်းသိုၵ်းလုမ်ႈၾႃႉ ပွၵ်ႈၵမ်း 2 ယဝ်ႉၵႂႃႇၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-20T13:43:50

https://taifreedom.com/%e1%80%9c%e1%80%bd%e1%81%b5%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%9c%e1%80%b0%e1%80%90%e1%80%ba%e1%80%b8%e1%80%9a%e1%80%bd%e1%80%99%e1%80%ba%e1%80%b8%e1%80%a2%e1%82%86-%e1%82%81/

လွၵ်းလၢႆးလူတ်းယွမ်းဢႆ ႁႂ်ႈၸဵဝ်းၶႅၼ်း

ပဵၼ်ဝတ်း၊ မွင်ၶေႃႈ၊ ၶေႃးႁႅင်ႈ၊ ၸပ်းၸိူဝ်ႉမႅင်းတီႈသဵၼ်ႈတၢင်းလူမ်းထူၺ်ႈၸႂ်၊ ၼမ်ႉယွႆႈၼႂ်းႁူင်းၶဝ်ႈၽိုၼ်ႉၶိုၼ်ႈ၊ လုတ်ႇလႅၼ်းယႃႈ၊ လွတ်ႇလူမ်းပွင်း၊ ၽွၼ်းတုမ်ႉယွၼ်ႈၸွမ်းယႃႈယႃမၢင်မဵဝ်း ၸိူဝ်းၼႆႉၵေႃႈ ႁဵတ်းႁႂ်ႈ ဢႆမႃးလႆႈလႄႈ ဢႆႁႅင်ႈလႆႈ ႁူမ်ႈပႃးမီးၶီႈတိူဝ်ႇ ဢမ်ႇၼၼ် ၸၢင်ႈဢႆၶၢဝ်းယၢဝ်းလႆႈယူႇယဝ်ႉ။ ဢမ်ႇဝႃႈဢႆၸိူင်ႉႁိုဝ်ၵေႃႈ ႁဵတ်းႁႂ်ႈယၢပ်ႇၸႂ်မႃးလႄႈ မၢင်ၵေႃႉယင်းၸၢင်ႈဢႆ ထိုင်တီႈၼႃႈပေႃးလႅင်ၵေႃႈမီး ၵွပ်ႈၼၼ် ၸင်ႇလႆႈဢဝ်လွၵ်းလၢႆး လူတ်းယွမ်းလွင်ႈဢႆႁႂ်ႈၸဵဝ်းၶႅၼ်း မႃးလၢတ်ႈၼႄၵႂႃႇယူႇယဝ်ႉ။ ၵိၼ်ၼမ်ႉၼမ်ၼမ် သင်ၸိူဝ်ႉဝႃႈ မီးၶီႈတိူဝ်ႇၼႂ်းၵူင်ၶေႃးၸိုင် လွင်ႈၵိၼ်ပၼ်ၼမ်ႉၼမ်ၼမ်ၼၼ်ႉ တေၸွႆႈႁႂ်ႈမၼ်းမီးယွမ်းမႃးလႄႈ ပေႃးဝႃႈဢႆႁႅင်ႈၼႆ ၼမ်ႉၵေႃႈ တေႁဵတ်းႁႂ်ႈၼႂ်းၵူင်ၶေႃးၼၼ်ႉ ၸိုမ်ႉယမ်းမႃးသေ ႁဵတ်းႁႂ်ႈလူတ်းယွမ်းလွင်ႈၶူမ်းၶူမ်းၵၢႆးၵၢႆး ၼႂ်းၶေႃးမႃးလႆႈမိူၼ်ၵၼ် ယူႇယဝ်ႉ။ ၵိၼ်ၼမ်ႉဢုၼ်ႇ သင်ဝႃႈတေၵိၼ်ၼမ်ႉၸိုင် ထုၵ်ႇလီၵိၼ်ၼမ်ႉဢုၼ်ႇ တႅၼ်းတၢင်ၼမ်ႉၵတ်း ၵွပ်ႈပိူဝ်ႈၼမ်ႉဢုၼ်ႇၸွႆႈလူတ်းယွမ်းၶီႈတိူဝ်ႇလႄႈ ႁဵတ်းႁႂ်ႈၼႂ်းၵူင်ၶေႃးၸိုမ်ႉယမ်း လႆႈလီလိူဝ်သေၼမ်ႉၵတ်း၊ လိူဝ်သေၼႆႉ ယင်းၸၢင်ႈလိူၵ်ႈၵိၼ်ၼမ်ႉဢုၼ်ႇ သႂ်ႇလေႃး ၼမ်ႉၽိုင်ႈ လႄႈ မၢၵ်ႇၽႃႈ လႆႈထႅင်ႈလူးၵွၼ်ႇ။ ဢၢပ်ႇၼမ်ႉဢုၼ်ႇ ၽၢႆႇၼႂ်းတူဝ်ဢုၼ်ႇယဝ်ႉ ၽၢႆႇၼွၵ်ႈၵေႃႈလူဝ်ႇလႆႈဢုၼ်ႇပႃး၊ လွင်ႈဢၢပ်ႇၼမ်ႉဢုၼ်ႇၼႆႉ တေၸွႆႈလူတ်းယွမ်းၶီႈမုၵ်ႈလႆႈ ယင်းလီတေႃႇၵူၼ်းဢၼ်ပဵၼ်ဝတ်းလႄႈ ဢၼ်ပဵၼ်ၶူမ်းၸိူဝ်းၼႆႉပႃး ယူႇယဝ်ႉ။ ဢူမ်ယႃၵႄႈဢႆ ယႃႇဝူၼ်ႉဝႃႈ ဢႆၼၼ်ႉတေၶႅၼ်းငၢႆႈငၢႆႈ သင်ဝႃႈဢႆထိုင်တီႈတူဝ်ပေႃးၶူတ်းပေႃးငေႃး ဢႆထိုင်တီႈၵူၼ်းႁိမ်းႁွမ်းပေႃးၶၢၼ်ႉငိၼ်းၼႆ လီလႆႈၵႂႃႇႁႃၵိၼ်ယႃၵႄႈဢႆဝႆးဝႆး ၵွပ်ႈပိူဝ်ႈၼႂ်းယႃၵႄႈဢႆၼၼ်ႉ တေမီးဢၼ်ၸွႆႈလူတ်းယွမ်း လွင်ႈၶူမ်းၶူမ်းၵၢႆးၵၢႆးၼႂ်းၵူင်ၶေႃးလႆႈ။ ဢမ်ႇလုတ်ႇလႅၼ်းယႃႈ ပေႃးပဵၼ်ၵူၼ်းဢၼ်လုတ်ႇလႅၼ်းယႃႈယူႇယဝ်ႉသေ ဢႆပႃးၼၼ်ႉ လီလႆႈလူတ်းယွမ်း လွင်ႈလုတ်ႇလႅၼ်းယႃႈၵမ်းလဵဝ်၊ ၵွပ်ႈပိူဝ်ႈမၼ်းယိုင်ႈၶႅၼ်း တေႁဵတ်းႁႂ်ႈၶေႃးၶူမ်းၼမ်မႃးထႅင်ႈလႄႈ ယင်းႁဵတ်းႁႂ်ႈၶီႈတိူဝ်ႇၼမ်မႃးထႅင်ႈ။ ပေႃးႁႂ်ႈလီတႄႉ တိုတ်းလႅၼ်းယႃႈၵမ်းလဵဝ် ၼိုင်ႈၶႅၼ်းလီယဝ်ႉ ယွၼ်ႉပိူဝ်ႈလွင်ႈလုတ်ႇလႅၼ်းယႃႈၼႆႉ တေႁဵတ်းႁႂ်ႈ ပဵၼ်တၢင်းပဵၼ်လွတ်ႇလူမ်းပွင်း လႄႈ တၢင်းပဵၼ်တၢင်ႇမဵဝ်းၸွမ်းမႃးထႅင်ႈတင်းၼမ် ယူႇယဝ်ႉ။ သင်ဝႃႈဢမ်ႇၸႂ်ႈၵူၼ်းလုတ်ႇလႅၼ်းယႃႈၵေႃႈ ထုၵ်ႇလီယူႇႁၢင်ႇၵႆတင်း ၵူၼ်းလုတ်ႇလႅၼ်းယႃႈ ၼၼ်ႉယူႇ။ ၵိုတ်းလိုဝ်ႈၸႂ်ႉတိုဝ်းၼမ်ႉႁွမ် ၼႂ်းၼမ်ႉႁွမ် လႄႈ spray တေႁဵတ်းႁႂ်ႈၼႂ်းၵူင်ၶူႈၼင်ၶူမ်းၵၢႆးမႃးလႆႈလႄႈ ပဵၼ်လွင်ႈတၢင်းႁဵတ်းႁႂ်ႈမီးၶီႈတိူဝ်ႇၼမ်မႃးထႅင်ႈသေယဝ်ႉ ဢႆၶၢဝ်းယၢဝ်းလႆႈ။ ငိူင်ႉဝႄႈၾုၼ်ႇၵႂၼ်း ၸွမ်းႁိမ်းႁွမ်း ဢၼ်မီးလူမ်းႁႅင်ႈႁႅင်ႈ မီးၽုၼ်ႇမုၵ်ႉ ဢိၵ်ႇတင်း ဢၢႆၵႂၼ်းၾႆး၊ ၵႂၼ်းလူတ်ႉ လူမ်းမီးၵွင်ႉၸၵႂႃႇၸိူဝ်းၼႆႉ လီလႆႈငိူင်ႉဝႄႈယူႇ ၵွပ်ႈပိူဝ်ႈတေႁဵတ်းႁႂ်ႈ ၼႂ်းၵူင်ၶူႈၼင်၊ ၵူင်ၶေႃး ၶူမ်းလႆႈ လႄႈတေဢႆမႃးလႆႈ မိူဝ်ႈၵႂႃႇလႂ်မႃးလႂ်ၵေႃႈ လီလႆႈသႂ်ႇၽႃႈပူၵ်ႉသူပ်း တႃႇငိူင်ႉဝႄႈဢၢႆၵႂၼ်း ဢၼ်မီးၵွင်ႉၼႂ်းလူမ်း ၼၼ်ႉလႆႈယဝ်ႉ။ ၼွၼ်းဢိမ်ႇဢိမ်ႇ ၵမ်ႈၼမ်ဢၼ်ႁဵတ်းႁႂ်ႈဢႆၼႃႇမႃးတိၵ်းတိၵ်းလႄႈ ဢမ်ႇၶႅၼ်းသေပွၵ်ႈၼၼ်ႉၵေႃႈ ၵွပ်ႈပိူဝ်ႈတူဝ်ၶိင်းဢမ်ႇမီးၶၢဝ်းယၢမ်း တႃႇတေၸၢင်ႈလုမ်းလႃးၶိုၼ်းတူဝ်ၵဝ်ႇလႆႈ ယွၼ်ႉႁဵတ်းၵၢၼ်ၼမ်ပူၼ်ႉတီႈ လႄႈ လိုဝ်ႈႁိူဝ်ႉဢေႇၼၼ်ႉယဝ်ႉ၊ ပေႃးႁူႉဝႃႈတူဝ်ၸဝ်ႈၵဝ်ႇဢမ်ႇယူႇလီ ဢႆႁႅင်းၼႃႇၼႆ ထုၵ်ႇလီၼႅတ်ႈၶဝ်ႈၼွၼ်းၸဵမ်မိူဝ်ႈႁူဝ်ၶမ်ႈ၊ ၸဵမ်မိူဝ်ႈလူမ်းယင်း ဢမ်ႇပႆႇၵတ်းႁႅင်းၼႃႇၼၼ်ႉသေ လိုဝ်ႈႁိူဝ်ႉပၼ်ႁႂ်ႈဢိမ်ႇဢိမ်ႇ။ ၵႂႃႇႁႃမေႃယႃ တၢင်းလိူၵ်ႈလိုၼ်းသုတ်းဢၼ်ပိုင်ႈဢိင်လႆႈၵေႃႈ ၵႂႃႇႁႃမေႃယႃၵမ်းလဵဝ် သင်ဝႃႈဢႆမႃးႁိုင်လႄႈ ႁဵတ်းၸွမ်းၵူႈလၢႆးယဝ်ႉ ၵူၺ်းၵႃႈဢမ်ႇၸိုၼ်ႈၶႅၼ်း မၼ်းၵေႃႈဢမ်ႇၸႂ်ႈဢႆလၢႆလၢႆၵူၺ်း၊ တေၸၢင်ႈမီးတၢင်းပဵၼ်တၢင်ႇမဵဝ်း ၸွမ်းမႃးလႆႈထႅင်ႈ ၵွပ်ႈၼၼ် တႃႇၵႂႃႇႁႃမေႃယႃၼႆႉၵေႃႈ လႆႈဝႃႈလမ်ႇလွင်ႈတႄႉတႄႉယူႇ၊ သင်ဝႃႈၸၢမ်းယူတ်းယႃတူၺ်းယဝ်ႉ ဢမ်ႇလီမႃးၼႂ်း 1-2 ဝူင်ႈၼႆ ထုၵ်ႇလီလႆႈၵႂႃႇႁႃမေႃယႃၵမ်းလဵဝ်ယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−sanook

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-02-20T13:00:42

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%81%b5-3/

ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး

ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈ လႄႈ ထုၵ်ႇပလိၵ်ႈထႆး တီႉၺွပ်းလႆႈတင်းၼမ်သေ တေသူင်ႇပွၵ်ႈမိူဝ်းၶိုၼ်းၼႂ်းမိူင်းႁူမ်ႈတုမ်။ မိူဝ်ႈဝၼ်းထီႉ 19 February 2024 (လိူၼ်သၢမ်မႂ်ႇ 10 ၶမ်ႈ ပီႊတႆး 2118 ၼီႈ) ၼၼ်ႉ ပလိၵ်ႈထႆး ဢၼ်ၵႂႃႇပၼ်ႇလဵပ်ႈၸွမ်း ၼႂ်းဢိူင်ႇသုၵ်ႇသမ်ရၼ်ႈ ၸႄႈဝဵင်းတၢၵ်ႇၾႃႉ ၸႄႈတွၼ်ႈၼၶွၼ်းသဝၼ်ၼၼ်ႉ ထူပ်းႁၼ်ၵႃး 2 လမ်း ဢၼ်မီးလွင်ႈထၢင်ႇထိူမ် မိူၼ်တၢင်ႇၶူဝ်းၼၵ်းဝႆႉ ၵူၺ်းတၢင်းလင်ၵႃးသမ်ႉ ဢမ်ႇလႆႈတၢင်ႇသင်ဝႆႉသေ ႁေႃႈၶဝ်ႈၵႂႃႇၵိုတ်းၼႂ်းပမ်ႉၼမ်ႉမၼ်း လႄႈ ၽၢႆႇတၢင်းပလိၵ်ႈထႆး ၸင်ႇလႆႈၶဝ်ႈၵႂႃႇၵူတ်ႇထတ်းသေ ထူပ်းႁၼ်ဝႃႈ ၼႂ်းႁူဝ်ၵႃးၼၼ်ႉ တၢင်ႇဝႆႉၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈတင်းမူတ်း 11 ၵေႃႉသေ ၸင်ႇလႆႈတီႉၺွပ်းၵုမ်းထိင်းဝႆႉ သေဢမ်ႇၵႃး တီႉၺွပ်းလႆႈပႃး ၵူၼ်းတေႃႉသူင်ႇ လႄႈ ၵူၼ်းၼႄတၢင်းထႅင်ႈ 2 ၵေႃႉ ၼႆယဝ်ႉ။ ၸွမ်းၼင်ႇပလိၵ်ႈထႆးၶဝ် လႆႈၸႅတ်ႈထၢမ်ၼၼ်ႉသေ ၸၢႆးၶိူဝ်း ၵူၼ်းႁေႃႈၵႃးၼႄ တၢင်းၼၼ်ႉ ယွမ်းႁပ်ႉဝႃႈ မၼ်းတင်း သႅၼ်းလိင်း လႆႈႁူမ်ႈၵၼ်လၵ်ႉတေႃႉ သူင်ႇၵူၼ်းလၵ်ႉၶဝ်ႈမိူင်းတႄႉလႄႈ ဢၼ်ပဵၼ်ၸၢႆးၶိူဝ်း လႆႈၵႃႈၸၢင်ႈ ၼႂ်းၵၢၼ်ႁေႃႈၵႃးၼႄတၢင်း 1 ပွၵ်ႈ 8,000 ဝၢတ်ႇသေ ဢၼ်ပဵၼ် သႅၼ်းလိင်း ၼၼ်ႉသမ်ႉ လႆႈၵႃႈၸၢင်ႈ ၼႂ်းၵၢၼ်တေႃႉသူင်ႇ 1 ၵေႃႉလႆႈ 800 ဝၢတ်ႇလႄႈ ဢွၼ်တၢင်းၼႆႉၵေႃႈ ယၢမ်ႈလၵ်ႉတေႃႉသူင်ႇၵူၼ်းလၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈမႃးယဝ်ႉ 3 ပွၵ်ႈ ဝႃႈၼႆ။ ၸိူင်ႉႁိုဝ်ၵေႃႈ ၵူၼ်းၼႄတၢင်း လႄႈ ၵူၼ်းတေႃႉသူင်ႇၵူၼ်းမိူင်းႁူမ်ႈတုမ် လၵ်ႉၶဝ်ႈ မိူင်းပွၵ်ႈၼႆႉ ၽၢႆႇတၢင်းပလိၵ်ႈထႆး တေပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈ ၸိုင်ႈမိူင်းမီးၼၼ်ႉသေ ဢၼ်ပဵၼ်ၵူၼ်းမိူင်းႁူမ်ႈတုမ် 11 ၵေႃႉၼၼ်ႉၵေႃႈ တေသူင်ႇပွၵ်ႈမိူဝ်းၶိုၼ်း ၼႂ်းမိူင်းႁူမ်ႈတုမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-20T12:41:56

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%80%9e%e1%82%82%e1%80%ba%e1%82%87%e1%81%b5%e1%80%b0%e1%81%bc%e1%80%ba/

မၢၵ်ႇလူင်တူၵ်းသႂ်ႇၵူၼ်းမိူင်း တၢႆ 8 ၵေႃႉ

ၵူၼ်းမိူင်းၼႂ်းပိုၼ်ႉတီႈ ဝဵင်းသီႇသႅင်ႇ ၸိူဝ်းပၢႆႈၽေးပၢင်တိုၵ်းသေ ဝၢႆႇပွၵ်ႈၶိုၼ်းတၢင်းႁိူၼ်း တႃႇတေတေႃႉဢဝ်ၶူဝ်းၶွင် ၼႂ်းႁိူၼ်းယေးၼၼ်ႉၼႆလႄႈ မၢၵ်ႇလူင်တူၵ်းသႂ်ႇၵႃးသေ မီးၵူၼ်းလႆႈတၢႆ 8 ၵေႃႉ ၼႆယဝ်ႉ။ မိူဝ်ႈဝႃးဝၼ်းထီႉ 19 February 2024 (လိူၼ်သၢမ်မႂ်ႇ 10 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၼၼ်ႉ ၵူၼ်းမိူင်းၼႂ်းပိုၼ်ႉတီႈ ဢဝ်ၵႃး (Hijet) လၢႆလၢႆလမ်း လႄႈ ဢဝ်ၸွမ်ပိဝ်ၶၢဝ်ႇ ပူၵ်းၼိူဝ်ၵႃးသေ ႁေႃႈၶဝ်ႈၵႂႃႇတီႈဝဵင်းသီႇသႅင်ႇ တႃႇၵႂႃႇတေႃႉဢဝ် ၶူဝ်းၶွင်ဢုၵ်ႉၸႃႇ ၼႂ်းႁိူၼ်းယေးၼႆသေ မီးၸုမ်းသိုၵ်းဢမ်ႇႁူႉၸုမ်း လုၵ်ႉတီႈၽၢႆႇႁွင်ႇဝဵင်းသီႇသႅင်ႇ ယိုဝ်းမၢၵ်ႇလူင် 2 လုၵ်ႈ တႃႇလုၵ်ႈၼိုင်ႈ တူၵ်းၼႂ်းဝဵင်းလႄႈ တိူဝ်ႉၸပ်းၺႃးၵူၼ်းၸိူဝ်းၵႂႃႇတေႃႉၶူဝ်းၶွင် တၢႆ 8 ၵေႃႉ ဝႃႈၼႆ။ ၵူၼ်းမိူင်းၸိူဝ်းတၢႆၵႂႃႇၼၼ်ႉ ပဵၼ် ဢူပျႃး၊ ၶုၼ်ႇဢူးၸဵင်ႇ၊ ၶုၼ်ႇလႃႉၸေႃႇ၊ ၶုၼ်ႇၶမ်းထီး လႄႈ ၵိုတ်းထႅင်ႈ 4 ၵေႃႉၼၼ်ႉတႄႉ ဢမ်ႇလႆႈႁပ်ႉႁူႉၸိုဝ်ႈ။ တၢင်းၽၢႆႇသိုၵ်းပဢူဝ်း PNLA တႄႉဝႃႈ ပဵၼ်ႁွႆးမိုဝ်းသိုၵ်းမၢၼ်ႈ တင်ႈၸႂ်ယိုဝ်းမၢၵ်ႇလူင် လႄႈ ၸႂ်ႉတရူၼ်း ပွႆႇမၢၵ်ႇသႂ်ႇၵူၼ်းမိူင်းၵူၺ်း ဝႃႈၼႆ။ ၼႂ်းပိုၼ်ႉတီႈသီႇသႅင်ႇၼႆႉ ၸုမ်းသိုၵ်းမၢၼ်ႈတင်းၸုမ်းသိုၵ်းပဢူဝ်း PNLA ႁူမ်ႈပႃး ၸုမ်း PDF သေ ပဵၼ်ပၢင်တိုၵ်းၵၼ်လႄႈ ၽၢႆႇ PNLA သိမ်းလႆႈၼႂ်းဝဵင်းသီႇသႅင်ႇဝႆႉ ဝႃႈၼႆ၊ ထိုင်ယၢမ်းလဵဝ်ၵေႃႈ ၸုမ်းသိုၵ်းမၢၼ်ႈတင်း PNLA တိုၵ်ႉၶဵင်ႈၶႅင်ၵၢၼ်သိုၵ်းၵၼ် ၸွမ်းပိုၼ်ႉတီႈ သီႇသႅင်ႇဝႆႉယူႇၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-02-20T11:23:23

https://taifreedom.com/%e1%81%b8%e1%80%9d%e1%80%ba%e1%82%88%e1%82%81%e1%81%a2%e1%81%bc%e1%80%ba%e1%80%90%e1%82%86%e1%80%b8-%e1%81%bd%e1%80%b0%e1%82%88%e1%80%9a%e1%81%a2%e1%80%99%e1%80%ba%e1%82%88%e1%82%81%e1%81%a2%e1%80%95/

ၸဝ်ႈႁၢၼ်တႆး ၽူႈယၢမ်ႈႁၢပ်ႇၵၢၼ်ၸိူဝ်ႉၸၢတ်ႈတႆးလၢႆပၢၼ် လူႉသဵင်ႈၵၢမ်ႇ

ၸဝ်ႈႁၢၼ်တႆး ၽူႈၵေႃႉယၢမ်ႈႁၢပ်ႇၵၢၼ်ၸိူဝ်ႉၸၢတ်ႈတႆးမႃး ၶၢဝ်းတၢင်းလၢႆသိုပ်ႇလၢႆ ပၢၼ် လူႉသဵင်ႈၵၢမ်ႇၵႂႃႇ လူၺ်ႈတၢင်းပဵၼ်ၵူၼ်းထဝ်ႈၵူၼ်းၵႄႇ။ ၵဵဝ်ႇလူၺ်ႈလွင်ႈၸဝ်ႈႁၢၼ်တႆး ၵေႃႉယၢမ်ႈႁၢပ်ႇၵၢၼ်လုၵ်ႉၽိုၼ်ႉတႆး တႄႇဢဝ်ပၢၼ် ၼုမ်ႇသိုၵ်းႁၢၼ် ဢၼ်ၸဝ်ႈၼွႆႉ သေႃးယၼ်ႇတ ဢွၼ်ႁူဝ် တေႃႇထိုင် ၼႂ်းပၢၼ် တပ်ႉသိုၵ်းၽွမ်ႉႁူမ်ႈတႆးလုၵ်ႉၽိုၼ်ႉ SURA ၊ တပ်ႉသိုၵ်းတႆးလုၵ်ႉၽိုၼ်ႉ TRA ၊ တပ်ႉသိုၵ်းမိူင်းတႆး MTA ၼၼ်ႉ လႆႈလူႉသဵင်ႈၵၢမ်ႇၵႂႃႇ တီႈႁိူၼ်းမၼ်းၸဝ်ႈ ဢိူင်ႇမႄႈၸူဝ်ႉ ၸႄႈဝဵင်းသၼ်သၢႆး ၸႄႈတွၼ်ႈၵဵင်းမႆႇ မိူင်းထႆး မိူဝ်ႈၼႂ်းဝၼ်းထီႉ 18 February 2024 (လိူၼ်သၢမ်မႂ်ႇ 9 ၶမ်ႈ ပီႊတႆး 2118 ၼီႈ) လူၺ်ႈတၢင်းပဵၼ်ၵူၼ်းထဝ်ႈ ၽွင်းဢႃႇယုလႆႈ 80 ပီႊ ဝႃႈၼႆ။ ယၢမ်းၽွင်းတေႃႈလဵဝ် ၶၢပ်ႈတူဝ်ၸဝ်ႈႁၢၼ်တႆး လႆႈဢဝ်ၵႂႃႇလုမ်းလႃးဝႆႉတီႈ ဝတ်ႉပႃႇပဝ်ႈ ဢိူင်ႇသီၽုမ်း ဝဵင်းၵဵင်းမႆႇ မိူင်းထႆး လႄႈ ပေႃးထိုင်မႃးၼႂ်းဝၼ်းထီႉ 23 February 2024 (လိူၼ်သၢမ်မႂ်ႇ 14 ၶမ်ႈ ပီႊတႆး 2118 ၼီႈ) တူၵ်းမႅၼ်ႈဝၼ်းသုၵ်းၼၼ်ႉ တေပူၼ်ႉၶၢမ်ႈတူဝ်ၸဝ်ႈႁၢၼ်တႆးၵႂႃႇ ၼႆယဝ်ႉ။ ပိုၼ်းတူဝ်ၵႅပ်ႈ ၸဝ်ႈႁၢၼ်တႆး ၸိုဝ်ႈ − ႁၢၼ်တႆး ၸိုဝ်ႈၵဝ်ႇ − ၸၢႆးမုၼ်းဢွင်ႇ ပေႃႈမႄႈ − လုင်းၵျွင်းတိ + ပႃႈသႅင်ႁိူင်း ၵိူတ်ႇ − 1948 ၸႃႇတိ − ပွၵ်ႉၼႂ်းၼႃး ဝဵင်းမိူင်းပွၼ် ပၢႆးပၺ်ႇၺႃႇ − ၸၼ်ႉ 9 ႁူင်းႁဵၼ်းမၢၼ်ႈ တႄႇၼႃႈႁိူၼ်းၸွမ်း ၼၢင်းလဵၵ်ႉ သေ မီးလုၵ်ႈႁူမ်ႈၵၼ် 5 ၵေႃႉ၊ 1. ၸၢႆးလၢဝ်သႅင်၊ 2. ၼၢင်းၸၢမ်ငိုၼ်း၊ 3. ၼၢင်းၸၢမ်ၶမ်း၊ 4. ၸၢႆးလႅင်းၶိူဝ်းမိူင်း လႄႈ 5. ၸၢႆးၶမ်းယွတ်ႈ မိူင်း။ ၶၢဝ်းတၢင်းၵၢၼ်ၸိူဝ်ႉၸၢတ်ႈ မိူဝ်ႈဝၼ်းထီႉ 7 December 1962 ၼၼ်ႉ လႆႈၶဝ်ႈႁၢပ်ႇထၢမ်းၵၢၼ်သိုၵ်းတီႈ ၸဝ်ႈႁၢၼ် ဢူးပိင်ႇၺႃႇ တပ်ႉၵွင်မၢႆ 7 တပ်ႉၼုမ်ႇသိုၵ်းႁၢၼ် ႁဵတ်းၵၢၼ်လွတ်ႈလႅဝ်းၵွၼ်းၶေႃ (ၸိုင်ႈတႆး) တီႈမိူင်းၼၢႆး ဝၢၼ်ႈႁၢႆးၵိုတ်ႈ။ လိူၼ် June 1963 လႆႈႁပ်ႉပုၼ်ႈၽွၼ်းပဵၼ် ၽူႈၼင်ႈလုမ်း တပ်ႉၵွင် 7 ၸၼ်ႉၵႅမ်ၶုၼ်ႁၢၼ် တီႈၸဝ်ႈႁၢၼ် ဢူးပိင်ႇၺႃႇသေ ပီႊ 1964 တပ်ႉၵွင်မၢႆ 1 ၼုမ်ႇသိုၵ်းႁၢၼ်လုၵ်ႉၽိုၼ်ႉ ၶိုၼ်းၸွႆႈၵၢၼ်လုမ်း ၸဝ်ႈၼွႆႉ လႄႈ လႆႈႁပ်ႉပုၼ်ႈၽွၼ်းႁဵတ်း ၽူႈမၢႆတီႈ ၸဝ်ႈႁၢၼ် မိူင်းၶွၼ်း (ပူႇႁဵင် ၵုင်းမၢဝ်း) ၶိုၼ်ႈပဵၼ်ၸၼ်ႉ ၶုၼ်ႁၢၼ်။ 1966 ၼီႈ SNIA ၶွၼ်ႇၽွတ်ႈၵေႃႇမတီႈသိုၵ်းမိူင်းသေ ၶိုၼ်းဢဝ်ၼႃႈတီႈၼုမ်ႇသိုၵ်း ႁၢၼ်တင်းသဵင်ႈလႄႈ လႆႈၸွမ်း ၸဝ်ႈႁၢၼ် မိူင်းၶွၼ်း ၵႂႃႇသိမ်းဢဝ်တပ်ႉၵွင် 2 ၸဝ်ႈႁၢၼ်ၼွႆႉၸိၼ်ႇ တီႈၵဵင်းတွင်းယဝ်ႉ လႆႈႁပ်ႉပုၼ်ႈၽွၼ်းပဵၼ် ၽူႈၸၢတ်ႈၵၢၼ် 3 ၵဵင်း၊ 1. ၵဵင်းတွင်း၊ 2. ၵဵင်းၶၢႆး၊ 3. ၵဵင်းလူမ်းသေ ၶိုၼ်ႈပဵၼ်ၸၼ်ႉ ၶုၼ်သိုၵ်း။ ဝၼ်းထီႉ 19 January 1968 ၸုမ်းႁူမ်ႈႁွမ်းပွင်ၵၢၼ်သိုၵ်းတႅၵ်ႇယၢႆႈၵၼ်တီႈၵဵင်းလူမ်း လႆႈၶၢမ်ႇတၢင်းဢဝ်ဢယေး 2 လိူၼ် ၵွပ်ႈၵၢၼ်မိူင်းသေ ထိုင်မႃး ဝၼ်းထီႉ 13 March ၼၼ်ႉ လႆႈဢွၼ်ၵၼ်ပၢႆႈၶဝ်ႈလူင်းၵႂႃႇၸွမ်း ၸသလ ၵေႃၶၢႆး တီႈဝဵင်းမိူင်းၼၢႆး ႁဵတ်း(ၵႃႇၵွႆႇယေးမၢၼ်ႈ) လႆႈ 5 ပီႊ တေႃႇထိုင် ဝၼ်းထီႉ 24 April 1973 ၵႃႇၵွႆႇယေး မိူင်းၼၢႆးလူႉလႅဝ်ၼၼ်ႉယူႇ။ 1973 တေႃႇထိုင် 1977 လႆႈႁဵတ်းၵုၼ်ႇၵႃႉတၢင်းၶၢႆ ႁႃၵိၼ်လဵင်ႉတွင်ႉသေ ထိုင်မႃး ဝၼ်းထီႉ 7 July 1977 လႆႈၶဝ်ႈႁၢပ်ႇထၢမ်းၵၢၼ်သိုၵ်းတီႈတပ်ႉသိုၵ်း ၸဝ်းဢေႃးပီး ၽူႈၸတ်းၵၢၼ် ၼႃႈတီႈ 1 တပ်ႉမၢႆ−2 တီႈဝၢၼ်ႈႁူဝ်ယၼ် ၵဵင်းလူမ်း။ May 1979 လႆႈၶိုၼ်းၽိုၵ်းသွၼ် (ၽိင်ႈၵၢၼ်ၽိုၵ်း လႄႈ ၵၢၼ်တိုၵ်း) ဢၼ်ႁူဝ်ပဝ်ႈလူင် ၸဝ်ႈၵွၼ်းၸိုင်ႈ ဢွၼ်ႁူဝ်ပိုတ်ႇၽူၺ်ႇတီႈပႃႇလၢႆးသေ လႆႈႁူႉႁွႆးၸဝ်ႈ ၶုၼ်ၵူႇ ၽူႈၸတ်းၵၢၼ်ငႃးသိုၵ်း 2 လူင်းသူၼ်းတုမ် ၽေႃႇၼမ်ႉၽေႃႇတူဝ် ထႃႇၼ 1 တေႃႇ 5 ၼႂ်းမိူင်းၼၢႆး၊ ထိုင်မႃး ဝၼ်းထီႉ 1 December 1979 တေႃႇထိုင် ဝၼ်းထီႉ 20 April 1980 လႆႈႁပ်ႉပုၼ်ႈၽွၼ်း ၽူႈၸတ်းၵၢၼ် ၼႃႈတီႈ 2 ၵဵင်းတွင်း လႄႈ ဝၼ်းထီႉ 21 April တေႃႇထိုင် ဝၼ်းထီႉ 28 December လႆႈႁပ်ႉဢဝ်ပုၼ်ႈၽွၼ်း ၽူႈမၢႆ လူင်ငႃးသိုၵ်း 3 ။ ဝၼ်းထီႉ 8 January 1980 တေႃႇထိုင် ဝၼ်းထီႉ 20 May 1980 လႆႈၵႂႃႇၽိုၵ်းသွၼ် ၼႂ်းႁူင်းၽိုၵ်းသွၼ်ၸၼ်ႉၽူႈဢွၼ်ႁူဝ်ငဝ်ႈၸိုင်ႈ တီႈပၢင်ႇသွၼ်မႂ်ႇသုင် ငဝ်ႈၸိုင်ႈ။ ဝၼ်းထီႉ 3 June 1981 လႆႈႁပ်ႉပုၼ်ႈၽွၼ်း ၽူႈမၢႆလူင် ထႃႇၼ 3 တပ်ႉမၢႆ−2 သေ ၽူႈၸတ်းၵၢၼ်ႁူမ်ႇလူမ်ႈပၢင်သဝ်း တပ်ႉမၢႆ−2 ၼႃႈလိၼ်သိုၵ်းမၢႆ−2 ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-02-19T12:39:28

https://taifreedom.com/%e1%80%a2%e1%80%ad%e1%81%bc%e1%80%ba%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8%e1%80%95%e1%80%bd%e1%82%86%e1%82%87%e1%80%9c%e1%81%a2%e1%80%9d%e1%80%ba%e1%80%95%e1%80%bd%e1%80%99/

ဢိၼ်းတီးယႃးပွႆႇလၢဝ်ပွမ်ဢွင်ႇမၢၼ်ၵႂႃႇ

ဢိၼ်းတီးယႃးလႆႈပွႆႇလၢဝ်ပွမ် ၶိုၼ်ႈၵၢင်ႁၢဝ် တႃႇၵူတ်ႇထတ်းၸႅတ်ႈတူၺ်း လွင်ႈၾိင်ႈၾႃႉရႃႇသီႇ ပဵၼ်ဢၼ်ဢွင်ႇမၢၼ်ၵႂႃႇ။ ၽၢႆႇပၢႆးၵၢင်ႁၢဝ်ဢိၼ်းတီးယႃး ISRO လႆႈဢွၵ်ႇမႃးလၢတ်ႈလွင်ႈပွႆႇလၢဝ်ပွမ် ဢၼ်လုၵ်ႉတီႈ Satish Dhawan ၼႂ်းဢိၼ်းတီးယႃးပွတ်းၸၢၼ်း ၼၼ်ႉသေ လႆႈပွႆႇလၢဝ်ပွမ် INSAT-3DS ဢၼ်မႂ်ႇ ဢွၵ်ႇၼွၵ်ႈလုမ်ႈၾႃႉၵႂႃႇ ပဵၼ်ဢၼ်ဢွင်ႇမၢၼ် ဝႃႈၼႆ။ လွင်ႈလႆႈပွႆႇလၢဝ်ပွမ်ပွၵ်ႈၼႆႉ ဢိၼ်းတီးယႃးမီးယိူင်းမၢႆတွၼ်ႈတႃႇ မႄးၵုမ်းလုမ်းလႃး လွင်ႈၵၢၼ်ပၵ်းတႃပႂ်ႉတူၺ်း ငဝ်းလၢႆးၾိင်ႈၾႃႉရႃႇသီႇ၊ ၵၢၼ်ပၼ်ၾၢင်ႉၽေး လႄႈ မီးမၢၵ်ႇၼူၾႆး GSLV-F14 ဢွၼ်ဢဝ်ၶိုၼ်ႈၵႂႃႇ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-19T11:45:27

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8%e1%82%81%e1%80%af%e1%80%95%e1%80%ba%e1%82%88%e1%80%9e%e1%80%ad%e1%80%99%e1%80%ba%e1%80%b8%e1%80%9d%e1%80%b5%e1%80%84/

ရၢတ်ႉသျႃးႁုပ်ႈသိမ်းဝဵင်း Avdiivka ယူႇၶရဵၼ်းလႆႈယဝ်ႉ

ရၢတ်ႉသျႃးႁုပ်ႈသိမ်းလႆႈ ဝဵင်း Avdiivka ၶွင်ယူႇၶရဵၼ်း၊ တပ်ႉသိုၵ်းယူႇၶရဵၼ်း လႆႈထွႆပၼ်လႄႈ ႁဵတ်းႁႂ်ႈရၢတ်ႉသျႃး ယိုင်ႈၶႅၼ်းတိူဝ်းၶႂၢၵ်ႈပိုၼ်ႉတီႈမႃးထႅင်ႈ ယူႇယဝ်ႉ။ မိူဝ်ႈဝၼ်းထီႉ 17 February 2024 (လိူၼ်သၢမ်မႂ်ႇ 8 ၶမ်ႈ ပီႊတႆး 2118 ၼီႈ) ၽၢႆႇတၢင်းရၢတ်ႉသျႃးဢွၵ်ႇမႃးလၢတ်ႈဝႃႈ ရၢတ်ႉသျႃးၵုမ်းၵမ်လႆႈ ဝဵင်း Avdiivka တင်းမူတ်းယဝ်ႉလႄႈ ႁဵတ်းႁႂ်ႈသိုၵ်းရၢတ်ႉသျႃး သိုပ်ႇၶိုပ်ႈၼႃႈၶႂၢၵ်ႈပိုၼ်ႉတီႈ ၵႂၢင်ႈၶႂၢင်မႃးထႅင်ႈ ၼႂ်းပွတ်းတွၼ်ႈ Donetsk ပွတ်းဝၼ်းဢွၵ်ႇ ၼႂ်းမိူင်းယူႇၶရဵၼ်း ၼႆယဝ်ႉ။ ၽၢႆႇတၢင်းယူႇၶရဵၼ်းၵေႃႈ လႆႈပိုၼ်ၽၢဝ်ႇ ထွၼ်သိုၵ်းဢွၵ်ႇၼႂ်းပိုၼ်ႉတီႈ ဝဵင်း Avdiivka ၸွမ်းလူၺ်ႈလွင်ႈတၢင်း ဢၼ်ဢမ်ႇၶႂ်ႈတူၵ်းသုမ်းသိုၵ်းၼမ်ထႅင်ႈလႄႈ ၶႂ်ႈၶၢႆႉယူႇတီႈဢၼ်ပေႉပုၼ်ႈဝႆႉသေ တေဢၢၼ်းမႃးဢဝ်ၶိုၼ်းယူႇဢမ်ႇႁၢင်ႉ ဝႃႈၼႆ။ လွင်ႈဢၼ်ရၢတ်ႉသျႃး ႁုပ်ႈသိမ်းလႆႈဝဵင်းၶွင်ယူႇၶရဵၼ်းပွၵ်ႈၼႆႉၵေႃႈ ၽၢႆႇတၢင်းၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈမွၵ်ႇလၢတ်ႈၶေႃႈၵႂၢမ်းယိၼ်းၸူမ်းထိုင် တပ်ႉသိုၵ်းရၢတ်ႉသျႃး ဢၼ်ႁုပ်ႈသိမ်းဝဵင်း Avdiivka ဝၢႆးသေ လႆႈမီးၵၢၼ်ပိုတ်းယိုဝ်းတင်းယူႇၶရဵၼ်းႁၢဝ်ႈႁႅင်း ဢၼ်လႆႈၶတ်းၸႂ် ဢၢၼ်းႁုပ်ႈသိမ်းမႃး ၸဵမ်မိူဝ်ႈလိူၼ် October 2023 ၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-19T11:06:12

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%95%e1%80%ad%e1%80%af%e1%80%90-2/

ဢမေႇရိၵၢၼ်ႇ သိုပ်ႇပိုတ်းယိုဝ်းၸုမ်းႁူႇတီႇ ၼႂ်းမိူင်းယေႇမႅၼ်ႇထႅင်ႈ

တႃႇႁႄႉၵင်ႈလွင်ႈပိုတ်းယိုဝ်းသႂ်ႇသဵၼ်ႈတၢင်းလႅၼ်ႈႁိူဝ်း ၼႂ်းပၢင်ႇလၢႆႇလႅင်ၼၼ်ႉၼႆ သေ ဢမေႇရိၵၢၼ်ႇ လႆႈသိုပ်ႇပိုတ်းယိုဝ်းသႂ်ႇၸုမ်းလုၵ်ႉၽိုၼ်ႉႁူႇတီႇ ၼႂ်းမိူင်းယေႇမႅၼ်ႇထႅင်ႈ။ မိူဝ်ႈဝၼ်းထီႉ 18 February 2024 (လိူၼ်သၢမ်မႂ်ႇ 9 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈႁွင်ႈၵၢၼ်လူင်ၽၢႆႇၵႅတ်ႇၶႄဢမေႇရိၵၢၼ်ႇ လၢတ်ႈဝႃႈ တပ်ႉသိုၵ်းဢမေႇရိ ၵၢၼ်ႇ ပိုတ်းယိုဝ်းသႂ်ႇၸုမ်းလုၵ်ႉၽိုၼ်ႉႁူႇတီႇ 5 ပွၵ်ႈ လူၺ်ႈယိူင်းပဝ်ႉမၢႆၵႂႃႇတီႈ ႁိူဝ်းလမ်ၼမ်ႉဢမ်ႇမီးၵူၼ်းႁေႃႈ UUV လႄႈ ႁိူဝ်းတရူၼ်း (ႁိူဝ်းဢမ်ႇပႃးၵူၼ်းႁေႃႈ) USV ဢၼ်လွင်ႈယႂ်ႇတႃႇပွႆႇတရူၼ်း သေဢမ်ႇၵႃး ယင်းလႆႈပိုတ်းယိုဝ်းပႃးတီႈၵဵဝ်ႇၶွင်ႈ မၢၵ်ႇမိတ်ႉသႆးထႅင်ႈ တွၼ်ႈတႃႇႁႄႉၵင်ႈ လွင်ႈၸုမ်းႁူႇတီႇ ပိုတ်းယိုဝ်းသႂ်ႇသဵၼ်ႈတၢင်း လႅၼ်ႈႁိူဝ်းၼႂ်းပၢင်ႇလၢႆႇလႅင် ဢမ်ႇထၢတ်ႇဢမ်ႇဝၢႆးၼၼ်ႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၸုမ်းလုၵ်ႉၽိုၼ်ႉႁူႇတီႇ လႆႈတႄႇပိုတ်းယိုဝ်းႁိူဝ်းတေႃႉ သူင်ႇၵုၼ်ႇၵႃႉတၢင်းၶၢႆ ၼႂ်းပၢင်ႇလၢႆႇလႅင်မႃး မိူဝ်ႈလိူၼ် November 2023 လူၺ်ႈဢၢင်ႈ ပဵၼ်ၵၢၼ်ၵမ်ႉထႅမ်ၸုမ်းသိုၵ်းႁႃးမၢတ်ႉသ် ဢၼ်ထုၵ်ႇဢိတ်ႇသရေးၶဝ်ႈလူမ်ႇတိုၵ်း ၼႂ်းပိုၼ်ႉတီႈၵႃႉၸႃႉၼၼ်ႉသေ ႁဵတ်းႁႂ်ႈႁူဝ်ၼပ်ႉ ၸုမ်းသိုၵ်းႁႃးမၢတ်ႉသ် တင်း ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆၵႂႃႇ 28,858 ၵေႃႉ၊ မၢတ်ႇၸဵပ်း 68,677 ၵေႃႉယဝ်ႉ ဝႃႈၼႆ။ ၸိူင်ႉႁိုဝ်ၵေႃႈလီ သဵၼ်ႈတၢင်းလႅၼ်ႈႁိူဝ်းၼႂ်းပၢင်ႇလၢႆႇလႅင်ၼႆႉ ပေႃးၼပ်ႉပဵၼ် သဵၼ်ႈတၢင်းၵႃႉၶၢႆၸွတ်ႇတူဝ်ႈလုမ်ႈၾႃႉပေႃးၼႆၸိုင် ယူႇတီႈႁူဝ်ပၢၵ်ႇသိပ်းသွင် 12% လႄႈ လွင်ႈၸုမ်းႁူႇတီႇပိုတ်းယိုဝ်းသႂ်ႇႁိူဝ်းၼႂ်းပၢင်ႇလၢႆႇလႅင်ၼၼ်ႉၵေႃႈ ႁဵတ်းႁႂ်ႈၶွမ်ႇပၼီႇတင်းလၢႆ ငိူင်ႉဝႄႈသဵၼ်ႈတၢင်းလႅၼ်ႈႁိူဝ်းၼႆႉသေ ႁဵတ်းႁႂ်ႈၶၼ်ၵုၼ်ႇၵႃႉတၢင်းၶၢႆ ၵမ်ႈၽွင်ႈၽိူမ်ႉသုင်ၶိုၼ်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-19T11:04:15

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%80%9d%e1%80%ba%e1%80%b8%e1%81%b5%e1%81%a2%e1%80%84%e1%80%ba%e1%82%89-mndaa-%e1%80%95%e1%80%b1%e1%82%83%e1%82%89%e1%82%81/

သိုၵ်းၵူဝ်းၵၢင်ႉ MNDAA ပေႃႉႁႅမ်ၵူၼ်းမိူင်း မိုဝ်းပေႃးႁၵ်း

ၸုမ်းသိုၵ်းၵူဝ်းၵၢင်ႉ MNDAA ၸိူဝ်းႁွတ်ႈထိုင်ဝႆႉတီႈ 105 လၵ်း ဝဵင်းမူႇၸေႊၼၼ်ႉ ၶဝ်ႈသွၵ်ႈႁိူၼ်းၵူၼ်းမိူင်းလင်ၼိုင်ႈသေ ၶိုၼ်းမၢပ်ႇၼႄးဝႃႈ ၼႂ်းႁိူၼ်းမီးၵွင်ႈၼႆလႄႈ ပေႃႉထုပ်ႉၵူၼ်းမိူင်း ႁၢဝ်ႈႁၢဝ်ႈႁႅင်းႁႅင်း ၼႆယဝ်ႉ။ မိူဝ်ႈဝၼ်းထီႉ 17 February 2024 (လိူၼ်သၢမ်မႂ်ႇ 8 ၶမ်ႈ ပီႊတႆး 2118 ၼီႈ) ၵူၼ်းမိူင်းၵေႃႉၼိုင်ႈလၢတ်ႈတီႈသိုဝ်ႇၶၢဝ်ႇ ၼႂ်းပိုၼ်ႉတီႈဝႃႈ ၸုမ်းသိုၵ်း MNDAA ဢဝ်ႁႅင်းသိုၵ်းသေ ၶဝ်ႈသွၵ်ႈတဝ်ၸွမ်းၼႂ်းႁိူၼ်းၵူၼ်းမိူင်း ၶိုၼ်းမၢပ်ႇၼႄး ၸဝ်ႈႁိူၼ်းလင်ၼိုင်ႈဝႃႈ ၼႂ်းႁိူၼ်းသူမီးဝႆႉၵွင်ႈပွတ်းၼႆလႄႈ ပေႃႉထုပ်ႉႁၢဝ်ႈႁႅင်း ထိုင်တီႈမိုဝ်းပေႃးႁၵ်း သမ်ႉပေႃးလိုမ်းတူဝ်လိုမ်းၶိင်းၵႂႃႇ၊ သင်ဢမ်ႇမီးသင်ႇၶၸဝ်ႈ တင်း ၽူႈယႂ်ႇၵူၼ်းလူင် ၼႂ်းပွၵ်ႉၼႂ်းယွမ်ႇ ၸွႆႈလၢတ်ႈၸွႆႈႁၢမ်ႈဝႆႉတႄႉ သိုၵ်ၵူဝ်းၵၢင်ႉလႅပ်ႈတေဢဝ်တၢႆယဝ်ႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈသိုပ်ႇလၢတ်ႈထႅင်ႈဝႃႈ တီႈတႄႉမၼ်း ၼႂ်းႁိူၼ်းလင်ၼၼ်ႉ ၸုမ်းသိုၵ်းၵူဝ်းၵၢင်ႉ MNDAA ဢမ်ႇသွၵ်ႈႁႃႁၼ်ၵွင်ႈပွတ်းသင် ၶဝ်တိုၼ်းတင်ႈၸႂ် မၢပ်ႇၼႄးၵူၼ်းမိူင်း ပေႃႉႁႅမ်ၵူၼ်းမိူင်းၸိူင်ႉၼၼ်ၵူၺ်း ဝႃႈၼႆ။ မိူဝ်ႈဝၼ်းထီႉ 20 January 2024 ယၢမ်းၵၢင်ၼႂ်မွၵ်ႈ 07:00 မူင်းၼၼ်ႉၵေႃႈ ၸုမ်းသိုၵ်းၵူဝ်းၵၢင်ႉ MNDAA ႁွင်ႉဢဝ် လုင်းသၢင်ႇထေး ဢႃႇယု 60 ပၢႆ ၵေႃႉပဵၼ်လုင်းႁဵင် ဝၢၼ်ႈမိူင်းလီ ဢိူင်ႇမိူင်းလီ ၸႄႈဝဵင်းသႅၼ်ဝီ သေ မီးလွင်ႈလူဝ်ႇဢုပ်ႇၵၼ်ဝႃႈၼႆလႄႈ ၶိုၼ်းၵႂႃႇပေႃႉႁႅမ်ႁၢဝ်ႈႁႅင်း တီႈတပ်ႉပၢင်သဝ်း ထိုင်တီႈလုင်းသၢင်ႇထေး ပေႃးလႆႈလူႉသဵင်ႈတၢႆၵႂႃႇယူႇယဝ်ႉ။ တီႈ 105 လၵ်း ဝဵင်းမူႇၸေႊၼႆႉ ၸုမ်းသိုၵ်းဢူၺ်းလီ 3 ၸုမ်း ယိုတ်းလႆႈတီႈၼႂ်းမိုဝ်းသိုၵ်းမၢၼ်ႈ မိူဝ်ႈဝၼ်းထီႉ 15 December 2023 ၼၼ်ႉၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-02-17T11:14:33

https://taifreedom.com/%e1%81%b5%e1%80%bb%e1%82%83%e1%82%87%e1%80%99%e1%81%bc%e1%80%ae%e1%82%87%e2%88%92%e1%81%be%e1%80%9b%e1%80%84%e1%80%ba%e1%82%87%e1%80%9e%e1%80%b5%e1%80%90%e1%80%ba%e1%82%87-%e1%80%90%e1%80%b0%e1%81%b5/

ၵျႃႇမၼီႇ−ၾရင်ႇသဵတ်ႇ တူၵ်းလူင်းသိုပ်ႇၸွႆႈထႅမ်ၽၢႆႇၵၢၼ်သိုၵ်းယူႇၶရဵၼ်းထႅင်ႈ

မိူဝ်ႈဝၼ်းထီႉ 16 February 2024 (လိူၼ်သၢမ်မႂ်ႇ 7 ၶမ်ႈ ပီႊတႆး 2118 ၼီႈ) ၼၼ်ႉ ၸွမ်ၸိုင်ႈယူႇၶရဵၼ်း ဢွၵ်ႇၶၢဝ်းတၢင်းၵႂႃႇတီႈမိူင်းၵျႃႇမၼီႇ တင်း ၾရင်ႇသဵတ်ႇသေ တူၵ်းလူင်းႁူမ်ႈမိုဝ်းၽၢႆႇလွင်ႈမၼ်ႈၼိမ်သဝ်းၸွမ်းၵၼ် လႄႈ ယူႇတီႈ သေႇလႅၼ်ႇသၵီႇ ၸွမ်ၸိုင်ႈယူႇၶရဵၼ်း လႆႈလၢတ်ႈဝႃႈ လွင်ႈႁူမ်ႈမိုဝ်းၵၼ်ပွၵ်ႈၵမ်းၼႆႉ တေၵႅတ်ႇၶႄ ႁႄႉၵင်ႈသၢႆၸႂ်ၵူၼ်းမိူင်းယူႇၶရဵၼ်း တင်း ၵူၼ်းမိူင်းၼႂ်းၵုၼ်ယူးရူပ်ႇတင်းမူတ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ယူႇၶရဵၼ်း တင်း ၵျႃႇမၼီႇ တူၵ်းလူင်းႁူမ်ႈမိုဝ်းၽၢႆႇလွင်ႈ မၼ်ႈၼိမ်သဝ်းၸွမ်းၵၼ် ပဵၼ်ၶၢဝ်းတၢင်း 10 ပီႊ လႄႈ ၼႂ်းၶေႃႈတူၵ်းလူင်းၼၼ်ႉ ၵေႃႈ မီးဝႆႉဝႃႈ ၵျႃႇမၼီႇ တေသိုပ်ႇၸွႆႈထႅမ်ၽၢႆႇၵၢၼ်သိုၵ်းယူႇၶရဵၼ်းၵႂႃႇထႅင်ႈသေ တေၼႅတ်ႈသူင်ႇၶူင်ႉသၢင်ႈႁႄႉၵင်ႈၽေးတၢင်းၵၢင်ႁၢဝ် လႄႈ မၢၵ်ႇလူင်ပၼ် ယူႇၶရဵၼ်း တႃႇသၢင်ႉငိုၼ်း 1,130 လၢၼ်ႉယူႇရူဝ်ႇ သေဢမ်ႇၵႃး တေဢွၵ်ႇပိူင်ၵုမ်းထိင်း လွင်ႈသူင်ႇဢွၵ်ႇ လႄႈ ၶွမ်ႈသပိတ်ႈပၼ်တၢမ်ႇၽၢႆႇပၢႆးမၢၵ်ႈမီးရၢတ်ႉသျႃးထႅင်ႈ ၼႆယဝ်ႉ။ တေႃႈၼင်ႇၼၼ် ၼႂ်းၶေႃႈတူၵ်းလူင်း ယူႇၶရဵၼ်း တင်း ၾရင်ႇသဵတ်ႇၼၼ်ႉ မီးဝႆႉဝႃႈ တေၽိူမ်ႉလွင်ႈၸတ်းႁႃၶိူင်ႈယိပ်း လႄႈ ၽိုၵ်းၽွၼ်ႉပၼ်ၵူၼ်းသိုၵ်းယူႇၶရဵၼ်းသေ တႃႇၼႂ်းပီႊ 2024 ၼႆႉၵေႃႈ တေသူင်ႇလွင်ႈၸွႆႈထႅမ်ပၼ်ယူႇၶရဵၼ်း တႃႇသၢင်ႉငိုၼ်း 3,000 လၢၼ်ႉယူႇရူဝ်ႇ ဝႃႈၼႆ။ ၸိူင်ႉႁိုဝ်ၵေႃႈလီ ယၢမ်းၽွင်းတေႃႈလဵဝ်ပၢင်တိုၵ်းၼႂ်းတႅဝ်းၼႃႈၼၼ်ႉ ၽၢႆႇရၢတ်ႉသျႃး ပေႉပုၼ်ႈယူႇၶရဵၼ်းဝႆႉယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-16T13:27:17

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%90%e1%80%b1%e1%81%b5%e1%80%b5%e1%80%95%e1%80%ba%e1%80%b8%e1%80%9e%e1%80%ad%e1%80%af%e1%81%b5/

သိုၵ်းမၢၼ်ႈတေၵဵပ်းသိုၵ်း ၼိုင်ႈပီႊ 50,000 ၵေႃႉ သင်ဢမ်ႇႁဵတ်းသိုၵ်းၺႃးတၢမ်ႇၶွၵ်ႈ

သိုၵ်းမၢၼ်ႈဢွၵ်ႇပၵ်းပိူင်မႂ်ႇဝႃႈ ၵူၼ်းမိူင်းၼႂ်းမိူင်းႁူမ်ႈတုမ် မီးပုၼ်ႈၽွၼ်း ႁၢပ်ႇထၢမ်းၵၢၼ်သိုၵ်း ၸဵမ်ၸၢႆးတင်းယိင်းၼႆလႄႈ ၼိုင်ႈပီႊလႂ်သိုၵ်းမၢၼ်ႈ တေၵဵပ်းသိုၵ်းႁႂ်ႈလႆႈထိုင် 50,000 ၵေႃႉ တႃႇၶဝ်ႈပၢင်တိုၵ်းၼႂ်းမိူင်းၶိုၼ်းယူႇၼႆယဝ်ႉ။ မိူဝ်ႈဝၼ်းထီႉ 15 February 2024 ၸွမ်ႁၢၼ် ၸေႃႇမိၼ်းထုၼ်း ၽူႈၶၢၼ်ပၢၵ်ႇသိုၵ်းမၢၼ်ႈ လၢတ်ႈတီႈသိုဝ်ႇၶၢဝ်ႇ ၸိူဝ်းယူႇၽၢႆႇတႂ်ႈၵုမ်းၵမ်ၶွင်သိုၵ်းမၢၼ်ႈၼၼ်ႉဝႃႈ ယူႇတီႈ ၶွင်ႇသီႇသိုၵ်းမၢၼ်ႈ တေၵဵပ်းသိုၵ်းၼိုင်ႈပီႊလႂ် 50,000 ၵေႃႉ လႄႈ တေဢမ်ႇၵဵပ်းလိူဝ်ၼၼ်ႉ၊ ၵွပ်ႈသင်လႄႈၼႆ ၵူၼ်းမိူင်းၸိူဝ်းႁဵတ်းသိုၵ်းမႂ်ႇတင်းမူတ်းၼၼ်ႉ မုၵ်ႉၸုမ်းတေလႆႈပၼ် ၸၼ်ႉထၢၼ်ႈ/သိုၵ်း၊ ပၼ်ပုၼ်ႈၽွၼ်းၸွမ်းၼင်ႇၼမ်ႉၵတ်ႉမီး၊ ထုၵ်ႈပၼ်ငိုၼ်းလိူၼ်လႄႈ ၶဝ်ႈၼမ်ႉတၢင်းၵိၼ် ၸဵမ်ၸိူဝ်းၼႆႉ ဝႃႈၼႆ။ လွင်ႈပၵ်းပိူင်ဢၼ်ၵူၼ်းမိူင်း တေလႆႈၶဝ်ႈႁၢပ်ႇထၢမ်းၵၢၼ်သိုၵ်းၵူႈၵေႃႉၼႆႉ ဢမ်ႇၸႂ်ႈလႄႈဝႃႈ မီးဝႆႉတႃႇၸူဝ်ႈၶၢဝ်း ပၵ်းပိူင်လွင်ႈၵူၼ်းမိူင်း တေလႆႈႁဵတ်းသိုၵ်းၼႆႉ လူင်ပွင်ၸိုင်ႈ ဢၼ်တေသိုပ်ႇၽွင်းငမ်းဝၢၼ်ႈမိူင်းၵႂႃႇၶၢဝ်းတၢင်းၼႃႈၼၼ်ႉ တေလႆႈၸႂ်ႉတိုဝ်းႁဵတ်းၸွမ်းၵႂႃႇ ပၵ်းပိူင်ၼႆႉ မၼ်းပဵၼ်တႃႇၸႂ်ႉတိုဝ်းၶၢဝ်းယၢဝ်းယဝ်ႉ၊ မိူဝ်ႈၼႂ်းပီႊ 2019 ၼၼ်ႉ ၵူၼ်းမိူင်းၼႂ်းမိူင်းႁူမ်ႈတုမ် ဢၼ်ၵိုင်ႇထိူၵ်ႈႁဵတ်းသိုၵ်း မီးဢမ်ႇယွမ်း 13 လၢၼ်ႉၵေႃႉ လႄႈ မိူဝ်ႈလဵဝ်တေၵဵပ်းၵူၼ်းၸိူဝ်းၼၼ်ႉၵႂႃႇ၊ ပၢတ်ႈၵမ်းဢွၼ်တၢင်းသုတ်းၼႆႉတႄႉ တေဢမ်ႇပေႃးၵဵပ်းၼၢင်းယိင်းၼမ် ဝႃႈၼႆ။ ပၵ်းပိူင်ဢၼ်သိုၵ်းမၢၼ်ႈ တမ်းဝၢင်းမႂ်ႇၼႆႉ ၵူၼ်းမိူင်းၸိူဝ်းၵႂႃႇႁဵၼ်းလိၵ်ႈ ႁဵၼ်းပၺ်ႇၺႃႇတၢင်းမေႃ တီႈၼွၵ်ႈမိူင်းၼၼ်ႉၵေႃႈ သင်ဝႃႈႁဵၼ်းယဝ်ႉၼႆၸိုင် တၵ်းတေလႆႈပွၵ်ႈမႃး ၶဝ်ႈႁၢပ်ႇထၢမ်းၵၢၼ်သိုၵ်းမိူၼ်ၵၼ်။ ၸွမ်းၼင်ႇ ၸွမ်ႁၢၼ် ၸေႃႇမိၼ်းထုၼ်း လၢတ်ႈတီႈသိုဝ်ႇၶၢဝ်ႇ BBC ဝႆႉၼၼ်ႉတႄႉ ၼႂ်းႁၢင်လိူၼ် April 2024 ဢၼ်တေထိုင်ၼႆႉ သိုၵ်းမၢၼ်ႈတေၵဵပ်းသိုၵ်းမႂ်ႇ ႁႂ်ႈထိုင် 5,000 ၵေႃႉ ယူႇယဝ်ႉ။ လွင်ႈသိုၵ်းမၢၼ်ႈပိုၼ်ၽၢဝ်ႇဝႆႉ ၸဵမ်ၸၢႆးတင်းယိင်း တေလႆႈႁဵတ်းသိုၵ်းၼၼ်ႉ ၵူၼ်းၸၢႆး ဢႃႇယု ၼႂ်းၵႄႈ 18 ပီႊထိုင် 35 ပီႊ သင်မီးပၺ်ႇၺႃႇတၢင်းမေႃသေလွင်ႈလွင်ႈ တေဢဝ်ၼႂ်းၵႄႈ 18 ပီႊထိုင် 45 ပီႊ၊ တွၼ်ႈၼၢင်းယိင်းၵေႃႈ တေဢဝ်ၼႂ်းၵႄႈ 18 ပီႊထိုင် 27 ပီႊ သင်မီးပၺ်ႇၺႃႇတၢင်းမေႃသေလွင်ႈလွင်ႈၸိုင် တေဢဝ်ၼႂ်းၵႄႈ 18 ပီႊထိုင် 35 ပီႊ၊ သင်ဝႃႈ ၽူႈလႂ်ၵေႃႈယဝ်ႉ ဢမ်ႇၶႂ်ႈႁၢပ်ႇထၢမ်းၵၢၼ်သိုၵ်းမၢၼ်ႈပေႃးၼႆၸိုင် တၵ်းတေလႆႈၺႃးတၢမ်ႇၶွၵ်ႈ 3 ပီႊ ၼႆယဝ်ႉ။ လွင်ႈၵဵပ်းသိုၵ်းပွၵ်ႈၵမ်းၼႆႉ သိုၵ်းမၢၼ်ႈမီးယိူင်းဢၢၼ်းဝႆႉဝႃႈ တႃႇတေတိုၵ်းတေႃးၸုမ်း PDF လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်ယူႇႁူမ်ႈၽႅၼ်ႇလိၼ်လဵဝ်ၵၼ်မႃး ပီႊယၢဝ်းၶၢဝ်းႁိုင်ၼၼ်ႉ ၼႆယဝ်ႉ။ ဝၢႆးသေ သိုၵ်းမၢၼ်ႈပိုၼ်ၽၢဝ်ႇၵဵပ်းသိုၵ်းမႂ်ႇယဝ်ႉၼႆႉ ၵူၼ်းၼုမ်ႇမၢင်ၸိူဝ်း ဢမ်ႇၶႂ်ႈႁဵတ်းသိုၵ်းမၢၼ်ႈလႄႈ လႆႈဢွၼ်ၵၼ်ပၢႆႈၶဝ်ႈႁၢပ်ႇထၢမ်းၵၢၼ်သိုၵ်း ၼႂ်းၶိူဝ်းၽႂ်ၶိူဝ်းမၼ်းယူႇၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-02-16T11:31:13

https://taifreedom.com/%e1%81%bc%e1%82%82%e1%80%ba%e1%80%b8%e1%80%95%e1%80%ae%e1%82%8a-2023-%e1%81%bd%e1%80%b0%e1%82%88%e1%80%9e%e1%80%ad%e1%80%af%e1%80%9d%e1%80%ba%e1%82%87%e1%81%b6%e1%81%a2%e1%80%9d%e1%80%ba%e1%82%87/

ၼႂ်းပီႊ 2023 ၽူႈသိုဝ်ႇၶၢဝ်ႇၸိူဝ်းလူႉသဵင်ႈတၢႆ 70% ပဵၼ်ၵူၼ်းပႃႇလႅတ်ႉသတၢႆး

ၽူႈသိုဝ်ႇၶၢဝ်ႇ ဢၼ်လူႉသဵင်ႈတၢႆ ၼႂ်းပီႊ 2023 ပူၼ်ႉမႃး ႁူဝ်ပၢၵ်ႇၸဵတ်းသိပ်း 70% ၼႆႉ ပဵၼ်ၽူႈသိုဝ်ႇၶၢဝ်ႇၸၢဝ်းၶိူဝ်းပႃႇလႅတ်ႉသတၢႆး ဢၼ်လူႉတၢႆယွၼ်ႉဢိတ်ႇသရေး ပိုတ်းယိုဝ်းသႂ်ႇၼႂ်းၵႃႇၸႃႉ။ မိူဝ်ႈဝၼ်းထီႉ 15 February 2024 (လိူၼ်သၢမ်မႂ်ႇ 6 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၶွမ်ႇမတီႇၵႅတ်ႇၶႄႁႄႉၵင်ႈၽူႈသိုဝ်ႇၶၢဝ်ႇ (Committee to Protect Journalists−CPJ) လၢႆးငၢၼ်းလၢတ်ႈဝႃႈ ၼႂ်းပီႊ 2023 မီးၽူႈသိုဝ်ႇၶၢဝ်ႇ လူႉသဵင်ႈတၢႆ 99 ၵေႃႉ၊ ၼႂ်းၼႆႉ 77 ၵေႃႉ ထုၵ်ႇၶႃႈႁႅမ်တီႈၼႂ်းပၢင်တိုၵ်းဢိတ်ႇသရေး တင်း ၸုမ်းႁႃးမၢတ်ႉသ် ပဵၼ်ၽူႈသိုဝ်ႇၶၢဝ်ႇၵူၼ်းၶိူဝ်းပႃႇလႅတ်ႉသတၢႆး 72 ၵေႃႉ ဢၼ်တၢႆ ယွၼ်ႉၵၢၼ်ပိုတ်းယိုဝ်းဢိတ်ႇသရေး လႄႈ ထႅင်ႈ 3 ၵေႃႉ ပဵၼ်ၵူၼ်းၶိူဝ်း လေႇပႃႇၼွၼ်ႇ၊ ထႅင်ႈ 2 ၵေႃႉသမ်ႉပဵၼ် ၵူၼ်းၶိူဝ်းဢိတ်ႇသရေး ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 14 February 2024 ၼႆႉၵေႃႈ မီးၽူႈသိုဝ်ႇၶၢဝ်ႇ ၵူၼ်းၶိူဝ်းပႃႇလႅတ်ႉသတၢႆး လူႉသဵင်ႈတၢႆၼႂ်းပိုၼ်ႉတီႈၵႃႇၸႃႉထႅင်ႈ 11 ၵေႃႉ ဝႃႈၼႆ။ ယူႇတီႈ CEO ၶွပ်ႇမတီႇၵႅတ်ႇၶႄႁႄႉၵင်ႈၽူႈသိုဝ်ႇၶၢဝ်ႇ လၢတ်ႈတီႈ VOA ဝႃႈ လွင်ႈဢၼ်ၼႆႉ ပဵၼ်ဢၼ်ဢမ်ႇယၢမ်ႈမီးမႃးသေပွၵ်ႈ လႄႈ ႁဝ်းလႆႈပိုင်ႈဢိင် ၽူႈသိုဝ်ႇၶၢဝ်ႇၵူၼ်းၶိူဝ်းပႃႇလႅတ်ႉသတၢႆး ၵဵဝ်ႇလူၺ်ႈငဝ်းလၢႆးပၢင်တိုၵ်းၼႂ်းၵႃႇၸႃႉ တႄႉတႄႉ သေဢမ်ႇၵႃး ၸိူဝ်းၶဝ်ယင်းလႆႈၸႂ်ႉၸၢတ်ႈပၢၼ်ယူႇၼႂ်းၵႄႈပၢင်တိုၵ်း တွၼ်ႈတႃႇလၢႆးငၢၼ်းၶၢဝ်ႇထႅင်ႈၵွၼ်ႇ ဝႃႈၼႆ။ CPJ လၢႆးငၢၼ်းထႅင်ႈဝႃႈ ၸွမ်းၼင်ႇလႆႈၵူတ်ႇထတ်းတူၺ်းၼႂ်း 18 ၸိုင်ႈမိူင်း ၸွတ်ႇတူဝ်ႈလုမ်ႈၾႃႉ ဢၼ်ဢမ်ႇပႆႇႁူမ်ႈပႃးမိူင်းပႃႇလႅတ်ႉသတၢႆး တႃႇၼႂ်းပီႊ 2023 ၼၼ်ႉ မီးၽူႈသိုဝ်ႇၶၢဝ်ႇလူႉသဵင်ႈတၢႆ 22 ၵေႃႉ တေလႆႈဝႃႈလူတ်းယွမ်းလူင်းမႃး သင်တႅၵ်ႈၼိူင်းၵၼ်တင်း ၼႂ်းပီႊ 2022 ဢၼ်မီးၽူႈသိုဝ်ႇၶၢဝ်ႇ လူႉသဵင်ႈတၢႆယူႇတီႈ 69 ၵေႃႉၼၼ်ႉ ၼႆယဝ်ႉ။ ၼႂ်းလၢႆးငၢၼ်း CPJ ယင်းလၢတ်ႈဝႆႉထႅင်ႈဝႃႈ ၵူၼ်းၵေႃႉႁဵတ်းၽိတ်းယဝ်ႉ ဢမ်ႇၺႃးတူတ်ႈတၢမ်ႇၶိုၼ်း လႄႈ ၵွပ်ႈၼၼ် ၸွမ်းၼင်ႇ CPJ ၵူတ်ႇထတ်းၵဵပ်းႁႃမႃး တႄႇၸဵမ်မိူဝ်ႈပီႊ 1992 ၼၼ်ႉ မီးၽူႈသိုဝ်ႇၶၢဝ်ႇလူႉသဵင်ႈတၢႆၸမ် 1,000 ၵေႃႉ ၵူၺ်းၵႃႈ ၼႂ်းၼႆႉတႃႇႁူဝ်ပၢၵ်ႇပႅတ်ႇသိပ်း 80% ဢမ်ႇမီးၵၢၼ်ႁဵတ်းသၢင်ႈၸွမ်းၼင်ႇ မၢႆမီးပၵ်းပိူင် ဝႃႈၼႆ။ CEO ၶွင်ၸုမ်း CPJ လႆႈလၢတ်ႈထႅင်ႈဝႃႈ ဢိတ်ႇသရေးၵေႃႈ ပဵၼ်သုၼ်ႇၼိုင်ႈၶွင် ၵၢၼ်တၢႆၽူႈသိုဝ်ႇၶၢဝ်ႇ ဢၼ်ဢမ်ႇလႆႈႁပ်ႉတူတ်ႈတၢမ်ႇတၢင်းၽိတ်း လႄႈ မိူဝ်ႈ 22 ပီႊပူၼ်ႉမႃးၼၼ်ႉၵေႃႈ သိုၵ်းဢိတ်ႇသရေး ၶႃႈႁႅမ်ပႅတ်ႈၽူႈသိုဝ်ႇၶၢဝ်ႇ 20 ၵေႃႉ ၼႂ်းၼႆႉတႃႇ 18 ၵေႃႉ ပဵၼ်ၵူၼ်းၶိူဝ်းပႃႇလႅတ်ႉသတၢႆးသေ ၽၢႆႇတၢင်းဢိတ်ႇသရေး ၵေႃႈ ဢမ်ႇလႆႈဢွၵ်ႇမႃးယွမ်းႁပ်ႉဢဝ်ပုၼ်ႈၽွၼ်းသင်သေလွင်ႈ ဝႃႈၼႆ။ ၸိူင်ႉႁိုဝ်ၵေႃႈလီ တႃႇႁႂ်ႈပဵၼ်လွင်ႈၽဵင်ႇပဵင်းၼၼ်ႉၵေႃႈ ယူႇတီႈသိုဝ်ႇၶၢဝ်ႇ VOA လႆႈသူင်ႇ Email ၵႂႃႇတီႈႁွင်ႈၵၢၼ်လူင်ၽၢႆႇၼွၵ်ႈမိူင်းဢိတ်ႇသရေး တွၼ်ႈတႃႇတွင်ႈထၢမ်တၢင်းႁၼ်ထိုင် ၵဵဝ်ႇလူၺ်ႈလွင်ႈၼႆႉ ၵူၺ်းၵႃႈ ဢမ်ႇပႆႇလႆႈႁပ်ႉၶေႃႈတွပ်ႇသင်ၶိုၼ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-16T11:14:45

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87/

ဢမေႇရိၵၢၼ်ႇ ယိုဝ်းမၢၵ်ႇၼူၾႆး ၶိုၼ်ႈၵူတ်ႇထတ်းၼိူဝ်လုၵ်ႈလိူၼ်ထႅင်ႈ

ဢမေႇရိၵၢၼ်ႇ ယိုဝ်းမၢၵ်ႇၼူၾႆး Falcon-9 သူင်ႇၶိူင်ႈၵူတ်ႇထတ်းၶိုၼ်ႈၵႂႃႇၼိူဝ် လုၵ်ႈလိူၼ် ၼႂ်းႁွပ်ႈ 52 ပီႊ။ မိူဝ်ႈဝႃးဝၼ်းထီႉ 15 February 2024 (လိူၼ်သၢမ်မႂ်ႇ 6 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇပၢႆးၵၢင်ႁၢဝ်ဢမေႇရိၵၢၼ်ႇ ဢမ်ႇၼၼ် NASA လႆႈယိုဝ်းမၢၵ်ႇၼူၾႆး Falcon-9 ၶွင် ၶွမ်ႇပၼီႇ SpaceX ဢၼ်ပဵၼ်မၢၵ်ႇၼူၾႆးတေႃႉတၢင်ႇ ၶိူင်ႈၵူတ်ႇထတ်းလုၵ်ႈလိူၼ် Nova-C ၶူင်သၢင်ႈႁဵတ်းဢွၵ်ႇလူၺ်ႈၶွမ်ႇပၼီႇၽၢႆႇပၢႆးၵၢင်ႁၢဝ် Intuitive Machines ၼၼ်ႉ ၶိုၼ်ႈၵႂႃႇၼိူဝ်လုၵ်ႈလိူၼ်သေ တေၸႂ်ႉၶၢဝ်းတၢင်း 1 ဝူင်ႈ တႃႇႁွတ်ႈၽႅဝ်ထိုင် တီႈလုၵ်ႈလိူၼ် လႄႈ ၼႂ်းဝၼ်းထီႉ 22 February 2024 ၼၼ်ႉ တေလူင်းယဵပ်ႇႁိမ်း လုၵ်ႈလိူၼ်ပွတ်းၸၢၼ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ သင်ၸိူဝ်ႉၶိူင်ႈၵူတ်ႇထတ်းလမ်းၼႆႉ လူင်းယဵပ်ႇလႆႈၼိူဝ် လုၵ်ႈၼိူဝ်ပေႃးၼႆၸိုင် တေပဵၼ်ပွၵ်ႈၵမ်း 2 ဢၼ်ဢမေႇရိၵၢၼ်ႇ ၶိုၼ်ႈၵူတ်ႇထတ်း ၼိူဝ်လုၵ်ႈလိူၼ်လႆႈ ဝၢႆးသေလႆႈသူင်ႇၵူၼ်းၶိုၼ်ႈၵႂႃႇ မိူဝ်ႈၼႂ်းပီႊ 1972 ယဝ်ႉသေဢမ်ႇၵႃး ယင်းတေပဵၼ်ၶွမ်ႇပၼီႇသုၼ်ႇတူဝ် ၶွင်ၵူၼ်းၶိူဝ်းဢမေႇရိၵၢၼ်ႇ ဢၼ်သူင်ႇၶိူင်ႈၵူတ်ႇထတ်းလူင်းယဵပ်ႇၼိူဝ်လုၵ်ႈလိူၼ်လႆႈ ဝႃႈၼႆ။ ၸိူင်ႉႁိုဝ်ၵေႃႈလီ ဢၼ်ၶိုၼ်ႈၵူတ်ႇထတ်းၼိူဝ်လုၵ်ႈလိူၼ်လႆႈၼၼ်ႉ ယင်းတိုၵ်ႉမီး 5 ၸိုင်ႈမိူင်း မိူၼ်ၼင်ႇ− ရၢတ်ႉသျႃး (ပၢၼ်သူဝ်ႇပီႇယႅတ်ႉ)၊ ဢမေႇရိၵၢၼ်ႇ၊ ၶႄႇ၊ ဢိၼ်းတီးယႃး လႄႈ ၵျႃႇပၢၼ်ႇ ၵူၺ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-16T11:06:00

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%82%87%e1%80%90%e1%80%ae%e1%82%87%e1%80%90%e1%80%b1%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%95%e1%80%ad%e1%80%af/

ၸုမ်းႁူႇတီႇတေသိုပ်ႇပိုတ်းယိုဝ်းၼႂ်းပၢင်ႇလၢႆႇလႅင်ၵႂႃႇထႅင်ႈ

မိူဝ်ႈဝၼ်းထီႉ 15 February 2024 (လိူၼ်သၢမ်မႂ်ႇ 6 ၶမ်ႈ ပီႊတႆး 2118 ၼီႈ) ၸုမ်းလုၵ်ႉၽိုၼ်ႉႁူႇတီႇ ၼႂ်းယေႇမႅၼ်ႇ ဢွၵ်ႇမႃးလၢတ်ႈဝႃႈ လႆႈယိုဝ်းမၢၵ်ႇမိတ်ႉသႆး သႂ်ႇႁိူဝ်းဢင်းၵိတ်ႉထႅင်ႈ လႄႈ ၸုမ်းႁူႇတီႇ တေသိုပ်ႇတိုၵ်းတေႃး ႁိူဝ်းတေႃႉသူင်ႇၵုၼ်ႇၵႃႉၼႂ်းပၢင်ႇလႅင်ထႅင်ႈ မိူဝ်ႈဢၼ်ဢိတ်ႇသရေး ယင်းတိုၵ်ႉတိုၵ်းတေႃးၼႂ်းတွၼ်ႈၵႃႇၸႃႉယူႇ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ၸုမ်းႁူႇတီႇၵေႃႈယင်းတိုၵ်ႉတေသိုပ်ႇၵမ်ႉထႅမ် ၵူၼ်းမိူင်းပႃႇလႅတ်ႉသ်တၢႆးယူႇ သမ်ႉဝႃႈဢမေႇရိၵၢၼ်ႇလႄႈဢင်းၵတ်ႉ တေတိုၵ်းတေႃးၸုမ်းႁူႇတီႇၼႂ်းယေႇမႅၼ်ႇ ဢၼ်ဝႃႈတုမ်ႉတွပ်ႇၶိုၼ်း လွင်ႈၸုမ်းႁူႇတီႇ ပိုတ်းယိုဝ်းႁိူဝ်းၼႂ်းပၢင်ႇလၢႆႇလႅင်ၼၼ်ႉၵေႃႈယဝ်ႉ ဝႃႈၼႆ။ ၸုမ်းလုၵ်ႉၽိုၼ်ႉႁူႇတီႇ လႆႈႁပ်ႉလွင်ႈၸွႆႈထႅမ်မႃးတီႈဢီႇရၢၼ်ႇလႄႈ လႆႈတႄႇသူင်ႇတရူၼ်း ဢိၵ်ႇတင်း ယိုဝ်းမၢၵ်ႇမိတ်ႉသႆး ၵႂႃႇၸွမ်းသဵၼ်ႈတၢင်းၵၢၼ်ၵႃႉၶၢႆမိူင်းတေႃႇမိူင်း ၼႂ်းပၢင်ႇလၢႆႇလႅင်မႃး ၽွင်းဢၼ်ဢိတ်ႇသရေး ၶဝ်ႈလူမ်ႇတိုၵ်းၼႂ်းတွၼ်ႈၵႃႇၸႃႉၼၼ်ႉ၊ လွင်ႈၵၢၼ်ထုၵ်ႇတိုၵ်းတေႃး ၼႂ်းပၢင်ႇလၢႆႇလႅင်ၼႆႉၵေႃႈ ႁဵတ်းႁႂ်ႈတုမ်ႉတိူဝ်ႉတေႃႇၵၢၼ်တေႃႉသူင်ႇတူဝ်ႈလုမ်ႈၾႃႉမႃးယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-15T13:45:43

https://taifreedom.com/%e1%82%81%e1%80%b0%e1%80%9d%e1%80%ba%e1%80%95%e1%80%9d%e1%80%ba%e1%82%88%e1%80%9c%e1%80%b0%e1%80%84%e1%80%ba-%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%a2/

ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး လူင်းႁူပ်ႉထူပ်းပေႃႈမႄႈၵူၼ်းမိူင်း ၼႂ်းၸႄႈဝဵင်းမိူင်းပၼ်ႇ

ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸွမ်သိုၵ်းလူင် ယွတ်ႈသိုၵ်း လူင်းႁူပ်ႉထူပ်းၵူၼ်းမိူင်း ၸတ်းႁဵတ်းပၢင်ပၼ်ၵႂၢမ်းႁူႉလႄႈ ထွမ်ႇသဵင်ၵၢင်ၸႂ်ၵူၼ်းမိူင်း ၼႂ်းၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း မီးၵူၼ်းမိူင်း (630) ၵေႃႉ ၶိုၼ်ႈႁွတ်ႈထွမ်ႇငိၼ်း ဝႃႈၼႆ။ မိူဝ်ႈဝၼ်းထီႉ 14 February 2024 (လိူၼ်သၢမ်မႂ်ႇ 5 ၶမ်ႈ ပီႊတႆး 2118 ၼီႈ) တႄႇၶၢဝ်းယၢမ်း 10:00 မူင်း ထိုင် 13:45 မူင်း ဢိင်ၼိူဝ်ငဝ်းလၢႆးၼႂ်းပိုၼ်ႉတီႈသေ ယူႇတီႈ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လူင်းသူႇၸႂ်းႁူပ်ႉထူပ်းပေႃႈမႄႈၵူၼ်းမိူင်း ၸတ်းႁဵတ်းပၢင်ပၼ် ၵႂၢမ်းႁူႉလႄႈ ထွမ်ႇသဵင်ၵၢင်ၸႂ်ၵူၼ်းမိူင်းတီႈ ဢိူင်ႇၼႃးဝွၼ် ၸႄႈဝဵင်းမိူင်းပၼ်ႇၼႆသေ မီးၽူႈယႂ်ႇၵူၼ်းလူင် ၽူႈမီးပုၼ်ႈၽွၼ်း ၼႂ်းၼႃႈတီႈဢုပ်ႉပိူင်ႇ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) လႄႈပေႃႈမႄႈၵူၼ်းမိူင်းၼႂ်းပိုၼ်ႉတီႈ ၶိုတ်ႈႁွတ်ႈတၢင်းၼမ်။ ၸွမ်သိုၵ်းလူင် ယွတ်ႈသိုၵ်း ပၼ်ၵႂၢမ်းႁူႉၵူၼ်းမိူင်းၵႂႃႇ (5) ႁူဝ်ၶေႃႈ 1. ထွတ်ႈမျၢတ်ႈ (4) ယိူင်ႈ၊ 2. လၵ်းၼမ်း (6) ၶေႃႈ မုၵ်ႉၸုမ်း ဢၼ်လႆႈတႅမ်ႈတမ်းမႃး လႄႈ မီးလွင်ႈလႅၵ်ႈလၢႆႈၸွမ်းငဝ်းလၢႆးၵၢၼ်လုၵ်ႉၽိုၼ်ႉ ၵၢၼ်ၽွမ်ႉႁူမ်ႈၸိူဝ်ႉၸၢတ်ႈ၊ 3. ၵၢၼ်ဢုပ်ႉပိူင်ႇ၊ 4. ၽေးၶဵၼ်လူင် 5 ပိူင် မိူၼ်ၼင်ႇ ၽေးၶုၼ်၊ ၽေးၽူႈလၵ်ႉၵူၼ်းၸူၼ်၊ ၽေးၾႆး၊ ၽေးၸင်းၵၼ်၊ ၽေးလုၵ်ႈလၢင်း၊ 5. ၽူႈဢၼ်ဢမ်ႇလီပိုင်ႈဢိင် ၸိူဝ်းၼႆႉသေ၊ ဝၢႆးၼၼ်ႉ ၵူၼ်းမိူင်းၶိုၼ်းလႆႈသိုပ်ႇတွင်ႈထၢမ်တီႈႁူဝ်ပဝ်ႈလူင်လႄႈ တၢင်ႇထိုင်လွင်ႈၶွင်ႉၶမ်လွင်ႈယၢပ်ႇၽိုတ်ႇ ၼႆယဝ်ႉ။ ဝၢႆးလႆႈတွပ်ႇၵႄႈသဵင်ၵၢင်ၸႂ် ပေႃႈမႄႈၵူၼ်းမိူင်းယဝ်ႉၼၼ်ႉ ယူႇတီႈႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လႆႈမွၵ်ႇလၢတ်ႈၶေႃႈၵႂၢမ်း လူပ်းလင်ပၢင်ႁူပ်ႉထူပ်းၵူၼ်းမိူင်းၵႂႃႇ (3) ႁူဝ်ၶေႃႈဝႃႈ “1. ဢၼ်ၶႃႈႁဝ်းလႆႈမႃးႁူပ်ႉထူပ်းပၼ်ၵႂၢမ်းႁူႉၵၼ်ၼႆႉ ႁႂ်ႈလႆႈတႅမ်ႈမၢႆဝႆႉသေ ႁႂ်ႈဢဝ်မိူဝ်းဝူၼ်ႉ ၽႅၼ် ၽေႃႇၼမ်ႉၽေႃႇတူဝ် လႄႈ ၶႂ်ႈႁႂ်ႈသူၸဝ်ႈ ဢဝ်မိူဝ်းဢုပ်ႇၵၼ်သေပူၵ်းပွင်ၵႂႃႇ မိူၼ်ၼင်ႇ လွင်ႈတႃႇႁႂ်ႈပဵၼ်မႃးဝၢၼ်ႈမူၼ်းၵူၼ်းၵိုၼ်း လႄႈလွင်ႈႁွင်ႈၼႄပိုၼ်း ၶူးမေႃလိၵ်ႈတႆးၸဝ်ႈၵေႃးလီႇ မိူင်းပၼ်ႇ၊ 2. လွင်ႈပေႃႇလသီႇ တပ်ႉသိုၵ်းၸိုင်ႈတႆး၊ 3. လူဝ်ႇလႆႈႁူမ်ႈမိုဝ်းၵၼ်ၵူႈၵေႃႉ လူဝ်ႇႁူမ်ႈၵၼ်ဝူၼ်ႉ၊ ႁူမ်ႈၵၼ်ႁဵတ်း၊ ႁူမ်ႈၵၼ်ၽေႃႇၼမ်ႉၽေႃႇတူဝ်၊ ၵႆၽေးႁႂ်ႈဝႄႈၽေး ၸမ်ၽေးယႃႇဝႄႈၽေး၊ ႁႂ်ႈဢဝ်ၵၢၼ်ၸိူဝ်ႉၸၢတ်ႈ ပဵၼ်လၵ်းသေ ႁူမ်ႈမိုဝ်းၵၼ်” ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-15T13:15:55

https://taifreedom.com/%e1%81%b5%e1%82%85%e1%81%bc%e1%80%ba%e1%82%87%e1%80%9e%e1%82%83%e1%82%87%e1%80%95%e1%80%bd%e1%80%90%e1%80%ba%e1%82%87-%e1%82%81%e1%80%b5%e1%80%90%e1%80%ba%e1%80%b8%e1%82%81%e1%82%82%e1%80%ba%e1%82%88/

ၵႅၼ်ႇသႃႇပွတ်ႇ ႁဵတ်းႁႂ်ႈမီးၵူၼ်းတၢႆၼမ်လိူဝ်ပိူၼ်ႈ

ၵႅၼ်ႇသႃႇပွတ်ႇ ပဵၼ်တၢင်းပဵၼ်ၵၼ်ၵႆႉလႆႈထူပ်းႁၼ် လႄႈ ၸွမ်းၼင်ႇၶေႃႈမုၼ်းၼႂ်းလုမ်ႈၾႃႉ ဢၼ်မၵ်းမၢႆမႃးၵူႈပီႊပီႊၼၼ်ႉ ထတ်းႁၼ်လႆႈဝႃႈ ၵူၼ်းပဵၼ်ၵႅၼ်ႇသႃႇပွတ်ႇ 1 ပီႊ ၼႆႉ မီးယူႇမွၵ်ႈ 1.8 လၢၼ်ႉၵေႃႉ ၼႆယဝ်ႉ။ ၵႅၼ်ႇသႃႇပွတ်ႇၼႆႉ ဢမ်ႇပေႃးလႆႈထူပ်းႁၼ်ၼမ်တၢၼ်ႇ ၵႅၼ်ႇသႃႇမၢင်မဵဝ်း မိူၼ်ၼင်ႇ ၵႅၼ်ႇသႃႇတဝ်ႈၼူမ်း၊ ၵႅၼ်ႇသႃႇတွမ်ႇလုၵ်ႈမၢၵ်ႇၸိူဝ်းၼႆႉသေတႃႉ၊ ၵူၺ်းၵႃႈ ၵႅၼ်ႇသႃႇပွတ်ႇၼၼ်ႉ ပဵၼ်ၵႅၼ်ႇသႃႇ ဢၼ်ႁဵတ်းႁႂ်ႈမီးၵူၼ်းတၢႆၼမ်လိူဝ်ပိူၼ်ႈ ပဵၼ်မၢႆ 1 ၸွမ်းလူၺ်ႈမၼ်းပဵၼ်ၵႅၼ်ႇသႃႇဢၼ်ႁၢႆႉႁႅင်းလႄႈ တေထူပ်းႁၼ်လႆႈၵေႃႈ မိူဝ်ႈမၼ်းၽႄႈလၢမ်းၵႂႃႇၼမ်ယဝ်ႉ၊ ပဵၼ်တၢင်းပဵၼ်ဢၼ်လီၵူဝ်သေ လွင်ႈတၢင်းဢၼ်ႁဵတ်းႁႂ်ႈပဵၼ်ၵႅၼ်ႇသႃႇပွတ်ႇၼႆႉ ၵမ်ႈၼမ်လုၵ်ႉမႃးတီႈ ၵၢၼ်လုတ်ႇလႅၼ်းယႃႈလႄႈ လွင်ႈလႆႈသုတ်ႇၺႃးၵႂၼ်းလႅၼ်းယႃႈ၊ သုတ်ႇၼူမ်ၺႃး radon gas ၊ asbestos လႄႈ ဢၼ်ၵူၼ်းၼႂ်းၼႃႈႁိူၼ်း မီးပိုၼ်းတူဝ်ပဵၼ်ၵႅၼ်ႇသႃႇပွတ်ႇၸိူဝ်းၼႆႉ ယူႇယဝ်ႉ။ လၢတ်ႈလႆႈဝႃႈလႅၼ်းယႃႈၼႆႉ ပဵၼ်လွင်ႈတၢင်းႁဵတ်းႁႂ်ႈ ပဵၼ်ၵႅၼ်ႇသႃႇပွတ်ႇ လႆႈၼမ်လိူဝ်ပိူၼ်ႈ၊ ၵွပ်ႈပိူဝ်ႈၼႂ်းလႅၼ်းယႃႈၼၼ်ႉ မီးသၢၼ်ၵွင်ႉဢၼ်ႁဵတ်းႁႂ်ႈပဵၼ်ၵႅၼ်ႇသႃႇလႆႈလၢႆလၢႆမဵဝ်းၼႆယူႇ၊ လိူဝ်သေၼၼ်ႉ ယင်းမီးၵၢၼ်ထတ်းသၢင်ဝႃႈ သင်ဢမ်ႇမီးလႅၼ်းယႃႈ ၼႂ်းလုမ်ႈၾႃႉၼႆႉ ၵႅၼ်ႇသႃႇပွတ်ႇၵေႃႈ တေလူတ်းယွမ်းလႆႈထိုင် 80-90% ၵမ်းလဵဝ်ၼႆယဝ်ႉ။ ၽၢင်ႁၢင်ႈၵူၼ်းပဵၼ်ၵႅၼ်ႇသႃႇပွတ်ႇ ဢၼ်ဢမ်ႇပေႃးမီးၽႂ်သူၼ်ၸႂ်ၼၼ်ႉ တေမီးမိူၼ်ၼင်ႇ ဢႆ၊ ႁိူဝ်ႉငၢႆႈ၊ ၼမ်ႉၼၵ်းယွမ်းလူင်း၊ ဢမ်ႇမီးဢဵၼ်ႁႅင်း၊ ဢမ်ႇၶႂ်ႈၵိၼ်ၶႂ်ႈယႅမ်ႉ၊ ၵူၼ်ႉၵူၼ်ႉၶိုၼ်ႈၶိုၼ်ႈ ၸွမ်းလုပ်ႇၸွမ်းဢဵၼ်သေ ၽၢင်ႁၢင်ႈၸိူဝ်းၼႆႉ ဢမ်ႇၸႂ်ႈဝႃႈပဵၼ်ၵႅၼ်ႇသႃႇလႄႈပဵၼ်၊ ၵူၺ်းၵႃႈ ၵူၼ်းဢၼ်လုတ်ႇလႅၼ်းယႃႈၵေႃႈၵႆႉထူပ်းၺႃးယူႇ မၼ်းတေပဵၼ်ၵႅၼ်ႇသႃႇလႆႈၵေႃႈ မိူဝ်ႈမၼ်းႁၢႆႉႁႅင်းမႃးၼႃႇၼၼ်ႉ ယူႇယဝ်ႉ။ ၵူၼ်းဢၼ်ၸၢင်ႈပဵၼ်ၵႅၼ်ႇသႃႇပွတ်ႇလႆႈၼၼ်ႉပဵၼ်ၵူၼ်းဢၼ် လုတ်ႇလႅၼ်းယႃႈ 2 ၵၢပ်ႈတေႃႇ 1 ဝၼ်း ၼႂ်းၶၢဝ်းတၢင်း 15 ပီႊၼၼ်ႉ ၼႆယူႇ။ သင်ၸိူဝ်ႉဝႃႈ လုတ်ႇလႅၼ်းယႃႈမႃးၶၢဝ်းတၢင်းႁိုင်ယဝ်ႉၼႆ လီလႆႈၵႂႃႇၵူတ်ႇထတ်းၸႅတ်ႈတူၺ်း ပၢႆးယူႇလီ ၼိုင်ႈပီႊၼိုင်ႈပွၵ်ႈ၊ ပေႃးဝႃႈထူပ်းႁၼ်ၵႅၼ်ႇသႃႇပွတ်ႇ ၶၵ်ႉထီႉ 1 ၵူၺ်းတႄႉၵေႃႈ ၸၢင်ႈယူတ်းယႃၶိုတ်းတၼ်းလႆႈလႄႈၸိုၼ်ႈၶႅၼ်းၶိုၼ်းလႆႈ ၼႆယူႇယဝ်ႉ။ ၵွပ်ႈၼၼ် မိူဝ်ႈႁူႉဝႃႈလႅၼ်းယႃႈပဵၼ်လွင်ႈတၢင်းႁဵတ်းႁႂ်ႈပဵၼ်ၵႅၼ်ႇသႃႇၼႆၵေႃႈ ၼင်ႇႁိုဝ်တေဢမ်ႇပဵၼ်မႃးၼၼ်ႉ သင်ငိူင်ႉဝႄႈလႆႈၵေႃႈလီလႆႈငိူင်ႉဝႄႈ၊ ပေႃးပဵၼ်ႁၢႆႉႁႅင်းမႃးယဝ်ႉၼႆ ဢမ်ႇၸၢင်ႈယူတ်းယႃႁႂ်ႈၶႅၼ်းၶိုၼ်းလႆႈငၢႆႈငၢႆႈ ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-02-15T12:47:32

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5%e1%80%b0/

ပလိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႆးတင်းၼမ်

ၸဝ်ႈၼႃႈတီႈပလိၵ်ႈထႆး တင်ႈလၢၼ်ႇတီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်း ထႆး လူၺ်ႈၽိတ်းမၢႆမီႈတင်းမူတ်း 17 ၵေႃႉ။ မိူဝ်ႈဝႃးဝၼ်းထီႉ 14 February 2024 (လိူၼ်သၢမ်မႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းၸဝ်ႈၼႃႈတီႈပလိၵ်ႈထႆး လႆႈႁပ်ႉၶၢဝ်ႇဝႃႈ တေမီးလွင်ႈလၵ်ႉလွမ်တေႃႉ သူင်ႇၵူၼ်းမိူင်းႁူမ်ႈတုမ် ၶဝ်ႈမိူင်းထႆး လူၺ်ႈၽိတ်းမၢႆမီႈ ၽၢၼ်ႇတၢင်း ဝၢၼ်ႈၾရႃႉၸေႇတီႇသၢမ်ဢူင်း ပွၵ်ႉ 9 ဢိူင်ႇၼွင်လူး ၸႄႈဝဵင်းသင်ႇၶလႃႉပူႈရီး လႄႈ ၸင်ႇလႆႈ ၵႂႃႇတင်ႈလၢၼ်ႇပႂ်ႉၵူတ်ႇထတ်းသေ ထူပ်းႁၼ်ၵႃးဢၼ်မီးလွင်ႈထၢင်ႇထိူမ် 5 လမ်း၊ ၸင်ႇလႆႈႁႄႉၵိုတ်းတေၵူတ်ႇထတ်း ၵူၺ်းသမ်ႉမီးလွင်ႈသုၵ်ႉယုင်ႈပေႃႇပဵၼ်မႃးသေ ၵႃး 3 လမ်း ဢၼ်ၸွမ်းလင်မႃးၼၼ်ႉ ၸင်ႇလႆႈဢဝ်တိုဝ်ႉတၢင်းႁေႃႈပၢႆႈလွတ်ႈၵႂႃႇ ဝႃႈၼႆသေတႃႉ ၽၢႆႇတၢင်းပလိၵ်ႈထႆး တီႉၺွပ်းဝႆႉလႆႈ 2 လမ်း ႁူမ်ႈပႃးၵူၼ်းမိူင်းႁူမ်ႈတုမ်တင်းမူတ်း 17 ၵေႃႉ၊ ၸၢႆး 14 ၵေႃႉ၊ ယိင်း 3 ၵေႃႉ ဢၼ်ၶီႈမႃးၸွမ်းၼႂ်းၵႃးၼၼ်ႉ ၼႆယဝ်ႉ။ ၸွမ်းၼင်ႇၸဝ်ႈၼႃႈတီႈထႆး ၸႅတ်ႈထၢမ်တီႈၵူၼ်းႁေႃႈၵႃးၼၼ်ႉသေ လၢတ်ႈဝႃႈ ၶဝ်လႆႈၵႂႃႇႁပ်ႉၵူၼ်းမိူင်းႁူမ်ႈတုမ် တီႈလႅၼ်လိၼ် ဝၢၼ်ႈၾရႃႉၸေႇတီႇသၢမ်ဢူင်း ပွၵ်ႉ 9 ဢိူင်ႇၼွင်လူးသေ တေၵႂႃႇသူင်ႇတီႈတႃႈႁိူဝ်း ဝၢၼ်ႈဝၢင်းၵႃႇ ပွၵ်ႉ 2 ဢိူင်ႇၼွင်လူး ၸႄႈဝဵင်းသင်ႇၶလႃႉပူႈရီး လႄႈ လႆႈၵႃႈၸၢင်ႈ 1 ၵေႃႉလႂ် 1,500 ဝၢတ်ႇ သေ မိူဝ်ႈပူၼ်ႉမႃးၵေႃႈ ယၢမ်ႈႁဵတ်းၸိူင်ႉၼႆမႃးယဝ်ႉ 6 ပွၵ်ႈ ဝႃႈၼႆ။ ၸိူင်ႉႁိုဝ်ၵေႃႈလီ ၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းထႆးပွၵ်ႈၵမ်းၼႆႉ လႄႈ ႁူမ်ႈပႃးလူတ်ႉၵႃး 3 လမ်း ဢၼ်ႁေႃႈပၢႆႈလွတ်ႈၵႂႃႇလႆႈၼၼ်ႉ ၽၢႆႇတၢင်းၽူႈမီးပုၼ်ႈ ၽွၼ်းထႆးၶဝ် တေသိုပ်ႇၵူတ်ႇထတ်းသေ ဢွၵ်ႇလိၵ်ႈတီႉၺွပ်း ဢဝ်မႃးပၼ်တၢမ်ႇ တၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-15T12:43:12

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%81%a2%e1%82%86%e1%82%81%e1%80%ad%e1%80%b0%e1%80%9d%e1%80%ba%e1%82%88%e1%80%9c%e1%82%85%e1%80%84%e1%80%ba%e1%80%b8-%e1%82%81%e1%82%85-2/

ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ သိုဝ်ႉၶွင်ၵိၼ်ယႅမ်ႉ ၸွႆႈထႅမ် ၵေႃႉသိုၵ်း RCSS/SSA

ယိူင်းဢၢၼ်းႁႂ်ႈပဵၼ်လွင်ႈၵမ်ႉၸွႆႈ ၽူႈႁၢပ်ႇၵၢၼ် ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇၼႆသေ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ သိုဝ်ႉၶွင်ၵိၼ်ယႅမ်ႉ ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA။ မိူဝ်ႈဝၼ်းထီႉ 10 February 2024 (လိူၼ်သၢမ်မႂ်ႇ 1 ၶမ်ႈ ပီႊတႆး 2118 ၼီႈ) ၼၼ်ႉ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ ႁူမ်ႈလူၺ်ႈ ၽူႈမီးၼမ်ႉၸႂ် ၸေႇတၼႃႇ လႆႈသိုဝ်ႉဢဝ်ၶွင်ၵိၼ်ယႅမ်ႉလၢႆလၢႆမဵဝ်း တူၵ်းမႅၼ်ႈသၢင်ႉငိုၼ်းထႆး 10,000 ဝၢတ်ႇ (ၼိုင်ႈမိုၼ်ႇဝၢတ်ႇတဵမ်တဵမ်) သေ ၸွႆႈထႅမ်ပၼ်တီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇဝႆႉၼႂ်းၼႃႈတီႈၵုမ်းၵမ်တီႈၼိုင်ႈ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်တင်း သဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႄႈ ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႇႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-14T12:30:49

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%90%e1%80%b0%e1%81%b5%e1%80%ba%e1%80%b8%e1%80%9e%e1%80%af%e1%80%99%e1%80%ba%e1%80%b8%e1%81%b5%e1%82%83%e1%80%b8/

ရၢတ်ႉသျႃး တူၵ်းသုမ်းၵႃးၵၢပ်ႇလဵၵ်း 3 ႁဵင်ပၢႆ ၼႂ်းပၢင်တိုၵ်းယူႇၶရဵၼ်း

တႄႇၸဵမ်မိူဝ်ႈရၢတ်ႉသျႃး ၶဝ်ႈလူမ်ႇတိုၵ်းယူႇၶရဵၼ်းမႃးတေႃႇထိုင်ယၢမ်းလဵဝ်ၼႆႉ ၽၢႆႇရၢတ်ႉသျႃး တူၵ်းသုမ်းၵႃးၵၢပ်ႇလဵၵ်းၵႂႃႇယဝ်ႉတီႈဢေႇသုတ်း 3,000 လမ်း ဝႃႈၼႆ။ မိူဝ်ႈဝႃးဝၼ်းထီႉ 13 February 2024 (လိူၼ်သၢမ်မႂ်ႇ 4 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈသုၼ်ႇၵၢင်ၽၢႆႇၶူၼ်ႉၶႂႃႉဢင်းၵိတ်ႉ လၢႆးငၢၼ်းဝႃႈ ပၢင်တိုၵ်းၼႂ်းမိူင်းယူႇၶရဵၼ်း ၼၼ်ႉ ရၢတ်ႉသျႃးလႆႈတူၵ်းသုမ်းၵႃးၵၢပ်ႇလဵၵ်းၵႂႃႇဢမ်ႇယွမ်း 3,000 လမ်း လႄႈ လႆႈဢဝ်ၵႃးၵၢပ်ႇလဵၵ်းၵဝ်ႇၵဝ်ႇ ၼႂ်းၵူဝ်ႇတွင်ႇ 1 လိူၼ်လႂ်မွၵ်ႈ 90 လမ်း မႃးတႅၼ်းတၢင် သေ မၢႆထိုင်ဝႃႈ ရၢတ်ႉသျႃးတေမီႇမီႇတိၼ်းတိၼ်းၵႂႃႇလႆႈထႅင်ႈ 3 ပီႊသေ ၽိူမ်ႉၵႃးၵၢပ်ႇလဵၵ်းၶဝ်ႈၵႂႃႇၼႂ်းၵူဝ်ႇတွင်ႇလႆႈၶိုၼ်း ပႅၵ်ႉသမ်ႉမၼ်းတေမီးၼမ်ႉၵတ်ႉ တႅမ်ႇၵေႃႈယဝ်ႉ၊ ၼႆႉယင်းဢမ်ႇပႆႇလႆႈၼပ်ႉသွၼ်ႇပႃး ၼမ်ႉၵတ်ႉႁဵတ်းဢွၵ်ႇၶိူင်ႈယိပ်း သႅၼ်းမႂ်ႇၶွင်ရၢတ်ႉသျႃးထႅင်ႈၼႆ ၽၢႆႇၵၢၼ်ၶူၼ်ႉၶႂႃႉဢင်းၵိတ်ႉလၢႆးငၢၼ်း လၢတ်ႈထႅင်ႈၼင်ႇၼႆ။ ရၢတ်ႉသျႃး မီးၵႃးၵၢပ်ႇလဵၵ်း ဢၼ်တူင်ႉၼိုင်ယူႇဝႆႉမွၵ်ႈ 1,750 လမ်း ႁူမ်ႈပႃးၵႃးၵၢပ်ႇလဵၵ်းသႅၼ်းၵဝ်ႇ T-55 တေႃႇပေႃးထိုင် ၵႃးၵၢပ်ႇလဵၵ်းသႅၼ်းမႂ်ႇ T-80 တင်း T-90 သေဢမ်ႇၵႃး ယင်းမီးယူႇၼႂ်းၵူဝ်ႇတွင်ႇၶိူင်ႈယိပ်းထႅင်ႈ 4,000 လမ်းၼႆ Military Balance သုၼ်ၵၢင်လဵပ်ႈႁဵၼ်း ၽၢႆႇၽႅၼ်ၵၢၼ်သိုၵ်းၸၢတ်ႈၸိုင်ႈလုမ်ႈၾႃႉ လၢႆးငၢၼ်းဝႆႉၼင်ႇၼႆ။ ၸိူင်ႉႁိုဝ်ၵေႃႈလီ တီႈၼႂ်းပၢင်တိုၵ်းၼၼ်ႉ ၽၢႆႇတၢင်းယူႇၶရဵၼ်းၵေႃႈ မီးလွင်ႈတူၵ်း သုမ်းတင်းၼမ် မိူၼ်ၵၼ် ၵူၺ်းၵႃႈ ယွၼ်ႉမိူင်းဝၼ်းတူၵ်းၸွႆႈထႅမ် လႄႈ ႁဵတ်းႁႂ်ႈ ယူႇၶရဵၼ်း ယင်းတိုၵ်ႉၵႅတ်ႇၶႄႁႄႉၵင်ႈၽေးပူၼ်ႉပႅၼ်တီႈရၢတ်ႉသျႃးလႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-14T12:02:40

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%a2%e1%81%bc%e1%80%ba%e1%81%b8%e1%81%a2%e1%80%84%e1%80%ba%e1%82%88%e1%81%b8%e1%80%95%e1%80%ba%e1%80%b8%e1%80%99/

တၢင်းပဵၼ်ဢၼ်ၸၢင်ႈၸပ်းမႃးလႆႈမိူဝ်ႈႁူမ်ႈၵႃႇမ

တၢင်းပဵၼ်ဢၼ်ၸၢင်ႈတိတ်းၸပ်းမႃးလႆႈ မိူဝ်ႈႁူမ်ႈၵႃႇမၼၼ်ႉ ဢမ်ႇၵွမ်ႉၵႃး ၸိူဝ်ႉမႅင်း HIV ၵူၺ်း ယင်းမီးထႅင်ႈ တၢင်းပဵၼ်မၢင်မဵဝ်း မိူၼ်ၼင်ႇ− Syphilis တေမီးၽၢင်ႁၢင်ႈ တုမ်ႇလႅင်ဢွၵ်ႇၸွမ်း တီႈဢၼ်ၸိူဝ်ႉမႅင်းၸၢင်ႈၶဝ်ႈလႆႈ တေၸၢင်ႈထူပ်းလႆႈ ၶိူင်ႈဢင်ႇၵႃႇ၊ သူပ်း၊ ႁူးၵူၼ်ႈ ၸိူဝ်းၼႆႉသေ တေဢမ်ႇၸဵပ်းသႅပ်ႇသင်လႄႈ တေႁၢႆၵႂႃႇၼႂ်း 1-5 ဝူင်ႈ၊ ၵူၺ်းၵႃႈ ၸိူဝ်ႉမႅင်းယင်းတေယူႇၼႂ်းလိူတ်ႈသေ သင်ပွႆႇၵႂႃႇၼႆ ၸၢင်ႈမီးတုမ်ႇသီၶွၼ်ႇဢွၵ်ႇၸွမ်း ၽႃႇမိုဝ်း၊ ၽႃႇတိၼ် ၵူၺ်းဢမ်ႇၶူမ်း၊ ႁုတ်းတေၸၢင်ႈဢွၵ်ႇမႃးလႆႈၸွမ်း ၵိင်ႇႁႄႉ၊ ႁူးၵူၼ်ႈ၊ ငဝ်ႈၶႃ လႄႈ ၶူၼ်ႁူဝ်တေၸၢင်ႈႁူင်ႈပဵၼ်ယုမ်ပဵၼ်ယွမ်ႇ၊ သင်ဝႃႈမၼ်းႁၢႆႉႁႅင်းမႃးတိၵ်းတိၵ်း ၸိူဝ်ႉမႅင်းတေၸၢင်ႈႁဵတ်းႁၢႆႉထိုင်လႆႈ ႁူဝ်ၸႂ်လႄႈလွတ်ႇလိူတ်ႈ၊ ဢွၵ်းဢေႃ၊ တႃမွတ်ႇ ဢမ်ႇၼၼ် လုပ်ႇႁၵ်းငၢႆႈ ၸိူဝ်းၼႆႉမႃးယူႇယဝ်ႉ။ ၼွင်ၼႂ်း ၶူမ်းၶူမ်းၵၢႆးၵၢႆးၸွမ်းၶိူင်ႈဢင်ႇၵႃႇလႄႈ တေသႅပ်ႇမိူဝ်ႈၽၢႆႈဢွၼ်ႇ၊ မီးၼွင်လိူင်လိူင်ဢွၵ်ႇမႃးၸွမ်းလွတ်ႇယဵဝ်ႈ၊ သင်ပဵၼ်ၽူႈယိင်း တေၸၢင်ႈမီးပႃးလိူတ်ႈၶၢဝ်လႄႈ လိူတ်ႈလႅင်ဢွၵ်ႇမႃးၽိတ်းသၽႃႇဝ။ ၼွင်ၼႂ်းပွမ် မၼ်းတေၸဵပ်းယဵၼ်းၸွမ်းလွတ်ႇယဵဝ်ႈ ပဵၼ်ၵၢၼ်တိတ်းၸပ်းၸိူဝ်ႉမႅင်း ဢၼ်ဢမ်ႇၸႂ်ႈၼွင်ၼႂ်းတႄႉ ၽၢင်ႁၢင်ႈမၼ်းသမ်ႉ တေၶႂ်ႈငၢႆးၼင်ႇၼွင်ၼႂ်း၊ မီးၼွင်လႆဢွၵ်ႇမႃးတီႈၶိူင်ႈဢင်ႇၵႃႇလႄႈ ၸဵပ်းသႅပ်ႇမႆႈ မိူဝ်ႈၽၢႆႈဢွၼ်ႇ၊ ၽူႈၸၢႆးတေၸၢင်ႈၸဵပ်းမူၺ်ႈတီႈၶိူင်ႈဢင်ႇၵႃႇ။ ၽူႈယိင်းတေၸၢင်ႈပဵၼ်ယဵဝ်ႈၵႅတ်း၊ လိူတ်ႈၶၢဝ်၊ ႁူဝ်ၼဝ်ႇၸဵပ်း မီးလိူတ်ႈဢွၵ်ႇမိူဝ်ႈႁူမ်ႈၵႃႇမ။ Chancroid ပဵၼ်တုမ်လဵၵ်ႉလဵၵ်ႉဢွၼ်ႇလႄႈ ပေႃးပဵၼ်ၽူႈၸၢႆး တေမီးၸွမ်းပၢႆၶိူင်ႈဢင်ႇၵႃႇ ၼၼ်ႉသေ တေၸဵပ်းႁႅင်း၊ ပေႃးပဵၼ်ၽူႈယိင်းတေဢမ်ႇပေႃးၸဵပ်း ၵွပ်ႈၼၼ်လႄႈ ႁဵတ်းႁႂ်ႈၽႄႈလၢမ်းတေႃႇၵူၼ်းတၢင်ႇၵေႃႉလႆႈငၢႆႈ၊ ပဵၼ်ယွၼ်ႉတွမ်ႇၼမ်ႉလိူင်တီႈငဝ်ႈၶႃယႂ်ႇ လႄႈ ပေႃးတဵၵ်းတေၸဵပ်း ပေႃးမၼ်းတႅၵ်ႇၵႂႃႇပဵၼ်ၼွင်ၼႆ ၶဝ်တေႁွင်ႉမၼ်းဝႃႈ LGV ၼႆယဝ်ႉ။ LGV တၢင်းပဵၼ် LGV (Lymphogranuloma Venereum = LGV) မီးႁွႆးၸဵပ်းတီႈၶိူင်ႈဢင်ႇၵႃႇ တွမ်ႇၼမ်ႉလိူင်တီႈငဝ်ႈၶႃယႂ်ႇ မီးၼွင်လႆဢွၵ်ႇမႃးလႄႈ ယင်းတေၸဵပ်းၸွမ်းလွတ်ႇယဵဝ်ႈ၊ တေၸၢင်ႈမီးၼွင်ဢိၵ်ႇတင်းလိူတ်ႈဢွၵ်ႇမႃး တီႈႁူးၵူၼ်ႈ မိူဝ်ႈၼဵင်ႇၽၢႆႈလူင်ယူႇၼၼ်ႉ။ တၢင်းပဵၼ်ဢၼ်တိတ်းၸပ်းၸွမ်းလွင်ႈႁူမ်ႈၵႃႇမၼႆႉ ၸၢင်ႈထူပ်းလႆႈတီႈ ၼႂ်းၵူၼ်းဢႃႇယုမွၵ်ႈ 10-24 ပီႊ ၼမ်လိူဝ်ပိူၼ်ႈ၊ ၵွပ်ႈၼၼ် တွၼ်ႈတႃႇငိူင်ႉဝႄႈလွင်ႈတိတ်းၸပ်းတၢင်းပဵၼ်လႄႈ ႁႄႉၵင်ႈၼင်ႇႁိုဝ်တေဢမ်ႇပႃးတွင်ႉလႆႈ မိူဝ်ႈဢမ်ႇပႆႇၶႂ်ႈမီးလုၵ်ႈၼၼ်ႉၵေႃႈ မိူဝ်ႈႁူမ်ႈၵႃႇမၼၼ်ႉ လီလႆႈၸႂ်ႉတိုဝ်းထူင်ယၢင်ၵႂႃႇ ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−sanook

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-02-13T13:36:17

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%82%81%e1%80%b5%e1%80%90%e1%80%ba%e1%80%b8%e1%80%a2/

ၵူဝ်းရီးယႃးႁွင်ႇ ႁဵတ်းဢွၵ်ႇၶူင်ႉသၢင်ႈႁႄႉၵင်ႈမၢၵ်ႇမိတ်ႉသႆး ပဵၼ်ဢၼ်ဢွင်ႇမၢၼ်ၵႂႃႇ

ၵူဝ်းရီးယႃးႁွင်ႇ ႁဵတ်းဢွၵ်ႇၶူင်ႉသၢင်ႈႁႄႉၵင်ႈမၢၵ်ႇမိတ်ႉသႆးသႅၼ်းမႂ်ႇထႅင်ႈ ပဵၼ်ဢၼ်ဢွင်ႇမၢၼ်ၵႂႃႇသေ မီးၼမ်ႉၵတ်ႉမႅၼ်ႈယမ်လိူဝ်သေၵဝ်ႇ ၼႆယဝ်ႉ။ မိူဝ်ႈဝၼ်းထီႉ 12 February 2024 (လိူၼ်သၢမ်မႂ်ႇ 3 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ KCNA လၢႆးငၢၼ်း ၵူဝ်းရီးယႃးႁွင်ႇ ႁဵတ်းဢွၵ်ႇၶူင်ႉသၢင်ႈမၢၵ်ႇမိတ်ႉသႆးသႅၼ်းမႂ်ႇထႅင်ႈ တႃႇၵုမ်းထိင်းႁႄႉၵင်ႈ ၵၢၼ်ယိုဝ်းမၢၵ်ႇမိတ်ႉသႆးလႆႈလၢႆလၢႆၵမ်း ဢၼ်မီးၼမ်ႉၵတ်ႉမႅၼ်ႈယမ် ၶိုၵ်ႉၶႅမ်ႉလိူဝ်သေၵဝ်ႇ ၼႆယဝ်ႉ။ မိူဝ်ႈၼႂ်းဝၼ်းထီႉ 11 February 2024 ၼၼ်ႉ ၽၢႆႇၽူႈမီးပုၼ်ႈၽွၼ်း ၵူဝ်းရီးယႃးႁွင်ႇၵေႃႈ လႆႈၸၢမ်းတူၺ်းၶူင်ႉသၢင်ႈ ၵုမ်းထိင်းမၢၵ်ႇမိတ်ႉသႆး၊ လူၺ်ႈၵၢၼ်ပိုတ်းယိုဝ်းမၢၵ်ႇၼူၾႆး တီႈၶိူင်ႈယိုဝ်းမၢၵ်ႇၼူၾႆးလၢႆလုၵ်ႈ ဢၼ်မီးတၢင်းယႂ်ႇ 240 မီႇလီႇမီႇတိူဝ်ႇ ဝႃႈၼႆ။ လွင်ႈဢၼ်ၵူဝ်းရီးယႃးႁွင်ႇ ၸၢမ်းၶူင်ႉသၢင်ႈႁႄႉၵင်ႈမၢၵ်ႇမိတ်ႉသႆးသႅၼ်းမႂ်ႇၼႆႉ မီးမႃးၽွင်းငဝ်းလၢႆးၵူဝ်းရီးယႃးႁွင်ႇ ၸၢမ်းယိုဝ်းမၢၵ်ႇမိတ်ႉသႆးလၢႆလၢႆပွၵ်ႈ ၼႂ်းၶၢဝ်းတၢင်းလၢႆဝူင်ႈမႃးၼႆႉလႄႈ ပဵၼ်ၽွင်းဢၼ်လွင်ႈၸမ်ၸႂ် ၵူဝ်းရီးယႃးႁွင်ႇ လႄႈရၢတ်ႉသျႃး တိူဝ်းၶိုၼ်ႈမႃးထႅင်ႈၼၼ်ႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-13T11:25:49

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90-2/

မၢၵ်ႇလူင်သိုၵ်းမၢၼ်ႈ တူၵ်းသႂ်ႇၼႂ်းလၢၼ်ႉၼမ်ႉၼဵင်ႈၸဵမ်း

ၽွင်းၵူၼ်းမိူင်းၼႂ်းပိုၼ်ႉတီႈ တိုၵ်ႉၼင်ႈၵိၼ်ၼမ်ႉၼဵင်ႈၸဵမ်း ၼႂ်းလၢၼ်ႉဢၼ်ပိုတ်ႇဝႆႉတီႈ ဝၢၼ်ႈထၼွင်းတေႃး ၸႄႈဝဵင်းမူင်ႇယႂႃႇ တိူင်းၸႄႈၵႅင်း ယူႇၼၼ်ႉ မၢၵ်ႇလူင်သိုၵ်းမၢၼ်ႈၵႂႃႇတူၵ်းသႂ်ႇတီႈလၢၼ်ႉလႄႈ မီးၵူၼ်းမိူင်း လႆႈမၢတ်ႇၸဵပ်းလူႉတၢႆတင်းၼမ်။ သိုဝ်ႇၶၢဝ်ႇ Tachileik News Agency ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 12 February 2024 (လိူၼ်သၢမ်မႂ်ႇ 3 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်းၼၼ်ႉ ၸုမ်းသိုၵ်းမၢၼ်ႈ ဢၼ်ပႂ်ႉဝႆႉတီႈလၢၼ်ႇၺွင်ႇပိၼ်ႇတႃႇ ဝဵင်းမူင်ႇယႂႃႇ တင်ႈၸႂ်ယိုဝ်းၵွင်ႈလူင် 81 MM သွင်လုၵ်ႈသေ တႃႇလုၵ်ႈၼိုင်ႈ ၵႂႃႇတူၵ်းတႅၵ်ႇသႂ်ႇတီႈလၢၼ်ႉၼမ်ႉၼဵင်ႈၸဵမ်း ဝၢၼ်ႈထၼွင်းတေႃး (ဝၢၼ်ႈၸၢၼ်း) လႄႈ မီးၵူၼ်းမိူင်း လႆႈမၢတ်ႇၸဵပ်း 8 ၵေႃႉ၊ လူႉတၢႆ 4 ၵေႃႉ ၼႆယဝ်ႉ။ ၼွၵ်ႈလိူဝ်ၼၼ်ႉ ၸုမ်းသိုၵ်းမၢၼ်ႈၸိူဝ်းပႂ်ႉလၢၼ်ႇၵူတ်ႇထတ်းမဢူႇၼၼ်ႉၵေႃႈ ၵႆႉယိုဝ်းမၢၵ်ႇလူင်ၵႂႃႇတီႈ ဝၢၼ်ႈထၼွင်းတေႃး (ဝၢၼ်ႈႁွင်ႇ) ၸႄႈဝဵင်းမူင်ႇယႂႃႇ မိူၼ်ၵၼ်လႄႈ ၵူၼ်းမိူင်းၼႂ်းပိုၼ်ႉတီႈ လႆႈတိူဝ်ႉၸပ်းၸၢၵ်ႇမၢၵ်ႇသေ လူႉတၢႆၵေႃႈမီးယူႇ ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ ၸုမ်းသိုၵ်းမၢၼ်ႈ ၸိူဝ်းႁွတ်ႈထိုင်ဝႆႉတီႈၼႂ်းဝဵင်းၵေႃးလိၼ်း တိူင်းၸႄႈၵႅင်းၼၼ်ႉ ဢဝ်ၾႆးၸုတ်ႇၽဝ် ႁိူၼ်းယေးၵူၼ်းမိူင်း လႄႈ လၢၼ်ႉၶၢႆၵုၼ်ႇၸွမ်းၸိူဝ်းၵၢတ်ႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-02-13T10:58:52

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82%e1%80%ba%e1%82%87/

ဢိတ်ႇသရေး ပွႆႇမၢၵ်ႇသႂ်ႇၼႂ်းၵႃႇၸႃႉပွတ်းၸၢၼ်းႁၢဝ်ႈႁႅင်း

တပ်ႉသိုၵ်းဢိတ်ႇသရေး သိုပ်ႇပိုတ်းယိုဝ်းပွႆႇမၢၵ်ႇသႂ်ႇ ၼႂ်းဝဵင်း Rafah ပိုၼ်ႉတီႈၵႃႇၸႃႉ ပွတ်းၸၢၼ်း ဢၼ်မီးၵူၼ်းပၢႆႈၽေးယူႇဝႆႉမွၵ်ႈ 1 လၢၼ်ႉၵေႃႉ လႄႈ လုမ်းတႅပ်းတတ်းတြႃးရႃႇၸဝတ်ႈၵူႈမိူင်းမိူင်း မီးလွင်ႈမႆႈၸႂ်တႄႉတႄႉ။ မိူဝ်ႈဝၼ်းထီႉ 12 February 2024 (လိူၼ်သၢမ်မႂ်ႇ 3 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈမီးပုၼ်ႈၽွၼ်း ၼႂ်းလုမ်းတႅပ်းတတ်းတြႃရႃႇၸဝတ်ႈၵူႈမိူင်းမိူင်း (ICC) ဢွၵ်ႇမႃးလၢတ်ႈဝႃႈ ဝၢႆးသေ ဢိတ်ႇသရေး ပိုတ်းယိုဝ်းပွႆႇမၢၵ်ႇသႂ်ႇၼႂ်းဝဵင်း Rafah ဢၼ်ပဵၼ်ပိုၼ်ႉတီႈပၢႆႈၽေးလိုၼ်းသုတ်း တွၼ်ႈတႃႇၵူၼ်းမိူင်းမွၵ်ႈ 1 လၢၼ်ႉၵေႃႉ ဢမ်ႇထၢတ်ႈဢမ်ႇဝၢႆး သေဢမ်ႇၵႃး လွင်ႈဢၼ်တေပဵၼ်ၵႂႃႇလႆႈဝႃႈ ဢိတ်ႇသရေး တေသူင်ႇတပ်ႉပႆလိၼ် ၶဝ်ႈလူမ်ႇတိုၵ်းထႅင်ႈၼၼ်ႉၵေႃႈ ႁဵတ်းႁႂ်ႈမီးလွင်ႈမႆႈၸႂ်ထိုင် လွင်ႈလွတ်ႈၽေးၵူၼ်းမိူင်း တႄႉတႄႉဝႃႈဝႃႈ ၼႆယဝ်ႉ။ သိုပ်ႇလၢတ်ႈထႅင်ႈဝႃႈ ယၢမ်းၽွင်းတေႃႈလဵဝ် လုမ်းတႅပ်းတတ်းတြႃး တိုၵ်ႉထတ်းထွင်တူၺ်း လွင်ႈၵေႃႇၵၢၼ်ႁၢႆႉၼႂ်းပိုၼ်ႉတီႈၵႃႇၸႃႉ လႄႈ ၵူၼ်းၵေႃႉပူၼ်ႉပႅၼ်ပၵ်းပိူင်းၼၼ်ႉၵေႃႈ တေထုၵ်ႇၺႃးပၼ်တၢမ်ႇတၢင်းၽိတ်းၵႂႃႇ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းဢိတ်ႇသရေး လႆႈဢွၵ်ႇမႃးပၢၵ်ႈပႅတ်ႈဝႃႈ လွင်ႈပိုတ်းယိုဝ်းၼႂ်းၵႃႇၸႃႉၼၼ်ႉ ဢမ်ႇၸႂ်ႈၵၢၼ်ၶႂၢတ်ႇလၢင်ႉပႅတ်ႈၸၢဝ်းၶိူဝ်း မၼ်းၵူၺ်း ပဵၼ်ၵၢၼ်တွပ်ႇတႅၼ်း လွင်ႈဢၼ်ၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး မိူဝ်ႈဝၼ်းထီႉ 7 October 2023 ဢၼ်ႁဵတ်းႁႂ်ႈမီးၵူၼ်းလူႉသဵင်ႈတၢႆ ဢမ်ႇယွမ်း 1,200 ၵေႃႉသေ တီႉၺွပ်းၵူၼ်းမိူင်းၵႂႃႇပႃး 240 ၵေႃႉၼၼ်ႉၵူၺ်း ဝႃႈၼႆ။ ၸိူင်ႉႁိုဝ်ၵေႃႈလီ ပၢင်တိုၵ်းၼႂ်းပိုၼ်ႉတီႈၵႃႇၸႃႉၼၼ်ႉ ပဵၼ်မႃးၶၢဝ်းတၢင်း 4 လိူၼ်ပၢႆ ယဝ်ႉသေ ၽၢႆႇတၢင်းၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆၵႂႃႇယဝ်ႉဢမ်ႇယွမ်း 28,340 ၵေႃႉ၊ မၢတ်ႇၸဵပ်း 67,984 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-12T13:14:30

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83%e1%80%b8%e1%80%99%e1%81%a2%e1%81%b5-9/

ၵူၼ်းမိူင်းယဵပ်ႇၺႃးမၢၵ်ႇ ၼႂ်းၸႄႈဝဵင်းမူႇၸေႊ

ၵူၼ်းမိူင်းၼႂ်းၸႄႈဝဵင်းမူႇၸေႊ ၵႂႃႇႁဵတ်းသူၼ်သေ လႆႈယဵပ်ႇၺႃးမၢၵ်ႇမႅင်း ထိုင်တီႈတိၼ်ပေႃးပုတ်းၵႂႃႇ ၼႆယူႇယဝ်ႉ။ မိူဝ်ႈဝၼ်းထီႉ 11 February 2024 (လိူၼ်သၢမ်မႂ်ႇ 2 ၶမ်ႈ ပီႊတႆး 2118 ၼီႈ) ၶၢဝ်းယၢမ်းမွၵ်ႈ 08:00 မူင်းၼၼ်ႉ ၵေႃႉပဵၼ် ၸၢႆးဢေးမွင်ႇ ဢႃႇယုမွၵ်ႈ 38 ပီႊ ၽွင်းယၢမ်းၵႂႃႇႁဵတ်းသူၼ်တီႈၼိူဝ်လွႆ ႁိမ်းဝၢၼ်ႈၸၢၼ်းသႃႇ ဢိူင်ႇတိုင်းလူင် ၼႂ်းၸႄႈဝဵင်းမူႇၸေႊၼၼ်ႉ ၵႂႃႇယဵပ်ႇသႂ်ႇၺႃး မၢၵ်ႇမႅင်းၽင်လိၼ်သေ ဢဝ်တိၼ်ၽၢႆႇၶႂႃပုတ်းၵႂႃႇလႄႈ တိၼ်ၽၢႆႇသၢႆႉၵေႃႈ မၢတ်ႇၸဵပ်းႁၢဝ်ႈႁႅင်းမိူၼ်ၵၼ်၊ ၸိူဝ်းပဵၼ်ပေႃႈမႄႈပီႈၼွင်ႉ လႆႈဢဝ်ၵႂႃႇယူတ်းယႃတူဝ်ဝႆႉ တီႈႁူင်းယႃလူင် ဝဵင်းမူႇ ၸေႊယဝ်ႉ ဝႃႈၼႆ။ တႄႇဢဝ်ၼႂ်းႁၢင်ပီႊ 2023 မႃးၼႆႉ မီးၵူၼ်းမိူင်းၼႂ်းပိုၼ်ႉတီႈတင်းၼမ် ယဵပ်ႇၽႃႇ ၺႃးမၢၵ်ႇၸုမ်းယိပ်းၵွင်ႈၵၢင်ႇ ဢၼ်ႁၢင်ႈၵၢင်ဝႆႉ ၸွမ်းသဵၼ်ႈ တႃႈသၢႆတၢင်း ၼႂ်းပိုၼ်ႉတီႈမီးလွင်ႈၶဵင်ႈၶႅင်ၵၢၼ်သိုၵ်းၵၼ်ၸိူဝ်းၼႆႉသေ ႁဵတ်းႁႂ်ႈ ၵူၼ်းမိူင်းမၢင် ၸိူဝ်းလႆႈတၢင်းမၢတ်ႇၸဵပ်း၊ ၶႃပုတ်း၊ တိၼ်ပုတ်း မၢင်ၸိူဝ်းၵေႃႈ ပေႃးလႆႈလူႉသုမ်း သၢႆၸႂ်ပႃး ယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-02-12T13:08:32

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%90%e1%80%b1%e1%80%9c%e1%82%86%e1%82%88%e1%82%81%e1%80%b5%e1%80%90%e1%80%ba%e1%80%b8%e1%80%9e/

ၵူၼ်းမိူင်းတေလႆႈႁဵတ်းသိုၵ်းတိုၵ်း PDF လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း

မိူဝ်ႈၼႆႉဝၼ်းထီႉ 12 February 2024 သိုၵ်းမၢၼ်ႈပိုၼ်ၽၢဝ်ႇထႅင်ႈဝႃႈ ၵူၼ်းမိူင်းၵူႈၵေႃႉမီးပုၼ်ႈၽွၼ်း တႃႇႁၢပ်ႇၵၢၼ်သိုၵ်းတိုၵ်းၽဵဝ်ႈပႅတ်ႈ ၸုမ်း PDF ဢၼ်ယူႇၽၢႆႇတႂ်ႈၵုမ်းၵမ် NUG လႄႈ တိုၵ်းၽဵဝ်ႈပႃးၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၼႆယဝ်ႉ။ ၸွမ်ႁၢၼ် ၸေႃႇမိၼ်းထုၼ်း ၽူႈၶၢၼ်ပၢၵ်ႇသိုၵ်းမၢၼ်ႈ လၢတ်ႈတီႈသိုဝ်ႇၶၢဝ်ႇ ၸိူဝ်းယူႇၽၢႆႇတႂ်ႈၵုမ်းၵမ်သိုၵ်းမၢၼ်ႈၼၼ်ႉဝႃႈ လွင်ႈပၵ်းပိူင်မၢႆမီႈမႂ်ႇ တႃႇၵူၼ်းမိူင်းႁၢပ်ႇထၢမ်းၵၢၼ်သိုၵ်းၼၼ်ႉ ပဵၼ်တႃႇတိုၵ်းတေႃးၸုမ်း PDF လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း၊ ပေႃးတူၺ်းငဝ်းလၢႆးမိူဝ်ႈလဵဝ်ၼႆႉၸိုင် ၸုမ်းၸိူဝ်းၵေႃႇၵၢၼ်ႁၢႆႉၶဝ် ယိပ်းၵမ်ဝႆႉဝႃႇတႃႉသိုၵ်း၊ ၵွပ်ႈၼႆလႄႈ ၵူၼ်းမိူင်းႁဝ်းတၢင်းသဵင်ႈ လူဝ်ႇလႆႈဢွၼ်ၵၼ်တိုၵ်းၽဵဝ်ႈပႅတ်ႈ ဝႃႈၼႆ။ ၼႂ်းပၵ်းပိူင်မၢႆမီႈမႂ်ႇ ဢၼ်သိုၵ်းမၢၼ်ႈပိုၼ်ၽၢဝ်ႇဝႆႉမိူဝ်ႈဝၼ်းထီႉ 10 February 2024 ၼၼ်ႉမီးဝႆႉဝႃႈ တင်ႈတႄႇဝၼ်းၼႆႉၵႂႃႇ ၵူၼ်းၸၢႆး ၼႂ်းၵႄႈဢႃႇယု 18 ပီႊထိုင် 35 ပီႊ တေလႆႈၶဝ်ႈႁၢပ်ႇထၢမ်းၵၢၼ်သိုၵ်းၵူႈၵေႃႉ သင်ဝႃႈ မီးပၺ်ႇၺႃႇၽၢႆႇမေႃယႃ၊ လူင်ႉလႅၼ်ႇၽၢႆႇၶိူင်ႈၸၢၵ်ႈ လႄႈ မီးပၺ်ႇၺႃႇသေလွင်ႈလွင်ႈၼႆၸိုင် တေဢဝ်ၵူၼ်းၸၢႆး ၼႂ်းၵႄႈဢႃႇယု 18 ပီႊထိုင် 45 ပီႊ ၼႆယဝ်ႉ။ တွၼ်ႈတႃႇၼၢင်းယိင်းသမ်ႉ တေဢဝ်ၼႂ်းၵႄႈဢႃႇယု 18 ပီႊထိုင် 27 ပီႊ၊ သင်ဝႃႈမီးပၺ်ႇၺႃႇသေလွင်ႈလွင်ႈၼႆၸိုင် တေဢဝ်ၼႂ်းၵႄႈ ဢႃႇယု 18 ပီႊ ထိုင် 35 ပီႊ ၼႆယဝ်ႉ။ တွၼ်ႈတႃႇၶၢဝ်းယၢမ်းႁၢပ်ႇထၢမ်းၵၢၼ်သိုၵ်းၼၼ်ႉ သင်ဝႃႈပဵၼ်ငဝ်းလၢႆးၼိမ် သဝ်းၼႆ တေလႆႈႁၢပ်ႇထၢမ်းၵၢၼ်သိုၵ်း 2 ပီႊ၊ သင်ဝႃႈမေႃပၺ်ႇၺႃႇ သေလွင်ႈလွင်ႈၼႆၸိုင် တေလႆႈႁၢပ်ႇထၢမ်းၵၢၼ်သိုၵ်း 3 ပီႊ၊ သင်ဝႃႈပဵၼ်ငဝ်းလၢႆးသုၵ်ႉယုင်ႈ မီးပၢင်တိုၵ်းသိုၵ်းသိူဝ်ၼႂ်းမိူင်းၼႆၸိုင် တေလႆႈႁၢပ်ႇထၢမ်းၵၢၼ်သိုၵ်း 5 ပီႊ လႄႈ သင်ဝႃႈ ၽူႈလႂ်ၵေႃႈယဝ်ႉ ဢမ်ႇၶႂ်ႈႁၢပ်ႇထၢမ်းၵၢၼ်သိုၵ်းမၢၼ်ႈပေႃးၼႆၸိုင် တၵ်းတေလႆႈၺႃးတၢမ်ႇၶွၵ်ႈ 3 ပီႊ ၼႆယဝ်ႉ။ ဝၢႆးသေသိုၵ်းမၢၼ်ႈ ယိုတ်းဢၢမ်းၼၢတ်ႈၸိုင်ႈမိူင်း ႁႅမ်တၢႆပႅတ်ႈၵူၼ်းမိူင်း ၸိူဝ်းၼႄၵၢင်ၸႂ် လူၺ်ႈလၢႆးၵတ်းယဵၼ်ၼၼ်ႉ ဢမ်ႇထၢတ်ႈဢမ်ႇဝၢႆးလႄႈ ၵူၼ်းမိူင်းၸိူဝ်းၼႄၵၢင်ၸႂ်ၼၼ်ႉ လႆႈပိၼ်ႇပၢႆႈၶဝ်ႈထိူၼ်ႇသေ ယိပ်းၵွင်ႈတေႃႇသူႈ သိုၵ်းမၢၼ်ႈၶိုၼ်း တေႃႇထိုင်ဝၼ်းမိူဝ်ႈၼႆႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-02-12T12:40:01

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%b1%e1%80%9b%e1%80%b1%e1%80%b8%e1%80%90%e1%80%b1%e1%80%90%e1%80%ad%e1%80%af%e1%81%b5%e1%80%ba%e1%80%b8-%e1%81%bc%e1%82%82%e1%80%ba%e1%80%b8/

ဢိတ်ႇသေရေးတေတိုၵ်း ၼႂ်းဝဵင်း Rafah ဢမ်ႇသူၼ်ၸႂ်လွင်ႈတေပဵၼ်ၽေးတေႃႇၵူၼ်းမိူင်း

ဢိတ်ႇသရေး တေသိုပ်ႇၶဝ်ႈတိုၵ်းၼႂ်းဝဵင်း Rafah ဢၼ်မီးၵူၼ်းပၢႆႈၽေးသွၼ်ႈသဝ်းယူႇၼမ် ဢမ်ႇသူၼ်ၸႂ်ၶေႃႈပၼ်ၾၢင်ႉၵူႈမိူင်းမိူင်း ဢၼ်တေၸၢင်ႈႁဵတ်းႁႂ်ႈပဵၼ်ၽေးတေႃႇၵူၼ်းမိူင်းၼၼ်ႉ ၼႆယဝ်ႉ။ သိုဝ်ႇၶၢဝ်ႇ ABC News ဢွၵ်ႇဝႆႉမိူဝ်ႈဝၼ်းထီႉ 11 February 2024 (လိူၼ်သၢမ်မႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ ၸွမ်ၽွင်းလူင် ဢိတ်ႇသရေး ဢွၵ်ႇမႃးလၢတ်ႈလွင်ႈတေတိူဝ်းၶႂၢၵ်ႈၵၢၼ်တိုၵ်းတေႃး ၶဝ်ႈၼႂ်းဝဵင်း Rafah ဢၼ်ပဵၼ်ဝဵင်းယႂ်ႇဝဵင်းၼိုင်ႈ ၼႂ်းၵႃႇၸႃႉပွတ်းၸၢၼ်း ၼၼ်ႉဝႃႈၼႆ။ သမ်ႉဝႃႈၵူႈမိူင်းမိူင်း ပၼ်ၾၢင်ႉထိုင်လွင်ႈၽေးဢၼ်တေၵိူတ်ႇၶိုၼ်ႈမႃးတီႈ ၵူၼ်းမိူင်းၵႃႇၸႃႉ လႄႈ လၢမ်းၶၢတ်ႈဝႃႈ ၵူၼ်းၼႂ်းမိူင်းဢၼ်မီးတင်းမူတ်းမွၵ်ႈ 2.4 လၢၼ်ႉၵေႃႉၼၼ်ႉ ၼႂ်းၶိုင်ႈၼိုင်ႈၼႆႉ ထူပ်းၺႃးၽေးပၢင်တိုၵ်းမႃးၶၢဝ်းတၢင်း 4 လိူၼ် ဢမ်ႇၵိုတ်းဢမ်ႇလိုဝ်ႈလႄႈ လႆႈမႃးယူႇဝႆႉၼႂ်းဝဵင်း Rafah ၼႆႉတင်းၼမ် ၼႆယူႇယဝ်ႉ။ ၸွမ်ၽွင်းလူင် ဢိတ်ႇသေရေးၼၼ်ႉၵေႃႈ ပၼ်ၵႂၢမ်းမၼ်ႈဝႃႈ တေႁႃလၢႆးတၢင်းႁႂ်ႈၵူၼ်းမိူင်း ပႃႇလႅတ်ႉသ်တၢႆး ပေႃးလွတ်ႈၽေးယူႇ ၵူၺ်းၵႃႈ ဢမ်ႇလၢတ်ႈပႃးဝႃႈ တေႁဵတ်းၸိူင်ႉႁိုဝ် လိူဝ်သေဝႃႈ ၽၢႆႇတပ်ႉသိုၵ်းတေႁဵတ်းၽႅၼ်ၵၢၼ်ၵႂႃႇၵူၺ်း ၼႆယူႇ။ မိူဝ်ႈပူၼ်ႉမႃးၼၼ်ႉ တပ်ႉသိုၵ်းဢိတ်ႇသေရေး ၸႂ်ႉဢဵၼ်ႁႅင်းၶဝ်ႈလူမ်ႇတိုၵ်း တၢင်းၼိူဝ်လိၼ်လႄႈၵၢင်ႁၢဝ်၊ လုၵ်ႉဢဝ်ၼႂ်းတွၼ်ႈၵႃႇၸႃႉ ပွတ်းႁွင်ႇၵႂႃႇပွတ်းၵၢင် တေႃႇပေႃးႁွတ်ႈထိုင်ပွတ်းၸၢၼ်း လႄႈ ၵိုတ်းတီႈဢမ်ႇပႆႇလႆႈလူမ်ႇတိုၵ်း ၼႂ်းဝဵင်း Rafah ဢၼ်ပဵၼ်ပိုၼ်ႉတီႈပၢႆႈၽေးယႂ်ႇလိူဝ်ပိူၼ်ႈၼႆႉ ၼႆယဝ်ႉ။ တႄႇဢဝ်ပၢင်တိုၵ်းဢိတ်ႇသရေးလႄႈၸုမ်းႁႃးမၢတ်ႉသ်ၼႆႉမႃး တေႃႇထိုင်ဝၼ်းထီႉ 11 February 2024 ၼၼ်ႉ ၽၢႆႇပၢႆးယူႇလီၼႂ်းတွၼ်ႈၵႃႇၸႃႉ ပိုတ်ႇလၢတ်ႈဝႃႈ ၵူၼ်းလူႉသဵင်ႈတၢႆ ဢမ်ႇယွမ်း 28,064 ၵေႃႉ ၵမ်ႈၼမ် ပဵၼ်ၽူႈယိင်းလႄႈလုၵ်ႈဢွၼ်ႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-12T10:38:18

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%9e%e1%80%b0%e1%80%84%e1%80%ba%e1%82%87%e1%80%90%e1%80%9b%e1%80%b0%e1%81%bc%e1%80%ba%e1%80%b8-45-%e1%80%9c/

ရၢတ်ႉသျႃး သူင်ႇတရူၼ်း 45 လမ်း ပိုတ်းယိုဝ်းသႂ်ႇၼႂ်းမိူင်းယူႇၶရဵၼ်း

ရၢတ်ႉသျႃး သူင်ႇတရူၼ်း 45 လမ်း ပိုတ်းယိုဝ်းသႂ်ႇ ၶူင်ႉသၢင်ႈပိုၼ်ႉထၢၼ် ၽၢႆႇၵၢၼ် ၽုၵ်ႇသွမ်ႈယူႇၶရဵၼ်း။ သိုဝ်ႇၶၢဝ်ႇ AP လၢႆးငၢၼ်းဝႃႈ မိူဝ်ႈဝၼ်းထီႉ 11 February 2024 (လိူၼ်သၢမ်မႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ တပ်ႉသိုၵ်းရၢတ်ႉသျႃး လႆႈသူင်ႇတရူၼ်းတင်းမူတ်း 45 လမ်း ပိုတ်းယိုဝ်းသႂ်ႇ ၼႂ်းမိူင်းယူႇၶရဵၼ်း မီးပဝ်ႉမၢႆတီႈ ၽၢႆႇပၢႆးၵၢၼ်ၽုၵ်ႇသွမ်ႈ တင်း ၶူင်ႉသၢင်ႈပိုၼ်ႉၸွမ်းၽင်ႇပၢင်ႇလၢႆႇမိူင်းယူႇၶရဵၼ်းသေ ၽၢႆႇတၢင်းယူႇၶရဵၼ်း ယိုဝ်းတူၵ်းပႅတ်ႈလႆႈ 40 လမ်း ဝႃႈၼႆသေတႃႉ ယင်းမီးၵူၼ်းလႆႈတၢင်းမၢတ်ႇၸဵပ်း 1 ၵေႃႉ လႄႈ ႁိူၼ်းယေးၸိူဝ်းၼႆႉၵေႃႈ မီးလွင်ႈလူႉသုမ်းထႅင်ႈလၢႆလၢႆပိုၼ်ႉတီႈ ၼႆယဝ်ႉ။ ၼွၵ်ႈလိူဝ်သေၼႆႉ ၸၢၵ်ႇတရူၼ်းဢၼ်ယူႇၶရဵၼ်းယိုဝ်းတူၵ်းပႅတ်ႈၼၼ်ႉ ယင်းတူၵ်း ၶဝ်ႈၵႂႃႇၼႂ်းမိူင်း Moldova ဢၼ်ယူႇတိတ်းၸပ်းလႅၼ်လိၼ်မိူင်းယူႇၶရဵၼ်းၼၼ်ႉ လႄႈ ယူႇတီႈၸွမ်ၸိုင်ႈမိူင်း Moldova ၵေႃႈ လႆႈလၢတ်ႈဝႃႈ ပၢင်တိုၵ်းရၢတ်ႉသျႃး တင်း ယူႇၶရဵၼ်းၼၼ်ႉ တုမ်ႉယွၼ်ႈမႃးထိုင်ၸိုင်ႈမိူင်း Moldova ထႅင်ႈပွၵ်ႈၼိုင်ႈယဝ်ႉ ဝႃႈၼႆ။ သိုပ်ႇလၢတ်ႈထႅင်ႈဝႃႈ လွင်ႈထူပ်းႁၼ်ၸၢၵ်ႈတရူၼ်းၼႂ်းမိူင်း Moldova ပွတ်းၸၢၼ်း ၼၼ်ႉ ပဵၼ်ၵၢၼ်ပၼ်ၾၢင်ႉ လႄႈ လွင်ႈဢၼ်ရၢတ်ႉသျႃး ၶဝ်ႈတိုၵ်းယူႇၶရဵၼ်းၼၼ်ႉ ၵေႃႈ ပဵၼ်းၽေးတေႃႇၸိုင်ႈမိူင်းၼႂ်းပွတ်းတွၼ်ႈ ၵွပ်ႈၼၼ်တေလႆႈသိုပ်ႇၵမ်ႉၸွႆႈ ယူႇၶရဵၼ်းၵႂႃႇထႅင်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-12T09:22:25

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%82%85%e1%80%9d%e1%80%ba%e1%82%88%e1%81%b6%e1%80%af%e1%81%b5%e1%80%ba%e1%80%b8%e1%81%b6%e1%80%bd%e1%80%95%e1%80%ba%e1%82%88%e1%80%9d%e1%81%bc%e1%80%ba/

ပၢင်ၵႅဝ်ႈၶုၵ်းၶွပ်ႈဝၼ်းၸိူဝ်ႉၸၢတ်ႈၸိုင်ႈတႆး 77 ပီႊတဵမ် တီႈမိူင်းၵွၵ်ႇ

မိူဝ်ႈ ဝၼ်းထီႉ 11 February 2024 (လိူၼ်သၢမ်မႂ်ႇ 2 ၶမ်ႈ ပီႊတႆး 2118 ၼီႈ) သင်ႇၶတႆး လုၵ်ႈႁဵၼ်းၸၼ်ႉၸွမ်မိူင်းၵွၵ်ႇၸိုင်ႈထႆး ဢိၵ်ႇတင်း မုၵ်ႉၸုမ်းၸၢဝ်းၶိူဝ်းတႆး၊ ပီႈၼွင်ႉႁႅင်းၵၢၼ်ယၢၼ်မိူင်း လၢႆမူႇလၢႆၸုမ်း ႁူမ်ႈၵၼ်ၸတ်းႁဵတ်းပၢင်ၶုၵ်းၶွပ်ႈ ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊၵႂႃႇ ဢွင်ႈတီႈၸၼ်ႉၸွမ် မႃႇႁႃႇၸူးလႃးလူင်းၵွၼ်း ဝၢင်းၼွႆႉ ဢယုထယႃး မိူင်းၵွၵ်ႇ ၸိုင်ႈထႆး။ ပၢင်ၵႅဝ်ႈၶုၵ်းၶွပ်ႈဝၼ်းၸိူဝ်ႉၸၢတ်ႈၸိုင်ႈတႆးၼႆႉ ယိူင်းၸူး လုၵ်ႈလၢၼ်ၵူၼ်းတႆး၊ ၵူၼ်းမိူင်းတႆးၵူႈၸၢဝ်းၶိူဝ်း ၸိူဝ်းမႃးႁဵတ်းၵၢၼ်ႁႃၵိၼ်လဵင်ႉတွင်ႉယူႇၼႂ်းမိူင်းထႆး ​ပေႃးတေဢမ်ႇလူင်လိုမ်း၊ ​တေမီးလွင်ႈၶုၵ်းၸႂ်လႆႈဝၼ်းၸိူဝ်ႉၸၢတ်ႈ ဢၼ်​တႄႇမႃးတီႈပၢင်ၵုမ်လူင်ပၢင်လူင် ၵမ်းသွင် ၼႂ်းပီႊ 1947 လိူၼ်ၾႅပ်ႉပိဝ်ႊရီႊ ဝၼ်းထီႉ 7 ၼၼ်ႉ ၼႆယူႇ။ ယဝ်ႉ​ၵေႃႈ ၵွပ်ႈမီးဝၼ်းၸိူဝ်ႉၸၢတ်ႈၸိုင်ႈတႆး ဝၼ်းထီႉ 7 လိူၼ်ၾႅပ်ႉပိဝ်ႊရီႊ ပီႊ 1947 ​လႄႈ ၸင်ႇ​တေၵိူတ်ႇဢွၵ်ႇ လိၵ်ႈႁူမ်ႈမၢႆပၢင်လူင် မိူဝ်ႈဝၼ်းထီႉ 12 လိူၼ်ၾႅပ်ႉပိဝ်ႊရီႊ ပီႊ 1947 လႆႈ၊ သမ်ႉၵွပ်ႈမီးလိၵ်ႈႁူမ်ႈမၢႆပၢင်လူင်လႄႈ ၸင်ႇတေၵိူတ်ႇမီးမႃး ၸိုင်ႈမိူင်းႁူမ်ႈတုမ် မိူဝ်ႈဝၼ်းထီႉ 4 လိူၼ်ၵျႅၼ်ႊၼိဝ်ႊရီႊ ပီႊ 1948 ၼၼ်ႉလႆႈၼႆၼၼ်ႉ ၶႂ်ႈႁႂ်ႈလုၵ်ႈလၢၼ်ၵူၼ်းမိူင်း ၼႂ်းမိူင်းထႆးလႆႈႁူႉၸွမ်းၼႆယူႇ။ ထႅင်ႈလွင်ႈၼိုင်ႈ​ၵေႃႈ လႆႈၽိတ်ႈမွၵ်ႇမႃးပႃး ၸၢဝ်းၶိူဝ်းၼႂ်းမိူင်းတႆး ၸိူဝ်းမႃး ႁဵတ်းၵၢၼ်ယူႇၼႂ်းမိူင်းထႆး ၸိူင်ႉၼင်ႇ ၸၢဝ်းၶိူဝ်းပဢူဝ်း ၸၢဝ်းၶိူဝ်းလွႆႈလ ၸၢဝ်းၶိူဝ်းပလွင်ႈ ၸၢဝ်းၶိူဝ်းယၢင်း ႁူမ်းတင်းလုၵ်ႈႁဵၼ်းၸၼ်ႉၸွမ်သင်ၶ​လႄႈၸၼ်ႉၸွမ်ၵူၼ်းႁိူၼ်း ၸိူဝ်းပဵၼ်ၸၢဝ်းၶိူဝ်းတႆး ဢိၵ်ႇတင်းဢႃးၸၢၼ် မႁႃႇၸၼ်ႉၸွမ်မိူင်းထႆးလၢႆလၢႆတီႈ မႃးၶဝ်ႈႁူမ်ႈၸွမ်း​လႄႈႁပ်ႉဢဝ်ပဵၼ်ပိုၼ်ႉ ႁူႉသုၼ်ႇတူဝ် သုၼ်ႇမုၵ်ႉၸုမ်းၵႂႃႇႁင်းၽႂ်မၼ်း လွင်ႈဝႃႈ ဝၼ်းၸိူဝ်ႉၸတ်ႈၸိုင်ႈတႆး တုင်းၸိူဝ်ႉၸၢတ်ႈၸိုင်ႈတႆး ​လႄႈ ၽဵင်းၸၢတ်ႈၸိုင်ႈတႆးၼႆႉ ဢမ်ႇၸႂ်ႈပဵၼ်ၶွင်ၸိူဝ်ႉၶိူဝ်းတႆးၵွႆး၊ ပဵၼ်ၶွင်ၸိူဝ်ႉၶိူဝ်းၵူၼ်းမိူင်းတႆး ၵူႈၸၢဝ်းၶိူဝ်း ဢၼ်မီးၸမ်ၸမ် 20 ၸၢဝ်းၶိူဝ်းၼၼ်ႉၼႆယူႇ။ မိူဝ်းၼႃႈ​ထႃႇပၢႆ​ၵေႃႈ ဝၼ်းၸိူဝ်ႉၸၢတ်ႈၸိုင်ႈတႆး တုင်းၸိုင်ႈတႆး ၽဵင်းၸၢတ်ႈၸိုင်ႈတႆးၼႆႉ ၸၢဝ်းၶိူဝ်းၼႂ်းမိူင်းတႆးၵူႈၸၢဝ်းၶိူဝ်း လီဢွၼ်ၵၼ်ယွမ်းႁပ်ႉ​လႄႈၼပ်ႉယမ် ပႅင်းမႅတ်ႇပႂ်ႉပႃးယုၵ်ႉယွင်ႈၵၼ်မၼ်ႈမၼ်ႈ​ၼႆ​ မုၵ်ႉၸုမ်းၸၢဝ်းၶိူဝ်းတႆး ယိူင်းဢၢၼ်းၼင်ႇၼႆ​သေ ၸင်ႇမႃးႁူမ်ႈၵၼ်ၸတ်းႁဵတ်း ၼႂ်းဝၼ်းတိတ်ႉ ဝၼ်းထီႉ 11 လိူၼ်ၾႅပ်ႉပိဝ်ႊရီႊ ၼႂ်းပီႊ 2024 ၼႆႉ ၵွပ်ႈပဵၼ်ဝၼ်းလိုဝ်ႈႁႅင်းၵၢၼ် ၼႆၼၼ်ႉယူႇ။ ပီႊၼႆႉ ပဵၼ်ပီႊထူၼ်ႈ 2 ယဝ်ႉလႆႈႁူႉယိၼ်းၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-02-10T19:48:37

https://taifreedom.com/%e1%80%95%e1%81%a2%e1%80%84%e1%80%ba%e1%81%b6%e1%82%84%e1%82%89%e1%81%b6%e1%80%b5%e1%80%84%e1%80%ba%e1%82%87%e1%80%9c%e1%80%b5%e1%81%bc%e1%80%ba%e1%82%88%e1%82%81%e1%82%85%e1%80%84%e1%80%ba%e1%80%b8-5/

ပၢင်ၶႄႉၶဵင်ႇလဵၼ်ႈႁႅင်း ပိတ်ႉမၢၵ်ႇၼင် ငဝ်ႈၸိုင်ႈလွႆတႆးလႅင်း ၶၢဝ်းတၢင်း 3 ဝၼ်း ယဝ်ႉတူဝ်ႈ

ၼင်ႇႁိုဝ်ပေႃးတေပဵၼ်တီႈမၢႆတွင်းဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ (77) ပီႊ လႄႈသင်၊ ၼင်ႇႁိုဝ်လွင်ႈမိုတ်ႈၵိုဝ်းၸမ်ၸႂ် ၼႂ်းၵႄႈၵၢင်ၵူၼ်းၼုမ်ႇ ပေႃးတေၶဝ်ႈဢွၵ်ႇၵၼ်လႆႈလီလႄႈ ယၢၼ်ႁၢင်ႇၽေးလွင်ႈယႃႈမဝ်းၵမ် ၼႆၼၼ်ႉသေ ယူႇတီႈ ၸုမ်းႁူမ်ႈႁႅင်းႁၢၼ် လႆႈဢွၼ်ၸတ်းႁဵတ်းပၢင်လဵၼ်ႈႁႅင်း ၶႄႉၶဵင်ႇပိတ်ႉမၢၵ်ႇၼင် ၶၢဝ်းတၢင်း 3 ဝၼ်းသေ ယဝ်ႉတူဝ်ႈလီငၢမ်းၵႂႃႇ ၼႂ်းဝၼ်းမိူဝ်ႈၼႆႉ ၼႆယဝ်ႉ။ တင်ႈတႄႇထီႉ 8 -10 February 2024 (လိူၼ်ၵမ်လွင်ႈ 14 ၶမ်ႈ ထိုင်လိူၼ်သၢမ်မႂ်ႇ 1 ၶမ်ႈ ပီႊတႆး 2118 ၼီႈ) ၶၢဝ်းတၢင်း 3 ဝၼ်းၼၼ်ႉ ယူႇတီႈၸုမ်းႁူမ်ႈႁႅင်းႁၢၼ် လႆႈဢွၼ်ၸတ်းႁဵတ်းပၢင်ၶႄႉၶဵင်ႇလဵၼ်ႈႁႅင်း ပိတ်ႉမၢၵ်ႇၼင် တီႈပၢင်ႇလဵၼ်ႈႁႅင်း ဝတ်ႉလႅင်းႁၢၼ်တႆး ၼႆသေ မီးၸုမ်းပိတ်ႉမၢၵ်ႇၼင်ယိင်းၸၢႆး 12 ၸုမ်း (ၵူႈႁွင်ႈၵၢၼ်) ၶဝ်ႈႁူမ်ႈၶႄႉၶဵင်ႇသေ ၸုမ်းၵူၼ်းၼုမ်ႇ ႁွင်ႈၵၢၼ်ၽၢႆႇၵႅတ်ႇၶႄ တပ်ႉၸုမ်း 756 လႆႈႁပ်ႉသူးထီႉ 1 ၊ ၸုမ်းၵူၼ်းၼုမ်ႇ ငဝ်ႈၸုမ်းၸဝ်ႈသိုၵ်းလူင်သၢင်ႇ ႁွင်ႈၵၢၼ်ၽၢႆႇၵႅတ်ႇၶႄ လႆႈႁပ်ႉသူးထီႉ 2 လႄႈ ၸုမ်းၶူးသွၼ် ႁွင်ႈၵၢၼ်လူင်ပၢႆးပၺ်ႇၺႃႇ လႆႈႁပ်ႉသူးထီႉ 3 ၵႂႃႇသေ ၼႂ်းၸုမ်းၼၢင်းယိင်းသမ်ႉ ၸုမ်း Doi friend လႆႈထီႉ 1 ၊ ၸုမ်းၽုၼ်ႇမုၵ်ႉ လႆႈထီႉ 2 လႄႈ ၸုမ်း Heng Over လႆႈသူးထီႉ 3 လႄႈၸုမ်းလဵၼ်ႈမၢၵ်ႇၼင်ႇ လႆႈႁပ်ႉသူးၼမ်ႉၸႂ် ၼႆယဝ်ႉ။ ၼုမ်ႇၸၢႆးၼႂ်းၸုမ်းႁူမ်ႈႁႅင်းႁၢၼ် လၢတ်ႈၼႄတီႈသိုဝ်ႇတႆးလွတ်ႈလႅဝ်းဝႃႈ “ၵူၼ်းၼႂ်းၸုမ်းႁူမ်ႈႁႅင်းႁၢၼ်ႁဝ်းၶႃႈ မိူၼ်ၼင်ႇ ၸၢႆးထုၼ်းမိၼ်ႉ၊ ၸၢႆးသၢမ်လၢဝ်၊ ၸၢႆးဢွင်ႇလူႇ လႄႈ ၵူၼ်းၼႂ်းၸုမ်းႁဝ်းၶႃႈၵူႈၵေႃႉ ႁူမ်ႈႁႅင်းတူဝ်ႁႅင်းၸႂ်ၵၼ်သေ လႆႈဢွၼ်ၸတ်းႁဵတ်းဢေႃႈ၊ တီႈလႆႈၸတ်းပၢင်လဵၼ်ႈႁႅင်းၼႆႉ ပိူင်လူင်မၼ်းတႄႉ ႁႂ်ႈပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈတဵမ် (77) ပီႊၼၼ်ႉၼႃႇၼေႃႈ လိူဝ်ၼၼ်ႉၵေႃႈ ႁႂ်ႈလွင်ႈမိုတ်ႈၵိုဝ်းၼႂ်းၵႄႈၵၢင်ၵူၼ်းၼုမ်ႇလႄႈ ႁႂ်ႈယၢၼ်ႁၢင်ႇလဝ်ႈ၊ ယႃႈမဝ်းၵမ်ဢေႃႈ၊ ယူႇတီႈၸုမ်းႁဝ်းၶႃႈႁူမ်ႈႁႅင်းႁၢၼ်ဢွၼ်ႁူဝ်ၸတ်းႁဵတ်းဢေႃႈ လိူဝ်ၼၼ်ႉၵေႃႈ မီးၸဝ်ႈတႃႇၼၶဝ်ထႅင်ႈလၢႆလၢႆၸဝ်ႈ မႃးႁူမ်ႈႁႅင်းၸွမ်းၵေႃႈမီးယူႇၶႃႈ ၵမ်ႈၽွင်ႈမႃးၸွႆႈငိုၼ်းတွင်း၊ ၵမ်ႈၽွင်ႈမႃးၸွႆႈၼမ်ႉၵိၼ် လႄႈ Ice Cream ၸိူဝ်းၼႆႉ” လၢတ်ႈၼႄၼင်ႇၼႆ။ တီႈငဝ်ႈၸိုင်ႈလွႆတႆးလႅင်းၼႆႉ ပေႃးထိုင်ၶိင်ႇၶၢဝ်းပွႆးပီႊမႂ်ႇတႆး၊ ပွႆးသွၼ်းၼမ်ႉ၊ ပွႆးၶဝ်ႈဝႃႇဢွၵ်ႇဝႃႇ၊ ဝၼ်းလုၵ်ႉၽိုၼ်ႉ၊ ဝၼ်းၸိူဝ်ႉၸၢတ်ႈ ၸိူဝ်းၼႆႉ ၼင်ႇႁိုဝ်တေပဵၼ်တီႈမၢႆတွင်းၶိင်ႇလႂ်ၶၢဝ်းၼၼ်ႉသေ လႆႈၸတ်းႁဵတ်းပၢင်ၶႄႉၶဵင်ႇလဵၼ်ႈႁႅင်း ပိတ်ႉမၢၵ်ႇၼင်၊ မၢၵ်ႇသွင်းဝၢႆ ဢိၵ်ႇၵၢၼ်လဵၼ်ႈႁႅင်းထႅင်ႈလၢႆလၢႆလွင်ႈလႄႈ မီးၵူၼ်းၼုမ်ႇတီႈငဝ်ႈၸိုင်ႈလွႆတႆးလႅင်းလႄႈ ၵူၼ်းၼုမ်ႇၼႂ်းၸိုင်ႈထႆး ၶဝ်ႈႁူမ်ႈၶႄႉၶဵင်ႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-02-10T19:41:26

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%82%85%e1%80%99%e1%80%ba%e1%82%88%e1%80%90%e1%80%bd%e1%80%95%e1%80%ba%e1%82%87%e1%80%9c%e1%80%ad%e1%81%b5%e1%80%ba%e1%82%88-%e1%80%95%e1%80%9b%e1%80%ad/

ပၢင်တႅမ်ႈတွပ်ႇလိၵ်ႈ ပရိယတ်ႉတိသတ်ႉထမ်ႇမပႃႇလၵႅၼ်ႇၸဝ်ႈ တူင်ႇဝဵင်းလၢႆးၶႃႈ

ငဝ်ႈငုၼ်းမုၵ်ႉၸုမ်းလူင်သင်ႇၶၸိုင်ႈတႆး လႆႈၸတ်းႁဵတ်း ပၢင်တႅမ်ႈတွပ်ႇလိၵ်ႈ ပရိယတ်ႉတိသတ်ႉထမ်ႇမပႃႇလၵႅၼ်ႇၸဝ်ႈ ပွၵ်ႈၵမ်း (40) ၵႂႃႇ တီႈဝဵင်းလၢႆးၶႃႈၼႆယူႇ။ မိူဝ်ႈၼႆႉ ဝၼ်းထီႉ 10 February 2024 (လိူၼ်သၢမ်မႂ်ႇ 1 ၶမ်ႈ ပီႊတႆး 2118 ၼီႈ) ယူႇတီႈငဝ်ႈငုၼ်းမုၵ်ႉၸုမ်းလူင်သင်ႇၶၸိုင်ႈတႆး၊ မိူင်းႁူမ်ႈတုမ်မျႅၼ်ႇမႃႇ ၵိင်ႇၽႄတူင်ႇဝဵင်းလၢႆးၶႃႈ လႆႈၸတ်းႁဵတ်းပၢင်တႅမ်ႈတွပ်ႇလိၵ်ႈ ပရိယတ်ႉတိသတ်ႉထမ်ႇမပႃႇလၵႅၼ်ႇၸဝ်ႈ ပွၵ်ႈၵမ်း (40) သေ မီးလုၵ်ႈႁဵၼ်းၶဝ်ႈႁူမ်ႈတင်းမူတ်း 1,003 ၵေႃႉ မီးတင်း သင်ႇၶႃႇၸဝ်ႈ၊ ၸဝ်ႈၶၢဝ်၊ လုၵ်ႈႁဵၼ်းၸၢႆး၊ လုၵ်ႈႁဵၼ်းယိင်း လိူဝ်သေၼၼ်ႉ ယင်းမီးထႅင်ႈ ၸဝ်ႈၼႃႇယၵ၊ ၸဝ်ႈပွင်ၵၢၼ်၊ ၸဝ်ႈၶူးသွၼ်၊ မေႃသွၼ် 138 ၵေႃႉ ၽူႈၸိူဝ်းမႃးၶဝ်ႈႁူမ်ႈတင်းသဵင်ႈမီး 1,141 ၵေႃႉ ၼႆယဝ်ႉ။ ၸဝ်ႈသြႃႇၵေႃးသၼ်ႇလ ၵျွင်းပွင် ဝဵင်းလၢႆးၶႃႈၵေႃႈ လႆႈလၢတ်ႈတီႈသိုဝ်ႇၶၢဝ်ႇတႆးလွတ်ႈလႅဝ်းဝႃႈ ပၢင်တႅမ်ႈတွပ်ႇလိၵ်ႈၼႆႉ တႄႇလိူၼ်သၢမ်မႂ်ႇ 1 ၶမ်ႈ ၶၢဝ်းယၢမ်းဝၢႆးဝၼ်း 13:00 မူင်း တေႃႇထိုင် 16:00 မူင်း တၢမ်းၶမ်ႈ လႄႈ ပၢင်တွပ်ႇလိၵ်ႈၼႆႉ တေမီး 9 ဝၼ်း လိူၼ်သၢမ်မႂ်ႇ 1 ၶမ်ႈ တေႃႇထိုင် လိူၼ်သၢမ်မႂ်ႇ 9 ၶမ်ႈ ဢမ်ႇၼၼ် ဝၼ်းထီႉ 10-18 February 2024 ၊ ပၢင်တႅမ်ႈတွပ်ႇလိၵ်ႈၼႆႉၵေႃႈ လႆႈႁူမ်ႈၸတ်းႁဵတ်းတီႈၵျွင်းတေႃႇႁူဝ်ဝဵင်းတီႈလဵဝ်ၵူၺ်း လၢတ်ႈၼႄၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-10T11:47:57

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87-%e1%80%9c%e1%81%a2%e1%80%90%e1%80%ba%e1%82%88%e1%80%90%e1%80%ae%e1%82%88%e1%80%9e%e1%80%ad%e1%80%af%e1%80%9d%e1%80%ba/

ပူႇတိၼ်ႇ လၢတ်ႈတီႈသိုဝ်ႇၶၢဝ်ႇဢမေႇရိၵၢၼ်ႇ ၸၢင်ႈၵိုတ်းပၢင်တိုၵ်းလႆႈ

ပူႇတိၼ်ႇလၢတ်ႈတီႈသိုဝ်ႇၶၢဝ်ႇဢမေႇရိၵၢၼ်ႇ ပဵၼ်တၢင်းၵၢၼ်ၵႂႃႇ လွင်ႈငဝ်းလၢႆးပၢင်တိုၵ်းယူႇၶရဵၼ်းၼၼ်ႉ သင်ဢမေႇရိၵၢၼ်ႇၵိုတ်းယိုတ်း သူင်ႇၶိူင်ႈၵွင်ႈၵၢင်ႇပၼ်ယူႇၶရဵၼ်း ပၢင်တိုၵ်းၸၢင်ႈၵိုတ်းလိုဝ်ႈလႆႈ ၼႆယူႇ။ မိူဝ်ႈဝၼ်းထီႉ 8 February 2024 (လိူၼ်ၵမ်လွင်ႈ 14 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇဢမေႇရိၵၢၼ်ႇ Fox News လႆႈဢွၵ်ႇဝႆႉ လွင်ႈဢၼ်ၸွမ်ၸိုင်ႈရၢတ်ႉသျႃး ပူႇတိၼ်ႇလၢတ်ႈဝႃႈ ရၢတ်ႉသျႃးတေတေႃႇသူႈတွၼ်ႈတႃႇႁႄႉၵင်ႈၽွၼ်းလႆႈၶွင်ၸဝ်ႈၵဝ်ႇ ႁႂ်ႈထိုင်တီႈ၊ ၵူၺ်းၵႃႈ ဢမ်ႇၶႂ်ႈၶႂၢၵ်ႈပၢင်တိုၵ်းၼႂ်းယူႇၶရဵၼ်းႁႂ်ႈၵႂၢင်ႈမႃးထႅင်ႈလႄႈ သိုပ်ႇလၢမ်းၵႂႃႇထႅင်ႈတၢင်ႇမိူင်း မိူၼ်ၼင်ႇ ပူဝ်ႇလႅၼ်ႇ လႄႈ လၢတ်ႉဝီးယႃး ဝႃႈၼႆ။ ပူႇတိၼ်ႇယင်းလႆႈလၢတ်ႈပႃးထႅင်ႈဝႃႈ တႃႇတေၵႄႈၶႆငဝ်းလၢႆးၼၼ်ႉၵေႃႈ ဢမေႇရိၵၢၼ်ႇလူဝ်ႇလႆႈၵိုတ်းယိုတ်း လွင်ႈသူင်ႇၶိူင်ႈၵွင်ႈၵၢင်ႇပၼ်ယူႇၶရဵၼ်းသေၵွၼ်ႇ ပၢင်တိုၵ်းၸင်ႇတေၵိုတ်းယိုတ်းၵႂႃႇလႆႈ ဝႃႈၼႆ။ လႆႈဝႃႈပဵၼ်ပွၵ်ႈဢွၼ်တၢင်းသုတ်း ဢၼ်ပူႇတိၼ်ႇ ဢွၵ်ႇမႃးလၢတ်ႈတီႈ သိုဝ်ႇဢမေႇရိၵၢၼ်ႇ ၼႂ်းႁွပ်ႈ 3 ပီႊ တႄႇၸဵမ်မိူဝ်ႈရၢတ်ႉသျႃး ပိုတ်ႇပၢင်တိုၵ်းၸူးယူႇၶရဵၼ်းမႃးၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-10T11:42:48

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%80%99%e1%80%ad%e1%80%90%e1%80%ba%e1%82%88%e1%80%91%e1%80%ad%e1%80%b0/

သိုၵ်းမၢၼ်ႈဢဝ်မိတ်ႈထိူဝ်ၶေႃးၵူၼ်းမိူင်း

ၸုမ်းသိုၵ်းမၢၼ်ႈ ဢဝ်ႁႅင်းသိုၵ်းၶဝ်ႈၵႂၢတ်ႇလၢင်ႉတီႈၼႂ်းဝၢၼ်ႈၵူၵ်ႉၵူဝ်ႇၸု ၸႄႈဝဵင်းယေႇဢူး တိူင်းၸႄႈၵႅင်းသေ တီႉမတ်ႉဢဝ်ၵူၼ်းမိူင်းၵမ်ႈၽွင်ႈသေ ၶိုၼ်းဢဝ်မိတ်ႈထိူဝ်ၶေႃးတၢႆပႅတ်ႈ ၼႆယဝ်ႉ။ ၵပ်းၵၢႆႇလူၺ်ႈလွင်ႈၼႆႉ ၵူဝ်ႇထူးၶၢၼ်ႉ ၽူႈမီးပုၼ်ႈၽွၼ်းၽၢႆႇပိုၼ်ၽၢဝ်ႇ ၼႂ်းၸုမ်း People’s Defense Comrade လၢတ်ႈတီႈသိုဝ်ႇၶၢဝ်ႇၶၢင် Kachin News Agency-KNG ဝႃႈ မိူဝ်ႈၼႂ်းဝၼ်းထီႉ 7 February 2024 ယၢမ်းၵၢင်ဝၼ်းၼၼ်ႉ သိုၵ်းမၢၼ်ႈႁႅင်းသိုၵ်း မွၵ်ႈ 100 ၵေႃႉ လုၵ်ႉတီႈၽၢႆႇတူၵ်းၸႄႈဝဵင်းၶိၼ်ႇဢူး ထူဝ်းသိုၵ်းၶဝ်ႈၵႂႃႇၼႂ်း ဝၢၼ်ႈၵူၵ်ႉၵူဝ်ႇၸု ၸႄႈဝဵင်းယေႇဢူးသေ ၵူၼ်းမိူင်းဢွၼ်ၵၼ်ပၢႆႈတင်းၼမ်၊ ယဝ်ႉၵေႃႈသိုၵ်းမၢၼ်ႈ တီႉၺွပ်းလႆႈၵူၼ်းၸၢႆး 2 ၵေႃႉ လႄႈ ဢဝ်မိတ်ႈထိူဝ်ၶေႃးတၢႆပႅတ်ႈယဝ်ႉ ဝႃႈၼႆ။ ၵူၼ်းမိူင်း 2 ၵေႃႉ ဢၼ်ထုၵ်ႇသိုၵ်းမၢၼ်ႈႁႅမ်တၢႆ ၼင်ႇမိူၵ်ႈမႂ်ႈၼၼ်ႉ ၸိုဝ်ႈႁွင်ႉ ၵူဝ်ႇၸေႃႇတဵင်းထၢႆႉ ဢႃႇယု 28 ပီႊ၊ ၵူဝ်ႇတဵင်းတၢၼ်းၵျွႆႇ ဢႃႇယု 31 ပီႊ ဝႃႈၼႆ၊ သိုၵ်းမၢၼ်ႈ ၸိူဝ်းထူဝ်းသိုၵ်းၶဝ်ႈၵႂႃႇ တီႈၼႂ်းဝၢၼ်ႈၵူၵ်ႉၵူဝ်ႇၸုၼႆႉ ပဵၼ်တပ်ႉ ၶမယ 708 လႄႈ ၶလယ 71 ၼႆယဝ်ႉ။ ၸုမ်းလူလွမ်ၸွႆႈထႅမ် ၵူၼ်းတူၵ်းၶွၵ်ႈၵၢၼ်မိူင်း (AAPP) ပိုၼ်ၽၢဝ်ႇဝႆႉဝႃႈ တင်ႈတႄႇၸုမ်းသိုၵ်းမၢၼ်ႈ ယိုတ်းမိူင်းမႃး တေႃႇထိုင်မိူဝ်ႈဝႃးဝၼ်းထီႉ 9 February 2024 ၼႆႉ ၸုမ်းသိုၵ်းမၢၼ်ႈႁႅမ်တၢႆၵူၼ်းမိူင်းၵႂႃႇယဝ်ႉ 4,507 ၵေႃႉ လႄႈ ဢဝ်ၵူၼ်းမိူင်းသႂ်ႇၶွၵ်ႈၶင်ဝႆႉယၢမ်းလဵဝ် 20,071 ၵေႃႉ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-02-10T11:22:52

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%81%bd%e1%80%bd%e1%80%99%e1%80%ba%e1%82%89%e1%80%90/

ၵူဝ်းရီးယႃးႁွင်ႇ ၽွမ်ႉတႃႇၶဝ်ႈယိုတ်းသိမ်း မိူင်းၵူဝ်းရီးယႃးၸၢၼ်း

ၽွင်းမိူဝ်ႈမီးငဝ်းလၢႆးၶိုၵ်ႉၶၵ်ႉပေႃႇပဵၼ်မႃး ၵူဝ်းရီးယႃးႁွင်ႇၸမ်ပဵၼ် တေလႆႈၽွမ်ႉ တႃႇယိုတ်းသိမ်းပႅတ်ႈ မိူင်းၵူဝ်းရီးယႃးၸၢၼ်း ၼႆယဝ်ႉ။ မိူဝ်ႈဝၼ်းထီႉ 9 February 2024 (ဝၼ်းလိူၼ်ၵမ်လပ်း ပီႊတႆး 2118 ၼီႈ) ၽူႈၼမ်းသုင် သုတ်းၵူဝ်းရီးယႃးႁွင်ႇ ၶိမ်း ၵျွင်းဢိုၼ်း ဢဝ်တိုဝ်ႉတၢင်းၼႂ်းဝၼ်းၵေႃႇတင်ႈ တပ်ႉသိုၵ်းၵူဝ်းရီးယႃးႁွင်ႇ ၶွပ်ႈတဵမ် 76 ပီႊၼၼ်ႉသေ လႆႈလၢတ်ႈယုၵ်ႉယွင်ႈ တပ်ႉသိုၵ်း ဢၼ်လႆႈၵႅတ်ႇၶႄႁႄႉၵင်ႈၸိုင်ႈမိူင်းမႃး ပႅၵ်ႉသမ်ႉမီးလွင်ႈလွၵ်ႇငိူတ်ႈ ၽၢႆႇၵၢၼ်သိုၵ်း လႄႈ ၺႃးႁႅင်းမိပ်ႇဢီးလၢႆလၢႆၽၢႆႇ၊ လၢတ်ႈထႅင်ႈဝႃႈ ၵူဝ်းရီးယႃးႁွင်ႇ လႆႈတွၼ်ႈသွၼ်ၼႂ်းၵၢၼ်ၸႅၵ်ႇၽႄၵူၼ်းမိူင်းၶွင်ႁဝ်း ဢိၵ်ႇတင်း လွင်ႈၶဵင်ႈၶႅင်ၵၼ်မိူဝ်ႈပူၼ်ႉမႃး ၵွပ်ႈၼၼ် ၵူဝ်းရီးယႃးၸၢၼ်း ပဵၼ်ၽူႈၶဵၼ်ဢၼ် ႁၢႆႉႁႅင်း လႄႈ တေဢမ်ႇမီးဝၼ်းလႅၵ်ႈလၢႆႈ ၼႆယဝ်ႉ။ ၼွၵ်ႈလိူဝ်သေၼႆႉ ၽွင်းဢၼ်မီးငဝ်းလၢႆးၶိုၵ်ႉၶၵ်ႉမႃးၼႆၸိုင် ယူႇတီႈၶွမ်ႇမတီႇ ၽၢႆႇပၵ်းပိူင်ၵူဝ်းရီးယႃးႁွင်ႇ တႅပ်းတတ်းယဝ်ႉဝႃႈ တေၶဝ်ႈယိုတ်းသိမ်းပႅတ်ႈ မိူင်းၵူဝ်းရီးယႃးၸၢၼ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉၵေႃႈ လႆႈမီးမႃးဝၢႆးသေၽူႈၼမ်းသုင်သုတ်းၵူဝ်းရီးယႃးႁွင်ႇ ၶိမ်း ၵျွင်းဢိုၼ်း ပၢၵ်ႈပႅတ်ႈလွင်ႈတႃႇႁူမ်ႈၸိုင်ႈမိူင်းၸွမ်း ၵူဝ်းရီးယႃးၸၢၼ်းၼၼ်ႉ မၼ်းပဵၼ်ၵႂႃႇဢမ်ႇလႆႈယဝ်ႉ ယွၼ်ႉပိူဝ်ႈယိပ်းၵမ်ပေႃႇလသီႇဢမ်ႇမိူၼ်ၵၼ် လႄႈၸင်ႇယုၵ်ႉဢဝ်ၵူဝ်းရီးယႃးၸၢၼ်း ပဵၼ်ၽူႈၶဵၼ်မၢႆ 1 ၶွင်ၵူဝ်းရီးယႃးႁွင်ႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-09T15:16:45

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%82%81%e1%80%b0%e1%80%99%e1%80%ba%e1%82%88%e1%81%b8%e1%80%bd%e1%82%86-2/

ၽူႈမီးၼမ်ႉၸႂ် ႁူမ်ႈၸွႆႈထႅမ်​​ၶွင်ၵိၼ်ယႅမ်ႉတီႈ ၵေႃႉသိုၵ်းၵေႃႉႁၢၼ် လႄႈ လုၵ်ႈႁဵၼ်း

ၼႂ်းတိုဝ်ႉတၢင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊသေ ယိူင်းဢၢၼ်းႁႂ်ႈလႆႈပဵၼ်လွင်ႈၵမ်ႉၸွႆႈထႅမ် ​​ၵေႃႉသိုၵ်း​​ၵေႃႉႁၢၼ် RCSS/SSA ၼႆလႄႈ ယူႇတီႈၽူႈမီးၼမ်ႉၸႂ် ​​မုၵ်ႉၸုမ်းၸၢဝ်းၶိူဝ်းတႆး၊ ပီႈၼွင်ႉတႆးႁႅင်းၵၢၼ်ယၢၼ်မိူင်း ၼႂ်းမိူင်းထႆး လႆႈႁူမ်ႈၵၼ်ၸွႆႈထႅမ်​​ ၶွင်ၵိၼ်ယႅမ်ႉတီႈၵေႃႉသိုၵ်းၵေႃႉႁၢၼ် ဝႃႈၼႆ။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) ယူႇတီႈၽူႈမီးၼမ်ႉၸႂ်​​ၸေႇတၼႃႇ ဢၼ်ပဵၼ် မုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ လႄႈ ပီႈၼွင်ႉႁႅင်းၵၢၼ်ယၢၼ်မိူင်း မိူင်းၵွၵ်ႇ ၸိုင်ႈထႆး ၸွႆႈထႅမ်ၶွင်ၵိၼ်ယႅမ်ႉ မိူၼ်ၼင်ႇ ပႃႇလႃႇၶျွင်ႇ ထူဝ်ႇၼဝ်ႈ လႄႈ ၶိူင်ႈၸႂ်ႉတိုဝ်းထႅင်ႈလၢႆလၢႆလွင်ႈ တူၵ်းမႅၼ်ႈသၢင်ႉငိုၼ်း 12,370 ဝၢတ်ႇ ​​ၼႆယဝ်ႉ။ ၼႂ်းဝၼ်းလဵဝ်ၵၼ်ၼၼ်ႉၵူၺ်း ယူႇတီႈၽူႈမီးၼမ်ႉၸႂ်​​ၸေႇတၼႃႇ လုင်းထုၼ်း ဝၢၼ်ႈၽူၺ်း ​​ၸႄႈဝဵင်းမႄႈၸႅမ်ႇ ၸႄႈတွၼ်ႈၵဵင်းမႆႇ ၸိုင်ႈထႆး၊ ​​ပေႃႈလူင်ယႃး ၸႄႈဝဵင်းမႄႈၸႅမ်ႇ ၸႄႈတွၼ်ႈၵဵင်းမႆႇ ၸိုင်ႈထႆး၊ ပီႈၼွင်ႉဝၢၼ်ႈလူင်ပူင်း​​ၸႄႈဝဵင်းမႄႈၸႅမ်ႇ ၸႄႈတွၼ်ႈၵဵင်းမႆႇ ၸိုင်ႈထႆး လႆႈၸွႆႈထႅမ် မၢၵ်ႇၶိူဝ်သူမ်ႈ၊ ၼမ်ႉမၼ်း၊ ၵိူဝ်၊ ထူဝ်ႇၼဝ်ႈ၊ ၽၵ်းၵၢတ်ႇလုင်း၊ ၽၵ်းၵၢတ်ႇၶၢဝ်၊ ၽၵ်းၵၢတ်ႇသူမ်ႈ၊ မၢၵ်ႇၽိတ်ႉ၊ ဢႃႇလူး၊ ပၵ်ႉမူၼ်ႇ တီႈၵေႃႉသိုၵ်း​​ၵေႃႉႁၢၼ်လႄႈ ၸွႆႈလဵင်ႉလူၶဝ်ႈၽၵ်းၵၢင်ဝၼ်း တီႈလုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ ၸၼ်ႉငဝ်ႈ၊ ၸၼ်ႉၵၢင် လွႆတႆးလႅင်း ပႃးဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ​​လႆႈတၢင်တူဝ်​​ၵေႃႉသိုၵ်း​​ၵေႃႉႁၢၼ် ၶဝ်တင်းသဵင်ႈ​​သေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်​​ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႁဝ်းၶဝ်ၵူႈ​​ၵေႃႉၵူႈၸဝ်ႈ​​ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-09T12:48:22

https://taifreedom.com/%e1%81%b5%e1%81%a2%e1%81%bc%e1%80%ba%e1%81%b8%e1%80%95%e1%80%ba%e1%80%b8%e1%81%b8%e1%80%bd%e1%82%86%e1%80%b8%e1%81%b8%e1%80%bd%e1%80%99%e1%80%ba%e1%80%b8%e1%80%9e%e1%80%b0%e1%80%9d%e1%80%ba%e1%82%87/

ၵၢၼ်ၸပ်းၸွႆးၸွမ်းသူဝ်ႇသျႄႇမီႇတီႇယႃႇၼႃႇၼၼ်ႉ ပဵၼ်တၢင်းပဵၼ်မဵဝ်းၼိုင်ႈ

ၵၢပ်ႈပၢၼ်ယၢမ်းလဵဝ်ၼႆႉ Technology မႃးသၢင်ႈပၼ်ၼႂ်းၸၢတ်ႈပၢၼ်ၵူၼ်းႁဝ်း ႁႂ်ႈလီတိူဝ်းမႃးလႄႈ ငၢႆႈမႃးယူႇ၊ မိူၼ်ၼင်ႇၾူၼ်းၼႆၼၼ်ႉ ပဵၼ်လွင်ႈဢၼ်ႁဝ်းၶၢတ်ႇဢမ်ႇလႆႈ သေဢမ်ႇၵႃး ယင်းႁဵတ်းႁႂ်ႈ ၵၢၼ်ၵပ်းသိုပ်ႇ သိုဝ်ႇသၢၼ် ၶဝ်ႈထိုင်ၶေႃႈမုၼ်းလႆႈငၢႆႈ လႄႈ ဝႆးၽႂ်း ဢမ်ႇဝႃႈတေပဵၼ် Facebook, YouTube, TikTok, Instagram တႄႇၵႂႃႇထႅင်ႈတင်းၼမ်ယူႇယဝ်ႉ။ ယူႇတီႈမေႃယႃၶဝ်ၵေႃႈ ထတ်းသၢင်ႁၼ်ဝႃႈ သူဝ်ႇသျႄႇမီႇတီႇယႃႇဢွၼ်ႇလၢႆး ၼၼ်ႉၶဝ်ႈထိုင်ငၢႆႈလႄႈ ၽႂ်ၽႂ်ၵေႃႈၸႂ်ႉတိုဝ်းလႆႈသေ ႁဵတ်းႁႂ်ႈတိတ်းၸပ်းၸွႆးငၢႆႈလႄႈ ၸၢင်ႈပဵၼ်မႃး Social Addiction ၵၢၼ်တိတ်းၸပ်းၸွႆးသူဝ်ႇသျႄႇမီႇတီႇယႃႇဢွၼ်ႇလၢႆး ၼၼ်ႉလႆႈ၊ မိူဝ်ႈပဵၼ်ၸိူင်ႉၼႆမႃးယဝ်ႉ ၸၢင်ႈႁဵတ်းႁႂ်ႈပဵၼ်တၢင်းပဵၼ်ပၢႆးၸႂ်မႃး ဢမ်ႇဝႃႈတေပဵၼ် လွင်ႈၶမ်ၸႂ်၊ လွင်ႈၶီငဝ်မွင်ၸႂ်၊ လွင်ႈမႆႈၸႂ်ၼမ်မႃး၊ သမႃႇထိပွတ်း လႄႈ Bipolar ၸိူဝ်းၼႆႉမႃးလႆႈ။ ၸွမ်းလူၺ်ႈၸႂ်ႉၶၢဝ်းယၢမ်းယူႇၸွမ်း ၾူၼ်း လႄႈ သူဝ်ႇသျႄႇမီႇတီႇယႃႇၼၼ်ႉ ႁိုင်ၼႃႇပူၼ်ႉသေ ႁဵတ်းႁႂ်ႈလွင်ႈလိုဝ်ႈႁိူဝ်ႉဢေႇမႃး၊ မီးတတ်းၶၢတ်ႇလွင်ႈၵပ်းသိုပ်ႇတင်းၵူၼ်းႁိမ်းႁွမ်းမႃး။ ၵူၼ်းပဵၼ်မၢင်ၵေႃႉၼၼ်ႉ ၸႂ်ႉၸၢတ်ႈပၢၼ်ၸွမ်း လွင်ႈဢၼ်ဝူၼ်ႉသၢင်ႈဢဝ်ၼမ်လိူဝ်သေ လွင်ႈဢၼ်ပဵၼ်တႄႉမႃး ယူႇယဝ်ႉ။ တေႁူႉလႆႈၸိူင်ႉႁိုဝ်ဝႃႈ ႁဝ်းၼၼ်ႉၸွင်ႇၶဝ်ႈပႃးဝႆႉၼႂ်းၵူၼ်းပဵၼ် Social Addiction ၼႆၼၼ်ႉ မီးၽၢင်ႁၢင်ႈဝႆႉၼင်ႇပႃႈတႂ်ႈၼႆႉယဝ်ႉ။ ယူႇၸွမ်းသူဝ်ႇသျႄႇမီႇတီႇယႃႇ ၼမ်လိူဝ်သေဢၼ်ဢၢင်ႈဢၢၼ်းဝႆႉ။ မိူဝ်ႈၽွင်းဢမ်ႇလႆႈၸႂ်ႉသူဝ်ႇသျႄႇမီႇတီႇယႃႇၼႆၸိုင် ႁဵတ်းႁႂ်ႈၸႂ်သုၵ်ႉသၵ်ႉမႃးယူႇယဝ်ႉ။ ၶတ်းၸႂ်ၵုမ်းထိင်းၵၢၼ်လဵၼ်ႈသူဝ်ႇသျႄႇမီႇတီႇယႃႇယူႇ ၵူၺ်းၵႃႈၵုမ်းထိင်းဢမ်ႇလႆႈ။ ဢမ်ႇဝႃႈတေႁဵတ်းသင်ၵေႃႈယဝ်ႉ ၸႂ်ထိုင် သူဝ်ႇသျႄႇမီႇတီႇယႃႇယူႇတိၵ်းတိၵ်း။ မိူဝ်ႈသုၵ်ႉၸႂ်ၼၼ်ႉ တေၸႂ်ႉသူဝ်ႇသျႄႇမီႇတီႇယႃႇ တႃႇလူတ်းယွမ်းလွင်ႈသုၵ်ႉၸႂ်။ မီးလွင်ႈပႅတ်ႉလႅၼ်သိူင်ႇသိမ်းမႃး တႃႇတေလဵၼ်ႈသူဝ်ႇသျႄႇ။ ယွၼ်ႉသူဝ်ႇသျႄႇမီႇတီႇယႃႇသေ ႁဵတ်းႁႂ်ႈမီးပၼ်ႁႃလွင်ႈႁဵတ်းၵၢၼ် လွင်ႈၸမ်ၸႂ်တင်းၵူၼ်းႁိမ်းႁွမ်းမႃး။ မိူဝ်ႈမီးၽၢင်ႁၢင်ႈၸိူင်ႉၼႆယဝ်ႉ ၼႄႁႂ်ႈႁၼ်ဝႃႈ ၵၢၼ်လဵၼ်ႈသူဝ်ႇသျႄႇမီႇတီႇယႃႇ ၼၼ်ႉ တႄႇပၼ်ၽွၼ်းတုမ်ႉယွၼ်ႈ တေႃႇၵၢၼ်ၸႂ်ႉၸၢတ်ႈပၢၼ် ၵူႈဝၼ်းဝၼ်းမႃးယဝ်ႉလႄႈ လီလႆႈႁႃတၢင်းၵႄႈၶႆမၼ်းၵႂႃႇ၊ ဢမ်ႇဝႃႈ တေမၵ်းတမ်းၵၢၼ်ၸႂ်ႉတိုဝ်း သူဝ်ႇသျႄႇမီႇတီႇယႃႇယွမ်းလူင်းလႄႈ မၵ်းမၼ်ႈၶၢဝ်းယၢမ်းလဵၼ်ႈႁႂ်ႈၸႅင်ႈလႅင်း၊ ႁႃႁဵတ်းၵၢၼ်သေလွင်ႈလွင်ႈ တႅၼ်းတီႈတေလဵၼ်ႈၾူၼ်းယူႇ၊ ႁႃႁဵတ်းၵၢၼ်ဢၼ်သူၼ်ၸႂ်၊ ဢွၵ်ႇဢဵၼ်ႁႅင်း၊ ႁူပ်ႉထူပ်းဢူၺ်းၵေႃႉ၊ ဢႅဝ်ႇလႄႇလဵၼ်ႈ တႄႇၵႂႃႇထႅင်ႈတင်းၼမ်ယူႇယဝ်ႉ။ သင်ႁၼ်ဝႃႈၸဝ်ႈၵဝ်ႇလႄႈၵူၼ်းႁိမ်းႁွမ်း မီးၽၢင်ႁၢင်ႈ Social Addiction ၸပ်းၸွႆးၸွမ်းသူဝ်ႇသျႄႇမီႇတီႇယႃႇႁႅင်းၼႃႇယဝ်ႉလႄႈ ဢမ်ႇၵုမ်းထိင်းလႆႈၼႆၸိုင် လီလႆႈၵႂႃႇႁူပ်ႉထူပ်းတင်းမေႃယႃပၢႆးၸႂ် တႃႇၵူတ်ႇထတ်းၸႅတ်ႈတူၺ်းလႄႈယူတ်းယႃ ပၼ်ႁႃလွင်ႈ Social Addiction ႁူမ်ႈပႃးတင်း တၢင်းပဵၼ်ပၢႆးၸႂ်တၢင်ႇလွင်ႈ ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-02-09T11:48:17

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%a2%e1%80%99%e1%80%ba%e1%82%87%e1%81%bd%e1%80%bd%e1%80%99%e1%80%ba%e1%82%89%e1%80%90%e1%82%83%e1%82%87%e1%81%b5/

ဢိတ်ႇသရေး ဢမ်ႇၽွမ်ႉတႃႇၵိုတ်းတိုၵ်း သိုပ်ႇပိုတ်းယိုဝ်းသႂ်ႇၼႂ်းၵႃႇၸႃႉႁၢဝ်ႈႁႅင်း

ဝၢႆးသေၸွမ်ၽွင်းလူင်ဢိတ်ႇသရေး ပၢၵ်ႈပႅတ်ႈၶေႃႈတုၵ်းယွၼ်း ၸုမ်းသိုၵ်းႁႃးမၢတ်ႉသ် ၵဵဝ်ႇလူၺ်ႈလွင်ႈၵိုတ်းယိုဝ်းၵၼ်ယဝ်ႉၼၼ်ႉ ဢိတ်ႇသရေး သိုပ်ႇပိုတ်းယိုဝ်းသႂ်ႇ ၼႂ်းၵႃႇၸႃႉႁၢဝ်ႈႁႅင်း။ မိူဝ်ႈဝၼ်းထီႉ 8 February 2024 (လိူၼ်ၵမ်လွင်ႈ 14 ၶမ်ႈ ပီႊတႆး 2118 ၼီႈ) တပ်ႉသိုၵ်း ဢိတ်ႇသရေး လႆႈသူင်ႇႁိူဝ်းမိၼ် တင်း ၵႃးၵၢပ်ႇလဵၵ်း ပိုတ်းယိုဝ်းသႂ်ႇၼႂ်းဝဵင်း Rafah ဢၼ်မီးၼႂ်းပိုၼ်ႉတီႈၵႃႇၸႃႉသေ ယူႇတီႈၸပ်းၸွမ်းလႅၼ်လိၼ် မိူင်းဢီႇၵျိပ်ႉ လႄႈ မီးၵူၼ်းပၢႆႈၽေးယူႇ 1 လၢၼ်ႉပၢႆ လူၺ်ႈၶၢတ်ႇၶဝ်ႈၼမ်ႉတၢင်းၵိၼ် ဢိၵ်ႇတင်း ဢီႇယႃၼၼ်ႉ ႁဵတ်းႁႂ်ႈမီးၵူၼ်းလူႉတၢႆ 11 ၵေႃႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉ ႁဵတ်းႁႂ်ႈၵူၼ်းမိူင်းမီးလွင်ႈမႆႈၸႂ် ၵူဝ်ဢိတ်ႇသရေး သူင်ႇတပ်ႉပႆ လိၼ်ၶဝ်ႈလူမ်ႇတိုၵ်း ၼႂ်းဝဵင်း Rafah ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 7 February 2024 ၼၼ်ႉ ယူႇတီႈၸွမ်ၽွင်းလူင် ဢိတ်ႇသရေး လႆႈသင်ႇႁႂ်ႈတပ်ႉသိုၵ်းၽွမ်ႉတႃႇၶဝ်ႈလူမ်ႇတိုၵ်း ၼႂ်းဝဵင်း Rafah သေ လၢတ်ႈဝႃႈ ၶေႃႈတုၵ်းယွၼ်းတႃႇၵိုတ်းယိုဝ်း ၸုမ်းသိုၵ်းႁႃးမၢတ်ႉသ်ၼၼ်ႉ ပဵၼ်ၶေႃႈ တုၵ်းယွၼ်းဢၼ်လၢၵ်ႇလၢႆး လႄႈ တေဢွၼ်ၵႂႃႇပဵၼ်ၵၢၼ်ၶႃႈႁႅမ်ၵူၼ်း ပဵၼ်ၵေႃႇပဵၼ်ၵွင်ထႅင်ႈၵူၺ်း ဝႃႈၼႆ။ ၶေႃႈၼႄႉၼမ်း ၸုမ်းသိုၵ်းႁႃးမၢတ်ႉသ်ၼၼ်ႉ တုၵ်းယွၼ်းတႃႇၵိုတ်းယိုဝ်းၸူဝ်ႈၶၢဝ်း 4 လိူၼ်ပၢႆ လႄႈ တေပွႆႇတူဝ်ၵူၼ်းဢၼ်ၸုမ်းသိုၵ်းႁႃးမၢတ်ႉသ် တီႉၺွပ်းၵႂႃႇတင်း မူတ်း တႃႇလႅၵ်ႈၵၼ်တင်း ၵူၼ်းပႃႇလႅတ်ႉသတၢႆး ဢၼ်ထုၵ်ႇၵုမ်းၶင်ဝႆႉ ၼႂ်းၶွၵ်ႈဢိတ်ႇသရေးသေ ႁႂ်ႈတပ်ႉသိုၵ်းဢိတ်ႇသရေးထွၼ်သိုၵ်းဢွၵ်ႇၼႂ်းၵႃႇၸႃႉ လႄႈ ႁႂ်ႈတူၵ်းလူင်းၵိုတ်းယိုတ်းပၢင်တိုၵ်းပႃး ၼႆယဝ်ႉ။ ပၢင်တိုၵ်းၼႂ်းပိုၼ်ႉတီႈၵႃႇၸႃႉၼႆႉ လႆႈပဵၼ်မႃးယွၼ်ႉၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး မိူဝ်ႈဝၼ်းထီႉ 7 October 2023 သေ မီးၵူၼ်းလူႉသဵင်ႈတၢႆ မွၵ်ႈ 1,160 ၵေႃႉ ထုၵ်ႇၸုမ်းသိုၵ်းႁႃးမၢတ်ႉသ်တီႉၺွပ်းၵႂႃႇထႅင်ႈ 250 ၵေႃႉသေ ထုၵ်ႇပွႆႇတူဝ်ၵမ်ႈၽွင်ႈယဝ်ႉလႄႈ ယၢမ်းၽွင်းတေႃႈလဵဝ်ၵိုတ်းယူႇ 132 ၵေႃႉ ၵူၺ်းၵႃႈ ၼႂ်းၼႆႉ တႃႇ 29 ၵေႃႉ လႆႈလူႉသဵင်ႈတၢႆၵႂႃႇသေ ၽၢႆႇတၢင်းၸုမ်းသိုၵ်းႁႃးမၢတ်ႉသ် တင်း ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆၵႂႃႇယဝ်ႉဢမ်ႇယွမ်း 27,708 ၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-08T15:21:21

https://taifreedom.com/%e1%80%9e%e1%80%b5%e1%80%84%e1%80%ba%e1%81%b6%e1%80%b5%e1%80%84%e1%80%ba%e1%82%87%e1%80%90%e1%82%83%e1%82%89%e1%82%81%e1%82%85%e1%80%84%e1%80%ba%e1%80%b8-%e1%80%95%e1%81%bc%e1%80%ba%e1%82%87-2/

သဵင်ၶဵင်ႇတႃႉႁႅင်း ပၼ်ႇလူတ်ႉထိပ်ႇၶိုၼ်ႈထိုင် လွႆတႆးလႅင်း ပွၵ်ႈၵမ်း (2) ၼႂ်းတိုဝ်ႉတၢင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈ 77 ပီႊ

တႃႇပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊ လႄႈသင်၊ ပိူဝ်ႈတႃႇႁူမ်ႈသၢင်ႈၽွၼ်းလီ လႄႈ ပၼ်ႁႅင်းၼေႃႇတႅၼ်းၶိူဝ်းၼႆသေ ၸုမ်းပၼ်ႇလူတ်ႉထိပ်ႇ ဢၼ်ပႃးပီႈၼွင်ႉထႆး၊ ပီႈၼွင်ႉတႆး ၶိုၼ်ႈႁွတ်ႈလွႆတႆးလႅင်း ပဵၼ်ပွၵ်ႈၵမ်း (2) ၼႂ်းဝၼ်းထီႉ 5 February 2024 ဝႃႈၼႆ။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) ယူႇတီႈသိုဝ်ႇၶၢဝ်ႇ တႆးလွတ်ႈလႅဝ်းသေ လႆႈတွင်ႈထၢမ်တီႈ ၸၢႆးသႅင်ႁၢၼ် (ၽူႈဢွၼ်ႁူဝ် ၸုမ်းပၼ်ႇလူတ်ႉထိပ်ႇ) လၢတ်ႈဝႃႈ “ႁဝ်းၶႃႈၶိုၼ်ႈထိုင်လွႆတႆးလႅင်း မိူဝ်ႈဝၼ်းထီႉ 5 February 2024 တေဢၢၼ်းပွၵ်ႈၶိုၼ်း ၼႂ်းဝၼ်းထီႉ 8 February 2024 ၶႃႈဢေႃႈ ဢၼ်ႁဝ်းၶႃႈၶိုၼ်ႈမႃးပွၵ်ႈၵမ်းၼႆႉ ပဵၼ်ပွၵ်ႈၵမ်းသွင် လႄႈမီးၽူႈၶဝ်ႈႁူမ်ႈ ၶိုၼ်ႈလွႆတႆးလႅင်း ပႃးပီႈၼွင်ႉထႆး၊ လႆႈမႃးၸွႆႈႁႂ်ႈပဵၼ်ႁႅင်းတႃႇၼွင်ႉၼွင်ႉ တီႈႁူင်းႁဵၼ်းၸိူဝ်ႉၸၢတ်ႈလႄႈ ဢွၼ်ၵၼ်ဢႅဝ်ႇလႄႇတီႈၼိူဝ်လွႆ လၢႆလၢႆဢွင်ႈတီႈၶႃႈ” ၼႆယဝ်ႉ။ ၵဵဝ်ႇလူၺ်ႈလွင်ႈၶၢဝ်းတၢင်း ၼႂ်းၸိုင်ႈထႆး ထိုင် လွႆတႆးလႅင်းၼၼ်ႉ မၼ်းၸၢႆးသိုပ်ႇလၢတ်ႈၼႄဝႃႈ “ၶၢဝ်းတၢင်းဢၼ်ႁဝ်းၶႃႈၶိုၼ်ႈပွၵ်ႈၵမ်းၼႆႉ တေလုၵ်ႉတီႈ မႄႈသၢႆ ၵႂႃႇၵဵင်းႁၢႆး ၶိုၼ်းၵႂႃႇ ၵဵင်းမႆႇ မိူင်းပၢႆး ပၢင်မၢၵ်ႇၽႃႈ ပၢင်ၶၢမ်း သေၶိုၼ်ႈထိုင်လွႆတႆးလႅင်းၶႃႈ ၼႂ်းႁဝ်းၶႃႈ 14 ၵေႃႉၼႆႉ တေမီးပီႈၼွင်ႉ ထႆးၶဝ်ႈႁူမ်ႈၸွမ်းတၢင်း မၢင်ၸိူဝ်းပႂ်ႉဝႆႉၵဵင်းမႆႇသေၶဝ်ႈႁူမ်ႈ မၢင်ၸိူဝ်းပႂ်ႉဝႆႉတီႈပၢင်မၢၵ်ႇၽႃႈၶႃႈဢေႃႈ ယွၼ်ႉပဵၼ်ၶၢဝ်းတၢင်းၵႆလႄႈ တေမီးလွင်ႈယၢပ်ႇၽိုတ်ႇ မိူၼ်ၼင်ႇ မၢၵ်ႇလူတ်ႉထိပ်ႇပွင်ႇ ၶိူင်ႈလူတ်ႉထိပ်ႇၵွႆ ၼႆၸိူဝ်းၼႆႉၶႃႈ” လၢတ်ႈၼႄၼင်ႇၼႆ။ သိုပ်ႇလၢတ်ႈထႅင်ႈဝႃႈ “ၵၢၼ်တူင်ႉၼိုင်ႁဝ်းၶႃႈ ႁွတ်ႈၽႅဝ်ၼိူဝ်လွႆၼႆႉတႄႉ လႆႈႁဵတ်းၶဝ်ႈၽၵ်းလဵင်ႉ ၼေႃႇတႅၼ်းၶိူဝ်းၵူၼ်းၼုမ်ႇႁဝ်း တီႈႁူင်းႁဵၼ်းၸိူဝ်ႉၸၢတ်ႈ ၸၼ်ႉငဝ်ႈ၊ ၸၼ်ႉၵၢင် လႄႈ လႆႈၵႂႃႇဢႅဝ်ႇလႄႇ တီႈႁူင်းယႃ သေ ၸွႆႈထႅမ်ငိုၼ်းၵႃႈၸႂ်ႉၸၢႆႇယူတ်းယႃ ၸွမ်းၼင်ႇပွင်ပဵၼ်လႆႈၼၼ်ႉၶႃႈဢေႃႈ” ၼႆယဝ်ႉ။ ၶေႃႈယိူင်းဢၢၼ်းဢၼ်လႆႈပၼ်ႇလူတ်ႉထိပ်ႇၶိုၼ်ႈ လွႆတႆးလႅင်း ပွၵ်ႈၵမ်းၼႆႉၼၼ်ႉ 1. ၼႆႉ တွၼ်ႈတႃႇ ပၢႆးယူႇလီတူဝ်ၵဝ်ႇႁဝ်းၵေႃႈပိူင်ၼိုင်ႈ၊ 2. တႃႇပဵၼ် ၵၢၼ်ႁၵ်ႉသႃသိင်ႇဝႅတ်ႉလွမ်ႉ ဢမ်ႇၸႂ်ႉတိုဝ်း ၼမ်ႉမၼ်းၶိူင်ႈၸၢၵ်ႈသေ ၼႄၵၢၼ်တူင်ႉၼိုင်ၵူၼ်းၼုမ်ႇ၊ 3. တႃႇႁႂ်ႈပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊ သေဢမ်ႇၵႃး 4. တႃႇႁူမ်ႈသၢင်ႈၽွၼ်းလီ လႄႈ ၵမ်ႉၸွႆႈပၼ်ႁႅင်း ၼေႃႇတႅၼ်းၶိူဝ်း တီႈႁူင်းႁဵၼ်းၸိူဝ်ႉၸၢတ်ႈလွႆတႆးလႅင်း ၸွမ်းၼင်ႇပွင်ပဵၼ်လႆႈၼႆယဝ်ႉ။ ၸုမ်းၶဵင်ႇတႃႉႁႅင်းၼႆႉ တႄႇပၼ်ႇလူတ်ႉထိပ်ႇၶိုၼ်ႈလွႆတႆးလႅင်း မိူဝ်ႈဝၼ်းထီႉ 31 January 2024 သေ ၶိုၼ်ႈထိုင်လွႆတႆးလႅင်း မိူဝ်ႈၼႂ်းဝၼ်းထီႉ 5 February 2024 ယဝ်ႉ ပွၵ်ႈၶိုၼ်းၼႂ်းၸိုင်ႈထႆး ဝၼ်းထီႉ 8 February 2024 ၼႆႉယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-02-08T12:43:08

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%90%e1%80%b1%e1%81%b8%e1%82%82%e1%80%ba%e1%82%89%e1%80%99%e1%81%a2%e1%81%b5%e1%80%ba%e1%82%87%e1%81%bc%e1%80%ad/

ရၢတ်ႉသျႃး တေၸႂ်ႉမၢၵ်ႇၼိဝ်းၶလီးယႃး ၼႂ်းပၢင်တိုၵ်းၸွမ်း NATO

ၸွမ်ၸိုင်ႈရၢတ်ႉသျႃးၵေႃႉၵဝ်ႇ Dmitry Medvedev ပၼ်ၾၢင်ႉဝႃႈ ပၢင်တိုၵ်း ရၢတ်ႉသျႃး တင်း ၸုမ်း NATO ၼၼ်ႉ တေႁဵတ်းႁႂ်ႈရၢတ်ႉသျႃးဢမ်ႇမီးတၢင်းလိူၵ်ႈ လိူဝ်သေၸႂ်ႉ မၢၵ်ႇၼိဝ်းၶလီးယႃး ၼႆယဝ်ႉ။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၸွမ်ၸိုင်ႈရၢတ်ႉသျႃးၵေႃႉၵဝ်ႇ ယၢမ်းၽွင်းတေႃႈလဵဝ် ႁပ်ႉပုၼ်ႈၽွၼ်းပဵၼ် ၵႅမ်ႁူဝ်ပဝ်ႈသၽႃး ၽၢႆႇလွင်ႈမၼ်ႈၼိမ်သဝ်းရၢတ်ႉသျႃး လႆႈလၢတ်ႈတုမ်ႉတွပ်ႇ လွင်ႈ ဢၼ်ၽူႈဢွၼ်ႁူဝ်မိူင်းဝၼ်းတူၵ်း လၢတ်ႈႁႂ်ႈရၢတ်ႉသျႃးၽွမ်ႉႁပ်ႉမိုဝ်းၸွမ်းပၢင်တိုၵ်း ၼၼ်ႉဝႃႈ သင်ရၢတ်ႉသျႃး တင်း ၸုမ်း NATO ပဵၼ်ပၢင်တိုၵ်းၵၼ်မႃးၼႆၸိုင် တေဢမ်ႇမီးၵၢၼ်ၸႂ်ႉတိုဝ်း မၢၵ်ႇလူင်၊ ၵႃးၵၢပ်ႇလဵၵ်း လႄႈ တရူၼ်းသေ ၽၢႆႇတၢင်းရၢတ်ႉသျႃးၵေႃႈ ဢမ်ႇယၢမ်ႈလွၵ်ႇငိူတ်ႈတႃႇၸႂ်ႉတိုဝ်း မၢၵ်ႇၼိဝ်းၶလီးယႃး ၵူၺ်းသင်ၸိုင်ႈမိူင်းထုၵ်ႇပူၼ်ႉပႅၼ် ၵႃႈတေလႆႈၸႂ်ႉတႃႇပဵၼ်လွင်ႈယူႇလွတ်ႈ ဝႃႈၼႆ။ ၽူႈဢွၼ်ႁူဝ်မိူင်းဝၼ်းတူၵ်း ဢဝ်ငိုၼ်းၵႃႈၶွၼ်ႇၵူၼ်းမိူင်းသေ ၸွႆႈထႅမ်တၢင်ႇၸိုင်ႈ မိူင်း ၵူၺ်းဢမ်ႇၵႄႈပၼ်ႁႃ ၼႂ်းတူင်ႇဝူင်းၵူၼ်းၸိုင်ႈမိူင်းတူဝ်ၵဝ်ႇ ၵွပ်ႈၼၼ် ၽူႈဢွၼ်ႁူဝ်ၸိုင်ႈမိူင်းၸိူဝ်းၼႆႉ ၸင်ႇဢွၵ်ႇမႃးလၢတ်ႈယူႇၵူႈဝၼ်းဝႃႈ ႁဝ်းၸမ်ပဵၼ် တႃႇႁၢင်ႈႁႅၼ်းႁဵတ်းပၢင်တိုၵ်းၸွမ်းရၢတ်ႉသျႃး လႄႈ သိုပ်ႇၸွႆႈထႅမ်ယူႇၶရဵၼ်း ၵႂႃႇထႅင်ႈၼႆ ၵႅမ်ႁူဝ်ပဝ်ႈသၽႃး ၽၢႆႇလွင်ႈမၼ်ႈၼိမ်သဝ်းရၢတ်ႉသျႃး လၢတ်ႈထႅင်ႈၼင်ႇၼႆ။ သိုပ်ႇလၢတ်ႈထႅင်ႈဝႃႈ ရၢတ်ႉသျႃးလၢတ်ႈမႃးတႃႇသေႇဝႃႈ ဢမ်ႇမီးၽႅၼ် တႃႇပိုတ်ႇ ပၢင်တိုၵ်းၸွမ်း ၸုမ်း NATO တင်း ၸုမ်းႁူမ်ႈတုမ်ယူးရူပ်ႇ (EU) ပႅၵ်ႉသမ်ႉ ထႅင်ႈၽၢႆႇၼိုင်ႈတေလၢတ်ႈၵႂၢမ်းသူၼ်းၵဝ်းၵေႃႈယဝ်ႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈလိူၼ် December 2023 ၼၼ်ႉ ယူႇတီႈၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈလၢတ်ႈဝႃႈ လွင်ႈရၢတ်ႉသျႃး တေပိုတ်ႇပၢင်တိုၵ်းၸွမ်း ၸုမ်း NATO ၼၼ်ႉ မၼ်းဢမ်ႇမီးၽွၼ်းလီ ဢမ်ႇဝႃႈၽၢႆႇၵၢၼ်မိူင်း၊ ၵၢၼ်သိုၵ်း လႄႈ ၵၢၼ်ပၢႆးမၢၵ်ႈမီးၵေႃႈယဝ်ႉ ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇရၢတ်ႉသျႃး လၢတ်ႈဝႃႈ လွင်ႈၸုမ်း NATO ၶႂၢၵ်ႈဢႃႇၼႃႇၼႃႈ လိၼ်ၶဝ်ႈၸမ်လႅၼ်လိၼ်မိူင်းရၢတ်ႉသျႃးၼၼ်ႉ ပဵၼ်ၵၢၼ်ပူၼ်ႉပႅၼ်ရၢတ်ႉသျႃး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-08T12:40:28

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9a%e1%82%83%e1%82%89%e1%80%95%e1%82%85%e1%80%90/

ၵူဝ်းရီးယႃးႁွင်ႇ ယႃႉပႅတ်ႈၶေႃႈတူၵ်းလူင်းပၢႆးမၢၵ်ႈမီးတင်းၵူဝ်းရီးယႃးၸၢၼ်း

ၵူဝ်းရီးယႃးႁွင်ႇ ယႃႉပႅတ်ႈၶေႃႈတူၵ်းလူင်း ၼႂ်းၵၢၼ်ပၢႆးမီး ဢၼ်ႁဵတ်းၸွမ်း ၵူဝ်းရီးယႃးၸၢၼ်းသေ ၼႄႁႂ်ႈႁၼ်ထိုင်လွင်ႈၸမ်ၸႂ်တင်းသွင်မိူင်း ႁၢႆႉႁႅင်းမႃးထႅင်ႈ ယူႇယဝ်ႉ။ မိူဝ်ႈၼႆႉဝၼ်းထီႉ 8 February 2024 (လိူၼ်ၵမ်လွင်ႈ 14 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၵူဝ်းရီးယႃးႁွင်ႇ KCNA လၢႆးငၢၼ်းဝႃႈ တီႈၼႂ်းသၽႃးၵူဝ်းရီးယႃးႁွင်ႇၼၼ်ႉ လႆႈထွၼ်ယႃႉပႅတ်ႈ ၶေႃႈတူၵ်းလူင်းပၢႆးမၢၵ်ႈမီး ဢၼ်လႆႈႁဵတ်းဝႆႉႁူမ်ႈၵၼ်တင်း ၵူဝ်းရီးယႃးၸၢၼ်းၼၼ်ႉတင်းမူတ်း ႁူမ်ႈပႃးၶူင်းၵၢၼ်ဢႅဝ်ႇလႄႇ လွႆ Kumgang ဝႃႈၼႆ။ လွင်ႈႁဵတ်းသၢင်ႈၵူဝ်းရီးယႃးႁွင်ႇၼႆႉၵေႃႈ ၼႄႁႂ်ႈႁၼ်လွင်ႈ ၸမ်ၸႂ်ၵူဝ်းရီးယႃးတင်းသွင်မိူင်းၼၼ်ႉ ႁၢႆႉႁႅင်းၶိုၼ်ႈမႃးတႄႉတႄႉယဝ်ႉ ၼႆယူႇ။ တႆးလွတ်ႈလႅဝ်း

['ၶၢဝ်ႇ']

2024-02-08T12:36:37

https://taifreedom.com/%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95%e1%80%ad%e1%81%bc%e1%80%ba%e1%82%87-%e1%80%90%e1%80%b1%e1%81%bd%e1%80%ad%e1%80%b0%e1%80%99%e1%80%ba%e1%82%89%e1%80%91/

ၾီႇလိပ်ႇပိၼ်ႇ တေၽိူမ်ႉထႅမ်သိုၵ်းၵႂႃႇၸမ်ႁိမ်းၵုၼ်ထႆႇဝၼ်ႇ

ၾီႇလိပ်ႇပိၼ်ႇတေၽိူမ်ႉထႅမ်သိုၵ်းၵႂႃႇထႅင်ႈ တီႈဢၼ်ယူႇဢမ်ႇပေႃးၵႆၵၼ်တင်း ၵုၼ်ထႆႇဝၼ်ႇ လႄႈပဵၼ်လွင်ႈတူင်ႉၼိုင်ဢၼ်ၼႄႁႂ်ႈႁၼ်ထိုင် ၵၢၼ်ၶဵင်ႇတႃႉဢႃႇၼႃႇၶႄႇ ၼႂ်းပၢင်ႇလၢႆႇၶႄႇပွတ်းၸၢၼ်းၼၼ်ႉၼႆယဝ်ႉ။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ TNN World လၢႆးငၢၼ်းဝႃႈ ၽွင်းလူင်ၽၢႆႇၵႅတ်ႇၶႄၾီႇလိပ်ႇပိၼ်ႇ လႆႈသင်ႇၵၢၼ်ႁႂ်ႈတိူဝ်းၶႂၢၵ်ႈၵူၼ်းၵႂႃႇယူႇသဝ်းတီႈၵုၼ် Batanes ဢၼ်ယူႇပွတ်းႁွင်ႇ မိူင်းၾီႇလိပ်ႇပိၼ်ႇသုတ်းၼၼ်ႉလႄႈ ပဵၼ်တီႈဢၼ်ႁၢင်ႇၵႆၵၼ်တင်းထႆႇဝၼ်ႇ ဢမ်ႇထိုင် 200 ၵီႇလူဝ်ႇမီႇတိူဝ်ႇသေ တေတႄႇၵႂႃႇၼႂ်းပီႊၼႆႉ ဝႃႈၼႆ။ ပွတ်းၼႂ်းပိုၼ်ႉတီႈၵႅပ်ႈ ႁိမ်းၵုၼ် Batanes ၼႆႉ လႆႈဝႃႈပဵၼ်တီႈဢၼ်လမ်ႇလွင်ႈ ၼႂ်းၽႅၼ်ၵၢၼ်ပၢႆးတိုၵ်းတႄႉတႄႉ ၵွပ်ႈပဵၼ်တီႈဢၼ်မီးႁိူဝ်းလႅၼ်ႈၽၢၼ်ႇၵႂႃႇမႃး ၼႂ်းၵႄႈၵၢင် သမုတ်ႉတြႃႇပႄႇသိၾိၵ်ႇပွတ်းဝၼ်းတူၵ်း လႄႈ ပဵၼ်ပိုၼ်ႉတီႈသုၵ်ႉယုင်ႈ ၼႂ်းပၢင်ႇလၢႆႇၶႄႇပွတ်းၸၢၼ်းသေ တပ်ႉသိုၵ်းၶႄႇၼၼ်ႉၵေႃႈ ၵႆႉသူင်ႇႁိူဝ်း ဢိၵ်ႇတင်း ႁိူဝ်းမိၼ်တိုၵ်း လတ်းၽၢၼ်ႇၵႂႃႇမႃးၼႂ်းပိုၼ်ႉတီႈၼႆႉယူႇတႃႇသေႇ ၼႆယဝ်ႉ။ ၵုၼ် Batanes ၼႆႉ မိူဝ်ႈပီႊ 2023 ပူၼ်ႉမႃးၼၼ်ႉ လႆႈဝႃႈပဵၼ်တီႈဢၼ် ဢမေႇရိၵၢၼ်ႇ လႄႈ ၾီႇလိပ်ႇပိၼ်ႇ ၽိုၵ်းသိုၵ်းႁူမ်ႈၵၼ် ဢၼ်မီးသိုၵ်းယူႇမွၵ်ႈ 17,000 ၵေႃႉ လႄႈ ပဵၼ်ၵၢၼ်ၽိုၵ်းၽွၼ်ႉသိုၵ်းႁူမ်ႈၵၼ် ၼႂ်းၵႄႈၵၢင်သွင်မိူင်းဢၼ်ယႂ်ႇလိူဝ်ပိူၼ်ႈ ၼႆယူႇ၊ လိူဝ်သေၼၼ်ႉ ၾီႇလိပ်ႇပိၼ်ႇၵေႃႈ ပၼ်ၶႂၢင်ႉႁႂ်ႈဢမေႇရိၵၢၼ်ႇ ၽိူမ်ႉသိုၵ်းၶဝ်ႈမႃးၼႂ်းၾီႇလိပ်ႇပိၼ်ႇထႅင်ႈလႄႈ ႁဵတ်းႁႂ်ႈၶႄႇပဵၼ်တီႈဢမ်ႇႁၢၼ်ႉၸႂ်မႃးတႄႉတႄႉၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-08T11:04:12

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba/

ဢမေႇရိၵၢၼ်ႇ ပိုတ်းယိုဝ်းၶႃႈႁႅမ်ၽူႈပွင်ၵၢၼ်သိုၵ်း ၸုမ်း Hezbollah

ဢမေႇရိၵၢၼ်ႇ သိုပ်ႇပိုတ်းယိုဝ်းၼႂ်းမိူင်းဢီႇရၵ်ႉသေ ၶႃႈႁႅမ်ပႅတ်ႈလႆႈ ၽူႈပွင်ၵၢၼ်သိုၵ်း ၸုမ်းလုၵ်ႉၽိုၼ်ႉယိပ်းၵွင်ႈၵၢင်ႇ Kataib Hezbollah ၵေႃႉၼိုင်ႈ ၼႆယဝ်ႉ။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) ၼၼ်ႉ တပ်ႉသိုၵ်းဢမေႇရိၵၢၼ်ႇ ဢွၵ်ႇသပ်းၸႅင်ႈၶၢဝ်ႇဝႃႈ ဢမေႇရိၵၢၼ်ႇ သိုပ်ႇပိုတ်းယိုဝ်း သႂ်ႇ ၸုမ်းသိုၵ်းလုၵ်ႉၽိုၼ်ႉ Kataib Hezbollah ၼႂ်းမိူင်းဢီႇရၵ်ႉ ဢၼ်လႆႈႁပ်ႉလွင်ႈ ၵမ်ႉၸွႆႈတီႈဢီႇရၢၼ်ႇၼၼ်ႉသေ ၶႃႈႁႅမ်ပႅတ်ႈလႆႈ ၽူႈပွင်ၵၢၼ်သိုၵ်း ဢၼ်ႁပ်ႉပုၼ်ႈ ၽွၼ်း ဝၢင်းၽႅၼ်ပိုတ်းယိုဝ်း တပ်ႉသိုၵ်းဢမေႇရိၵၢၼ်ႇ ၼႂ်းပွတ်းတွၼ်ႈၼႆႉ သေတႃႉ ၵူၺ်းဢမ်ႇလႆႈလၢတ်ႈထိုင်ပႃးၸိုဝ်ႈၽူႈပွင်ၵၢၼ်သိုၵ်း ဢၼ်ထုၵ်ႇၶႃႈႁႅမ်ပွၵ်ႈၵမ်းၼႆႉ ၼႆယဝ်ႉ။ ၸုမ်းသိုၵ်း Kataib Hezbollah ၼႆႉ ယူႇတီႈႁွင်ႈၵၢၼ်လူင်ၽၢႆႇၵႅတ်ႇၶႄဢမေႇရိၵၢၼ်ႇ လၢတ်ႈဝႃႈ ၵဵဝ်ႇၶွင်ႈၸွမ်းၵၢၼ်ၶႃႈႁႅမ် ၵူၼ်းသိုၵ်းဢမေႇရိၵၢၼ်ႇ 3 ၵေႃႉ ၼႂ်းမိူင်းၵျေႃႇ တႅၼ်ႇ မိူဝ်ႈၼႂ်းလိူၼ် January 2024 ဝၢႆးသေၼၼ်ႉၵေႃႈ ၸုမ်းသိုၵ်း Kataib Hezbollah လႆႈပိုၼ်ၽၢဝ်ႇ ၵိုတ်းယိုတ်းပႅတ်ႈၵၢၼ်ပိုတ်းယိုဝ်း တပ်ႉသိုၵ်းဢမေႇရိၵၢၼ်ႇ ၼႂ်းပွတ်း တွၼ်ႈၼႆႉ လူၺ်ႈဢၢင်ႈဝႃႈ ဢမ်ႇၶႂ်ႈသၢင်ႈပၼ်ႁႃပၼ်လူင်ပွင်ႈၸိုင်ႈဢီႇရၵ်ႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈလိူၼ် January 2024 ၼၼ်ႉၵေႃႈ ဢမေႇရိၵၢၼ်ႇ လႆႈသူင်ႇ တရူၼ်း ပိုတ်းယိုဝ်းၸုမ်းယိပ်းၵွင်ႈၵၢင်ႇ ဢၼ်မီးယူႇၼႂ်းၵၢင်မိူင်းၵျေႃႇတႅၼ်ႇၼၼ်ႉ သေ ၶႃႈႁႅမ်ပႅတ်ႈလႆႈ ၽူႈပွင်ၵၢၼ်သိုၵ်းၸၼ်ႉသုင်ၵေႃႉၼိုင်ႈ မိူၼ်ၵၼ်။ ၸိူင်ႉႁိုဝ်ၵေႃႈလီ တႄႇၸဵမ်မိူဝ်ႈ 7 October 2023 ဝၼ်းဢၼ်ဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် ၶိုၼ်းလႆႈပဵၼ်ပၢင်တိုၵ်းၵၼ်ႁၢဝ်ႈႁႅင်းမႃးၼၼ်ႉ ယူႇတီႈ ဢမေႇရိၵၢၼ်ႇ တင်း ၸုမ်းယိပ်းၵွင်ႈၵၢင်ႇ ဢၼ်လႆႈႁပ်ႉလွင်ႈၵမ်ႉၸွႆႈတီႈဢီႇရၢၼ်ႇ ၼၼ်ႉၵေႃႈ ပိုတ်းယိုဝ်းတုမ်ႉတွပ်ႇၵၼ်ၵႂႃႇမႃး ဢမ်ႇထၢတ်ႈဢမ်ႇဝၢႆး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-07T12:49:28

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%80%90%e1%81%a2%e1%80%84%e1%80%ba%e1%80%b8%e1%80%a2%e1%81%bc%e1%80%ba%e1%82%81%e1%80%b5%e1%80%90%e1%80%ba%e1%80%b8%e1%82%81%e1%82%82%e1%80%ba%e1%82%88-5/

လွင်ႈတၢင်းဢၼ်ႁဵတ်းႁႂ်ႈဢၢႆတူဝ်မဵၼ်ႁႅင်း

ယုမ်ႇယမ်ဝႃႈ ၽႂ်ၵေႃႈတိုၼ်းတေမီးဢၢႆတူဝ်ႁင်းၽႂ်ႁင်းမၼ်းယူႇ၊ လိူဝ်သေဝႃႈ မၼ်းတေဢွၵ်ႇမႃးႁႅင်း ႁိုဝ်ဢမ်ႇႁႅင်း ၼၼ်ႉၵူၺ်း။ ဢၢႆတူဝ်ၼၼ်ႉသမ်ႉ မၼ်းလုၵ်ႉတီႈလႂ်မႃးလႃႇပေႃးဝႃႈၼႆၸိုင် လုၵ်ႉမႃးတီႈႁိူဝ်ႇႁဝ်းၼၼ်ႉယဝ်ႉ ၵမ်ႈၼမ်တွမ်ႇႁိူဝ်ႇၼၼ်ႉ တေယူႇၸွမ်းၶႅၼ်ၸွမ်းၶႃ၊ တူဝ် လႄႈ လင် ၸိူဝ်းၼႆႉ၊ ပေႃးဝႃႈတႄႉမၼ်းဢမ်ႇလႆႈမီးဢၢႆသင်၊ မိူဝ်ႈလႂ်မႆႈၵေႃႈ တေမီးႁိူဝ်ႇဢွၵ်ႇမႃး တႃႇထိင်းပၼ်ႁႂ်ႈႁႅင်းမႆႈၼႂ်းတူဝ်ၶိင်းႁဝ်း။ ၵူၺ်းၵႃႈ လွင်ႈတၢင်းဢၼ်ႁဵတ်းႁႂ်ႈ ႁိူဝ်ႇမီးဢၢႆမႃးၼၼ်ႉ မီးလွင်ႈတၢင်းယူႇ 2 လွင်ႈ။ ႁိူဝ်ႇၼၼ်ႉ မၼ်းၵႂႃႇႁူမ်ႈလေႃးပႅတ်ႉထီးရီးယႃး ဢၼ်ယူႇၸွမ်းၽိဝ်ၼိူဝ်ႉၼင်ႁဝ်း လႄႈ ႁဵတ်းႁႂ်ႈမီးဢၢႆမႃး။ ႁိူဝ်ႇဢၼ်ဢွၵ်ႇမႃးတီႈတွမ်ႇႁိူဝ်ႇ Apocrine sweat gland ပဵၼ်ႁိူဝ်ႇဢၼ်သႂ်သႂ်ၵူၺ်းသေ တေၼဵဝ်ၼဵဝ်ဝႆႉလႄႈ ဢၢႆတေႁႅင်းမႃး၊ တွမ်ႇႁိူဝ်ႇၸိူဝ်းၼႆႉ တေယူႇၸွမ်း ၵိင်ႇႁႄႉ၊ ငဝ်ႈၶႃ၊ တႂ်ႈႁၢဝ်းၼႃႈဢူၵ်း၊ မိၼ်ႇႁူ ၸၵႂႃႇၸိူဝ်းၼႆႉ။ လွင်ႈတၢင်းဢၼ်ႁဵတ်းႁႂ်ႈမီးဢၢႆတူဝ်ႁႅင်းမႃးၼၼ်ႉၵေႃႈ မိူၼ်ၼင်ႇ− တၢင်းၵိၼ်ဢၼ် ၸဵမ်းၽဵတ်းႁႅင်း ဢမ်ႇဝႃႈတေပဵၼ် တၢင်းၵိၼ်ဢၼ် ၸဵမ်းၵိူဝ်ႁႅင်း၊ သူမ်ႈႁႅင်း၊ ၽဵတ်းႁႅင်း ဢမ်ႇဝႃႈတေပဵၼ်တၢင်းၵိၼ်ဢၼ်မီးဢၢႆႁႅင်း မိူၼ်ၼင်ႇ ၽၵ်းမီႇႁေႃ၊ မီႇလႅင်၊ ႁူဝ်ၶႃႇ၊ ၶႃးႁွမ် လႄႈ ၽၵ်းႁႃႈ၊ မၢၵ်ႇလၢင်းလိၼ်ၸိူဝ်းၼႆႉၵေႃႈ တေႁဵတ်းႁႂ်ႈမီးဢၢႆတူဝ်မႅၼ်ႁႅင်း လိူဝ်သေၵူၼ်းဢၼ်ဢမ်ႇၵိၼ် ၼၼ်ႉယဝ်ႉ။ လိူဝ်သေၼၼ်ႉ တၢင်းၵိၼ်ဢၼ်ၽဵတ်းၽဵတ်းမႆႈမႆႈၼၼ်ႉၵေႃႈ ယင်းႁဵတ်းႁႂ်ႈႁိူဝ်ႇဢွၵ်ႇမႃးထႅင်ႈလူးၵွၼ်ႇ။ မီးၼမ်ႉၼၵ်းလိူဝ်ႁႅင်း ၸၢမ်းတူၺ်းတူၺ်းဝႃႈ ၵူၼ်းပီးၼၼ်ႉ တေမီးဢၢႆတူဝ်ႁႅင်းလိူဝ်သေၵူၼ်းယွမ် ၵွပ်ႈပိူဝ်ႈ ၵူၼ်းပီးႁိူဝ်ႇဢွၵ်ႇငၢႆႈ ၸွမ်းၼိူဝ်ႉၼင်ဢၼ်တူပ်ႉသွၼ်ႉၵၼ် ဢမ်ႇဝႃႈ ၸွမ်းၸၼ်ႉပုမ်၊ တႂ်ႈၵိင်ႇႁႄႉ၊ ငဝ်ႈၶႃ ၸိူဝ်းၼႆႉလႄႈ တွမ်ႇႁိူဝ်ႇတီႈ ၵိင်ႇႁႄႉလႄႈ ငဝ်ႈၶႃႈၼၼ်ႉ ႁဵတ်းဢွၵ်ႇႁိူဝ်ႇၼမ်လိူဝ်သေ ၵူၼ်းယွမ်ထႅင်ႈယူႇယဝ်ႉ။ တၢင်းၵိၼ်တၢင်းယႅမ်ႉဢၼ်ၶူဝ်ႈ တၢင်းၵိၼ်ဢၼ်မီးၶႆမၼ်း တၢင်းၵိၼ်တၢင်းယႅမ်ႉဢၼ်ၶူဝ်ႈၸိူဝ်းၼႆႉ ပဵၼ်လွင်ႈတၢင်းဢၼ်ႁဵတ်းႁႂ်ႈပီးလႄႈ ယင်းၵႂႃႇတုမ်ႉယွၼ်ႈထိုင် လွင်ႈႁဵတ်းၵၢၼ်တီႈတွမ်ႇႁိူဝ်ႇ ၸွမ်းၵိင်ႇႁႄႉလႄႈ ငဝ်ႈၶႃထႅင်ႈလူးၵွၼ်ႇယဝ်ႉ။ ၵိၼ်ၼိူဝ်ႉလႅင် ၼိူဝ်ႉလႅင် မိူၼ်ၼင်ႇၼိူဝ်ႉဝူဝ်းၸိူဝ်းၼႆႉ ႁဵတ်းႁႂ်ႈမီးဢၢႆတူဝ်ႁႅင်းမႃးယူႇ ပေႃးတႅၵ်ႈၵၼ်တင်းၵူၼ်းဢၼ်ဢမ်ႇလႆႈၵိၼ်ၼိူဝ်ႉလႅင်ၼၼ်ႉ။ ၸႂ်ႉတိုဝ်းၼမ်ႉႁွမ်ဢၼ်ဢမ်ႇၵိုင်ႇတင်းတူဝ်ၵဝ်ႇ ၼမ်ႉႁွမ်ၸိူဝ်းၼႆႉၵေႃႈ မိူၼ်ၶိူင်ႈမုၼ်ႈၵူၺ်းၼင်ႇၵဝ်ႇ သင်ၸႂ်ႉဢၼ်ၼႆႉဢမ်ႇလီၵေႃႈ လီလႆႈၵႂႃႇၸႂ်ႉထႅင်ႈတၢင်ႇမဵဝ်း ႁႂ်ႈမၼ်းပေႃးၺႃး ၼမ်ႉႁွမ်ဢၼ်မၼ်းၵိုင်ႇငၢမ်ႇတင်းတူဝ်ၸဝ်ႈၵဝ်ႇ လႄႈ ပေႃးဢမ်ႇၼၼ် မၼ်းၸၢင်ႈႁဵတ်းႁႂ်ႈဢၢႆတူဝ်မဵၼ်မႃးယူႇယဝ်ႉ။ လွၵ်းလၢႆးဢၼ်ၸွႆႈလူတ်းယွမ်းဢၢႆတူဝ်မဵၼ် ၼႂ်းၵူႈဝၼ်းဝၼ်း ၼၼ်ႉမိူၼ်ၼင်ႇ− ၼုင်ႈသိူဝ်ႈၶူဝ်းဢၼ်လူမ်ၸႂ်လႄႈ လႆႈလူမ်းလီ၊ ဢမ်ႇၵပ်ႉၼႃႁႅင်းပူၼ်ႉ၊ ဢၼ်လမ်ႇလွင်ႈၼႆႉ ၵူၼ်းပီးပူၼ်ႉၼၼ်ႉ ၸၢင်ႈမီးပၼ်ႁႃ ၸွမ်းၶႅၼ်သိူဝ်ႈတီႈၵိင်ႇႁႄႉသေ ၸၢင်ႈႁဵတ်းႁႂ်ႈႁိူဝ်ႇဢွၵ်ႇၼမ်မႃး ဢိၵ်ႇတင်း လွင်ႈၼုင်ႈၵူၼ်ၵပ်ႉၼႃႇၼၼ်ႉၵေႃႈ လီလႆႈၾၢင်ႉပႃးယူႇယဝ်ႉ။ သင်ႁူႉဝႃႈႁိူဝ်ႇဢွၵ်ႇၼမ်ၼႃႇၼႆ ႁႂ်ႈၸႂ်ႉတိုဝ်းတူၺ်းၼမ်ႉႁွမ် လႄႈတင်းၸေႈၸဵတ်ႉယမ်းၼၼ်ႉ ဝႆႉၵိုၵ်းတူဝ်တႃႇသေႇ တွၼ်ႈတႃႇဝႆႉၸဵတ်ႉမိူဝ်ႈႁိူဝ်ႇဢွၵ်ႇႁႅင်းသေယဝ်ႉ သိတ်းၼမ်ႉႁွမ်ၸွမ်း၊ ပေႃးၸၢင်ႈဢၢပ်ႇၼမ်ႉၵေႃႈဢၢပ်ႇၼမ်ႉၸွမ်းၵမ်းလဵဝ်။ မိူဝ်ႈၽွင်းဢၢပ်ႇၼမ်ႉၼၼ်ႉ ႁႂ်ႈသီၶီႈၶႆးၽွင်ႈ တႃႇဢဝ်သႄးလ်ၽိဝ်ၼင် ဢၼ်တၢႆၵႂႃႇယဝ်ႉဢွၵ်ႇ ႁဵတ်းပၼ်ၼိုင်ႈဝူင်ႈလႂ် 1-2 ပွၵ်ႈၵေႃႈလႆႈ။ ၵႆႉၵႆႉလၢႆႈပၼ်သိူဝ်ႈၶူဝ်းၵူႈဝၼ်း၊ မၢင်ပွၵ်ႈဢၢႆတူဝ်ၼၼ်ႉၵေႃႈ ၸၢင်ႈမႃးၸွမ်းသိူဝ်ႈၶူဝ်းဢၼ်ဢမ်ႇမူတ်းသႂ်ၼၼ်ႉယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-02-07T11:33:26

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87%e1%80%9c%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%91%e1%80%9d%e1%80%ba%e1%82%88/

လုၵ်ႈဢွၼ်ႇလႄႈၵူၼ်းထဝ်ႈ တၢႆယွၼ်ႉပၢင်တိုၵ်း ၼႂ်းၸႄႈဝဵင်းသီႇသႅင်ႇ

ၸုမ်းသိုၵ်းပဢူဝ်း PNLA လႄႈ ၸုမ်းသိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈၸႄႈဝဵင်းသီႇသႅင်ႇ ၸႄႈတွၼ်ႈတူၼ်ႈတီးသေ မီးလုၵ်ႈဢွၼ်ႇ ဢိၵ်ႇပႃး ၵူၼ်းထဝ်ႈ လႆႈတၢႆယွၼ်ႉပၢင်တိုၵ်း ၼႆယဝ်ႉ။ မိူဝ်ႈဝႃးဝၼ်းထီႉ 6 February 2024 (လိူၼ်ၵမ်လွင်ႈ 12 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၼၼ်ႉ သိုၵ်းသွင်ၽၢႆႇပဵၼ်ပၢင်တိုၵ်းၵၼ် တီႈဝၢၼ်ႈလွႆပွတ်ႇ ဢိူင်ႇလွႆပွတ်ႇ ဝႃႈၼႆ၊ ၽွင်းပၢင်တိုၵ်းၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈၼႂ်းဝၢၼ်ႈလႄႈ မၢၵ်ႇလူင်တူၵ်းသႂ်ႇ ႁိူၼ်းၵူၼ်းမိူင်းသေ တိူဝ်ႉၺႃးပႃးလုၵ်ႈဢွၼ်ႇ 2 ၵေႃႉ တၢႆထင်တီႈ ၼႆယဝ်ႉ။ ၽူႈမီးၸၼ်ႉ PNLA ၵေႃႉၼိုင်ႈလၢတ်ႈတီႈ Tachileik News Agency ဝႃႈ ပၢင်တိုၵ်းတီႈဝၢၼ်ႈလွႆပွတ်ႇၼၼ်ႉ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင် 60 MM သႂ်ႇတီႈၼႂ်းဝၢၼ်ႈ ၼမ်ႁႅင်းတႄႉတႄႉ၊ မၢၵ်ႇၵႂႃႇတူၵ်းတိူဝ်ႉၺႃးပႃး ႁိူၼ်းၵူၼ်းမိူင်းလူႉၵွႆၵမ်ႈၽွင်ႈယူႇ ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ တၢင်းၽၢႆႇၸုမ်းသိုၵ်းပဢူဝ်း PNLA ပိုၼ်ၽၢဝ်ႇပၼ်ၾၢင်ႉၵူၼ်းပၢႆႈၽေးဝႃႈ ယွၼ်ႉငဝ်းလၢႆးၼႂ်းပိုၼ်ႉတီႈသီႇသႅင်ႇ ဢမ်ႇပႆႇၼိမ်သဝ်းလႄႈ တၢင်းၽၢႆႇသိုၵ်းမၢၼ်ႈၵေႃႈ လႃႈလီႈယိုဝ်းမၢၵ်ႇလူင် သေဢမ်ႇၵႃး ဢဝ်ႁိူဝ်းမိၼ်ပွႆႇမၢၵ်ႇသႂ်ႇပႃးၸွမ်းဝၢၼ်ႈ/ပွၵ်ႉ ဢမ်ႇထၢတ်ႈဢမ်ႇဝၢႆး လႄႈ တွၼ်ႈတႃႇၵူၼ်းမိူင်း ဢမ်ႇပႆႇမီးလွင်ႈႁူမ်ႇလူမ်ႈသင် ယႃႇၽူမ်ႈဝၢႆႇႁူဝ်ပွၵ်ႈၶိုၼ်းတၢင်းႁိူၼ်းယေး ဝႃႈၼႆယဝ်ႉ။ သိုဝ်ႇၶၢဝ်ႇ RFA ၵေႃႈဢွၵ်ႇဝႆႉဝႃႈ မိူဝ်ႈဝၼ်းထီႉ 5 February 2024 ယွၼ်ႉပၢင်တိုၵ်း ၸုမ်းသိုၵ်းမၢၼ်ႈတင်းၸုမ်းသိုၵ်းပဢူဝ်း PNLA ၼႂ်းပိုၼ်ႉတီႈၸႄႈဝဵင်းသီႇသႅင်ႇလႄႈ ၶုၼ်ႇပဢေႃး ဢႃႇယု 50 ပီႊ လုၵ်ႉတီႈဝဵင်းသီႇသႅင်ႇ ပၢႆႈၽေးၵႂႃႇတၢင်းဝၢၼ်ႈသၢႆးၶၢဝ် လႄႈ သမ်ႉထုၵ်ႇၺႃးသိုၵ်းမၢၼ်ႈ ၵူတ်ႇထတ်းၸွမ်းတၢင်းသေ လူႉသဵင်ႈတၢႆၵႂႃႇပႅတ်ႈ၊ ၵူၼ်းမိူင်းတႄႉဝႃႈ သိုၵ်းမၢၼ်ႈပေႃႉႁႅမ် ဝႃႈၼႆ၊ ထႅင်ႈတၢင်းၼိုင်ႈၵေႃႈ မီးၵူၼ်းၸၢႆး ဢႃႇယု 50 ပီႊၵေႃႉၼိုင်ႈ တိူဝ်ႉၺႃးၸၢၵ်ႇမၢၵ်ႇလူင် တီႈဝၢၼ်ႈဝႃးတေႃး ၸႄႈဝဵင်းသီႇသႅင်ႇလႄႈ လႆႈလူႉသဵင်ႈၵႂႃႇမိူၼ်ၵၼ် ဝႃႈၼႆ။ တေႃႇထိုင်ၼႂ်းဝၼ်းထီႉ 7 February 2024 ၼႆႉၵေႃႈ ငဝ်းလၢႆးၼႂ်းပိုၼ်ႉတီႈသီႇသႅင်ႇ ဢမ်ႇပႆႇၼိမ်သဝ်းလႄႈ သိုၵ်းသွင်ၽၢႆႇတိုၵ်ႉသိုပ်ႇၶဵင်ႈၶႅင်ၵၢၼ်သိုၵ်းၵၼ်ဝႆႉယူႇ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-02-07T11:09:24

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%82%87%e1%80%90%e1%80%ae%e1%82%87-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87/

ၸုမ်းႁူႇတီႇ ယိုဝ်းမၢၵ်ႇမိတ်ႉသႆးသႂ်ႇႁိူဝ်းၼႂ်းပၢင်ႇလၢႆႇလႅင်ထႅင်ႈ

ၸုမ်းယိပ်းၵွင်ႈၵၢင်ႇလုၵ်ႉၽိုၼ်ႉႁူႇတီႇ သိုပ်ႇပိုတ်းယိုဝ်းသႂ်ႇ ႁိူဝ်းတၢင်ႇၵုၼ်ႇ 2 လမ်း ဢၼ်လႅၼ်ႈလတ်းၽၢၼ်ႇၵႂႃႇမႃးၼႂ်းပၢင်ႇလၢႆႇလႅင်ၼၼ်ႉထႅင်ႈ။ မိူဝ်ႈဝၼ်းထီႉ 6 February 2024 (လိူမ်ၵမ်လွင်ႈ 12 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈတၢင်လၢတ်ႈၸုမ်းႁူႇတီႇ လႆႈဢွၵ်ႇမႃးလၢတ်ႈဝႃႈ ၸုမ်းႁူႇတီႇလႆႈယိုဝ်း မၢၵ်ႇမိတ်ႉသႆးသႂ်ႇ ႁိူဝ်း Morning Tide လႄႈ ႁိူဝ်း Star Nasia ဢၼ်ပဵၼ်ႁိူဝ်းတေႃႉ တၢင်ႇၵုၼ်ႇ ဢမေႇရိၵၢၼ်ႇ တင်း ဢိင်းၵိတ်ႉ ဝႃႈၼႆ။ ၵဵဝ်ႇလူၺ်ႈလွင်ႈၸုမ်းလုၵ်ႉၽိုၼ်ႉႁူႇတီႇ လႆႈပိုတ်းယိုဝ်းသႂ်ႇႁိူဝ်းတၢင်ႇၵုၼ်ႇပွၵ်ႈၵမ်း ၼႆႉတႄႉ ၵူၼ်းလူႉတၢႆမၢတ်ႇၸဵပ်းဢမ်ႇမီး ၵူၺ်းႁိူဝ်းလႆႈႁပ်ႉလွင်ႈလူႉသုမ်းၵမ်ႈၽွင်ႈ ဝႃႈၼႆ။ တႄႇဢဝ်မိူဝ်ႈႁၢင်ပီႊ 2023 ၼၼ်ႉမႃး ၸုမ်းလုၵ်ႉၽိုၼ်ႉႁူႇတီႇ ၼႂ်းမိူင်းယေႇမႅၼ်ႇ ဢၼ်လႆႈႁပ်ႉလွင်ႈၵမ်ႉၸွႆႈတီႈဢီႇရၢၼ်ႇၼၼ်ႉ လႆႈၽိူမ်ႉၵၢၼ်ပိုတ်းယိုဝ်းသႂ်ႇႁိူဝ်း တၢင်ႇၵုၼ်ႇ ဢၼ်လႅၼ်ႈၵႂႃႇမႃးၼႂ်းပၢင်ႇလၢႆႇလႅင်ၼၼ်ႉ တႃႇပဵၼ်လွင်ႈၵမ်ႉထႅမ် ၸုမ်းသိုၵ်းႁႃးမၢတ်ႉသ်သေ သၢၼ်ၶတ်းလွင်ႈဢိတ်ႇသရေး ၶဝ်ႈလူမ်ႇတိုၵ်းၼႂ်းပိုၼ်ႉ တီႈၵႃႇၸႃႉၼၼ်ႉ ဝႃႈၼႆ။ တေႃႈၼင်ႇၼၼ် ယူႇတီႈဢမေႇရိၵၢၼ်ႇ လႄႈ ဢင်းၵိတ်ႉၵေႃႈ လႆႈတႄႇပိုတ်းယိုဝ်း သႂ်ႇတပ်ႉပၢင်သဝ်း ၸုမ်းႁူႇတီႇ ၼႂ်းမိူင်းယေႇမႅၼ်ႇ တႃႇပဵၼ်ၵၢၼ်တုမ်ႉတွပ်ႇၶိုၼ်း ယဝ်ႉမိူၼ်ၵၼ်။ ၸိူင်ႉႁိုဝ်ၵေႃႈလီ လွင်ႈၸုမ်းႁူႇတီႇ ပိုတ်းယိုဝ်းသႂ်ႇႁိူဝ်းတၢင်ႇၵုၼ်ႇၼႂ်းပၢင်ႇလၢႆႇလႅင် ဢမ်ႇထၢတ်ႇဢမ်ႇဝၢႆးၼၼ်ႉ တုမ်ႉတိူဝ်ႉတေႃႇလွင်ႈတေႃႉသူင်ႇၵုၼ်ႇၼႂ်းပၢင်ႇလၢႆႇ လႄႈ လွင်ႈၵႃႉၶၢႆၸၼ်ႉလုမ်ႈၾႃႉသေ ၶၼ်ၵုၼ်ႇၵႃႉတၢင်းၶၢႆၵမ်ႈၽွင်ႈၵေႃႈ ပုင်ႈသုင်ၶိုၼ်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-07T09:57:39

https://taifreedom.com/%e1%80%9d%e1%81%bc%e1%80%ba%e1%80%b8%e1%81%b8%e1%80%ad%e1%80%b0%e1%80%9d%e1%80%ba%e1%82%89%e1%81%b8%e1%81%a2%e1%80%90%e1%80%ba%e1%82%88%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90-8/

ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈႁွပ်ႈ 77 ပီ

ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈႁွပ်ႈ 77 ပီ ထိုင်မႃးဝၼ်းတီႈ 07 လိူၼ်ၾႅပ်ႉပိဝ်ႊရီႊ ၼႂ်းပီၶသ 2024 ၼီႈၼႆႉ ပဵၼ်ဝၼ်းၸိူဝ်ႉၸၢတ်ႈၸိုင်ႈတႆး ဢမ်ႇၼၼ် ဝၼ်းၶိူဝ်းတႆး ဢမ်ႇၼၼ် ဝၼ်းမိူင်းတႆး ၶွပ်ႈႁွပ်ႈထိုင် 77 ပီတဵမ်။ ဢွၼ်တၢင်းပီ 1962 ၵူၼ်းမိူင်းၸိုင်ႈတႆးႁဝ်းၵူႈၸၢဝ်းၶိူဝ်း လႆႈႁူမ်ႈၵၼ်ႁဵတ်းပၢင်ပွႆးယုၵ်ႉယွင်ႈဢဝ်ၵုၼ်းမုၼ်ၵၼ်မႃးလူၺ်ႈ မီးလူင်ပွင်ၸိုင်ႈမိူင်းတႆး (ဢၼ်မီးတင်းၸဝ်ႈၾႃႉၶဝ်ၸဝ်ႈ လႄႈ ၽူႈဢွၼ်ႁူဝ်ၵၢၼ်မိူင်းတႆးႁဝ်း) ဢွၼ်ႁဵတ်းမႃးၵူႈၶူပ်ႇၵူႈပီ ပိူဝ်ႈတႃႇႁႂ်ႈၼုမ်ႇသၢဝ်ၵူၼ်းႁုၼ်ႈလင် ၸိူဝ်းတေပဵၼ်ၽူႈဢွၼ်ႁူဝ်ၼႂ်းဝၼ်းမိူဝ်းၼႃႈၶဝ် တေၸၢင်ႈဢဝ်ႁဵတ်းပဵၼ်လၵ်းၵၢၼ်ၼမ်းတၢင်း ပိူဝ်ႈတႃႇႁဵတ်းၵၢၼ်ပူၵ်းပွင်ၽဝၵၢမ်ႇၸႃႇတႃႇ (ၵမ်ႇၵြမ်ႇမႃႇ)ဝၢၼ်ႈမိူင်းၸိုင်ႈတႆးႁဝ်း ႁႂ်ႈၵတ်းယဵၼ်ၶိုၼ်ႈယႂ်ႇလႄႈမီးသုၼ်ႇလႆႈလွတ်ႈလႅဝ်းထၢင်ႇႁၢင်ႈ။ ဝၼ်းၸိူဝ်ႉၸၢတ်ႈၸိုင်ႈတႆး မိူဝ်ႈပၼ်ၶွင်ႊသီႊၸဝ်ႈၾႃႉမိူင်းတႆး ၼႂ်းပီ 1930 ၼၼ်ႉ ၸဝ်ႈၾႃႉမိူင်းတႆးႁဝ်း လႆႈႁူမ်ႈၵၼ်မၵ်းမၼ်ႈဝၼ်းတီႈ 7 လိူၼ်သႅပ်ႉထႅမ်ႊပိူဝ်ႊ ပဵၼ်ဝၼ်းၸိူဝ်ႉၸၢတ်ႈၸိုင်ႈတႆး (Shan State National Day) ဢၼ်ပဵၼ်ဝၼ်းၸဝ်ႈၾႃႉၶဝ်ၸဝ်ႈ လႆႈၸႂ်ၵၼ်တူၵ်းယွၼ်းသုၼ်ႇလႆႈ ၽွင်းငမ်းမိူင်းတႆး လိူဝ်တွၼ်းသေၵဝ်ႇၼၼ်ႉမႃးဢွၼ်တၢင်း။ ထိုင်မႃး 1947 တီႈပၢင်ၵုမ်ပၢင်လူင် ၸင်ႇလႆႈႁူမ်ႈၵၼ်မၵ်းမၼ်ႈဝၼ်းတီႈ 07 လိူၼ်ၾႅပ်ႇပိဝ်ႊရီႊၼႆႉ ပဵၼ်ဝၼ်းၸိူဝ်ႉၸၢတ်ႈၸိုင်ႈတႆး၊ ၵွပ်ႈပဵၼ်ဝၼ်းဢၼ်ၸဝ်ႈၾႃႉ 33 ၸဝ်ႈ (34 ၸဝ်ႈ ပႃးၵူဝ်းၵၢင်ႉ) တင်းၽူႈဢွၼ်ႁူဝ်ၵူၼ်းမိူင်းၶဝ် တူၵ်းလူင်းလႆႈၸႂ်ၵၼ် ၵေႃႇတင်ႈၵေႃပွင်ၵၢၼ်ၽွင်းငမ်းမိူင်းတႆးႁူမ်ႈၵၼ်(ၼႂ်းၼၢမ်းၶွင်ႊသီႊမိူင်းတႆး− Shan State Council) ဢၼ်မီးတူဝ်တႅၼ်းၸဝ်ႈၾႃႉ လႄႈ တူဝ်တႅၼ်းၵူၼ်းမိူင်းၶိုင်ႈတေႃႇၶိုင်ႈ ပိူဝ်ႈတႃႇၵုမ်းၵမ်ၵၢမ်ႇၸႃႇတႃႇ(ၵမ်ႇၵြမ်ႇမႃႇ) ဝၢၼ်ႈမိူင်းၸိုင်ႈတႆး ၵႂႃႇၶၢဝ်းၼႃႈတီႈဝဵင်းပၢင်လူင် မိူဝ်ႈပီ 1947။ ၼႂ်းဝၼ်းတီႈ 06 လိူၼ်ၾႅပ်ႉပိဝ်ႊရီႊ ၵေႃပွင်ၵၢၼ်ၽွင်း ငမ်းၸိုင်ႈတႆး ဢၼ်မီးၸဝ်ႈၾႃႉ လႄႈ ၽူႈဢွၼ်ႁူဝ်ၵူၼ်းမိူင်း ဢုပ်ႇဢူဝ်းၵၼ်လွင်ႈၵၢၼ်ဝၢၼ်ႈၵၢၼ်မိူင်း ယူႇၼၼ်ႉ ဢုပ်ႇဢူဝ်းတူၵ်းလူင်းလႆႈၸႂ်ႁူမ်ႈၵၼ်ၶူင်ႁဵတ်းတုင်းၸိုင်ႈတႆး(ဢလၢမ်ႇမိူင်းတႆး၊ ၸွမ်ပိဝ်မိူင်းတႆး) ဢၼ်မီးသီလိူင်ၶဵဝ်လႅင်သၢမ်ၸၼ်ႉတႃ(ဢၼ်ၼႄတီႈပွင်ႇဝႃႈ သီလိူင်- ၸၢဝ်းၶိူဝ်းၼႂ်းမိူင်းတႆးႁဝ်း ပဵၼ်ၶိူဝ်းၵူၼ်းဢေးသျေးလႄႈယူႇၼႂ်းၸုမ်းၶိူဝ်းၵူၼ်းသီၼိူဝ်ႉလိူင်၊ သီၶဵဝ်- ၼမ်ႉလိၼ်ႁိၼ်ၽႃမိူင်းတႆးႁဝ်း မီးၶွၼ်ႇၼမ်ႉမၼ်းလိၼ်လီ၊ မီးထိူၼ်ႇမႆႉ ၸုမ်ႈၸိုၼ်ႈၶဵဝ်လီ၊ သီလႅင်- ၼႄလိူတ်ႈႁတ်းႁၢၼ်ၵူၼ်းမိူင်းၸိုင်ႈတႆး ဢၼ်တေၵႅတ်ႇၶႄ မႅတ်ႇပႅင်းဝႆႉဝၢၼ်ႈမိူင်းတူဝ်ၵဝ်ႇ)၊ ယဝ်ႉမီးႁၢင်ႈလိူၼ် မူၼ်းသီၶၢဝ်ယူႇၵၢင်မၼ်း(ၼႄဝႃႈၵူၼ်းမိူင်းၸိုင်ႈတႆး မီးၸႂ်မဵတ်ႉတႃႇၽိူၵ်ႇၸိုၼ်ႈၶၢဝ်သႂ်မိူၼ်လႅင်းလိူၼ်)၊ ယဝ်ႉၼၼ်ႉ လႆႈၸႂ်ၵၼ်တႅမ်ႈၽဵင်းၸၢတ်ႈ ႁႂ်ႈယဝ်ႉတူဝ်ႈမိူဝ်ႈဝၼ်းတီႈ 06 ၼၼ်ႉသေ ထိုင်မႃးဝၼ်းတီႈ 07 ၵၢင်ၼႂ် တင်းၸဝ်ႈၾႃႉ၊ ၽူႈဢွၼ်ႁူဝ်ၵူၼ်းမိူင်း လႄႈ ၵူၼ်းမိူင်းဢဵၼ်ႁႅင်းႁႃႈႁဵင်လိူဝ် ဢွၼ်ၵၼ်ၶဝ်ႈထႅဝ်ပူၵ်းတုင်းၸိုင်ႈတႆးလႄႈ ႁွင်ႉၽဵင်းၸၢတ်ႈႁူမ်ႈၵၼ်၊ ယဝ်ႉတၵ်ႉယမ်တုင်းၸိုင်ႈတႆး ပဵၼ်ၵမ်းဢွၼ်တၢင်းသုတ်းၼႂ်းပိုၼ်းၵၢၼ်မိူင်းၸိုင်ႈတႆးၼႆယူႇ။ ၵွပ်ႈဢဝ်လွင်ႈတၢင်း 3 ယိူင်ႈၼႆႉ ၸိူင်ႉၼင်ႇ- 1. ပဵၼ်ဝၼ်းဢၼ်ၸဝ်ႈၾႃႉ လႄႈ ၽူႈဢွၼ်ႁူဝ် ၵူၼ်းမိူင်းၸိုင်ႈတႆးႁဝ်း ၽွမ်ႉသဵင်ပဵင်းပၢၵ်ႇဝၢင်းလၵ်းပိူင်ဢမ်းၼၢၸ်ႈ ပူၵ်းပွင်ဝၢၼ်ႈမိူင်းႁူမ်ႈၵၼ်၊ 2. ပဵၼ်ဝၼ်းဢၼ်ၽူႈဢွၼ်ႁူဝ်ၸိုင်ႈတႆး လႆႈၸႂ်ၵၼ်ၶူင်ႁဵတ်းတုင်းမိူင်းတႆး(ၸွမ်ပိဝ်ၸိုင်ႈတႆး) ပိူဝ်ႈတႃႇဝႆႉပဵၼ်မဵတ်ႇမၢႆ ႁႅင်းၸႂ်ၵူၼ်းမိူင်းၸိုင်ႈတႆး၊ 3. ပဵၼ်ဝၼ်းဢၼ်ၵူၼ်းမိူင်းၸိုင်ႈတႆးႁဝ်း ႁူမ်ႈသဵင်ၵၼ်ႁွင်ႉၽဵင်းၸၢတ်ႈဢွၼ်တၢင်းသုတ်း ၼႂ်းပိုၼ်းၵၢၼ်မိူင်းၸိုင်ႈတႆးၼႆလႄႈ ထိုင်မႃးၼႂ်းဝၼ်းတီႈ 11 လိူၼ်ၽႅပ်ႉပိဝ်ႊရီႊ ၽူႈဢွၼ်ႁူဝ်ၵူၼ်းမိူင်းတႆးႁဝ်း ၸင်ႇလႆႈၸႂ်ၵၼ်မၵ်းမၼ်ႈဢဝ်ဝၼ်းတီႈ 07 လိူၼ်ၾႅပ်ႉပိဝ်ႊရီႊၼႆႉ ပဵၼ်ဝၼ်းၸိူဝ်ႉၸၢတ်ႈၸိုင်ႈတႆး ၼႂ်းပၢင်ၵုမ်ပၢင်လူင် တင်ႈတႄႇပီ 1947 ၼၼ်ႉမႃး တေႃႇထိုင်ဝၼ်းမိူဝ်ႈၼႆႉၶွပ်ႈႁွပ်ႈ (77) ပီတဵမ်ၼႆႉယဝ်ႉ။ ဝၼ်းၸိုင်ႈမိူင်းႁူမ်ႈတုမ် ၶွပ်ႈႁွပ်ႈ 77 ပီ ယဝ်ႉၵေႃႈ ဝၼ်းတီႈ 12 လိူၼ်ၾႅပ်ႉပိဝ်ႊရီႊ ၼႂ်းပီ 2024 ဢၼ်တေထိုင်ၼႆႉ ပဵၼ်ဝၼ်းၸိုင်ႈမိူင်းႁူမ်ႈတုမ်(ပျီႇထွင်ႇၸုၼေႉ)။ ဢၼ်တေၶွပ်ႈႁွပ်ႈထိုင် 77 ပီမိူၼ်ၵၼ်။ ဝၼ်းၸိုင်ႈမိူင်းႁူမ်ႈတုမ်ၼႆႉၵေႃႈ ပိုၼ်ႉထၢၼ်မၼ်းမႃးတီႈဝၼ်းၸိူဝ်ႉၸၢတ်ႈၸိုင်ႈတႆး တီႈပၢင်လူင်ၼၼ်ႉၼင်ႇၵၼ်။ လၢတ်ႈလႆႈတဵမ်ပၢၵ်ႇတဵမ်ၵႂၢမ်းဝႃႈ- ၵွပ်ႈမီးဝၼ်းတီႈ 07 ဢၼ်ပဵၼ် ဝၼ်းၸိူဝ်ႉၸၢတ်ႈၸိုင်ႈတႆး (သျၢမ်းပျီႇဢမဵဝ်းတႃးၼေႉ)လႄႈ ၸင်ႇတေၵိူတ်ႇမီးဝၼ်းတီႈ 12 ဢၼ်ပဵၼ်ဝၼ်းၸိုင်ႈမိူင်းႁူမ်ႈတုမ် (ပျီႇထွင်ႇၸုၼေႉ) မႃးလႆႈၼႆၼၼ်ႉ ၽႂ်ၵေႃႈတေဢမ်ႇထဵင်လႆႈ ဢဝ်ၸဵမ် ၶၢင် ၶျၢင်း မွၼ်း ယၢင်း တႆး ၵယႃး ရၶႅင်ႇ လႄႈ မၢၼ်ႈ။ ၼႂ်းပီ 1947 လိူၼ်ၾႅပ်ႉပိဝ်ႊရီႊ ဝၼ်းတီႈ 03 ထိုင်ဝၼ်းတီႈ 12 ၸဝ်ႈၾႃႉၵူႈမိူင်းၼႂ်းၸိုင်ႈတႆး လႄႈ ၽူႈဢွၼ်ႁူဝ်ၵူၼ်းမိူင်းတႆး ႁူမ်ႈတင်းၵူၼ်းမိူင်းၽူႈႁၵ်ႉၸၢတ်ႈႁၵ်ႉဝၢၼ်ႈမိူင်း- ၼႂ်းၸိုင်ႈတႆးသေ ဢွၼ်ၵၼ်ၸတ်းႁဵတ်းပၢင်ၵုမ်ၵၼ်တီႈဝဵင်းပၢင်လူင် ပိူဝ်ႈတႃႇဢုပ်ႇဢူဝ်းၵဵဝ်ႇလူၺ်ႈၵၢၼ်ဝၢၼ်ႈၵၢၼ်မိူင်းၸိုင်ႈတႆး တေယူႇၵႂႃႇၸိူင်ႉႁိုဝ်ၼႂ်းဝၼ်းပၢႆးၼႃႈ။ ၼႂ်းပၢင်ၵုမ်ၼၼ်ႉ ဢွၼ်ၵၼ်ၶွတ်ႇၽွတ်ႈလႆႈ ၶွင်ႊသီႊၸိုင်ႈတႆး (Shan State Council) ပိူဝ်ႈတႃႇႁူမ်ႈ ၵၼ်ပူၵ်းပွင်ၵၢၼ်ၽွင်းငမ်းဝၢၼ်ႈမိူင်းၸိုင်ႈတႆး ဢၼ်မီးၵူႈၸၢဝ်းၶိူဝ်းႁူမ်ႈယူႇလူၺ်ႈၼၼ်ႉ။ ဝၼ်းတီႈ 05 လိူၼ်ၾႅပ်ႉပိဝ်ႊရီႊ ၽူႈတၢင်တူဝ်သၼ်လွႆၶၢင်(ၽွင်းၼၼ်ႉ ယင်းပႆႇမီးၸႄႈမိူင်းၶၢင်) ႁွတ်ႈမႃးၼႂ်းပၢင်ၵုမ်တီႈပၢင်လူင်သေ လႆႈမႃးဢုပ်ႇဢူဝ်း ၵၼ်လွင်ႈပူၵ်းပွင်ၽဝၸၢဝ်းၶိူဝ်း ၼႂ်းပိုၼ်ႉတီႈၼိူဝ်သၼ်လွႆ လႄႈ လွင်ႈတေႁူမ်ႈတင်းလူင်ပွင်ၸိုင်ႈမိူင်းမၢၼ်ႈ ဢၼ်မီးဢင်ႊၵိသျ်ႉဢွၼ်ႁူဝ်ယူႇၽွင်းၼၼ်ႉ။ ထိုင်မႃးဝၼ်းတီႈ 06 လိူၼ်ၾႅပ်ႉပိဝ်ႊရီႊ ၽူႈတၢင်တူဝ်သၼ်လွႆၶျၢင်း(ၽွင်းၼၼ်ႉ ၸႄႈမိူင်းၶျၢင်းၵေႃႈပႆႇမီး) လႆႈႁွတ်ႈမႃးၼႂ်းပၢင်ၵုမ်တီႈပၢင်လူင်ထႅင်ႈသေ တင်းမိူင်းတႆး တင်းသၼ်လွႆၶၢင် လႄႈ သၼ်လွႆၶျၢင်း လႆႈဢုပ်ႇဢူဝ်းၵၼ်ထႅင်ႈ ၵဵဝ်လူၺ်ႈလွင်ႈ တေႁူမ်ႈတင်းလူင်ပွင်ၸိုင်ႈမိူင်းမၢၼ်ႈ မိူဝ်ႈၽွင်းဢင်ႊၵိသျ်ႉတိုၵ်ႉပဵၼ်ယႂ်ႇၼၼ်ႉၸိူင်ႉႁိုဝ်။ တႃႇတေႁပ်ႉဢုပ်ႇဢူဝ်းၵၼ်တင်း ၽူႈတၢင်တူဝ်လူင်ပွင်ၸိုင်ႈမၢၼ်ႈ ပႃႈတႂ်ႈဢင်ႊၵိသျ်ႉၼၼ်ႉ တႆး၊ ၶၢင် လႄႈ ၶျၢင်း လႆႈႁူမ်ႈၵၼ်ၶွတ်ႇၽွတ်ႈၶွမ်ႊမတီႊသုင်သုတ်း ၵူၼ်းမိူင်းသၼ်လွႆၽွမ်ႉႁူမ်ႈ (The Supreme Council Of The United Hill Peoples = SCOUHP) ဝႆႉၸုမ်းၼိုင်ႈ။ (ၽူႈတၢင်တူဝ်ယၢင်းလႅင် ၶဝ်ႈႁူမ်းၸွမ်းပၢင်ၵုမ် တင်ႈငဝ်ႈတေႃႇပၢႆသေတႃႉ ဢမ်ႇၶဝ်ႈႁူမ်ႈတႅပ်းတတ်းၸွမ်းသင်၊ ယူႇပဵၼ်ၽူႈသင်ၵဵတ်ႇၵၢၼ်(Observer)လၢႆလၢႆၵွႆးၼႆယူႇ)။ ထိုင်မႃးၼႂ်းဝၼ်းတီႈ 09 လိူၼ်ၾႅပ်ႉပိဝ်ႊရီႊ ပီ 1947 ၼၼ်ႉ ၸွမ်ႁၢၼ်ဢွင်ႇသၢၼ်း ၽူႈဢွၼ်ႁူဝ် ၸိူဝ်ႉၸၢတ်ႈမိူင်းမၢၼ်ႈ တင်းၽူႈတၢင်တူဝ်ၸၢဝ်းၶိူဝ်းမၢၼ်ႈ ႁူမ်ႈပႃးၽူႈတၢင်တူဝ်လူင်ပွင်ၸိုင်ႈ မိူင်းဢင်ႊၵိသျ်ႉ Mr. Bottomley လႄႈ ၸဝ်ႈသိုၵ်း Rees Williams ၶဝ် ႁွတ်ႈမႃးၼႂ်းပၢင်ၵုမ်တီႈပၢင်လူင်။ ဝၼ်းတီႈ 09 − 10 – 11 သၢမ်ဝၼ်းလုမ်းလုမ်း ၽူႈဢွၼ်ႁူဝ်မိူင်းမၢၼ်ႈ လႄႈတင်းၽူႈဢွၼ်ႁူဝ် ၶွမ်ႊမတီႊသုင်သုတ်း ၵူၼ်းမိူင်းသၼ်လွႆၽွမ်ႉႁူမ်ႈ (SCOUHP) လႆႈဢုပ်ႇဢူဝ်းၵၼ် ပိူဝ်ႈတႃႇဝၢင်းၽႅၼ်ႁူမ်ႈၵၼ်ၽွင်းငမ်းဝၢၼ်ႈမိူင်းႁၢဝ်ႈႁၢဝ်ႈႁႅင်းႁႅင်းသေ ၼႂ်းဝၼ်းတီႈ 11 ၸင်ႇမႃးတူၵ်းလူင်းလႆႈၸႂ်ၵၼ်တႅမ်ႈၶေႃႈလႆႈၸႂ်ႁူမ်ႈၵၼ် (9) ၶေႃႈသေ ထိုင်မႃးၼႂ်းဝၼ်းတီႈ 12 လိူၼ်ၾႅပ်ႉပိဝ်ႊရီႊၼၼ်ႉ ၸင်ႇလႆႈဢဝ်ၽူႈတၢင်တူဝ်လူင်ပွင်ၸိုင်ႈမိူင်းဢင်ႊၵိသျ်ႉ 2 ၵေႃႉၼၼ်ႉ ပဵၼ်သၵ်ႉၶိသၵ်ႈသေႇယဝ်ႉ လႆႈလူင်းလၢႆးမိုဝ်းၵၼ်ပဵၼ်လိၵ်ႈပဵၼ်လၢႆးဝႆႉပဵၼ်သၵ်ႉၶိသၵ်ႈသေႇ (9) ၶေႃႈ ဢၼ်ႁူႉၸၵ်းၵၼ် ၼႂ်းတူင်ႇဝူင်းၵၢၼ်မိူင်းမိူင်းမၢၼ်ႈဝႃႈ- လိၵ်ႈႁူမ်ႈမၢႆပၢင်လူင် ပီ 1947 ပိူဝ်ႈတႃႇႁူမ်ႈၵၼ်ၵေႃႇတင်ႈၸိုင်ႈမိူင်းႁူမ်ႈတုမ် ဢၼ်ၸႂ်ႉၸိုဝ်ႈဝႃႈ- ၸိုင်ႈမိူင်းႁူမ်ႈတုမ်မိူင်းမျႅၼ်ႇမႃႇရ်(ပျီႇထွင်ႇၸုမျၢၼ်ႇမႃႇၼႅင်ႇငၢၼ်ႇတေႃႇ- The Union of Burma) မႃးမိူၼ်ႁူႉၵၼ်ၵူႈၵေႃႉၼႆႉယူႇ။ ၸင်ႇဝႃႈ ဝၼ်းတီႈ 07 လိူၼ်ၾႅပ်ႉပိဝ်ႊရီႊ ဢၼ်ပဵၼ်ဝၼ်းၸိူဝ်ႉၸၢတ်ႈၸိုင်ႈတႆးႁဝ်းၼႆႉ ၵူၼ်းတႆးႁဝ်း၊ ၵူၼ်းမိူင်းတႆးႁဝ်းၵူႈၸၢဝ်းၶိူဝ်း ဢမ်ႇလီလူင်လိုမ်း၊ ၵွပ်ႈပဵၼ်ဝၼ်းဢၼ်ပဵၼ်ပိုၼ်ႉထၢၼ်ၵေႃႇတင်ႈလႆႈ ၸိုင်ႈမိူင်းႁူမ်ႈတုမ် ဢၼ်ၸိူဝ်းႁဝ်း ၶၢင် ၶျၢင်း ယၢင်း တႆး မွၼ်း ၵယႃး ရၶႅင်ႇ လႄႈ မၢၼ်ႈ ၵူႈၸၢဝ်းၶိူဝ်း လႆႈႁူမ်ႈၵၼ်ယူႇသဝ်းၵိၼ်သၢင်ႈမႃးၼႆႉယူႇ။ လီလီၸႃႉၸႃႉၵေႃႈႁိုင်ၼၢၼ်းမႃး 77 ပီတဵမ်ယဝ်ႉလူ။ ပေႃးမီးလွင်ႈၽဵင်ပဵင်း၊ လွင်ႈတႅပ်းတတ်းလႆႈႁင်းၶေႃ၊ လွင်ႈတီႊမူဝ်ႊၶရေႊသီႊ မိူၼ်မိူၼ်ၵၼ်ၵူႈၸၢဝ်းၶိူဝ်း ပဵင်းတင်းၸၼ်ႉလုမ်ႈၾႃႉၼႆ ၸိူဝ်းႁဝ်းၵူၼ်းမိူင်းၸိုင်ႈတႆးတင်းသဵင်ႈ၊ ၵူၼ်းမိူင်းၸိုင်ႈမိူင်းႁူမ်ႈတုမ်တင်းသဵင်ႈ လီႁူမ်ႈမိုဝ်းၵၼ်ပူၵ်းပွင်ၽဝၵူၼ်းမိူင်း ႁႂ်ႈၵတ်းယဵၼ်ၶိုၼ်ႈယႂ်ႇၵႂႃႇၼၼ်ႉၵွႆးယူႇၼႆၼၼ်ႉ ၽႂ်ႁိုဝ်တေထဵင်လႆႈ။ လွၵ်းၸုၵ်းၵၢၼ်မိူင်းပုၼ်ႈၵူၼ်းတႆးလႄႈၵူၼ်းမိူင်းတႆး(မိူဝ်းၼႃႈ) လိၵ်ႈႁူမ်ႈမၢႆပၢင်လူင် လႄႈ ၼမ်ႉၸႂ်ပၢင်လူင် ပီ 1947 (Panglong Agreement and Spirit of Panglong, 1947) ၵၢၼ်မိူင်းပုၼ်ႈၸၢဝ်းၶိူဝ်းတႆး- ပိုၼ်ႉထၢၼ်ၵၢၼ်မိူင်းၸိုင်ႈတႆးႁဝ်း ထုၵ်ႇလီၸုၵ်းၼိူဝ်လိၵ်ႈ ႁူမ်ႈမၢႆပၢင်လူင် မိူဝ်ႈဝၼ်းတီႈ 07/02/1947 ၼၼ်ႉယူႇ။ ၼႂ်းလိၵ်ႈႁူမ်ႈမၢႆပၢင်လူင် (9) ၶေႃႈၼၼ်ႉ တႃႇၸိုင်ႈတႆးၵမ်းသိုဝ်ႈၶေႃၶေႃမီးဝႃႈ- 1. မီးသုၼ်ႇလႆႈၽွင်းငမ်းတူဝ်ၵဝ်ႇလႄႈ မီးသုၼ်ႇလႆႈတႅပ်းတတ်းႁင်းၶေႃတဵမ်ထူၼ်ႈ (ၶေႃႈ 5 ၼႂ်းလိၵ်ႈႁူမ်ႈမၢႆ)။ 2. မီးသုၼ်ႇလႆႈႁပ်ႉပူၺ်ႈလွၵ်းပိူင်တီႊမူဝ်ႊၶရေႊသီႊၸၼ်ႉလုမ်ႈၾႃႉ (ၶေႃႈ 7 ၼႂ်းလိၵ်ႈႁူမ်ႈမၢႆ)။ 3. မီးသုၼ်ႇလႆႈၸတ်းၵၢၼ်လွင်ႈငိုၼ်းတွင်း ပုၼ်ႈမိူင်းတႆးႁင်းၶေႃ (ၶေႃႈ 8 ၼႂ်းလိၵ်ႈႁူမ်ႈမၢႆ) ၼၼ်ႉသေ လႆႈတူၵ်းလူင်းပိူဝ်ႈတႃႇႁဵတ်းၵၢၼ်ပူၵ်းပွင်ဝၢၼ်ႈမိူင်းၸိုင်ႈတႆးႁဝ်းၼႆမႃး။ ၵဵဝ်ႇတင်းၵၢၼ်ၵေႃႇတင်ႈမိူင်းႁူမ်တုမ်ၼႆႉ ႁဝ်းမႃးၸႅၵ်ႇလႆႈသွင်တွၼ်ႈ- လိၵ်ႈႁူမ်ႈမၢႆပၢင်လူင် လႄႈ ၼမ်ႉၸႂ်ပၢင်လူင် ၸိူင်ႉၼႆ။ သွင်တွၼ်ႈၼႆႉ ဢဝ်ၽၢတ်ႇၵၼ်ဢမ်ႇလႆႈ မိူၼ်ၽႃႇမိုဝ်းလႄႈ လင်မိုဝ်း။ ၸိူင်ႉၼင်ႇ – 1. လိၵ်ႈႁူမ်ႈမၢႆပၢင်လူင် (Panglong Agreement, 1947) ၶေႃႈတူၵ်းလူင်းပၢင်လူင် (9) ၶေႃႈ။ ၼၼ်ႉပဵၼ်- 1.1 လိူၵ်ႈတင်ႈၽူႈတၢင်တူဝ်(မိူင်းတႆးၵေႃႉၼိုင်ႈ) ၵႂႃႇပဵၼ်ၽွင်းတၢင် ၼႂ်းလူင် ပွင်ၸိုင်ႈၸူဝ်ႈၶၢဝ်းမိူင်းမၢၼ်ႈ။ 1.2 ၽွင်းတၢင်ဢၼ်ပဵၼ်ၽူႈတၢင်တူဝ်(မိူင်းတႆး)ၼႆႉလိူဝ်သေၵၢၼ်ၵႅတ်ႇၶႄလႄႈၵၢၼ် တိတ်းတေႃႇၼွၵ်ႈမိူင်းၵႂႃႇ ပဵၼ်ၽူႈမီးဢမ်းၼၢၸ်ႈၼိူဝ်ၵၢၼ်ငၢၼ်း ဢၼ်ၵဵဝ်ႇတင်း မိူင်းသၼ်လွႆတင်းမူတ်း။ 1.3 လိူၵ်ႈၽူႈတၢင်တူဝ်ၶၢင်လႄႈ ၽူႈတၢင်တူဝ်ၶျၢင်း(ၶိူဝ်းလႂ်ၼိုင်ႈၵေႃႉ) ပဵၼ် ၵႅမ်ၽွင်းတၢင် ပိူဝ်ႈတႃႇႁဵတ်းပၼ်ၵၢၼ်သၼ်လွႆၶၢင်လႄႈ သၼ်လွႆၶျၢင်းသေ တင်းသၢမ်ၵေႃႉႁဵတ်းၵၢၼ်ႁူမ်ႈၵၼ်ၸွမ်းပိူင်ၵၢၼ်။ 1.4 ၽွင်းတၢင်(ၽူႈတၢင်တူဝ်)မိူင်းတႆးၼႆႉ ပဵၵ်ႉဝႃႈႁပ်ႉပုၼ်ႈၽွၼ်းၵၢၼ်ငၢၼ်း မိူင်း သၢၼ်လွႆဝႆႉတင်းမူတ်းၵေႃႈ ပေႃးမီးပၢင်ၵုမ်ဢၼ်ၵဵဝ်ႇတင်းမိူင်းသၼ်လွႆမႃး ၵႅမ်ၽွင်း တၢင်သၼ်လွႆၶၢင်လႄႈ သၼ်လွႆၶျၢင်းၶဝ် မီးသုၼ်ႇလႆႈၶဝ်ႈႁူမ်ႈဢုပ်ႇဢူဝ်းၸွမ်း။ 1.5 မိူင်းတႆးမီးသုၼ်ႇလႆႈၽွင်းငမ်းတူဝ်ၵဝ်ႇလႄႈ မီးသုၼ်ႇလႆႈတႅပ်းတတ်းႁင်း ၶေႃတဵမ်ထူၼ်ႈ။ 1.6 တႃႇတေမၵ်းမၼ်ႈႁႂ်ႈမီးၸႄႈမိူင်းၶၢင်ၼၼ်ႉ ဢွၼ်တၢင်းမိူဝ်ႈပႆႇလႆႈတႅပ်းတတ်း ၼႂ်းသၽႃးပူၵ်းပွင်ၸိုင်ႈမိူင်း(တႅင်းပျူႉပျီႇပျူႉလုတ်ႉတေႃႇ)ၼႆႉ ႁၼ်လီလႆႈၸႂ်ၵၼ် ဝႃႈထုၵ်ႇလီမီး(ၸႄႈမိူင်းၶၢင်)ယူႇ။ 1.7 မိူင်းတႆးမီးသုၼ်ႇလႆႈႁပ်ႉပူၺ်ႈ လွင်ႈတီႊမူဝ်ႊၶရေႊသီႊၸၼ်ႉလုမ်ႈၾႃႉ။ 1.8 မိူင်းတႆးမီးသုၼ်ႇလႆႈၸတ်းၵၢၼ် လွင်ႈငိုၼ်းတွင်းပုၼ်ႈမိူင်းတႆးႁင်းၶေႃ။ 1.9 ငိုၼ်းတွင်းတႃႇၸွႆႈထႅမ်သၼ်လွႆၶၢင်လႄႈသၼ်လွႆၶျၢင်း ႁႂ်ႈလႆႈပဵင်းၵၼ် တင်းမိူင်းမၢၼ်ႈ မိူင်းတႆး ပဵၼ်လႆႈဢမ်ႇပဵၼ်လႆႈၼၼ်ႉ လူင်ပွင်ၸိုင်ႈၸူဝ်ႈ ၶၢဝ်းတင်းၽွင်းတၢင် ၽူႈတၢင်တူဝ်မိူင်းသၼ်လွႆ(ၶၢင် ၶျၢင်း တႆး) ဢုပ်ႇဢူဝ်း ၵၼ်သေၶပ်းၶိုင်ၵႂႃႇ။ တင်း (9) ၶေႃႈၼႆႉ ပဵၼ်ၶေႃႈလႆႈၸႂ်၊ ၶေႃႈတူၵ်းလူင်း (ၵတိၵဝုတ်ႉ) ၼႂ်းလိၵ်ႈႁူမ်ႈမၢႆ ပၢင်လူင် ဢၼ်တႅမ်ႈဝႆႉတင်းလိၵ်ႈလၢႆး (Written Agreement)။ 2. ၼမ်ႉၸႂ်ပၢင်လူင် (The Spirit of Panglang)- ၼမ်ႉၸႂ်ပၢင်လူင်ၼႆႉ ပဵၼ်လွၼ်ႉၵႅၼ်လိၵ်ႈႁူမ်ႈမၢႆပၢင်လူင် ဢၼ်ပဵၼ်လွင်ႈတၢင်းလႆႈတူၵ်းလူင်း၊ လႆႈလူင်းလၢႆးမိုဝ်း ဢၼ်ပဵၼ်ၶေႃႈလႆႈၸႂ်(ၶေႃႈမၵ်းမၼ်ႈပၼ်ၵတိ) တၢင်းသူပ်းတၢင်းပၢၵ်ႇ (Un-written Agreement) မိူဝ်ႈဝၼ်းတီႈ 10/02/1947 ဢွၼ်တၢင်းတေလူင်းလၢႆးမိုဝ်းလိၵ်ႈႁူမ်ႈမၢႆပၢင်လူင်(ၼိုင်ႈဝၼ်း)ၼၼ်ႉ မီးၼင်ႇပႃႈ တႂ်ႈၼႆႉ- 2.1 တေလႆႈပဵၼ်လွၵ်းပိူင်မိူင်းႁူမ်ႈတုမ် 2.2 ၼႂ်းလွၵ်းပိူင်မိူင်းႁူမ်တုမ်ၼႆႉ- တေလႆႈမီးလွင်ႈၽဵင်ႇပဵင်းၵၼ်တၢင်းၵၢၼ်မိူင်း 2.3 တေလႆႈမီးလွင်ႈတႅပ်းတတ်းႁင်းၶေႃ 2.4 တေလႆႈမီးလွင်ႈသုၼ်ႇလႆႈၽၢတ်ဢွၵ်ႇ (မိူဝ်ႈမီးၵၢင်ၸႂ်ၶႂ်ႈၽၢတ်ႇဢွၵ်ႇ) (ဢိင်မႃးတီႈ) − ပိုၼ်းတူဝ်လုင်းသျူၺ်ႇဢူင်း ဢၼ်လုင်းသျူၺ်ႇဢူင်းတႅမ်ႈ(ဢမ်ႇႁၼ်မီး ပီဢိတ်ႇဢွၵ်ႇ)။ − ပိုၼ်းတူင်ႉၼိုင်ၵေႃႇတင်ႈၸိုင်ႈမိူင်းႁူမ်ႈတုမ်မျႅၼ်ႇမႃႇ (ဢၼ်လွတ်ႈလႅဝ်း လႄႈမီးဢမ်းၼၢၸ်ႈ)၊ လုင်းၶုၼ်ၵျုႇပု (ၽူႈႁူမ်ႈလူင်းလၢႆးမိုဝ်းလိၵ်ႈႁူမ်ႈမၢႆပၢင်လူင် 1947) လၢတ်ႈတၢင်းသူပ်းလႄႈ လုင်းၶုၼ်ၵျုႇဢူး လုၵ်ႈၸၢႆးလူင်မၼ်းၸဝ်ႈ ဢဝ်ၸၢၵ်ႈပေႃႉလိၵ်ႈ- မၢႆတွင်းဝႆႉမိူဝ်ႈပီ 1976 ။ – ပိၼ်ႇလူင်ႇၸိတ်ႉတၢၼ်း၊ ဢူးဢူင်းၽေႇ (ၽူႈၶဝ်ႈၸုမ်းၼမ်းႁူဝ်ၸႄႈမိူင်းတႆး) တႅမ်ႈ လႄႈဢိတ်ႇဢွၵ်ႇပွၵ်ႈၵမ်း 2 မိူဝ်ႈပီ 2013 (ၶေႃႈၾၢင်ႉသတိ) – ဢၼ်ၵူၼ်းမိူင်းတႆးႁဝ်းလူဝ်ၾၢင်ႉသတိၼႆႉ ပေႃး(တေဢၢၼ်း) ယူႇႁူမ်ႈၸွမ်း ၼႂ်းၸိုင်ႈမိူင်းႁူမ်ႈတုမ်မိူင်းမျႅၼ်ႇမႃႇၵႂႃႇၼႂ်းဝၼ်းၼႃႈၼႆ (လီဝူၼ်ႉဝႃႈ) – ဢဝ်လိၵ်ႈႁူမ်ႈမၢႆပၢင်လူင် 1947 တင်း (9) ၶေႃႈ ဝႆႉပဵၼ်ပိုၼ်ႉထၢၼ်ၵၢၼ်မိူင်း။ လိူဝ်သေၼၼ်ႉ လီဝူၼ်ႉပႃး – 1. လွၵ်းပိူင်ၾႅတ်ႉတရႄႊလ်၊ 2. သုၼ်ႇလႆႈၽဵင်ႇပဵင်း လႄႈ သုၼ်ႇလႆႈတႅပ်းတတ်းႁင်းၶေႃ၊ 3. တပ်ႉသိုၵ်းႁူမ်ႇလူမ်ႈၸႄႈမိူင်း၊ 4. တပ်ႉပလိၵ်ႈၸႄႈမိူင်း ၸဵမ်ၸိူဝ်းၼႆႉ။ ၵေႃၵၢၼ်မိူင်း – ဢၼ်ၵူႈပႃႊတီႊၵၢၼ်မိူင်း၊ ၵူႈတပ်ႉသိုၵ်း၊ ၵူးၸုမ်းၵေႃၼႂ်းၾိင်ႈၵူၼ်း ဢိၵ်ႇတင်းၽူႈႁၵ်ႉၸၢတ်ႈ(ႁူမ်ႈတၢင်းၸဝ်ႈသင်ၶ ဢၼ်ပဵၼ်ဢူဝ်းဝႃတႃၸရိယၵၢၼ်ၸိူဝ်ႉၸၢတ်ႈ) မႃးၶဝ်ႈႁဵတ်းၸွမ်း မိူၼ်ၼင်ႇၵေႃပွင်ၵၢၼ် ၽွမ်ႉႁူမ်ႈၸိုင်ႈတႆး (Committee for Shan State Unity= CSSU) ၵဝ်ႇမိူဝ်ႈပူၼ်ႉမႃးၼၼ်ႉၼႆႉ ပုၼ်ႈတႃႇတႆးႁဝ်း လႆႈဝႃႈပဵင်းပေႃးယူႇ(ၼိုင်ႈပွတ်းၼိုင်ႈတွၼ်ႈ)။ ပုၼ်ႈတႃႇတေမႃးႁူမ်ႈၵၼ် တမ်းဝၢင်းလၵ်းပိူင်ၵၢၼ်မိူင်း(Political Frame Work – ၼႅင်ႇငၢၼ်ႇယေးမူႇပွင်ႇ) ဢၼ်တေဢဝ်(ဝႆႉ)ဢုပ်ႇၵၢၼ်မိူင်းတင်းပိူၼ်ႈတၢင်ႇၸႄႈမိူင်း ႁူမ်ႈတင်းမိူင်းမၢၼ်ႈၼႂ်းၽွင်းယၢမ်းဢၼ်တေပဵၼ်မႃးမီးမႃး ၼၼ်ႉယူႇ။ ၵေႃၵၢၼ်မိူင်းၸိူင်ႉၼင်ႇဝႃႈမႃးၼႆႉ တီႈသိုဝ်ႈမၼ်းဢဝ်ဝႆႉၸိုဝ်ႈၸိူင်ႉႁိုဝ်ၵေႃႈယဝ်ႉ ပုၼ်ႈတႃႇမိူင်းတႆးႁဝ်း ထုၵ်ႇလီပဵၼ်ဢၼ်လဵဝ်ၵွႆး(မိူဝ်ႈၵႂႃႇဢုပ်ႇဢူဝ်းၵၢၼ်မိူင်းတင်း တၢင်ႇၸႄႈမိူင်း ႁူမ်ႈတင်းမိူင်းမၢၼ်ႈ)။ ပေႃးဢမ်ႇၸႂ်ႈပိူဝ်ႈတႃႇဢုပ်ႇဢူဝ်းၵၢၼ်မိူင်း တႃႇမိူင်းတႆးလႄႈဢုပ်ႇၽႂ်ဢုပ်ႇမၼ်းၵေႃႈ တေဢမ်ႇမႃးတိူဝ်ႉသၢင်ႈၽွၼ်းလီမိူင်းတႆးသင်။ တီႈတိူၵ်ႈမၼ်း ပဵၵ်ႉဝႃႈ(လူင်ပွင်ၸိုင်ႈ မိူင်းႁူမ်ႈတုမ် ဢမ်ႇၽွမ်ႉ၊ ဢမ်ႇယွမ်းႁႂ်ႈပဵၼ်ၸုမ်းလဵဝ်ၵႂႃႇဢုပ်ႇဢူဝ်းလႄႈ) လႆႈၵႂႃႇပဵၼ်ၸုမ်းၽႂ်ၸုမ်းမၼ်းၵေႃႈ ပေႃးလွၵ်းၸုၵ်းၵၢၼ်မိူင်း ဢမ်ႇၼၼ် လၵ်းပိူင်ၵၢၼ်မိူင်းမိူၼ်ၵၼ်(ပဵၼ်ဢၼ်လဵဝ်ၵၼ်)သေယဝ်ႉ ၵေႃၵၢၼ်မိူင်းလႄႈၽူႈဢွၼ်ႁူဝ်ဝၢင်းၽႅၼ်(ၽူႈယိပ်းၸိူၵ်ႈမၼ်း) ပဵၼ်ၵေႃႉလဵဝ် (ၼႂ်းတႅဝ်းႁူမ်ႈ)။ ပဵၼ်ၸုမ်းလဵဝ်(ၼႂ်းတႅဝ်းႁူမ်ႈ)ၼႆ တေဢမ်ႇၸၢင်ႈႁဵတ်းႁႂ်ႈပိုၼ်းၵၢၼ်မိူင်းတႆးႁဝ်း ႁၢင်ႈႁၢႆႉလႆႈ၊ ပေႃးႁဝ်းၶဝ်ႈၸႂ်ၵၼ်လွင်ႈၼႆႉၵေႃႈ လီပေႃးၸႂ် ထူမ်ၸႂ်ယူႇ ပုၼ်ႈမိူင်းတႆးႁဝ်း(တႃႇၽႅၼ် ၵၢၼ်ၸၼ်ႉၼိုင်ႈ) ၼႂ်းငဝ်းလၢႆးယေႈငဝ်းလၢႆးၼႆယူႇ။ မႂ်ႇသုင်ၶႃႈ ၸၢႆးပိုၼ်ၶမ်း ၽယၵ်ႉဝူင်း (07/02/2024) [မၢႆတွင်း – လိၵ်ႈႁူမ်ႈမၢႆပၢင်လူင် (9) ၶေႃႈၼႆႉ ယိူင်းတႃႇၵူၼ်းဝၢၼ်ႈယူဝ်းယူဝ်းပွင်ႇၸႂ်ငၢႆႈသေ ပိၼ်ႇတႅမ်ႈဝႆႉ။ ၶွပ်ႈႁွပ်ႈ 77 ပီဝၼ်းၸိူဝ်ႉၸၢတ်ႈၸိုင်ႈတႆးမိူဝ်ႈ 07/02/2024။]

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-02-06T14:10:02

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-70/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွႆႈထႅမ်ၵူၼ်းမိူင်း မႄးၶူဝ်

မိူဝ်ႈဝၼ်းထီႉ 5 February 2024 (လိူၼ်ၵမ်လွင်ႈ 11 ၶမ်ႈ ပီႊတႆး 2118 ၼီႈ) ၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA လႆႈၵႂႃႇၸွႆႈပေႃႈမႄႈၵူၼ်းမိူင်း မႄးၶူဝ် ၼႂ်းၼႃႈတီႈၵုမ်းၵမ်တီႈၼိုင်ႈ။ တႆးလွတ်ႈလႅဝ်း

['ၶၢဝ်ႇ']

2024-02-06T12:59:49

https://taifreedom.com/%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba%e1%82%87-%e1%81%bd%e1%80%bd%e1%80%99%e1%80%ba%e1%82%89%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af/

ဢီႇရၢၼ်ႇ ၽွမ်ႉပိုတ်းယိုဝ်းဢမေႇရိၵၢၼ်ႇၶိုၼ်း

ဝၢႆးသေဢမေႇရိၵၢၼ်ႇ ဢမ်ႇႁပ်ႉၶၢမ်ႇလႆႈဝႃႈ တေဢမ်ႇပိုတ်းယိုဝ်းသႂ်ႇဢီႇရၢၼ်ႇ ၼၼ်ႉယဝ်ႉ ၽၢႆႇတၢင်းဢီႇရၢၼ်ႇၵေႃႈ တေဢမ်ႇယိုဝ်ႈယိုတ်း တႃႇပိုတ်းယိုဝ်းၶိုၼ်း။ မိူဝ်ႈဝၼ်းထီႉ 5 February 2024 (လိူၼ်ၵမ်လွင်ႈ 11 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈတၢင်လၢတ်ႈႁွင်ႈၵၢၼ်လူင်ၽၢႆႇၼွၵ်ႈမိူင်းဢီႇရၢၼ်ႇ လၢတ်ႈဝႃႈ ဢီႇရၢၼ်ႇ တေဢမ်ႇယိုဝ်ႈယိုတ်း တႃႇၸႂ်ႉတိုဝ်းၶိူင်ႈယိပ်းၶိုတ်းၵၢပ်ႈ ပိုတ်းယိုဝ်းတုမ်ႉတွပ်ႇၶိုၼ်း သင်ဢမေႇရိၵၢၼ်ႇ ပိုတ်းယိုဝ်းသႂ်ႇဢွၼ်တၢင်း လႄႈ မိူဝ်ႈပူၼ်ႉမႃးၸိူဝ်းၼၼ်ႉၵေႃႈ ဢီႇရၢၼ်ႇ တုမ်ႉတွပ်ႇၶိုၼ်း ၵၢၼ်ပူၼ်ႉပႅၼ် လွင်ႈမၼ်ႈၼိမ်သဝ်းဢီႇရၢၼ်ႇ မႃးတႃႇသေႇ ဝႃႈၼႆသေတႃႉ ဢီႇရၢၼ်ႇဢမ်ႇလႆႈႁႃတၢင်း ၽိူမ်ႉလွင်ႈၶဵင်ႈၶႅင်ၼႂ်းပွတ်း တွၼ်ႈၼႆ ၽူႈတၢင်လၢတ်ႈၽၢႆႇၼွၵ်ႈမိူင်း ဢီႇရၢၼ်ႇလၢတ်ႈထႅင်ႈၼင်ႇၼႆ။ ဢွၼ်တၢင်းၼႆႉ ယူႇတီႈၽူႈၵိူဝ်းၵုမ်ၽၢႆႇလွင်ႈမၼ်ႈၼိမ်သဝ်းဢမေႇရိၵၢၼ်ႇ လႆႈလၢတ်ႈဝႃႈ ဢမေႇရိၵၢၼ်ႇ တေသိုပ်ႇပိုတ်းယိုဝ်းတုမ်ႉတွပ်ႇ ၸုမ်းယိပ်းၵွင်ႈၵၢင်ႇ လုၵ်ႉၽိုၼ်း ဢၼ်ဢီႇရၢၼ်ႇၵမ်ႉထႅမ်ၼၼ်ႉလႄႈ သင်ၸိူဝ်ႉဢီႇရၢၼ်ႇ လိူၵ်ႈသဵၼ်ႈ တၢင်းတႃႇတုမ်ႉတွပ်ႇဢမေႇရိၵၢၼ်ႇ ၵမ်းသိုဝ်ႈၼႆၸိုင် ဢီႇရၢၼ်ႇ တေလႆႈထူပ်ႉၺႃး ၵၢၼ်တုမ်ႉတွပ်ႇၼင်ႇဝႆးၽႂ်းလႄႈ ႁၢႆႉႁႅင်းၵမ်းလဵဝ် ဝႃႈၼႆ။ တႄႇၸဵမ်မိူဝ်ႈဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် တႄႇပိုတ်းယိုဝ်းပဵၼ်ပၢင် တိုၵ်းၵၼ် မိူဝ်ႈဝၼ်းထီႉ 7 October 2023 ၼၼ်ႉမႃး ႁဵတ်းႁႂ်ႈလွင်ႈၶဵင်ႈၶႅင်ၼႂ်းပွတ်း ဝၼ်းဢွၵ်ႇၵၢင်ႁၢႆႉႁႅင်းၶိုၼ်ႈမႃးသေ တိုတ်ႉၸၼ်ဢဝ် ၸုမ်းယိပ်းၵွင်ႈၵၢင်ႇလုၵ်ႉ ၽိုၼ်ႉ ၼႂ်းမိူင်းဢီႇရၵ်ႉ၊ မိူင်းသီးရီးယႃး၊ မိူင်းယေႇမႅၼ်ႇ လႄႈ မိူင်းလေႇပႃႇၼွၼ်ႇ ဢၼ်ဢီႇရၢၼ်ႇၵမ်ႉၸွႆႈၼၼ်ႉ ၶဝ်ႈၵဵဝ်ႇၶွင်ႈၸွမ်းပၢင်တိုၵ်းပွၵ်ႈၵမ်းၼႆႉ ၼႆယဝ်ႉ။ ၸိူင်ႉႁိုဝ်ၵေႃႈလီ ယၢမ်းၽွင်ႈတေႃႈလဵဝ် ပၢင်တိုၵ်းၼႂ်းပိုၼ်ႉတီႈၵႃႇၸႃႉ ယင်းဢမ်ႇ ပႆႇၵိုတ်းယိုတ်းသေ ၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႇသတၢႆး လူႉသဵင်ႈတၢႆၵႂႃႇယဝ်ႉဢမ်ႇယွမ်း 27,000 ၵေႃႉ၊ မၢတ်ႇၸဵပ်း 66,000 ၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-06T11:12:36

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82/

သိုၵ်းမၢၼ်ႈပွႆႇမၢၵ်ႇသႂ်ႇႁူင်းႁဵၼ်းလႄႈ လုၵ်ႈဢွၼ်ႇတၢႆမၢတ်ႇၼမ်

ၽွင်းလုၵ်ႈဢွၼ်ႇတိုၵ်ႉၶိုၼ်ႈႁူင်းႁဵၼ်း သွၼ်လိၵ်ႈယူႇတီႈဝၢၼ်ႈတေႃႇသီႇဢီႇ ၸႄႈဝဵင်းတီးမေႃႉသူဝ်ႇ မိူင်းယၢင်းလႅင်ၼၼ်ႉ သိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇတီႈႁူင်းႁဵၼ်း လႄႈ မီးလုၵ်ႈဢွၼ်ႇလႆႈမၢတ်ႇၸဵပ်းတၢႆတင်းၼမ်။ သိုဝ်ႇၶၢဝ်ႇ RFA ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 5 February 2024 (လိူၼ်ၵမ်လွင်ႈ 11 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 10:00 မူင်းပၢႆ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်တိုၵ်း ၵႂႃႇပွႆႇမၢၵ်ႇသႂ်ႇ တီႈဝၢၼ်ႈတေႃႇသီႇဢီႇ လႄႈ မၢၵ်ႇလူင်တူၵ်းသႂ်ႇ တီႈႁူင်းႁဵၼ်းသွၼ်လိၵ်ႈသေ လုၵ်ႈဢွၼ်ႇလႆႈတၢႆထင်တီႈၵႂႃႇ 4 ၵေႃႉ မၢတ်ႇၸဵပ်းဢမ်ႇယွမ်း 10 ၵေႃႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ လုၵ်ႈဢွၼ်ႇၸိူဝ်းတၢႆၵႂႃႇၼၼ်ႉ ႁဝ်းၶႃႈဢမ်ႇပႆႇၸၢင်ႈ ယိုၼ်ႈယၼ်လၢတ်ႈၸိုဝ်ႈၶဝ်လႆႈ၊ ဢႃႇယုၶဝ်တေမီး 10 ၶူပ်ႇထိုင် 13 ၶူပ်ႇၼႆႉ၊ တီႈဝၢၼ်ႈတေႃႇသီႇဢီႇၼႆႉ ဢမ်ႇမီးပၢင်တိုၵ်းသင်လႄႈ ပဵၼ်ဝႆႉၼႃႈတီႈၵတ်းယဵၼ်သေ သိုၵ်းမၢၼ်ႈတင်ႈၸႂ်ၵႂႃႇပွႆႇမၢၵ်ႇသႂ်ႇၵူၺ်း၊ ႁူင်းႁဵၼ်းၵေႃႈလူႉၵွႆမူတ်းယဝ်ႉ ဝႃႈၼႆ။ သိုဝ်ႇၶၢဝ်ႇဢၼ်သိုၵ်းမၢၼ်ႈၵုမ်းၵမ်ဝႆႉၼၼ်ႉသမ်ႉ ပိုၼ်ၽၢဝ်ႇၵႂႃႇဝႃႈ ၼႂ်းဝၼ်းထီႉ 5 February 2024 တပ်ႉသိုၵ်းမၢၼ်ႈ ဢမ်ႇလႆႈၸႂ်ႉႁိူဝ်းမိၼ် ၵႂႃႇပွႆႇမၢၵ်ႇသႂ်ႇတီႈ ဝၢၼ်ႈတေႃႇသီႇဢီႇ လႄႈ လွင်ႈဝႃႈ မီးလုၵ်ႈဢွၼ်ႇလႆႈမၢတ်ႇၸဵပ်း/တၢႆၼၼ်ႉၵေႃႈ ပဵၼ်ၶၢဝ်ႇပွမ်ၶၢဝ်ႇၽၢင်းၵူၺ်း ဝႃႈၼႆ။ ၸွမ်းၼင်ႇသိုဝ်ႇၶၢဝ်ႇ RFA ၵဵပ်းဝႆႉၶေႃႈမုၼ်းၼၼ်ႉတႄႉ တင်ႈတႄႇသိုၵ်းမၢၼ်ႈ ယိုတ်းဢၢမ်းၼၢတ်ႈၸိုင်ႈမိူင်းမႃး ထိုင်ဝၼ်းထီႉ 31 January 2024 ၼႆႉ မီးၵူၼ်းမိူင်း 1,429 ၵေႃႉ လႆႈတၢႆယွၼ်ႉမၢၵ်ႇလူင်/ၵွင်ႈလူင် လႄႈ ႁိူဝ်းမိၼ်သိုၵ်းမၢၼ်ႈ၊ ၸိူဝ်းလႆႈတၢင်းမၢတ်ႇၸဵပ်းသမ်ႉ မီးယူႇ 2,641 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-02-06T11:06:35

https://taifreedom.com/rcss-%e1%81%b6%e1%80%9d%e1%80%ba%e1%82%88%e1%80%9e%e1%80%ad%e1%80%99%e1%80%ba%e1%80%b8%e1%82%81%e1%80%b0%e1%80%84%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%a2%e1%80%bd/

RCSS ၶဝ်ႈသိမ်းႁူင်းႁဵတ်းဢွၵ်ႇယႃႈ၊ သိမ်းလႆႈယႃႈမဝ်းၵမ် ၼပ်ႉႁူဝ်လၢၼ်ႉမဵတ်ႉလႄႈ ၽူႈၵဵဝ်ႇၶွင်ႈ 10 ပၢႆ

ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ဝႅတ်ႉလွမ်ႉသိမ်းလႆႈ ႁူင်းႁဵတ်းဢွၵ်ႇယႃႈမဝ်းၵမ် ၼႂ်းၸႄႈဝဵင်းတႃႈၶီႈလဵၵ်း သိမ်းလႆႈပႃးၶိူင်ႈၶွင်ဢၼ်ၵဵဝ်ႇၶွင်ႈလႄႈ ယႃႈမဝ်းၵမ်လၢႆသႅၼ်း ၼပ်ႉႁူဝ်လၢၼ်ႉမဵတ်ႉ ဢိၵ်ႇပႃး ၽူႈၵဵဝ်ႇၶွင်ႈ 15 ၵေႃႉ ဝႃႈၼႆ။ မိူဝ်ႈၼႂ်းဝၼ်းထီႉ 03 February, 2024 (လိူၼ်ၵမ်လွင်ႈ 9 ၶမ်ႈ ပီႊတႆး 2118 ၼီႈ) ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ၽူႈမီးပုၼ်ႈၽွၼ်းၼႂ်းတပ်ႉၸုမ်း ဢၼ်ယူႇၽၢႆႇတႂ်ႈၵုမ်းၵမ် ၼႃႈလိၼ်သိုၵ်းမၢႆ (1) ၵဵင်းတုင် ႁူမ်ႈၵၼ်သေၶဝ်ႈဝႅတ်ႉလွမ်ႉသိမ်းလႆႈ ႁူင်းႁုင်တူမ်ႈႁဵတ်းဢွၵ်ႇယႃႈမဝ်းၵမ် ဢၼ်မီးၽၢႆႇႁွင်ႇလွႆလႅင် ဢိူင်ႇႁူၺ်ႈၵတ်း ၸႄႈဝဵင်းတႃႈၶီႈလဵၵ်း ၸႄႈတွၼ်ႈတႃႈၶီႈလဵၵ်း ၼႆယဝ်ႉ။ ၸွမ်းၼင်ႇၽူႈမီးပုၼ်ႈၽွၼ်း ၼႃႈလိၼ်သိုၵ်းမၢႆ (1) RCSS/SSA ၸဝ်ႈၼိုင်ႈလၢႆးငၢၼ်းၼႄၼၼ်ႉ “တီႉၺွပ်းလႆႈၵူၼ်းႁုင်တူမ်ႈယႃႈမဝ်းၵမ် (15) ၵေႃႉ လႄႈယႃႈမႃႉ (ဢၼ်သႂ်ႇဝႆႉၼႂ်းထူင်ၵေႃႇထူင် ၸၢၼ်ႈယဝ်ႉ) 3,884,200 မဵတ်ႉ၊ ယႃႈမႃႉဢၼ်ဢမ်ႇပႆႇလႆႈသႂ်ႇထူင် (60) လူဝ်း မီး 600,000 မဵတ်ႉ ႁူမ်ႈယႃႈမႃႉ 4,484,200 မဵတ်ႉ (သီႇလၢၼ်ႉသီႇသႅၼ်ပႅတ်ႇမိုၼ်ႇသီႇႁဵင်သွင်ပၢၵ်ႇမဵတ်ႉ) လႄႈၽွင်ယႃႈမႃႉ ဢၼ်ဢမ်ႇပႆႇလႆႈဢတ်းပဵၼ်မဵတ်ႉ ၼမ်ႉၼၵ်းမွၵ်ႈ (2.5) ၵီးလူဝ်းၵရမ်ႇ၊ ၽွင်ၵႃႈၾႄးဢိၼ်း (51) ၵီးလူဝ်းၵရမ်ႇ၊ ႁူဝ်ၼမ်ႉၶႅင် ICE (84) ၵီးလူဝ်းၵရမ်ႇ ၸိူဝ်းၼႆႉ” ၼႆယဝ်ႉ။ လိူဝ်သေၼၼ်ႉ ၶူဝ်းၶွင်ဢၼ်ၵဵဝ်ႇယႃႈမဝ်းၵမ် တီႈဢၼ်ဢဝ်ဢမ်ႇပေႉလႆႈမွၵ်ႈၵႃး (Pickup truck) − 1 လမ်း၊ ၶိူင်ႈႁဵတ်းဢွၵ်ႇယႃႈ (2) ၶိူင်ႈ၊ ၸၢၵ်ႈၾႆး (2) ၶိူင်ႈ ဢိၵ်ႇပႃးၶိူင်ႈၵမ်ႉၵႅမ်ႁဵတ်းယႃႈမႃႉ လႄႈၶူဝ်းၶွင်တင်းၼမ် ၸိူဝ်းၼႆႉတႄႉယူႇတီႈၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး (RCSS/SSA) လႆႈဢဝ်ၾႆးၸုတ်ႇၽဝ်ပႅတ်ႈ ၼႆယဝ်ႉ။ ၸွမ်းၼင်ႇပေႃႇလသီႇ ၶွင်ႇသီႇဢဝ်ၶိုၼ်းၸိုင်ႈတႆး ၶေႃႈထီႉ (5) ၽဵဝ်ႈမူၺ်ႉယႃႈမဝ်းၵမ် မီးၼၼ်ႉ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) လႆႈၶတ်းၸႂ်ၽဵဝ်ႈမူၺ်ႉမႃးဢမ်ႇထၢတ်ႇဢမ်ႇဝၢႆး ၸွမ်းလႅၼ်လိၼ် လႄႈ ၼႂ်းၼႃႈတီႈၵမ်းၵမ်မႃးၵူႈပီႊပီႊ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-02-05T12:30:23

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9c%e1%82%84%e1%82%88-%e1%80%a2%e1%80%84%e1%80%ba%e1%80%b8%e1%81%b5%e1%80%ad%e1%80%90%e1%80%ba/

ဢမေႇရိၵၢၼ်ႇ လႄႈ ဢင်းၵိတ်ႉ တိုၵ်းတေႃး ၸုမ်းလုၵ်ႉၽိုၼ်ႉထႅင်ႈ 36 တီႈ

ဢမေႇရိၵၢၼ်ႇ လႄႈ ဢင်းၵိတ်ႉ ႁူမ်ႈၵၼ်တိုၵ်းတေႃးၸုမ်းလုၵ်ႉၽိုၼ်ႉႁူႇတီႇ ၸွတ်ႇတူဝ်ႈၼႂ်းမိူင်းယေႇမႅၼ်ႇ တႃႇလူတ်းယွမ်းဢဵၼ်ႁႅင်းၼႂ်းၵၢၼ်တိုၵ်းတေႃး ၼႆယဝ်ႉ။ မိူဝ်ႈဝၼ်းထီႉ 3 February 2024 (လိူၼ်ၵမ်လွင်ႈ 9 ၶမ်ႈ ပီႊတႆး 2118 ၼီႈ) ဢမေႇရိၵၢၼ်ႇ လႄႈ ဢင်းၵိတ်ႉ ႁူမ်ႈၵၼ်တိုၵ်းယိုဝ်းၸုမ်းလုၵ်ႉၽိုၼ်ႉႁူႇတီႇ ပဝ်ႉမၢႆ 36 တီႈ ဢၼ်မီး ႁိူဝ်းမိၼ်မႅင်းမီႈ၊ တီႈၵဵပ်းၶိူင်ႈၵွင်ႈၵၢင်ႇတႂ်ႈလိၼ်၊ ဢွင်ႈတီႈၵုမ်းထိင်းတရူၼ်း၊ ပွတ်းၽင်ႇပၢင်ႇလၢႆႇ တီႈႁႄႉၵင်ႈၽေးၵၢင်ႁၢဝ် ထႅင်ႈလၢႆလၢႆတီႈ ဢၼ်မီးပဵၼ်ၼႂ်း 13 ဢွင်ႈတီႈ ၼႂ်းမိူင်းယေႇမႅၼ်ႇ ဝႃႈၼႆ။ ၽူႈမီးပုၼ်ႈၽွၼ်းၸၼ်ႉသုင် ဢမေႇရိၵၢၼ်ႇၵေႃႈလၢတ်ႈဝႃႈ လွင်ႈဢၼ်လႆႈၶဝ်ႈတိုၵ်းထႅင်ႈပွၵ်ႈၼႆႉ ပဵၼ်ၵႂႃႇၸွမ်းၼင်ႇ ၶေႃႈၸီႉသင်ႇၶွင် လူင်ပွင်ၸိုင်ႈ လႄႈ ၽၢႆႇသိုၵ်း ဢမေႇရိၵၢၼ်ႇ၊ ဢင်းၵိတ်ႉ ဢၼ်လႆႈလွင်ႈၵမ်ႉထႅမ်တီႈမိူင်းဢူၺ်းလီ မိူၼ်ၼင်ႇ ဢေႃးသတြေးလီးယႃး၊ ပႃႇရဵၼ်း၊ ၶႅၼ်ႇၼေႇတႃႇ၊ တဵၼ်းမၢၵ်ႇ၊ ၼေႇထိူဝ်ႇလႅၼ်ႇ၊ ၼိဝ်းသီးလႅၼ်ႇ သေ ပဵၼ်ၵၢၼ်တိုၵ်းတေႃး တႃႇလူတ်းယွမ်းဢဵၼ်ႁႅင်းၸုမ်းလုၵ်ႉၽိုၼ်ႉႁူႇတီႇ ဢၼ်ပၼ်ၽေးတေႃႇလုမ်ႈၾႃႉၼႆႉ ဝႃႈၼႆ။ မိူဝ်ႈၼႂ်းဝၼ်းထီႉ 2 February 2024 ပူၼ်ႉမႃးၼၼ်ႉၵေႃႈ ဢမေႇရိၵၢၼ်ႇ လႆႈပိုတ်းယိုဝ်း ၸုမ်းဢၼ်ဢီႇရၢၼ်ႇၵမ်ႉၸွႆႈဝႆႉ ၼႂ်းမိူင်းဢီႇရၵ်ႉ လႄႈ မိူင်းသီးရီးယႃးၼၼ်ႉ ပိုတ်းယိုဝ်းပဝ်ႉမၢႆဢမ်ႇယွမ်း 85 တီႈ ၼႂ်း 7 ဢွင်ႈတီႈ၊ ဢမ်ႇမီးလၢႆးငၢၼ်းၵူၼ်းမၢတ်ႇၸဵပ်းလူႉသဵင်ႈတၢႆ ၼႂ်းမိူင်းသီးရီးယႃး၊ ၵူၺ်းၵႃႈ ၼႂ်းမိူင်းဢီႇရၵ်ႉ မီးၵူၼ်းလူႉတၢႆဢမ်ႇယွမ်း 16 ၵေႃႉ ၼႂ်းၼၼ်ႉမီးပႃးၵူၼ်းမိူင်းလၢႆလၢႆၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']